
| Laputė kūmutė 


P asivogė laputė kūmutė vištelę ir lekia. Lekia lekia; jau ir naktis 

užklupo. Pamatė ji trobelę, užeina vidun, nusilenkia ir sako: 

— Labą vakarą, žmoneliai! 

— Ačiū už labą vakarą. 

— Priimkit nakvynėn. 

— Oi lapute kūmute, mūsų trobelė mažytė — nebėra kur tau pri- 
gulti. 

— Nieko, aš po suolu susirangysiu, uodegėle užsiklosiu ir pernak- 
vosiu. 

Jie sako: 

— Gerai, nakvok! 

— O kur aš savo vištelę padėsiu? 

— Paleisk po krosnim. 

Ji taip ir padarė. O naktį patyliukais atsikėlė, vištelę suėdė ir plunks- 
neles užkasė. 

Kitą rytą anksti atsibudo, gražiai nusiprausė, šeimininkus pasvei- 
kino, 

— Oi, kurgi mano vištelė? 

— Po krosnim. 

— Žiūrėjau, nėra. 

Atsitūpė ir verkia. 

— Tokia buvo gera vištelė ir pražuvo. Duok man, šeimininke, už 
vištelę antelę. 


Ką bedarysi — reikia duoti. 

Įsidėjo laputė antelę į maišelį ir iškeliavo. 

Bėga bėga, o kelyje ir naktis užklupo. Mato trobelę, užeina į vidų 
ir sako: 

— Labą vakarą, žmoneliai! 

— Ačiū už labą vakarą. 

— Priimkit nakvynėn. 

— Negalim, lapute kūmute, mūsų trobelė mažytė, nebus kur tau at- 
sigulti. 

— Nieko, aš po suolu susirangysiu, uodegėle apsiklosiu ir pernak- 
vosiu. 

— Gerai, nakvok! 

— O kur aš savo antelę padėsiu? 

— Įleisk tvartan prie žąsų. 

Ji taip ir padarė. O pati nakčia tylomis atsikėlė, antelę suėdė ir 
plunksneles užkasė, 

Kitą rytą anksti atsibudo, gražiai nusiprausė, šeimininkus pasvei- 
kino. 

— O kurgi mano antelė? 

— Veikiausiai, žąsis leisdami ir ją bus išleidę. 

Laputė verkia: 

— Tokia gera buvo antelė ir va pražuvo. Duok man, žmogau, už 
antelę žąselę. | 

Ką bedarysi — reikia duoti. Įsidėjo laputė žąselę į maišelį ir iške- 
liavo. | 

Eina eina... Ir vėl vakaras užpuolė. Žiūri — trobelė bestovinti, įėjo 
vidun ir sako: 

— Labą vakarą, žmoneliai! Priimkit nakvynėn. 

— Negalim, mūsų trobelė mažytė, nebus kur tau prigulti. 

— Nieko, aš po suolu susirangysiu, uodegėle apsiklosiu ir pernak- 
vosiu. 

— Gerai, nakvok! 

— O kur aš savo žąselę padėsiu? 

— Įleisk tvartan prie ėriukų. 

Ji taip ir padarė. O pati nakčia tyliai atsikėlė, žąselę suėdė ir plunks- 
neles užkasė. 

Rytą anksti atsibudo, gražiai nusiprausė, šeimininkus pasveikino ir 
sako: 

— O kur mano žąselė? 

Nuėjo į tvartą — nebėra. Tada ji sako šeimininkui: 

— Taip dar nėra buvę, kad būtų man kur ką pavogę! 

Šeimininkas ir sako: 

— Gal ėriukai sumindžiojo. 

O laputė: 

— Jau kaip sau nori, žmogau, duok man ėriuką. 

Davė. Įsidėjo laputė tą ėriuką į maišelį ir iškeliavo. 

Bėga bėga, užklumpa vėl naktis. Pamačiusi trobelę, ėmė vėl prašytis 
naktigulto: 

— Priimkite, žmoneliai, nakvynėn! 

— Negalim, lapute kūmutė, mūsų trobelė mažytė, nebus kur tau at- 
sigulti. 

— Nieko, aš po suolu susirangysiu, uodegėle apsiklosiu ir pernak- 
vosiu. 

— Gerai, nakvok! 

— O kur aš savo ėriuką padėsiu? 

— Įleisk į gardą. 

Ji taip ir padarė. O nakčia tylomis atsikėlė ir suėdė tą ėriuką. 

Rytą anksti atsibudo, gražiai nusiprausė, šeimininkus pasveikino. O 
paskui sako: 

— Kurgi mano ėriukas? 

Atsitūpė ir vėl pradėjo verkti: 

— Taip man dar nėra buvę, kad vienintelį gerą daiktą, ir tą būtų 
kas pavogęs. 

Šeimininkas sako: 

— Marti ginė jaučius, tai gal išleido. 

Laputė ir sako jam: 

— Na, kaip sau nori, žmogau, atiduok man marčią! 

Uošvis rauda, uošvienė rauda, sūnus rauda, vaikai rauda. O laputė 
įsidėjo marčią maišan. Paskui laputei -prireikė išbėgti laukan, o sūnus 
tuo tarpu išleido pačią iš maišo ir įkėlė ten šunį. 

Grįžusi laputė pasiėmė tą maišą su šuniu ir išsinešė. Nešasi ir 
kalba: 

— Už vištelę — antelę, už antele — žąselę, už žąselę — ėrelį, už ėre- 
lį — martelę! 

Kad pakratys tą maišą, tai šuva: „ArrI!..“ 

O laputė: 


— Ak, bjaurybė martelė, šuniu ėmė urgzti! Nagi žvilgtelsiu aš į tave, 
kaip tu atrodai. 

Ėmė ir atrišo maišą. Tik atrišo — šuva strykt laukan. Lapė pasileido 
bėgti, šuva paskui, ji tolyn, tolyn į mišką... Vis dėlto pribėgo prie 
olos, pasislėpė, Tupi, o šuva prie angos — nebegali išlįsti. Dabar laputė 
ir ėmė klausinėti savo ausis: 

— Auselės mano mielosios, ką jūs šnekėjote, linkėjote, kai nuo šito 
nevalos šunėko bėgote? 

— Mes, lapute kūmute, šnekėjome, linkėjome, kad šuva nepavytų, 
aukso kailelio nesudraskytų. 

— Dėkui jums, mano mielosios auselės, aš jums aukso auskarėlius 
nupirksiu. 

Tada akims: 

— Ką jūs, mano mielosios akelės, šnekėjote, linkėjote, kai nuo šito 
nevalos šunėko bėgote? | 

— Mes, lapute kūmute, šnekėjome, linkėjome, šen ten dairinėjomės, 
kad šuva nepavytų, aukso kailelio nesudraskytų. 

— Dėkui jums, mano mielosios akelės, aš jums aukso akinius nu- 
pirksiu. 

Paskui kojoms: 

— Ką jūs, mano mielosios kojelės, šnekėjote, linkėjote, kai nuo šito 
nevalos šunėko bėgote? 

— Mes, lapute kūmute, šnekėjome, linkėjome ir greičiau bėgome, 
kad šuva nepavytų, aukso kailelio nesudraskytų. 

— Dėkui jums, mano mielosios kojelės, aš jums nupirksiu raudonus 
batelius su sidabrinėmis pasagėlėmis. 

— O ką tu, uodegaite šluotaite, darei, kai nuo to nevalos šunėko 
bėgai? 

— Aš vis po kojomis maišiausi, kad šuva pavytų, aukso kailelį su- 
draskytų. 

Supyko lapė ant uodegos ir iškišo iš olos: 

— Imk sau, šunėkai, tą uodegą! 

O šuva kad griebė ir visą nutraukė. 

Tada lapė nuėjo pas kiškius. Tie pamatė, kad ji striuka, ir pasileido 
kvatotis. Ji sako: 

— Nieko, kad aš be uodegos, bet moku ratelį šokti. 

— Kaipė 

— Ogi taip. Tik reikia uodegas susirišti, tai ir jūs išmoksite. 


— Na, surišk. 

Surišo kiškių uodegas, o pati nubėgo ant kalnelio ir iš ten kad 
suriks: 

— Sprukite, eina vilkas pilkas! 

Kiškiai kad puls į visas šalis — uodegas ir nutraukė. Paskui, kai su- 
siėjo draugėn, žiūri — visi be uodegų. Ir ėmė klausinėti vienas kitą: 

— Ar tu buvai pas laputę? 

— Buvau. 

— Ir aš, brolyti, buvau! 

Kiškiai ir pradėjo tartis, kaip lapei atkeršyti. O toji, pajutusi, kad jai 
riesta, greičiau iš miško spruko, tiek ją ir tematė, . 


p ametė senis pirštinę. Štai bėga pelytė. Įlindo į tą pirštinę ir 

kiūti. 

Dabar šokuoja varlė ir sako: 

— Kas čia pirštinėje tupi? 

— Pelytė smailanosytė. O tu kas? 

— Varlė kvaklė. Leisk mane. 

— Eikš! 

Bėga kiškis ir klausia: 

— Kas čia pirštinėje tupi? 

— Pelytė smailanosytė ir varklė kvaklė. O tu kas? 

— Kiškis piškis. Leiskite ir mane! 

— Eikš! 

Bėga lapė: 

— Kas čia pirštinėje tupi? 

— Pelytė smailanosytė, varlė kvaklė ir kiškis piškis. O tu kas? 

— Laputė kūmutė. Leiskite ir mane! 

— Eikš. 

Tupi visi, bėga vilkas ir klausia: 

— Kas čia pirštinėje tupi? 

— Pelytė smailanosytė, varlė kvaklė, kiškis piškis, laputė kūmutė. 
O tu kas? 

— Aš — vilkas pilkas. Leiskite ir mane! 

— Eikšl 

Eina lokys riaumodamas ir klausia: 

— Kas gi čia pirštinėje tupi? 

— Pelytė smailanosytė, varlė kvaklė, kiškis piškis, laputė kūmutė 
ir vilkas pilkas. O tu kas? 

— Aš lokys lepečkojis. Leiskite ir mane į pirštinę. 

— Eikš! 

Ir jis įlindo. 

Bėga šernas: 

— Kriu kriu kriu! Kas čia pirštinėje tupi? 

— Pelytė smailanosytė, varlė kvaklė, kiškis piškis, laputė kūmutė, 
vilkas pilkas ir lokys lepečkojis. O tu kas? 

— O aš šernas aštriailtis. Leiskite ir mane pirštinėn! 

— Eikšl 

Eina medžiotojas, mato — pirštinė kruta. Jis kai šaus — va kiek kai- 
lių! 


Kaip vilkas panorėjo viršaičiu tapti 


Kartą išginė žmogus asilą į ganyklą, pats grįžo namo. Išbėga 
iš miško alkanas vilkas. Žiūri — asilas besiganąs. „Tai gerai — sako 
pats sau vilkas,— daugiau alkio nebekęsiu.““ Asilas taip pat užmatė 
vilką ir galvoja: „Kaip čia nuo jo nasrų išsisukus?" 

Kai vilkas atbėgo, asilas ir sako: 

— Aš tavęs ieškojau. 

— Kodėl? 

— Matai,— sako asilas — mūsų kaime rinkimai. Žmonės niekaip ne- 
sutaria, ką viršaičiu išrinkti. Vienas panorėjo, kad tu būtum. Visi pri- 
tarė ir pasiuntė mane tavęs atsivesti. 

— Na,— pasakė vilkas — tavo laimė, kad mane čia sutikai. 

— O, aš labai džiaugiuosi. Lipk ant manęs, — sako asilas,— ir jojam 
į kaimą. 

Štai ir kaimas. Asilas kad subliaus. Žmonės išlėkė iš trobų, žiūri — 
o čia vilkas ant asilo bejojąs, ir kad ims jie tą vilką pliekti. Pliekė taip, 
kad šis vos kailį beišnešė. 

Tuo metu vienas žmogus krovė lauke šieną į kupetas. Pamatė jis 
vilką ir pasislėpė už kupetos. O vilkas dūlina ir galvoja: „Kad prie 
tos kupetos kaip nors prisikasčiau, atsipūsčiau mažumėlį.“ 

Atsivilko, nuvirto prie kupetos ir guli. Svarsto garsiai: „Ir panorėk 
tu man viršaičiu tapti. Senelis nebuvo viršaičiu, tėvas nebuvo, o aš 

įsigeidžiau. Dar betrūksta, kad kas per kuprą man užvožtų. Pažinčiau, 
kaip viršaičiu būti...“ | 

O žmogus klausosi kitoje pusėje kupetos, laikydamas šakes rankose, 
ir kad rėš pilkiui. Vilkas ir ištiesė kojas. 

Lokys ir huculas 


Nutiko šitaip viename slėnyje. Į avių aptvarą įjunko vagis — ėmė 
dingti sūriai. Sūrininkai ir sako: 

— Reikia ką daryti! 

Nuėjo, iškasė prie aptvaro gilią duobę ir uždengė šakomis. Naktį 
atėjo lokys pasmaguriauti sūriu ir — ūžt į duobę. 

Prisiglaudė jis kampe ir tupi tyliai. 

Šit ateina vogti sūrio huculas iš kito slėnio ir taip pat — ūžt į 
duobę. 

Pamatė jisai lokį ir sustingo iš baimės. Laukia, kol sudraskys jį žvė- 
ris. Bet lokys priėjo prie huculo ir ėmė stumti aną prie sienos. Pristūmė, 
paskui užšoko ant pečių ir dryktelėjo iš duobės. 

„Dėkui dievui, kad nesurijo“,— pamanė huculas. 

O lokys nudūlino miškan, išsilaužė ten balteglę, nulaužė šakas, pas- 
kui grįžo prie duobės ir kiša hucului galą. 

Huculas pamanė, kad lokys nori jį nudobti. Bet lokys ėmė urgzti ir 
letena rodyti, kad žmogus griebtųsi rąsto. 

Huculas suprato, nusigriebė tvirtai balteglės galo. 

Lokys ištraukė žmogų, ir abudu nuėjo kas sau. 

Laputė, moliūgas, smuikas ir spąstai 


Važiavo žmogus keliu ir pametė moliūgą. Guli jis vėjyje ir gau- 
džia. O čia laputė bėga pro šalį. 

— Matai,— sako toji — urzgia, išgąsdinti nori! Imsiu aš tave ir pa- 
skandinsiu! 

Pagriebė už kotelio, užsimetė ant sprando ir pasileido prie upės. 
Puolė moliūgą skandinti, o tasai, kai tik vanduo pradėjo sunktis, ėmė 
burbuliuoti,. 

— Matai, — sako, — dar paleidžiamas prašosi. Neprašyk, nieko nebus. 

Jau moliūgas prisigėrė vandens ir tempia laputę dugnan. 

— Matai, koks,—sako,— pirma meldė, kad paleisčiau, o dabar iš- 
dykauja! Nagi liaukis! — Jėga nuo jo ištrūko. 

Bėga laputė, žiūri — smuikas ant kelio guli ir vėjyje tyliai skamb- 
čioja. 

— Matai, — sako laputė,— balselis angeliškas, o mintys velniškos.— Ir 
aplenkia jį. 

Bėga toliau, o čia žmogus spąstus pastatęs. 

— Matai, — sako, — kokios gudrybės suktybės! Negi ant jų ir atsisėsti 
negali? 

Vos prisėdo, spąstai čiupt už uodegos. 

— Matai, kokie,— sako, — dar ir laiko! 

O čia ir žmogus prie spąstų beeinąs. 

— Žiū, dar gal ir mušti ims! 

Tas ir pasiėmė laputę. 


Kai arklys kurpanugariui pavydėjo 


V ienas arklys buvo nepatenkintas savo dalia. Niurzgėjo ant šeimi- 
ninko, kad tas nutrina jam odą balnu ir pakinktais. 

Kartą atėjo jis vakare prie upelio atsigerti, išvydo save vandenyje 
ir nuliūdo, kad niekam tikęs. Žiūri jis į plaukiojančią gulbę ir galvoja: 
„O, kadgi man toks liaunas kaklas, kaip gulbės, ir kiek mažėlesnė gal- 
va, o kojos — kad ilgesnės ir plonesnės. Ir kad žmogus nenutrintų balnu 
man odos... Gera būtų turėti iš prigimties duotą balną. O likime, atsiųsk 
man tokį gražumą!“ 

Kitą dieną arklys atsibunda ir jaučiasi visiškai kitoks besąs. Labai 
nudžiugo ir panoro nulėkti pas draugus pasigirti savo puikumu, 

Lauke ganėsi arklių kaimenės, ir jis nurūko tenai. Arkliai pamatė, 
kad prie jų atlekia koks pabaisa, ir pasileido bėgti. Arklys nu- 
stebo. | 

— Ei, sustokite! — riktelėjo jisai. — Negi manęs nepažįstate? Aš gi 
tas pats Bėris, kur vakar drauge ganėmės! 

Bet arkliai jo neklausė ir, papūtę uodegas, nudūmė nesidairydami. 

„Kas per stebuklai? Kodėl jie manęs bijo? — galvoja arklys.— Gal 
aš baisus, o gal labai puikus, ir jiems sarmata, kad tokie negražūs, 
palyginus su manimi?" 

Arkliai nubėgo į kaimą ir tiktai savo kiemuose atsikvėpė ir apsi- 
dairė: ar nesiveja baidyklė. Kupranugaris liko lauke vienas ir nuliūdo. 
„Kas tai būtų? — svarstė jisai — Nejaugi aš toks baisus, kad savo bi- 
čiulius išgąsdinau?“ 

Nuėjo jis prie upės, pasilenkė prie vandens, pamatė ten savo at- 
vaizdą — ir pats išsigando: iš vandens į jį žvelgė didžiulė dvikuprė bai- 
'dyklė. 

Pagailėjo tada arklys be reikalo niurzgėjęs dėl savo likimo ir dėl pa- 
kinktų, bet buvo jau vėlu. 

Nuo to laiko, sako, atsiradę žemėje kupranugariai. 


Uodas gyliui ne draugas 


Lekia uodas, į šalis dairosi, o po krūmelių pavėsyje gylys tupi. 
Uodas ir sako jam: 

— Skrendam, brolau, drauge! 

— Ė, tau gerai, tavo tik vieni kaulai, o aš putlus, saulės bijau. 

— Na, jeigu taip, tai liki sveikas. 

— Laimingos kelionės, — atsakė gylys. 

Saulei nusileidus, vėl skrenda uodas, dainelę sau traukia ir galvo- 
ja: „Susitiksiu arklį arba žmogų, imsiu ir suvalgysiu!“ Žiūri — ant sau- 
sos šakos tupi išsipūtęs gylys ir snūduriuoja. 

— A, sveikas drauguži! — sako uodas, bakstelėjęs gyliui koja. 

— Na, ką? Sveikas, — atsako snausdamas gylys. 

— Skrendam, brolau, dabar drauge! 

— Neskrisiu, šalta, bijau ir apsiaustą rasa suvilgyti. 

— Na, tai lik sveikas! Matyt, uodas gyliui ne draugas! 

— Laimingos kelionės, — atsakė gylys, pasitrynė užpakalinėmis kojy- 
tėmis ir užknarkė. 


Laputė, katinas, vilkas, lokys ir šernas 


K atinas bėgo iš kaimo, o laputė iš miško, ir susitiko. Laputė sako: 

— Sveikas! 

— Sveika! — sako katinas. 

— Kuo tu vardu? — klausia laputė. 

— Išmintingasis Saliamonas. O tu? 

— Lapelė našlelė, 

— Tai gyvenkim drauge. 

— Gyvenkim! 

Pasistatė sau trobą, gyvena. 

Sako laputė: 

— Išmintingasis Saliamone! Mačiau, kritusį aviną žmonės nulupo, 
eime atsitempsim. 

Nuėjo. Atsitempė ir ėda. Ateina vilkas. 

— Atidaryk! — šaukia. 

— Nešdinkis, ponas Vilkėne,— sako laputė,— šit Išmintingasis Salia- 
monas jau poną Avinėną valgo, jis ir tave suvalgys. 

Išsigando vilkas, pabėgo. Ateina lokys: 

— Atidaryk! 

— Nešdinkis, ponas Gaurėnai,— sako laputė,— šit jau poną Vilkėną 
baigiam ėsti ir tave suėsim! 

Išsigando lokys, pabėgo. 

Ateina šernas: 

— Atidaryk! 


— Nešdinkis, ponas Knislėnai, mes Gaurėną jau baigiam ėsti ir tave 
suėsim! 

Išsigando šernas, pabėgo. 

Susirinko visi draugėn — vilkas, lokys, šernas — ir kalbasi: 

— Eime pažiūrėkim į Išmintingąjį Saliamoną. 

Prieina prie trobos, o ten katinas mėsą ėda ir narna: 

— Narr! Narr! Narr!l 

— Reikia sprukti, sako, kad ir mūsų jam bus maža. 

Išsigando jie, nulėkė toliau, tariasi: 

— Tokioj mažoj trobelėj ir žvėris juk turėtų būti mažas — negi jis 
mus galėtų suėsti? Eime pažiūrėkim. Įsikasim į žemę arba prie rąsto 
priglusim ir pasislėpsim. 

Įsikasė šernas į žeme, uodegėlę krutina, lokys į ąžuolą įsikraustė, 
vilkas prie rąsto prisišliejo. 

Laputė ir sako katinui: 

— Eime, žąselę pagausiu, ir parsinešime. 

Nuėjo. Laputė priekyje, katinas iš paskos ir vis narna: 

— Narr! Narr! Narr! 

Staiga jisai žiūri — šerno uodegėlė. Pamanė, kad pelė, ir kai griebs 
nagais. Šernas kad šoks persigandęs ir atsimušė į ąžuolą snukiu. Ka- 
tinas iš to išgąsčio ąžuolan, kur tupėjo lokys. O lokys tuoj dribt ant 
rąsto, kur tūnojo vilkas; visi pašoko — ir lapatai. 

Paskui susirinko, šnekasi, pasakoja. Šernas sako: 

— Va kas buvo: kai stvėrė jis man už uodegos ir galvą ąžuolan... 

Lokys sako: 

— O mane kad čiupo už gaurų ir šlumšt iš ąžuolo... 

Vilkas sako: 

— Prisėlino jis prie manęs, o aš prie rąsto gulėjau, griebė jis tą 
rąstą ir kad rėš man per nugarą, dabar dar skauda! 

Šit jie ir sako: 

— Tesižinai sau, mes daugiau ten nebeeisim! | 

O išgąsdintas katinas su lapute nuėjo, parsinešė žąselę ir ėda sau. 

Šeškas 


(Gyveno sau senis ir senė. Įjunko šeškas jų viščiukus vogti. Ištam- 

pė visus, paskui atėjo, nusinešė ir vištelę. 

Tuomet senis ir sako: 

— Eisiu, senike, tą šešką užmušiu. 

Ir išėjo. 

Eina eina, žiūri — sudžiūvęs mėšlas. 

— Kur, seni, kiūtini? 

— Šeško mušti. 

— Eime drauge! 

— Eime,. 

Nuėjo drauge, žiūri — virvutė begulinti. 

— Kur, seni, eini? 

— Šeško mušti. 

— Eime drauge! 

— Eime, 

Eina trise, žiūri — lazdelė begulinti. 

— Kur, seni, eini? 

— Šeško mušti. 

— Eime drauge! 

— Eime. 

Nuėjo keturiese, žiūri — gilė begulinti. 

— Kur, seni, dūlini? 

— Šeško mušti. 

— Eime drauge! 

— Eime, 

Nuėjo penkiese, žiūri — vėžys belendąs. 

— Kur, seni, eini? 

— Šeško mušti. 

— Ir aš su tavim! 

— Eime, 

Nuėjo šešiese; staiga gaidelis belekiąs. 

— Kur, seni, kiūtini? 

— Šeško mušti. 

— Tr aš su tavim! 

— Eime. 

Nuėjo, žiūri — stovi šeško trobelė; jie — į trobelę, o šeško nėra. Visi 
ten ir pasislėpė — gilė į krosnį įlindo, mėšlas ant slenksčio atsigulė, vir- 
vutė prie slenksčio, lazdelė užsikeberiojo ant aukšto, vėžys įšoko į 
pamazgų kubilą, gaidelis ant kartelės užskrido, o senis užlipo ir atsi- 
gulė ant krosnies. Parbėga šeškas, o gilė krosnyje išbrinko ir ėmė 
spIragsėti: 


Šeškai tu mano, šeškai, 

Kas gi bus? 

Atėjo pas tave geri žmonės, 
Nori tave užmušti, 

Vištelę išvaduoti. 


Šeškas: 

— Kas, kas? 

O gilė vėl spragt ir spragt. Kad išsigąs šeškas — ir į pamazgų kubilą, 
o vėžys jam už kojos; jis ant kartelės, o gaidelis kapt jam į galvelę; jis 
tada prie slenksčio, užkliuvo už mėšlo, pargriuvo, į virvutę įsipainio- 
jo; o lazdelė švyst nuo aukšto ir — užmušė jį. Pasiėmė tada senis viš- 
telę, pasiėmė šeško kailį ir keliauja sau namo. 


Liūtas karalius 


S usirinko kartą visi žvėrys į draugę ir ėmė tartis, ką čia karalium 
išrinkus, kad tvarką padarytų, teisingas teisėjas būtų, kurio visi bijotų 
ir klausytų. 

Buvo ten dramblys, liūtas, tigras, kupranugaris, lokys, vilkas, elnias, 
lapė, kiškis, šernas, zebras, arklys, karvė, ožka, šuva, katė ir kiti Žvė- 
rys, gyvenusieji tada pasaulyje; buvo, regis, ir asilas. 

Kai visi susirinko, išėjo į priekį elnias ir pradėjo kalbą: 

— Nesupykite ant mūsų, jūsų prakilnybės ponai, stiprūs ir galingi 
žvėrys, užtat, kad mes jus sutrukdėme. Nutarėme išrinkti ką iš mūsų 
visų žvėrių karalium, kad būtų kas mums pataria, teisingai mus teisia 
ir visur tvarkos Žiūri, 

Atsiliepė dramblys: 

— Puikiai sumanyta. Seniai metas padaryti žvėrių tarpe tvarką ir 
įsteigti teisingus įstatymus. Pagalvokite visi gerai ir pasakykite, ką 
norėtute karalium matyti... Galiu ir aš būti, juk esu visų stipriausias 
ir didžiausias. O, beje, kaip norite. Man vis vien. 

Liūtas, nesulaukęs iš bendruomenės žodžio, išėjo priekin ir sako: 

— Ne, ponai, drambliui karalium būti nedera. Jisai sunkus, nejud- 
rus, lakstyti greitai negali. Jau labiau aš tinku. Visi bus man paklus- 
nūs. Aš greitas, vikrus, dailus, ir jėgų man dievas nepagailėjo. .. 

Ėmė žvėrys tartis. Silpni ir bejėgiai šaukė: 

— Tebūnie dramblys karalium! Jis protingiausias visame pasaulyje 
ir bus teisingas! 

Bet stipresni ir vikresni žvėrys norėjo, kad karalium būtų išrinktas 
liūtas. Jie šaukė: 

— Tegul liūtas būna! Jis vikresnis už dramblį ir dailiausias iš visų. 
Jam ir tinka būti karalium. 

' Kažkas pasiūlė mesti burtus: kuriam daugiausia teks, tas ir bus ka- 
ralius. 

Lapė nenorėjo užrūstinti liūto, juk jisai prašė pasistengti, kad jį iš- 
rinktų. O jeigu ji nebus jo pusėje, grasino sudraskysiąs į gabalus; 
jinai juk brangino savo kailį. Šit lapė išbėgo į priekį, užsiropštė ant 
kelmo, kad visi matytų, ir pradėjo: 

— Klausykite, ponai, ką aš jums pasakysiu. Daugelis nori, kad ka- 
ralium būtų dramblys. Teisybė, dramblys išmintingas ir stiprus. Jis 
pats neryja mėsos ir draustų kitiems krauju maitintis. Bet jūs patys 
pagalvokite, koks jisai karalius, jeigu nepajuda. Visi mūsų priešai dar 
daugiau darys mums žalos ir jo nebijos, gerai žinodami, kad jis negali 
jų nubausti. Ims dramblys juos vytis, o jie pabėgs. Mano galva, geriau 
išrinkti karalium liūtą. Jeigu kas nusikals, tas nuo liūto neištrūks, jis 
ką norės pavys... 

— Visa tai teisybė, — atsiliepė elnias, — bet šitaip pasielgti nedera. 
Geriau jau balsuokime. Meskime burtus! 

— Šitaip bus teisingai! — sušuko kiti žvėrys.— Bet kaip visa pada- 
rysime? j 

— O šit kaip, — atsakė elnias.— Kas nori, kad karalium būtų liūtas, 
tegu meta va į aną drevę riešutą, o kas nori karalium dramblio — 
tegu meta gilę. 

— Gerai sugalvota! — sušuko visi.— Taip ir padarysime. 

Prisirinko jie pilną maišą gilių ir riešutų ir sumaišė. Paskui iš eilės 
kiekvienas ėjo prie maišo, ėmė tą, kas jam patiko, ir metė į drevę. 
Plėšrieji, kraujo godūs žvėrys, ėmė po riešutą, o žolėdžiai — po gilę. 

Lapė pastebėjo, kad už liūtą meta mažiau žvėrių. Štai ėmė ji sukti 
uodegą, — pribėga prie kiekvieno ir mirktelia, kad imtų riešutus. Kai 
ėjo burtų mesti mažieji žvėrys, lapė šnibždėjo jiems ausin: 

— Imk riešutą, o jei ne — užpykdysi liūtą. Jis tave sutraiškys kaip 
varlę, ir aš supyksiu, ramybės tau neduosiu. 

Mažieji žvėrys bijojo patekti į nemalonę ir metė riešutus. Pati lapė 
vietoj vieno riešuto pagriebė pilnas rieškučias ir nemačiom įkišo į 
drevę. 


24 


Pradėjo skaičiuoti burtus, ir drevėje pasirodė besą lygiai riešutų ir 
gilių. Lokys klausia: 

— Ką gi dabar daryti? 

Išlindo į priekį lapė ir sako: 

— Mano galva, reikia padaryti šitaip: bendruomenė numato kara- 
lium ir poną liūtą, ir poną dramblį. Tegul eina rungčių. Kas nugalės, 
tas ir bus karalius. Va pamėginkite dabar bėgti lenkčių. Katras pasiro- 
dys greitesnis, tas ir karalius. 

Dramblys nesutiko: 

— Greit lakstyti aš negaliu iš prigimties. Man regis, kad karaliui 
ir nėra ko greitai lakstyti. Reikalinga tvarka, protingas sprendimas ir 
teisingas teismas. Jeigu reikės ką vytis, tai aš liepsiuų, kam pano- 
Tėsiu. 

— Na, tai padarykime šitaip — nepasidavė lapė— Katras aukščiau 
iššoks, tas ir bus karalius. 

Dramblys vėl tarė: 

— Ne, šokti į viršų aš negaliu, per sunkus esu. 

— Na, tada, vadinasi, liūtas bus karalium! — sušuko liūto šalininkai. 

Bet dramblys tarė: 

— Kaip sau norite, bet šitaip neteisinga. Ką gali padaryti liūtas, to 
negaliu aš, o ką aš galiu, to negali liūtas. Jeigu jau taip išėjo, tai 
tegu jisai su manimi eina imtynių. Jeigu nugalės mane, bus ka- 
ralium. 

Lapė paniuro. Bet staiga jai šovė į galvą viena mintis, ir ji tarė: 

— Gerai, tebūnie taip, suvesim jus imtynių. Tik dabar jau vėloka, 
ir visi pavargome. Geriau jau rytoj paryčiu. Bet niekas tegu iš ryto 
neateina žiūrėti, kaip jie galynėsis, tik trukdytume. Sueikime kiek luk- 
terėję ir pažiūrėsime, katras katrą bus nugalėjęs. 

Visi sutiko. Atėjo naktis, dramblį užpuolė miegas. Patraukė jis per 
mišką, prisišliejo prie vieno nedidelio ąžuolo ir užmigo. Drambliai pa- 
prastai miega stovėdami, atsirėmę į medį. Jeigu sunkus dramblys atsi- 
guls ant šono, tai jam pačiam nelengva bus atsikelti. 

Lapė iš tolo sekė dramblį. Kai tik pamatė, kad tasai kietai užmigo, 
atbėgo pas liūtą ir sako: 

— Jūsų didenybe ponas liūtai, eime greičiau pas dramblį. Jis jau 
užmigo, nėra ko gaišti, imsimės darbo. 

— O ką gi darysime? — paklausė liūtas. — Užmušti dramblio aš ne- 
pajėgsiu. Jis atsibus ir atsigins nuo manęs. 

— Ne tas man rūpi. Smaugti jo nereikia. Dramblys miegodamas pri- 
pratęs atsiremti medžio. Tai va, imkim ir nugraužkim medį, medis nu- 
virs drauge su drambliu, ir tada pasakysime, kad dramblį tu nuga- 
lėjai. 

— Protingai sumanei. Tik aš vienas nepajėgsiu iki ryto nugraužti 
ąžuolo — dantys atšips. Eik ir pakviesk ką padėti. 

Nubėgo lapė ir surinko dvylika vilkų, žiurkių ir pelių.: Atvedė juos 
prie dramblio, ir ėmė visi graužti ąžuolą. Graužė graužė iki aušros, 
medis kiek pakrypo, bet nepasidavė dar. Ką daryti? Jau aušo, dramblys 
galėjo atsibusti. 

Lapė ir šį kartą nesutriko. Pakvietė trejetą lokių ir sako: 

— Dramblys, būsimasis mūsų karalius, aptiko šitame ąžuole medaus. 
Taigi prieš užmigdamas įsakė man jus pakviesti, kad atneštute jam 
to medaus. Jei neatnešite, atsibudęs jus nubaus. 

Lokiai įkopė medin. O lapė žiūrėjo viršun ir tyliai komandavo: 

— Lipkite va ten, į tą pusę! — Ir rodė jiems varnų lizdus toje pu- 
sėje, kur ąžuolas buvo palinkęs. Lokiai užsikorė į pačią ąžuolo viršū- 
nę, ąžuolas neišlaikė, triokštelėjo ir nuvirto. Dramblys taip pat nugriu- 
vo ant šono, paskui ant nugaros. Apsivertė, užrietė kojas — atsikelti 
pats negali. O lokiai taip trenkėsi iš ąžuolo — vos gyvi beliko. 

Atėjo pusryčių metas, pradėjo rinktis žvėrys. Liūtas tupėjo šalia gu- 
linčio dramblio, o lapė nuošaly raitė uodegą. Kai susirinko visi žvė- 
rys, ji pasakė: 

— Žiūrėkite, ponai, koksai stiprus mūsų karalius: nugalėjo dramblį. 
Dramblys mėgino pasilaikyti medžio, tai jisai ir medį drauge nugriovė. 
Jau koks ąžuolas tvirtas, ir neišlaikė, lūžo. Trys lokiai norėjo užstoti 
dramblį, tai jis juos trenkė nuo savęs, vos begyvi liko. Žiūrėkite, štai 
jie, vargšeliai, drykso. Ė 

Visi žvėrys sudrebėjo iš baimės ir vienu balsu sušuko: 

— Liūtas bus mūsų karalius! 

Nuo to karto visi žvėrys ėmė bijoti liūto ir laikė jį karalium. Terei- 
kia liūtui suriaumoti, ir visi žvėrys miške dreba. 

Tapęs karalium, liūtas išleido manifestą, kur buvo surašyta taip: 
„Aš, snaudžiančių girių, šilų ir ąžuolynų karalius, didysis stepių ku- 
nigaikštis, įsakau visiems mūsų ištikimiems valdiniams gyventi taikoje 
ir teisybėje, svetimo neliesti su silpnais nesipešti, vyresniuosius 
gerbti. Kas pastebės kieno silpnybę, turi pranešti man, aš pasižiūrėsiu, 
kas kaltas, tą ir nubausiu. Kas gyvens teisybėje, tas bus atlygintas.“ 

Liūtas paskyrė sau padėjėjus ministrus: vilką — pievų, tigrą — miš- 
kų, lapę — laukų. Ministrai padėkojo karaliui ir nuėjo vykdyti savo 
pareigų. 

Vėliau žvėrys ne kartą kalbėjo tarp savęs: 

— Kas čia būtų, kodėl vilkas ir lapė susilaukė tokios garbės? Būtų 
lyg ir tinkamesnių žvėrių, o matai — nepateko į ministrus. 

Elnias pasakė: 

— Taip, ponai, čia kažkokia suktybė. Teisybe ir garbingų gyvenimu 
karaliaus malonės neįgysi. Aš tuojau pastebėjau, kad liūtas nugalėjo 
dramblį ne šiaip sau, ten būta kokios gudrybės. Žinoma, lapė išmanin- 
ga, ji ką sugalvojo, o vilkai tikriausiai padėjo, todėl jie ir pelnė ka- 
raliaus malonę. Kas kita — tigras, stiprus jisai žvėris, jam dera būti 
dideliu viršininku. Be to, jeigu aplenktum tigrą, jis gali supykti ant 
liūto ir trukdyti anam darbą. 

— Aš ir pats taip maniau, — tarė lokys.— Matyt, pagudravo jie, ir 
mano trijų brolių vos tada nepražudė. | 

Staiga bėga lapė. Visi nutilo. 

— Tsss! Tylėkite, išgirs, bėdos bus. 

Lapė priėjo, žvėrys jai žemai nusilenkė. Sustojo jinai ir klausia: 

— O kodėl jūs čia draugėn susirinkote, bene suokalbį ruošiate? 

— Saugok dieve, susirinkome pakalbėti apie tą džiaugsmingą dieną, 
kai karalių išrinko. Visi džiaugiamės, kad dievas mums pasiuntė tokį 
išmintingą karalių ir tokius teisingus ministrus. 

— Aal Na, jeigu taip, tai nieko. Bet kitą sykį tai jau nedrįskite 
susieiti draugėn. Visoki slapti susibūrimai uždrausti. 

Po šito visi žvėrys stengėsi laikytis kas sau. Žolėdžiai gyveno taiko- 
je, o plėšrūnai skriaudė silpnuosius. Kai karalius paklausdavo, kodėl 
sudraskęs kiškį ar kitą Žžvėrelį, tai nusikaltėlis stengdavosi išsisukti 
melu, girdi, nubaudęs jisai žvėrelį už patyčias iš karaliaus arba už 
kurstymą užmušti jį. Karalius tikėjo ministrais ir apdovanodavo juos 
už ištikimą tarnybą. 

Iš pradžių plėšrūnai šiek tiek laikėsi įstatymo, o paskui badas privertė 
juos nieko nežiūrėti, ir kiekvienas gyveno taip, kaip patiko. Savo kaltę 
suversdavo silpnesniam arba tam, kas būdavo negeistinas. 

Lapei nusibodo būti laukų ministru — ten, be pelių ir kitų mažų žvė- 
relių, nieko nepagausi. O laputei norėjosi pasmaguriauti vištiena ar 

žąsiena. Sulaukusi nakties, ji išsiruošdavo tikrinti vištidės. Kasdien su- 
rydavo po porą vištų. 

Kartą žmogus nutykojo lapę vištidėje. Kai tiktai įlindo ji prie vištų, 
tas pagriebė ją už uodegos ir ėmė čaižyti botagu šonus. Taip privaišino, 
kad lapė vos begyva liko. Paskui pririšo lapei prie uodegos virvę ir 
pakabino ant tvoros, mat, bijojo, kad rytą jinai neatsigautų ir nepa- 
bėgtų. 

Žmogus nuėjo miegoti, o lapė atsipeikėjo ir ėmė svarstyti, kaip čia 
jai iš bėdos išlindus. Bandė nusitraukti, bet virvės būta labai stiprios. 
Tada nusprendė — geriau netekti uodegos, kad tik pati išliktų sveika, 
Nusigraužė uodegą ir pabėgo. 

Bėga lapė per lauką ir galvoja: „Na, ką dabar daryti? Kaip aš savo 
valdiniams pasirodysiut Nepažins jie manęs ir nustos klausę... O kaip 
aš karaliui į akis stosiu? Ką jam pasakysiu, kai paklaus apie uodegą? 
Sarmata būti beuodegiu ministru. Ak, jau geriau tasai žmogus būtų 
mane užmušęs! Na gerai, kas praėjo — nesugrąžinsi. Kol uodega at- 
augs, eisiu aš pas kiškį į trobą, pagulėsiu ten.“ 

Priėjo lapė prie kiškio trobelės ir sako: 

— Įleisk mane pernakvoti. Aš tau kada nors padėsiu. 

— Ne, neleisiu — sako kiškis.— Pas mane ankšta, ir vaikai maži. 

— O aš reikalauju —atidaryk! Ar tu žinai, kas aš? Aš laukų mi- 
nistras ir naminių paukščių kontrolierius. Buvau kaime valstybės rei- 
kalais. 

Kiškis išsigando ir atidarė duris. Lapė įėjo į kiškio pirkelę ir susi- 
raitė minkštoje lovoje, išgrūdusi iš ten kiškučius. Kiškis nutylėjo: argi 
gali pykinti ministrą? 

Išėjo kiškelis ieškoti vaikams maisto, o lapė tuo metu panoro pus- 
ryčiauti. Pagriebė ji vieną kiškutį ir surijo; paskui antrą, trečią... 

Parbėgo kiškis, pažvelgė vidun, o tenai jau nebėra nė vieno kišku- 
čio. Jis ir nesirodė ministrui akyse, pabūgo įeiti į savo trobelę. Grįžo 
į laukus, atsitūpė ir gailiai pravirko. 

Bėga vilkas, pamatė kiškį ir klausia: 

— Ko tu, kiškeli, raudi? 

— Kaip aš neraudosiu? Lapė įlindo į mano trobelę, surijo visus vai- 
kelius, o dabar laukia manęs. Bijau namuose pasirodyti. | 

— Nesisielok, kiškeli, aš ją išvysiu. Eime tuojau! 

Nuėjo jie prie kiškio trobelės. Vilkas atsistojo prie durų ir sako: 

— Kas tu per vienas, eik lauk iš trobos! 

— Aš laukų ministras, kas drįsta ant manęs šaukti? 

— A, tai tu, lape! — sako vilkas.— Argi ne gėda tau skriausti silp- 
nus, nelaimingus žvėriūkščius? Aš — pievų ministras — siūlau tau pa- 
likti vargšo kiškio trobelę, o kad ne, eisiu pas karalių ir pranešiu apie 
tavo darbus. Jis už tai nepaglostys. 

— Tu, vilke, nesikišk į mano reikalus! Tvarkykis savo ministeri- 
jose, aš tvarkysiuosi savo. 

Vilkas, patyręs nesėkmę, supykęs nuėjo pas karalių. Papasakojo jam, 
kaip lapė skriaudžianti mažus žvėrelius, kaip įlindusi į kiškio trobelę, 
suėdusi kiškučius ir paties kiškio vos nesurijusi. 

Liūtas liepė vilkui pasiųsti pas lapę elnią ir pareikalauti, kad ji tuč- 
tuojau atvyktų pas jį į teismą. 

Karaliui pranešė, kad laukų ministras atėjęs. Liūtas įsakė leisti. Vos 
lapė ant slenksčio pasirodė, liūtas suriaumojo: 

— Kodėl tu taip bjauriai darai! Kaip drįsai šitaip negailestingai pa- 
sielgti su kiškiu? 

Mato lapė, kad liūtas nejuokauja, puolė ant kelių, nulenkė žemai 
žemai galvą: 

— Jūsų didenybel! Leiskite žodį pratarti. 

— Na, kalbėk. 

— Jūsų didenybe! Žinau, kad mane vilkas iš piktumo apskundė, Jei- 
gu kalbėsime teisybę, tai jisai viskuo kaltas. Ne aš, o jis kiškučius 
surijo. Aš užstojau kiškį, o jisai nugraužė man uodegą ir kone pasmau- 
gė. Vos pabėgau... 

Liūtas išsiuntė pasiuntinį pas vilką, o pats galvoja: „Katras iš jų 
teisus, katras kaltas — sunku suprasti, tikriausiai abudu meluoja. O 
katrą iš jų palikti gyvą, reikia pasvarstyti. Lapė gudri, matyt, jinai 
čia bus pridirbusi. Bet nubausti jos negali, juk ji savo gudrybėmis pa- 
sodino mane į sostą. O vilkas kad ir padėjo tada graužti medį, bet čia 
ne toks jau didelis daiktas, graužti kiekvienas kvailys moka.“ 

Atvedė vilką pas karalių. Liūtas nepanorėjo net kalbėti su juo, pa- 
griebė letenomis ir užsmaugė. 

Tokia buvo liūto karališka teisybė. 

Vanagas viršaitis 


S usibūrė kartą vanagai į didelį pasitarimą. Reikėjo viršaitį išsi- 

rinkti. 

Pasitarė visi: yra, girdi, vienas vanagas, gražus ir dar mokytas. Nu- 
sprendė, kad anas gerai juos ves. 

Bet kol viršaičiu jo buvo dar neišrinkę, buvo jis mokytas ir gudrus, 
o kai išrinko, nuo tos valandos tik turtinguosius ėmė palaikyti, 

Vargetos iš pradžių kentėjo. O tų vargetų buvo kur kas daugiau, 
negu turtuolių. Padavė jie skundą į teismą, patraukė viršaitį tieson, 
išmesti nori. O teismas nutarė, kad jis turįs eiti šitas pareigas, 
kol metai pasibaigs. Varguoliai pamatė, kad viršaitis jau labai netei- 
singai su jais elgiasi, o iki metų galo dar toli. Pasvarstė ir nusprendė: 

— Ką čia mes jį bekęsime? Prilupkime, tai ir pats išeis. 

Pačiupo viršaitį, gerokai apkūlė. Ir tūnojo tas ramiai tol, kol dar 
buvo leisgyvis; o kai tik mažumėlę atsitiesė, patraukė sau toliau. 

Išgirdo, kad varnos neturi viršaičio. Ėmė pas jas lankytis ir pralindo 
ten į valdžią. Iš pradžių, vos tik išrinktas, vadovavo jis gerai; ko var- 
nos geidaudavo, tą jis ir darydavo, ir ką jisai sakydavo, tą jos irgi 
darydavo. | 

Šit įsikūrė varnos viename miške. Medšarkės irgi ten. Medšarkės 
paukščiai kad ir nedidučiai, bet labai bjaurūs, ėmė jos varnoms eibes 
krėsti. Varnos skundžiasi: 

— Ką daryti? 

O viršaitis ir sako: 

— Jums daro žalą, jūs ir ginkitės. 

Supyko varnos už tokius žodžius, sukvietė pasitarimą, išmetė vanagą 
ir šitaip rūsčiai jam įsakė: 

— Jeigu pats neišeisi, užkaposim mes tave! 

Sugrįžo vanagas namo ir viską papasakojo savo pačiai. Išgirdusi pati 
ėmė jį plūsti, prikaišioti: 

— Vanagai neužkapojo, tai varnos pribaigs. Negi tu be tų viršaičių 
niekaip neapsieini? 

Pagalvojo jis, pagalvojo, baisu pasidarė. Sako: 

— Jeigu jau pačiups, tai užplieks. Ir kam man visa šita? 

Ir išėjo iš viršaičių. O kai išėjo, tai jau prie saviškių daugiau grįžti 
nebenorėjo. Iš jo ten labai šaipėsi, net akių neturėjo kur dėti. Tada 
sako jis: 

— Reikia vėl viršaičiu pasidaryti. 

Šit vanagas skraido po pasaulį, šniukštinėja, kur nėra viršaičio. Ir 
nugirdo, kad varnėnai neturi. Galvoja jisai, svarsto: „,Nedera man pa- 
čiam į varnėnų viršaičius prašytis, juk aš niekaip jiems neįsiteiksiu.“ 
Ir ėmė jis juos sekti, kur tie skrenda. Nutupia arčiau ir klausosi. 

Kai prisirpo uogos, varnėnai pradėjo pulkais skraidyti ir smaguriauti 
soduose, daržuose, kirtimuose, kur auga trešnės. Bet žmonėms įgriso 
kentėti, ir ėmė jie mušti varnėnus lazdomis, o paskui ir šaudyti. 

Įkyrėjo ir varnėnams tokią bėdą kęsti, ir suskrido jų didžiausia dau- 
gybė į sueigą išsirinkti viršaičio. Sulėkė jie vienan miškan, tariasi, šne- 
kučiuojasi, o vanagas nuo ąžuolo ant ąžuolo ir vis arčiau gretinasi. Var- 
nėnus jis mato gerai, 0 varnėnai jo nemato. Jie apie savo reikalus 
tariasi, o šis vis klausosi, bene prasidės kalba apie viršaitį. Tupi va- 
nagas netoli, o varnėnai ima kalbėti: 

— Jeigu koks ir svetimas pasitaikytų ir gerai vadovautų, tai išrink- 
tume ir svetimą... 

Priskrido jis tada arčiau, nutūpė greta ir klausia: 

— Apie ką gi jūs čia, brolyčiai, tariatės? 

— (Oi,— sako, — tokia bėda ištiko. Visur mus daužo, ir nieko nėra, 
kas apgintų! 

O vanagas ir sako: 

— Blogai darote, kad neturite viršaičio, jis galėtų jumis pasirūpinti. 
Išsirinkite, tegul suka sau galvą. Bet,— sako, — jeigu iš savųjų ką iš- 
rinksite, tai niekas jo neklausys, toks mažytis. 

Pagalvojo varnėnai ir sako: 

— O jeigu mes tave išrinktume viršaičiu, tai gal tavęs bijotų? 

— Na, ką gi, —sako,— sušaukite pasitarimą, jeigu visi sutiks, tai 
aš galiu būti. 

Susirinkime varnėnai nutarė: 

— Tebūnie vanagas viršaičiu! 

O jisai sako: 

— Aš tinku būti viršaičiu, bet duokite man kasdien po vieną iš 
jūsų maistui. Jeigu neduosite po vieną, tai ateis žmogus su lazda ir 
išmuš jūsų visą tūkstantį. 

Ir varnėnai sutiko. O kai pasidarė jis jų viršaičiu, tai ir sako: 

— Jei norite, kad jūsų nemuštų, tai tupėkite sau namuose. 

Nepatiko jiems toks viršaitis jau iš pat pradžių, bet ką darysi? Pa- 
sibaigė vanago viršaičio laikas, ir nieko jis varnėnams gera nepadarė, 
o išnaikino jų per tą laiką tiek, kad beliko pulke vos devyniasdešimt. 

Ką dabar daryti varnėnams?į Ir nusprendė jie išmesti vanagą. 

Sako: 

— Jeigu jis dar metus išbus, tai nė vieno mūsų nebeliks! 

Pasišaukė jie vanagą, mato, kad išmesti ne taip jau lengva. 

Susirinko kartą visi draugėn, apsupo vanagą ratu. Nors paukšteliai 
jie maži, bet snapai jų aštrūs. Tol jie vanagą kapojo, kol tasai pri- 
siekė viršaičiu daugiau niekados nebebūsiąs. 


Kaip katinas ėjo su lapinu batų pirkti 


N usiminė kartą katinas, kad ateina žiema, o batų nėra. Susiruošė 
jis į miestą pirkti batų sau ir pačiai. Nuėjo gerą kelio galą, susitiko 
lapiną. 

Lapinas jam ir sako: 

— Kurgi jūs, ponas katine, einate? 

Katinas atsako: 

— Einu miestan sau ir pačiai batų pirkti, va žiema ant nosies, ba- 
sam vaikščioti šalta. 

O lapinas sako: 

— Čia yra geras batsiuvys Vilkėnas, eik ir nusipirksi sau batus. 

Eina lapinas priekyje, o katinas seka iš paskos, ir įvedė lapinas 
katiną į tankumyną. O katinas kvailas, nežino, kad lapinai gyvena tan- 
kumynuose, jis juk naminis, miške būti jam netenka. Vos įėjo į tan- 
kumyną, lapinas ir sako katinui: 

— Atiduok pinigus, jei ne, galas tau! 

Katinas sako: 

— Pasigailėk! Nupirksiu batus ir tau, ir pačiai, ir vaikams, tik pa- 
leisk tu mane iš čia gyvą. 

Susitarė ir eina abudu miestan batų pirkti. 

Jau priėjo prie miesto. Lapinas sėlina nedrąsiai, kalba katinui, kad 
į patį miestą eiti jam baisoka. O katinas vis ragina. Įėjo jie į vieną 
siaurą gatvelę, katinas paliko lapiną prie vartelių, o pats nuėjo pa- 

žiūrėti, -ar yra gatavų batų. Pamatė žmonės lapiną, apsupo, sugavo, 
uodegą nutraukė ir dar prikūlė, 

Ištrūko lapinas ir namo parbėgo, jau nė batų nebelaukė. 

Grįžo katinas, o lapino nė kvapo, tik žmonių pulkas toje vietoje. 

Nuėjo katinas į parduotuvę, nusipirko sau ir pačiai batus ir pasi- 
šaukė šunį, kad tas jį namo parlydėtų ir nuo lapino apgintų. 

O lapinas su pačia ir dviem vyresniaisiais sūnumis pasitiko katiną, 
norėdami jį užmušti už tai, kad namo teko be uodegos grįžti. Pamatė 
katinas lapiną ir sako šuniui: 

— Va jau manęs laukia! 

Šuva sako: 

— Nebijok, palauk, su juo aš tuojau pasisveikinsiu. 

Prieina jie vienas prie kito; kad puls šuva lapiną ir sudraskė. Vy- 
resnysis sūnelis šoko tėvo lapino ginti, šuva ir jį sudraskė. Kiti pa- 
bėgo. 

Susiruošė šuva namo, o katinas už gerą pagalbą pasikvietė jį sve- 
čiuosna. 

Ir nuo tada katinas gyveno laisvai ir be rūpesčių. Lapinas jeigu, 
būdavo, susitinka kur miške šunį, tai jau saugosi jo. O katinėlis nuo 
to sykio daugiau su žodlauža lapinu niekada nebesusitiko. 


Gervė ir lapė 


Susitiko miške gervė su lape. Gervė sako: 

— Priimk, lapute, mane žiemai, aš tave skraidyti išmokysiu. 

Laputė ją priėmė. Ėmė jiedvi gyventi drauge lapės oloje. 

Patyrė medžiotojai, kad vienoje oloje gyvena gervė su lape, ėmė 
jie tą olą kasti. O laputė ir klausia gervę: 

— Kiek tu minčių turi? 

— Dešimt,— sako gervė.— O tu kiek? 

— Vieną. 

Paskui laputė vėl gervę klausia: 

— Kiek tu minčių turi? 

— Devynias. O tu kiek? 

— Vieną. 

Laputė vėl klausia: 

— Kiek tu minčių turi? 

— Aštuonias. O kiek tu? 

— Vieną. 

Laputė vis klausia gervę, o toji vis viena sumažina. Paskui, kai me- 
džiotojai ėmė artyn kastis, laputė ir sako: 

— Kiek tu minčių turi? 

— Vieną, — atsakė gervė.— O tu kiek? 

— Vieną... O kokia gi tavo mintis? 

Gervė sako: 

— Va kokia: atsigulsiu aš prie olos ir apsimesiu negyva, medžio- 
tojai mane pasiims, pradės apžiūrinėti, o tu bėk; jie puls prie tavęs — 
tada ir aš nuskrisiu. 

Prisikasė medžiotojai iki gervės, paėmė ją į rankas ir sako: 

— Va tai tau! Lapė pasmaugė gervę... Palikim, dabar vis tiek ji 
mūsų! Eime iki lapės prisikaskime, 

Vos pasakė, laputė iš olos strykt ir nulėkė miškan... O gervė — 
purrr! — nuskrido. 

Ir ėmė jiedvi šūkčioti. Lapė šaukia: 

— Kūma! 

Ir gervė: 

— Kūma! 

Lapė šaukia: 

— Kūma! 

Ir gervė: 

— Kūma! 

Taip bešūkalodamos, susiėjo draugėn. 

Lapė sako: 

— Išmokyk mane skraidyti už tai, kad aš tave žiemoti įsileidau, 
kaip sutarę buvom. 

— Gerai, — sako gervė, — sėsk ant manęs. 

Atsisėdo lapė ant gervės, ir gervė pakilo sulig troba aukštumo, pa- 
leido laputę ant žemės ir klausia: 

— Na ką, malonu skristi? 

— Malonu! 

Gervė nusileido pas ją ir sako: 

— Vėl sėskis. 

Pakilo gervė aukščiau už trobą, paleido lapę žemyn ir klausia: 

— Na, malonu skristi? 

— Malonu! 

— Tai sėskis dar! | 

Atsisėdo laputė, o gervė pakilo aukštai aukštai, kad ir akiai ne- 
matyti, vėl paleido laputę žemyn ir klausia: 

— Na ką, malonu skristi? 

Žiūri — laputės vieni kauleliai belikę. 

Smaližė laputė 


p anorėjo laputė medaus pasmaguriauti, mat, vis mėsą ėda, o sal- 
dumo negauna paragauti. 

— Gal nuėjus, — sako, — man prie bitelių pasisukinėti? 

Nuėjo prie bityno, patogiai sau prie avilio atsitūpė ir įkišo leteną 
medučio pasikabinti. O bitėms nepatiko: kai lėks iš avilio, kai puls 
laputę!.. Ai, kai dums jinai iš bityno! Lekia šnopuodama ir bitėmis 
skundžiasi, 

— Oi dievuli mano! Medus koks saldus, o bitės kokios karčios! 

Parbėgo namo. Visas snukis ištino, guli. Gulėjo gulėjo, galvojo gal- 
vojo, o medaus taip norisi. 

— Eisiu, — sako, — pas lokį. Pasiprašysiu drauge gyventi, tas daug 
medaus turi. 

Nueina. 

— Brolau loky, ką aš tau pasakysiu! 

Tasai tik urzgia. O laputė: 

— Nagi neurgzk tu taip baisiai, brolau loky, aš dar, ko gera, išsi- 
gąsiu... Gyvenkim drauge, aš tau pašeimininkausiu. 

— Gyvenkim! — sako lokys. 

Šit ir ėmė jie gyventi drauge. 

Lokys išeina medžioti, parsineša veršienos —ir sau užtenka, ir la- 
putei. O toji vis medaus nori. 

— Eik, seni, į bityną, parnešk medaus! 

Ką darysi, lokys parnešė medaus, visus du avilius partempė. 

— Va,—sako,— iš vieno valgysime, o kitą žiemai padėsime. 

Valgė valgė juodu ir netrukus visą medų suvalgė. O kitą avilį ant 
aukšto užkišo. Lokys neskuba, o laputei labai jau norisi. Galvojo gal- 
vojo, kaip čia iš antrojo avilio pasmaguriavus. Eitų, bet lokys tuo- 
jau klaus — kur, ko. Šit guli lapė ir stuk uodega į sieną. Lokys klausia: 

— Kas ten beldžia? 

— Nagi beldžia, į kūmas mane kviečia. 

— Tai ir eik, aš pamiegosiu. 

Lapė išėjo ir tuoj ant aukšto, prie to avilio, ir prisikirto kiek tik 
norėjo. Paskui grįžta. 

Atsibudo lokys: 

— Na, kokį vardą davė tavo krikštavaikiui? 

— Paviršėlis! 

— Koks keistas vardas! 

— Nagi tokį šventikas davė. Koks jau ten be keistas! 

— Na, gerai. 

Kitą dieną vėl guli ir stuk stuk į sieną uodega. 

Lokys klausia: 

— Kas ten beldžia? 

— Nagi į kūmas mane kviečia. 

— Tai eik, aš pamiegosiu. 

Išėjo jinai ir vėl prie to avilio, o ten jau mažai medaus belikę. 
Grįžta, lokys atsibudo ir klausia: 

— Na, kokį gi vardą tavo krikštavaikiui davė? 

— Ogi Pusinukas. 

Lokys sako: 

— Kokie tavo krikštavaikių visi vardai keisti! 

O lapė: 

— Na ką tu, seni, prasimanai? Kokie jau ten be keisti, 

— Gal ir teisybė, — sako lokys. | 

Trečią dieną vėl guli jinai ir stuk stuk uodega į sieną. 

O lokys: 

— Kas čia beldžia ir beldžia? 

— Nagi mane į kūmas kviečia. 

— Oi, kaip tave dažnai į kūmas kviečia! — sako lokys. 

— Ėė, seni, juk mane žmonės myli. 

— Na tai eik! 

Nuėjo, visą medų išėdė, avilį apvertė ir išlaižė, 

Paskui atbėgo, nuvirto ir guli. Lokys klausia: 

— Na, koks gi tavo krikštavaikio vardas? 

— Koks? Apversk ir išlaižyk. 

— Oi oi, tokio vardo dar ant žemės nėra buvę. 

— Ką tu, seni, prasimanai? Bene tu šventikas, kad žinai? 

— Na, tebūnie, kaip tu sakai! 

Neilgai palaukus, lokys ir sako: 

— Laikas jau būtų ir medučiu pasmaguriauti. 

Užlipo ant aukšto — avilys tuščias. 

— Kūmute sesute, ar čia tu suvalgei? 

— Ne, ne ašl 

— Ne, tul 

— Kad mano akys ir šviesios dienos nematytų, jei aš suvalgiau. 

— Meluoji, lapute, tu ne į kūmas ėjai, o medų valgei. Dabar aš 
tave suėsiu! 

Ir puolė prie jos, o lapė į mišką — ir pabėgo. 


Lakštingalos patarimas 


S ugavo kartą žmogus lakštingalą ir norėjo suvalgyti. Bet paukšte- 
lis jam tarė: 

— Argi tu, žmogau, būsi manimi sotus? Geriau paleisk, aš tave iš- 
mokysiu trijų dalykų, kurie tau pravers. 

Žmogus apsidžiaugė ir pažadėjo paleisti, jeigu lakštingala pasaky- 
sianti ką gera. 

Lakštingala ir sako: 

— Niekada nevalgyk to, kas valgyti netinka. Niekada negailėk to, 
ko negali susigrąžinti. Kvailais žodžiais netikėk. 

Ir žmogus paleido paukštelį. 

O lakštingala norėjo sužinoti, ar žmogus suprato jos patarimus. Pa- 
kilo aukštai ir sako: 

— O 0 0! Blogai padarei, kad mane paleidai! Jei būtum žinojęs, 
kokius lobius aš savy nešioju, niekada manęs nebūtum paleidęs! Mano 
viduje yra didelis brangus žemčiūgas; turėtum jį, tuojau turtingas 
taptum, 

Išgirdo tatai žmogus ir nuliūdo. Tiesia rankas į lakštingalą ir pra- 
šo, kad toji grįžtų pas jį. 

Tada lakštingala sako: 

— Dabar supratau, kad tu kvailas žmogus. Visa, ko aš tave mokiau, 
nuėjo perniek. Gaili to, ko sugrąžinti jau nebegalima. Ir kvailais žŽo- 
džiais patikėjai! Žiūrėk, kokia aš mažytė, kurgi manyje gali tilpti di- 
džiulis žemčiūgas? 

Ir nuskrido. 

Ožys ir avinas 


Gyveno pats su pačia, ir turėjo juodu ožį ir aviną. Kartą sako vy- 
ras pačiai: 

— Ak, pačiute, imkim ir išvykim tą ožį su avinu, jie tik veltui 
mūsų duoną ryja. Nagi, nešdinkitės lauk, kad nė kojos čia jūsų ne- 
būtų. 

Pasisiuvo ožys su avinu krepšį ir išėjo. 

Eina eina, staiga žiūri — vilko galva begulinti. 

Avinas drūtas, bet neišmanėlis, ožys, kad ir drąsus, bet ne perdaug 
stiprus. 

— Imk, avine, galvą. Tu stipresnis. 

— Imk tu, ožy, tu drąsesnis. 

Paėmė dviese ir įsimetė krepšin. Eina eina, staiga mato — laužas 
dega. 

— Eiva ir mudu tenai! Pernakvosim, kad vilkai nesuėstų. 

Prieina, o čia vilkai košę beverdą. 

— Sveiki, brolyčiai! 

— Sveiki sveiki! Košė dar neužvirė, pačiu laiku mėsos atnešėt. 
Dabar ir aviną baimė sugriebė, o tas ožys jau seniai kinkas drebina. 

Ožys sumetė: 

— Duokš,— sako avinui,— vilko galvą. 

Avinas paduoda. 

— Ne šitą, kur didesnę. 

Avinas vėl neša tą pačią. 

— Nagi atnešk dar didesnę! 

Dabar jau vilkai išsigando, ėmė galvoti, spėlioti, kaip iš čia kailį 
išnešus. 

— Garbinga, vyručiai, draugė, ir košė verda, tik nėra kuo atskiesti, 
eisiu aš vandens.— Ir eina vienas vilkas. „Tegu jus kelmai su tokia 
savo drauge!" — mano. 

Emė antras galvoti, kaip čia pasprukus: 

— Tai nedorėlis! Nuėjo, tupi sau, o košės nėra kuo atskiesti. Pasi- 
imsiu šiekštą ir atvarysiu kaip šunį. 

Nubėgo ir taip pat negrįžo. O trečias tupėjo tupėjo: 

— Dabar aš einu abudu tuos nedorėlius atvysiu! 

Nulėkė, tiek jį ir tematė: 

— Ak, broliuk avine, greičiau košę iškabinkim ir nėšinkimės. 

O vilkai susiėję nutarė: 

— Ko gi mums trims ožio su avinu bijoti? Einam ir suėdam tuos 
netikšas. 

Sugrįžo. O čia ožys su avinu jau košę iškabinę ir ąžuolan susi- 
kraustę. 

Ėmė vilkai galvoti, svarstyti, kaip čia ožį su avinu pavijus. 

Pasileido pėdomis ir randa abudu ąžuole. Ožys drąsus, įsikoręs į pa- 
čią viršūne, o avinas bailus — tai žemiau tupi. 

— Gulk,— sako vilkai vyriausiajam,— ir išburk, kaip anuos pasiekti. 

Atsigulė vilkas ir ėmė burti. Avinas ant šakos tupi, dreba. O tas 
ožys drąsesnis, galvos nepametė, ir kad suriks: 

— Duok šen man tą burtininką! 

Vilkai išsigando ir pasileido kiek tik kojos neša. 


Šiaudinis jautukas 


Gyveno senis ir senė. Senis dervą virė, o senė namie sėdėjo, ver- 
palus verpė. Ir tokie jie vargšai buvo, nieko neturėjo, ką uždirba, tą 
ir pravalgo. Kartą senė ir prikibo prie senio — padaryk ir padaryk tu 
jai šiaudinį jautuką ir dar derva apliek. 

— Ką gi tu, kvaile, šneki? Kam gi tau toks jautukas? 
— Padaryk, aš jau žinau, kam. 
Ką beveiks senis, padarė šiaudinį jautuką ir derva apliejo. 

Išmiegojo naktį. O rytą pasiėmė senė verpalų ir išginė šiaudinį jau- 
tuką ganyti, pati atsisėdo ant kalnelio, verpia verpalus, kalba: 

— Ganykis, ganykis, jauteli, ant žolelės, kol aš verpalus suverpsiu! 
Ganykis, ganykis, jauteli, ant žolelės, kol aš verpalus suverpsiu! 

Verpė verpė ir užsnūdo. O va iš tamsaus miško, iš gūdžios girios 
lokys atbėga. Užsipuolė jautuką. 

— Kas tu toks? — klausia.— Pasakyk! 

O jautukas sako: 

— Aš jautukas kuksukas, iš šiaudų padarytas, derva aplietas. 

Lokys sako: 

— Jei tu iš šiaudų padarytas, derva aplietas, duokš man dervos nu- 
draskytam šonui užtepti. 

Jautukas nieko, tyli. Tada lokys čiupt jį už šono ir ėmė lupti. Lupo 
lupo ir dantimis plėšė, niekaip nenulupa. Tampė, tampė ir nutempė 
jautuką dievai žino kur! 

Atsibunda senė — nėr jautuko: „Ak, vargeli tu mano! Ir kurgi tas 
mano jautukas prapuolė? Rasi, namo jau parėjo.“ 

Bemat ji visą verpstą ant pečių ir — namo. Žiūri — lokys per girią 
jautuką bevelkąs. Jinai pas senį: 

— Seni, seni! Jautukas mums lokį atvedė, eik užmušk! 

Išpuolė senis, atplėšė nuo jautuko lokį, paėmė ir įstūmė rūsin. 

Kitą dieną, apyaušriu, pasiėmė senė verpalų ir išginė jautuką į ga- 
nyklą. Pati atsisėdo ant kalnelio, verpia verpalus ir kalba: 

— Ganykis, ganykis, jauteli, ant žolelės, kol aš verpalus suverpsiu! 

Verpė verpė ir užsnūdo. O čia iš tamsaus miško, iš gūdžios girios 
vilkas pilkas išbėga ir — prie jautuko. 

— Kas tu toks? Sakyk! 

— Aš jautukas kuksukas, iš šiaudų padarytas, derva aplietas! 

— Kad tu derva aplietas,— sako vilkas, — tai duokš man dervos šo- 
nui, va šunes nedorėliai apdraskė. 

— Imk. 

Vilkas bemat prie jautuko, norėjo dervos atsiplėšti. Draskė draskė 
dantimis ir įsikirto, niekaip nebeištraukia, tempia kiek galėdamas, nie- 
ko nepadaro. Ir tąsosi su tuo jautuku. 

Atsibunda senė, o jautuko jau nebematyti. Pamanė: „Tikriausiai 
mano jautukas namo parkiūtino“,— ir nuėjo. 

Žiūri — jautuką vilkas betempiąs. Nubėgo, seniui pasakė. Senis ir 
vilką rūsin įmetė. 

Išginė senė ir trečią dieną jautuką ganyti. Atsisėdo prie kalvelės ir 
užsnūdo. Bėga laputė. 

— Kas tu toks? — klausia jautuką. 

— Aš jautukas kuksukas, iš šiaudų padarytas, derva aplietas. 

— Duok man, mielasis, dervos šonui užsiklijuoti, nedorėliai skalikai 
vos man kailio nenunėrė! 

— Imk! 

Įsikirto lapė dantimis į jautuko odą ir niekaip negali ištraukti. Senė 
pasakė seniui, tas įmetė rūsin ir laputę. 

O paskui ir kiškį piškį sugavo. 

Kai prisirinko jų, atsisėdo senis prie rūsio angos ir ėmė peilį ga- 
ląsti. Lokys ir klausia: 

— Seni, kam tu peilį galandi? 

— Noriu kailį tau nunerti ir iš to kailio sau ir senei kailinaičius 
pasisiūti. 

— Ak, nepjauk manęs, seneli, geriau paleisk. Aš tau medaus daug 
atnešiu. 

— Na, žiūrėk man! 

Ėmė ir išleido lokiūkštį. Atsisėdo prie angos, vėl peilį galanda. 

O vilkas jį ir klausia: 

— Seni, kam tu peilį galandi? 

— Noriu kailį tau nunerti ir žiemai šiltą kepurę pasisiūti. 

— Oi, nepjauk manęs, seneli, aš tau avių bandą atginsiu. 

— Na, žiūrėk man! 

Paleido senis ir vilką. Sėdi, vėl peilį galanda. Iškišo laputė snuku- 
tį, klausia: 

— Būk geras, seneli, pasakyk man, kam tu peilį galandi? 

— Laputės,— sako, — tinkamas kailis apsiuvams ir apykaklei, nudirti 
noriu. 

— Oi seneli, nenerk tu man kailio, aš tau žąsų ir vištų atnešiu! 

— Na, žiūrėk! 

Paleido ir laputę. Liko vienas kiškis. Senis ir jam peilį galanda. 
Kiškelis klausia kam, o jis sako: 

— Kiškelio kailis minkštutis, šiltutis — išeis man žiemai pirštinės ir 
kepurė, 

— Ak, nepjauk manęs seneli, aš tau ir auskarėlių, ir apvadėlių, ir 
gražių vėrinėlių atnešiu, tik paleisk tu mane! 

Paleido ir tą. 

Permiegojo naktį, 0 rytą, apyaušriu, staiga girdi — tuk tuk! — se- 
niui kas į duris. Atsibudo senė: | 

— Seni, seni! Į duris kas beldžiasi, eik pažiūrėk! 

Senis išėjo, žiūri —o čia lokys visą avilį medaus atvilkes. 

Paėmė senis medų ir vos atsigulė, į duris vėl: tuk tuk! 

Išėjo, o čia vilkas pilną kiemą avių privaręs. 

Netrukus ir laputė vištų, žąsų ir visokių paukščių atvilko. 

Kiškelis pritempė ir kaspinėlių, ir apvadėlių, ir puikių vėrinėHų. Ir 
senis patenkintas, ir senė patenkinta. Avis pardavė, jaučių prisipirko, 
pradėjo senis vežikauti, ir taip praturtėjo, kad geriau ir nebereikia. 

O jautukas, kai jau buvo nebereikalingas, saulėje stovėjo, stovėjo, 
kol ištirpo. 


Dievas ir vargšas vilkas 


K artą vilkas vos nenudvėsė iš bado: bėga šen, bėga ten, nieko ne- 
sučiumpa, ir gana. Ir nutarė jis eiti pas dievą ėdesio prašyti. Nuėjo, 
apsimetęs nelaimingu vargeta, ir sako: 

— Gailestingasis dieve, duok užėsti ko, jei ne, iš bado nusigaluosiu. 

— Ką gi tau duoti? — klausia dievas. 

— Ką gali. 

— Aure ganosi popo kumelė, suėsk. 

Nudžiugęs vilkas tuoj nuskuodė prie kumelės: 

— Sveika, kumele! Dievas man sakė, kad tave suryčiau. 

— Kas tu per vienas, kad mane rysi? 

— Vilkas. 

— Meluoji, tu — šuva. 

— Dievaži, vilkas. 

— Jeigu tu vilkas, tai nuo kur pradėsi mane ryti? 

— Nuo galvos. 

— Et, kūmuti, — sako kumelė, — jeigu jau nori mane suryti, tai pra- 
dėk nuo uodegos. Kol privarysi iki vidurio, aš vis dar ėsiu ir tuksiu. 
Tada ir prisismaguriausi iki soties. 

— Gerai sakai, — sutinka vilkas ir capt kumelei už uodegos. O ši 
kad rėš kanopom. Vilkas jau nebepamena, ar šiame jisai pasauly, ar 
aname. O kumelė tuo metu nušuoliavo, net dulkių stulpai pakilo. 

Tupi vilkas ir galvoja: „Ar aš ne kvailys? Kodėl negriebiau tos 
kumelės už gerklės?!" 

Vėl eina vilkas pas dievą ėdesio prašyti: 

— Gailestingasis dieve, duok užėsti ko, jei ne, ištinsiu nuo bado. 

— Argi tau kumelės maža? — klausia dievas. 

O vilkas piktai: 

— Kad jai gyvai kailį kas nunertų! Pasipelniau... Vos kanopom snu- 
kio neišdaužė... 

— Na, jeigu taip, — sako dievas,— tai eik ana ten. Dauboje riebus 
avinas ganosi, suėsk tu jį. 

Vilkas nuėjo. Dauboje ganosi avinas. 

— Sveikas, avine! 

— Sveikas. 

— Sakė man dievas, kad tave suėsčiau. 

— O kas tu per vienas, kad žadi mane suėsti? 

— Aš — vilkas, 

— Meluoji, tu — šuva. 

— Dievaži, vilkas. 

— Jeigu vilkas, tai kaip tu mane ėsi? 

— Kaip ėsiu? Nuo galvos pradėsiu ir kaipmat visą -suraitysiu. 

— Et, kūmuti! Jeigu jau tu žadi mane ėsti, tai stok ana prie dau- 

kad rėš vilkui į kaktą, tas kūlverta ir nusirito daubon. Sočiai pririjo! 
Atsitūpė vargšelis ir rauda: 

— Ar aš ne kvailys! Kurgi matyta, kad gyva mėsa pati į gerklę 
šoktų? 

Galvojo galvojo ir vėl nuėjo pas dievą ėdesio prašyti: 

— Gailestingasis dieve, būk toks maloningas! Duok užėsti ko, jei 
-ne — žūsiu iš bado. 

Dievas sako: 

— Ak tu, dykūne! Nori, kad mėsa pati į gerklę šoktų... Ką man 
su tavimi daryti?“ Eik, ten ant kelio žmogus lašinius pametė. Ėsk, tie 
niekur nepabėgs. 

Paklausė vilkas, nuėjo į tą vietą — lašiniai pamesti. Atsitūpė ir gal- 
voja: 

„Gerai, suėsiu aš juos. Tik kad sūdyti, gerti panorėsiu. Eisiu pirma 
vandenėlio, o paskui jau prie lašinių.“ 

Nuėjo. Kol suvaikščiojo prie upės ir atgal, žmogus pastebėjo din- 
gus lašinius. Grįžo, žiūri — lašiniai guli, pasiėmė ir nuvažiavo. Ateina 
vilkas — nebėra lašinių. Atsitūpė ir rauda: 

— Na ir kvailys aš, kas gi nevalgęs vandenį geria? 

Tupėjo tupėjo, o alkis pilvą traukia! Dūlina jis vėl pas dievą ėdesio 
prašyti. 

— Gailestingasis dieve, pasigailėk! Duok ko užėsti, jei ne — nudvė- 
siu, neišgyvensiu savo amželio. 

— Įkyrėjai tu man be galo! — sako dievas.— Ką su tavimi darysi? 
Drožk, aure ten, matai, keliu eina siuvėjas su aršinu. Užpulk jį. 

Nuspūdino alkanas vilkas keliu priešais žmogų. 

— Sveikas, žmogau! 

— Sveikas! 

— Dievas sakė, kad tave suėsčiau. 

— O kas tu per vienas, kad mane ėsi? 

— Aš —— vilkas. 

— Meluoji, tu — šuva. 

— Ne, dievaži, vilkas. 

— Lyg ir mažokas būtum. Nagi duokš, pamatuosiu. 

Pagriebė žmogus vilką už uodegos ir ėmė geležiniu aršinu matuoti. 
Matavo matavo — jau vilkas vos bekvėpuoja. O siuvėjas vis burba: 

— Aršinas išilgai, aršinas skersai! 

Tol matavo, kol uodega rankose beliko. Ištrūko vilkas ir galvotrūk- 
čiais ne pas dievą, o pas vilkus: 

— Broleliai vilkeliai, tokia ir tokia bėda! 

Nusivijo vilkai siuvėją. Mato šis — blogai. Ką daryti? Įlipo medin. 
Vilkai apsupo medį, užrietė snukius ir dantimis kalena. Beuodegis ir 
sako: 

— Štai kaip padarysim: aš atsistosiu apačioje, o jūs visi ant manęs, 
vienas ant kito, kol pasieksime skriaudiką. 

Užsiropštė jie vienas ant kito — pasidarė kopėčios. Dar vienam vil- 
kui belieka užlipti ir siuvėją pasiekti. 

Mato siuvėjas, jau galas ateina, ir sako pats sau: 

— Nors tabako reikia pauostyti prieš mirtį. 

Pauostė ir kad sučiaudės garsiai: 

— Apčchyl 

O priluptajam vilkui apačioje pasigirdo, kad žmogus viršutinį vil- 
ką matuoja ir sako: „Aršinas!“ Kai dums jis iš ten, vilkai pabiro že- 
myn ir pasileido bėgti. 

Išlipo siuvėjas iš medžio ir parėjo namo. 

Gyvena jisai su pačia, valgo sau ragaišį ir bandeles. Ir aš ten bu- 
vau, midų, vyną gėriau, per barzdą varvėjo, o į burną nepateko. 

Štai įums pasaka, o man riestainių virtinė. 


Apie vištele, kuri auksinius 


kiaušinius dėjo 


G yveno senis ir senė. Jie turėjo raibą vištelę. Trejus metus tą viš- 
telę lesino, diena iš dienos kiaušinėlio iš jos laukė. 

Lygiai po trejų metų padėjo jiems vištelė kiaušinėlį, ir buvo tas 
kiaušinėlis ne paprastas, o auksinis. Džiaugiasi senis ir senė, nežino, 
ką su tuo kiaušinėliu ir bedaryti, savo akimis netiki, kad višta auk- 
sinį kiaušinėlį galėjo padėti. 

Pamėgino pramušti, toks stiprus, — nepramuša. Senis daužė daužė, 
nepradaužė, senė daužė daužė, nepradaužė. Padėjo kiaušinėlį ant len- 
tynos; bėgo pelė, uodegyte užkliudė, nukrito kiaušinėlis ant stalo ir 
sudužo. Senis rauda, senė rauda, o vištelė kudakuoja. 

— Neverk, seni, neverk, sene, padėsiu aš jums kitą, ne paprastą, 
o auksinį, tik trejus metus palaukite. 

Senis ir senė surinko auksinius lukštus ir pardavė žydams. Pinigų 
gavo nekiek. Norėjo jie naują trobą pasistatydinti, tik pinigų neužteko, 
reikėjo dar trejus metus laukti, kad trobai pakaktų. Išlaukė jie sa- 
vaitę, išlaukė antrą, išlaukė ir trečią, neapsakomai ilgu jiems atrodė, 
laukti įsipyko. 

Kartą senis ir sako senei: 

— Ar žinai ką, senikeė Kam čia mums belaukti visus trejus metus, 
eime papjaunam vištą ir išsiimsim auksinį kiaušinį. O ten jų, matyt, 
ne vienas, gal koks trejetas bus, o gal net ketvertas. Va ir pradėsim 

tada gyventi, bus ir nauja troba, žemelės nusipirksim ir; niekam nesi- 
lankstysim. 

— Teisybę sakai, seneliuk, eime papjaunam! 

Papjovė vištelę, bet nė vieno kiaušinėlio nerado. Ėmė senis su sene 
raudoti. 

Iškišo pelytė iš urvo nosį ir sako: 

— Neverk, seni, neverk, sene, palaidokite savo vištelę prie sodelio, 
ant kryžkelės, palaukite trejus metus, o paskui iškasite toje vietoje 
lobius. Tik įsidėkite į galvą, kad lig amžiaus galo atsimintute, jog vis- 
kas, ko norite, ne tuoj pat atsiranda. 

Užkasė senė vištą prie sodo, ant kryžkelės, kaip tik prie jaunuoly- 
no, lazdą įsmeigusi pasiženklino. Laukia metus, laukia antrus,— trūksta 
kantrybės, nori greičiau jie lobį išsikasti. Jau prasidėjo tretieji metai, 
o juodu vis laukia. 

Kartą senė ir sako seniui: 

— Nagi einame, seneliuk, pažiūrėti. 

— Neskubėk, senike, lukterkim mažumėlį, jau nedaug beliko. II- 
giau laukėm, negu dar reikės laukti. 

— Ne, seniuk, mes nieko ir neliesime, tik pažiūrėsime, ar nesikala 
ten mūsų lobis. 

— Žiū, senike, kad nepagadintum. 

— Nebijok, seneliuk, nieko bloga nenutiks. 

Nuėjo abudu su kasikliu į sodą. Kasė kasė ir iškasė visą krūvą auk- 
sinių vabalų. Suūžė vabalai ir išlekiojo į visas puses. 

Taip ir paliko senis su sene gyventi senoje troboje, nebeteko jiems 
naujos pasistatydinti. 

O pelytė iškišo iš urvo nosį ir sako: 

— Jūs seni ir kvaili. Kodėl nepalaukėte, kol treji metai sueis? Bū- 
tute turėję visą krūvą auksinių, o dabar jie visi išlakstė. 


Ivanas Galiūnas 


S eniai seniai baisus slibinas įprato į vieną sodžių žmonių ryti. Su- 

rijo visus, liko tik vienas senelis. 

— Na,— sako slibinas,— rytoj pusryčiams tu man būsi. 

O per tą sodžių keliavo vienas vargšas jaunikaitis ir užėjo pas senelį 
prašyti naktigulto. 

— Ar tau gyventi nusibodo? — klausia jį senelis. 

— Kodėl? — sako bernaitis. 

Senelis jam papasakojo, kad šičia slibinas visus žmones prarijęs ir 
va rytoj jį suėsiąs. 

— Ne,— sako bernaitis,— pasprings. 

Šit paryčiais atlekia slibinas ir pamato jaunikaitį. 

— Tai gerai, — sako, — buvo vienas, dabar du. 

O jaunikaitis jam: 

— Žiūrėk, nepasprink! 

Slibinas stebisi: 

— Kaip, — sako, — negi tu stipresnis už mane? 

— Žinoma. 

— Anoks tu čia stipruolis! Aš va, matai. ..— Paėmė slibinas akmenį, 
kad suspaudė, tai dulkės ir pasipylė. 

— Ė, niekai, — sako jaunikaitis— suspausk taip, kad vanduo iš jo 
tekėtų. 

Ir paėmė jis dabar iš indaujos sūrmaišį su varške ir kad suspaudė, 
tai išrūgos ir ištekėjo. 

— Va taip, — sako, — spausk! 

— Na, eime,— siūlo tada slibinas,— draugas būsi. 

— Nebent vyresnysis! 

Juodu nuėjo. Slibinas jį klausia: 

— O kuo tu vardu? 

— Ivanas Galiūnas,— sako jaunikaitis. 

Tai išgirdęs, slibinas išsigando: „Žiūrėk tu man,— galvoja, — kad tik 
neužmuštų manes.“ 

Atėjo pusiaudienis, slibinas ir sako: 

— Eik, atnešk jautį, virsim pietus. 

Nuėjo Ivanas, bet kur tau, kad nors vieną koją galėtų panešti. Vaikš- 
to jis tarp bandos ir rišinėja uodegas draugėn. 

O slibinas laukė laukė ir nuėjo pats. 

— Ką tu, jaunikaiti, darai? 

— Et, nešiosiu aš tau po vieną, visus iš karto noriu paimti. 

— Kad tave kur kelmai, tu gi man visą bandą išnaikinsi, 

Nulupo slibinas jaučio odą ir atvilkęs duoda bernaičiui. 

— Eik,— sako, — atnešk pilną vandens. 

Paėmė Ivanas odą, vos vos nuvilko prie šulinio ir kai įleido vidun, 
tai jau ir neištraukia. Tada paėmė jis kastuvą ir eina aplink šulinį 
kasinėdamas. Atlėkė slibinas: 

— Ką tu darai? 

— Et, nešiosiu aš tau oda vandenį! Va iškasiu visą šulinį ir ati- 
tempsiu. 

— Kad tave kur!| — sako slibinas, išsigandęs Ivano jėgos. Ir pats nu- 
nešė odą. 

— Eik,— sako,— malkų atnešk; išrauk ten sausą ąžuolą, ir pakaks 
mums. 

— Et, nešiosiu aš tau po vieną! Kad ąžuoliokų dvidešimt kokių 
išsyk, tai dar! — apsimetė tartum supykęs ir nėjo. 

Slibinas išvirė pietus ir valgo, o jaunikaitis dedasi pykstąs ir neina 
valgyti. Supranta: jeigu eis, tai slibinas tuojau supras, kad jis ne toks 
stiprus, nes pamatys, kad mažiau už jį suvalgęs. O kai nedaug beliko, 
tada Ivanas atsisėdo, pasriūbčiojo ir sako: 

— Maža! 

— Jeigu maža, tai einam dabar pas mano motiną, ji virtinių mums 
išvirs,— sako slibinas. 

— Na ką gi, eit, tai eit — sako Ivanas, o pats galvoja: „Dabar man 
galas.“ 

Pradėjo valgyti virtinius, o tų virtinių stovėjo kokia dvidešimt ka- 
tilų. Slibinas vis ryja ir ryja, jau ir prisirijęs, o jaunikaitis virtinius už 
diržo ir į kelnes vis kiša ir kiša. Dvyliktą katilą padavė, o jis vis 
dar ima. Kai pavalgė, slibinas ir sako: 

— Einam per akmenis ristis. 

— Ką gi, einam,— sako jaunikaitis. 

Slibinas kad pasileido ristis, net ugnis pasipylė. 

— Niekai,— sako jaunikaitis— tu taip pasirisk, kad vanduo imtų 
sunktis.— Ir kad prispaudė prie akmenų tuos virtinius, kur buvo už 
diržo, tai vanduo iš jų ir ištryško. 

— Va šitaip, — sako, — reikia! 

Slibinas jau visiškai išsigando Ivano. Bet vis dar siūlo: 

— Nagi, bandom, kas stipriau sušvilps. 

— Bandom! 

Slibinas kad sušvilpė, net medžiai šoktelėjo. 

„Na,— galvoja Ivanas Galiūnas— ką daryti?“ O netoliese mėtėsi 
geležies gabalas. Pažiūrėjo Ivanas į tą geležį ir sako slibinui: 

— Užsimerk, kai aš švilpsiu, gali tau akys iššokti. 

Užsimerkė. O Ivanas kad rėžė slibinui tuo gelžgaliu, tas net sudre- 
bėjo. 

— Tavo teisybė, —tarė slibinas,— iš tiesų akys vos neiššoko. 

Kad Ivanas akyse nesipintų, slibinas pastatė jam trobą nuošalyje; 
Jaunikaitis ir gyvena sau. O slibinas ėmė su motina tartis, kaip čia pra- 
žudžius Ivaną. 

— Eime,— sako, — sudeginkime jį. 

O jaunikaitis nugirdo tatai ir naktį pasislėpė. Kai jie sudegino jo tro- 
bą, jis atėjo, atsistojo prie pelenų ir purtosi, tartum ką tik išlindęs. 

Ateina slibinas: 

— Ką tu, brolyti, argi dar gyvas? 

— Gyvas, tik šiąnakt lyg blusa man įkando. 

„Na,— galvoja slibinas,— nuo tokio reikia sprukti kuo toliau.“ 

Ir kad nešėsi iš tos vietos, tiek jį ir tematė, 


Kirilas Odminys 


S eniai seniai gyveno Kijeve kunigaikštis. O netoli Kijevo buvo 
slibinas. Kiekvienais metais miestas siųsdavo šitam slibinui duoklę: 
arba jaunikaitį, arba mergelę. Atėjo eilė kunigaikščio dukteriai. Nieko 
nepadarysi — siuntė miestelėnai, reikia ir kunigaikščiui siųsti. Na ir 
atidavė kunigaikštis savo dukrą slibinui. 

O duktė buvo tokia graži, tokia apveidi, kaip reta. 

Pamilo ją slibinas. Šit kartą ji prisimeilino jam ir klausia: 

— Ar yra, — sako, — žemėje toks žmogus, kurs tave nugalėtų? 

— Yra,— sako, — toks Kijeve, prie Dnepro. Kai pakuria troboje kros- 
nį, dūmai net iki debesų driekiasi, o kai eina prie Dnepro odų mir- 
kyti (jis juk odžius), tai ne vieną neša, o dvylika išsyk. Prisigeria tos 
odos vandens, aš imu ir įsikimbu į jas —o jam vis vien: kad trukteli, 
tai ir manęs su odomis vos ant kranto neištempia. Va tik šito žmo- 
gaus aš ir bijau. 

Kunigaikštytė susimąstė: kaip jai žinelę namo parsiųsti ir kaip į lais- 
vę pas tėvą ištrūkti? O šalia jos nebuvo nė gyvos dvasios, tik vienas 
balandėlis. Jinai išaugino jį dar Kijeve, kai dar buvo laiminga. Gal- 
vojo galvojo, o paskui ir parašė tėveliui: 

„Girdi, taip ir taip, pas jus, tėveli, Kijeve, yra žmogus, vardu Kiri- 
las, pramintas Odminiu. Paprašykite jį per senus žmones, bene pano- 
rėtų jisai su slibinu kautis ir bene išvaduotų mane vargšę iš nelais- 
vės? Maldaukite jį, brangusis tėveli, ir žodžiais, ir dovanomis, kad 

neįsižeistų jis už kokį nemandagų žodį! Aš už jį ir už jus visą amželį 
dievui melsiuosi." 

Parašė, pririšo balandžiui po sparneliu šitą laiškelį ir išleido pro 
langą. Balandėlis pakilo iki debesų ir parlėkė namo, į kunigaikščio 
kiemą. O vaikai lakstė kieme ir pastebėjo balandėlį. 

— Tėveli, tėveli — šaukia, — pažiūrėk, balandėlis iš seselės parskrido! 

Kunigaikštis iš pradžių nudžiugo, o paskui sielvartas jį suėmė: ,„Ne- 
jaugi tas nenaudėlis pražudė mano vaiką?“ Prisiviliojo balandėlį ir pa- 
matė po sparneliu laiškelį. Paėmė jis tą laiškelį, skaito: duktė rašo — 
taip ir taip, girdi. Dabar jis kuo greičiau sukvietė visus seniūnus: 

— Ar yra toks žmogus, pramintas Kirilu Odminiu? 

— Yra, kunigaikšti, gyvena prie Dnepro. 

— Kaip čia prie jo prieiti, kad neįsižeistų ir išklausytų? 

Seniūnai ir šiaip, ir taip tarėsi, ir nusiuntė pas tą odžių seniausius 
žmones. Nueina tie prie trobos su baime, praveria duris ir išsigąsta. 
Žiūri — sėdi ant grindų nusisukęs pats Odminys ir mina dvylika odų: 
tik matyti, kaip šmėžuoja balta jo barzda. Vienas pasiuntinys koste- 
lėjo: „„Kchel“ 

Odminys išsigando, visos dvylika odų tik „džrr, džrr",— suplyšo. 
Atsisuko, pasiuntiniai jam iki juostos lenkiasi: „Girdi, taip ir taip: at- 
siuntė pas tave kunigaikštis su prašymu.“ O jis ir nežiūri, ir nesiklau- 
so: supyko, kad per juos dvylika odų sudraskė. 

Jie vėl puolė jį prašyti, maldauti, atsiklaupė... Tas nė klausytis ne- 
nori! Prašė prašė ir išėjo nuleidę galvas. 

Ką dabar daryti? Liūdi kunigaikštis, liūdi ir visi seniūnai. 

— Ar nepasiuntus dabar mums jaunesnių? 

Pasiuntė jaunesnius, — ir tie nieko nepešė. Tyli Odminys ir šnopuoja, 
tartum ne jo prašytų. Šitaip jis dėl tų odų buvo susikrimtęs! 

Ir sumetė kunigaikštis pasiųsti pas jį mažus vaikus. Kai šie nuėjo, 
kai ėmė prašyti, kai puolė ant kelių ir kai užraudojo! Dabar ir pats 
Odminys nebeištvėrė, pravirko ir sako: 

— Na jau gerai, dėl jūsų padarysiu! 

Nuėjo pas kunigaikštį: 

— Duokite,— sako — man dvylika statinių dervos ir dvylika vežimų 
kanapių. 

Apsivyniojo kanapėmis, gerai išsidervavo, pasiėmė kardą gal kokių 
dešimties pūdų ir nuėjo pas slibiną. O slibinas jam ir sako: 

— Tai ką, Kirilai, atėjai kautis ar taikintis? 

— Kur čia taikintis?! Kautis su tavimi, medorėliu, atėjau! 

Štai ir ėmė juodu kautis — net žemė dreba. 

Kad įsibėgės slibinas, kad griebs Kirilą dantimis, tai gabalą dervos 
ir išrauna. Dar įsibėgėjęs griebia — kanapių gumulą išpeša. O tasai 
didžiuliu kalaviju kad rėš slibinui, tai ir sugrūda jį žemėsna. Slibinas 
ugnimi liepsnoja: karšta jam, o kol nulekia prie Dnepro atsigerti ir 
atvėsti, tai Odminys jau kanapėmis apsiveja ir dervą lieja. 

Iššoka iš vandens tas nenaudėlis, įsibėgėja ir puola Odminį, o tasai 
jį kalaviju tik šmaukšt! Dar įsibėgėja, o Odminys kalaviju šmaukšt, 
šmaukšt! 

Pliekėsi pliekėsi, dūmų debesys, žiežirbos pilasi. Įkaitino Kirilas sli- 
biną, tartum kalvis plūgą žaizdre: tasai tik sprengsi, tik dūsta, po juo 
žemė tik dejuoja. 

Žmonės ant kalnų stovi kaip negyvi, sunėrę rankas laukia, kas bus. 
Ir staiga slibinas sustaugė ir užvertė kojas. Žemė sudrebėjo. Žmonės 
taip ir pliaukštelėjo rankomis: 

— Kas per Odminys! 

Kirilas užmušė slibiną, išvadavo kunigaikštytę ir atidavė kunigaikš- 
čiui. Kunigaikštis nebežinojo, kaip jam ir dėkoti. Nuo to karto ir imta 
vadinti tą vietą, kur jis gyveno, Odminiais. 


Riedžirnis, Kalnavertys, Ąžuolvertys 
ir Krutink Ūsus 


G yveno kartą žmogus. Jis turėjo šešetą sūnų ir vieną dukterį. 
Išėjo broliai į laukus arti, o seseriai liepė pietus atnešti. Jinai ir 
klausia: 

— O kur? Aš juk nežinau? 

Broliai sako: 

— Mes išversim vagą nuo pat namų tiesiai į lauka, tąja vaga tu 
ir eik. 

Išrėžė vagą, o netoli lauko miške gyveno slibinas, užvertė jis ve- 
lėną ir išvarė į savo rūmus naują vagą. 

Paėmė sesuo broliams pietus ir eina vaga. Tol ėjo, kol pateko į sli- 
bino kiemą. 

Grįžta vakare sūnūs namo ir sako motinai: 

— Visą dieną plušome, o jūs ir pietų mums neatnešėt. 

— Kaipgi? Juk Alionka nešė, ir dar ligi šiol jos nėra. Maniau, kad 
su jumis pareis. Bene bus paklydusi? | 

O broliai ir sako: 

— Reikia eiti ieškoti. 

Ir patraukė visi šeši ta vaga. Priėjo jie slibino kiemą, o tenai jų 
sesuo besanti. 

— Broleliai mano mielieji, kur aš jus paslėpsiu, kai slibinas par- 
lėksę Juk jisai jus prarys. 

O čia ir slibinas belekiąs. 

— U-u,— sako, — žmogum kvepia! Na ką, bernaičiai, kautis ar tai- 
kintis atvykote? 

— Ne, — sako, — kautis! 

— Tai einam ant geležinio grendymo! 

Nuėjo jie ant geležinio grendymo kautis. Neilgai kovėsi: kaip smo- 
gė jiems slibinas, ir sugrūdo žemėsna. Ištraukė vos gyvus ir įmetė 
į tamsius rūsius. 

O tėvai laukia laukia sūnų — nėra. Nuėjo kartą pati prie upės skal- 
binių plauti, žiūri — rieda keliu žirnelis. Paėmė pati žirnelį ir suvalgė. 

Ir netrukus gimė jai sūnus. Praminė jį Riedžirniu. 

Auga tas sūnus ne dienom, o valandom. Ir metų dar jam nedaug, 
o jau didelis. Kartą kasė tėvas su tuo sūnum šulinį, prikasė didžiulį 
akmenį. Tėvas nubėgo pasikviesti žmonių, kad padėtų iškelti. Kol tė- 
vas prašinėjo, Riedžirnis ėmė ir iškėlė. Ateina žmonės, ir kai pamatė, 
apstulbo, išsigando, kad bernaitis tokią jėgą turi, ir norėjo jį užmušti. 
O tasai pamėtėjo akmenį viršun ir eina artyn. Tada žmonės ir išlakstė. 

Dabar kasa toliau ir prikasė didžiulį geležies luitą. Ištraukė jį ir 
pasiėmė. 

Kartą klausia jis tėvus: 

— Aš tikriausiai turiu kur nors brolių, seserų? 

— Turėjai, sūneli, — sako —ir seserį, ir šešetą brolių, bet va taip 
ir taip jiems nutiko. 

— Na,— sako jis, — eisiu aš jų ieškoti. 

Tėvai atkalbinėja: 

— Neik, sūnau: šeši išėjo ir žuvo, o tau vienam juoba nereikia eiti! 

— Ne, eisiu! Kaipgi savųjų neišvaduosi? 

Pasiėmė jis tą geležį, kur buvo iškasęs, ir nunešė pas kalvį. 

— Nukalk,— sako, — man vėzdą kuo didesnį. 

Ėmė kalvis kalti ir nukalė tokį, kad vos iš kalvės išnešė. Paėmė 
Riedžirnis šitą vėzdą, užsimojo, paleido viršun... Ir sako tėvui: 

— Gulsiu pamiegoti, o jūs mane po dvylikos parų pažadinkite, kai 
vėzdas atgal ims kristi. 

Ir atsigulė. Dvyliktą parą vėzdas žemyn lėkti pradėjo. Tėvas paža- 
dino jį. Bernaitis pašoko, atkišo pirštą, o vėzdas kai trenkėsi į tą pirš- 
tą, tai ir lūžo pusiau. Jis ir sako: 

— Ne, su tokiu vėzdu negaliu eiti brolių ir sesers ieškoti, — reikia 
nukalti kitą. 

Nunešė jis vėl pas kalvį. 

— Na,— sako, — perkalk, kad man tiktų! 

Nukalė kalvis dar didesnį. Paleido Riedžirnis jį oran, o pats atsi- 
gulė dvylika parų pamiegoti. Tryliktą parą lekia vėzdas žemyn švilp- 
damas, net žemė dreba. Pažadino tėvas Riedžirnį, tasai pašoko, atkišo 
pirštą, o vėzdas kai trenkėsi — vos tesulinko. 

— Na, su tokiu galima sesers ir brolių ieškoti. Kepk, mama, bandas 
ir džiovink džiūvėsius, aš eisiu. 

Paėmė vėzdą, prisidėjo krepšin džiūvėsių, atsisveikino ir iškeliavo. 
Nuėjo ta vaga, kur dar buvo matyti, ir įėjo miškan. Eina mišku, eina 
ir prieina didžiulį kiemą. Įeina į tą kiemą, paskui į namą, o slibino 
nėra, viena tik sesuo Alionka. 

— Sveika, mergele! — sako Riedžirnis. 

— Sveikas, jaunikaiti, ko tu čia atėjai? Šit parlėks slibinas ir suės 
tave. 

— Gal ir nesuės! O kas tu per viena? 

— Aš buvau viena duktė pas tėvus, o mane slibinas pavogė, šeši 
broliai ėjo vaduoti ir žuvo. 

— O kurgi jie? — klausia Riedžirnis. 

— Įmetė slibinas juos rūsiuosna, nežinau, ar begyvi. 

— O gal aš tave išvaduosiu,— sako Riedžirnis. 

— Kur jau tu beišvaduosi! Šešiems nepavyko, o tau vienam! — sako 
Alionka. 

— Nieko! — sako Riedžirnis. 

Ir atsisėdo ant lango, laukia. Staiga lekia slibinas. Vos įpuolė tro- 
bon ir tuojau: 

— Ė,— sako, — žmogaus kvapu atsiduoda! 

— Kurgi neatsiduos,— atsako Riedžirnis,— jeigu aš atėjau. 

— O ko tau čia reikia? Kautis ar taikintis? 

— Kur čia taikintis — kautis! — sako Riedžirnis. 

— Tai einam ant geležinio grendymo. 

— Einam! 

Nuėjo. Slibinas ir sako: 

— Kirsk tu! 

— Ne,— sako Riedžirnis,— kirsk tu pirma! 

Kai trenkė jam slibinas, tai iki kulkšnių ir įspraudė į geležinį gren- 
dymą. Riedžirnis ištraukė kojas ir kad užsimos vėzdu, kad kirs slibi- 
nui, suvarė jį iki kelių į tą geležinį grendymą. Kirto Riedžirnis antrą 

kartą — įgrūdo slibiną iki juosmens į grendymą; kirto trečią kartą — 
užmušė negyvai. 

Tada Riedžirnis nuėjo į gilius rūsius — išvadavo savo brolius, o tie 
vos begyvi. Paėmė juos ir seserį Alionką, visą auksą ir sidabrą, kur 
turėjo slibinas, ir patraukė namo. 

Eina, o jisai neprisipažįsta esąs brolis. Nuėjo visi kelio galą, atsi- 
sėdo pailsėti po ąžuolu. Riedžirnis pavargo besikaudamas ir kietai už- 
migo. O šeši broliai tariasi. 

Pasitarė, pagalvojo ir nutarė: jis dabar miega, negirdės,— pririškime 
stipriai virvėmis prie ąžuolo, kad nenusitrauktų, žvėrys jį čia ir su- 
draskys. Pasakyta — padaryta, pririšo ir nuėjo sau. 

O Riedžirnis nieko negirdi. Miega dieną, miega naktį, atsibunda — 
pririštas. Kad pakrutino jis pečius, tai ąžuolą su šaknimis ir išrovė. 
Užsivertė tą ąžuolą ant nugaros ir namo patraukė. 

Prieina prie trobos, staiga girdi — broliai jau sugrįžę, motiną klausia: 

— Mama, ar dar turėjai vaikų? 

— O kaipgi! Buvo sūnus Riedžirnis, išėjo jūsų vaduoti. 

Jie tada: 

— Jį prie ąžuolo pririšome, reikia lėkti ir atrišti. 

O Riedžirnis kad pasibeldė tuo ąžuolu į trobą, vos trobos nesu- 
griovė, 

— Likite sau čia, jeigu tokie! — sako.— Eisiu aš po žmones pasi- 
bastyti. 

Ir vėl išėjo, užsidėjęs ant pečių vėzdą. 

Eina eina, žiūri — vienoj pusėj kalnai ir kitoj pusėj kalnai, o vidu- 
ryje žmogus, įsispyręs į tuos kalnus rankomis ir kojomis, skiria juos. 
Riedžirnis jam sako: 

— Padėk dieve! 

— Dėkui dėkui! 

— O ką tu, žmogau, darai? 

— Kalnus skiriu, kad kelias pasidarytų. 

— O kur eini? — klausia Riedžirnis. 

— Laimės ieškoti. 

— Ir aš tenai. O kuo tu vardu? 

— Kalnavertys. O tu? 

— Riedžirnis. Eime drauge! 

— Eimel 

Nuėjo. Eina, staiga mato — žmogus stovi vidury miško, moja ran- 
ka, o ąžuolai su šaknimis virsta. 

— Padėk dieve! 

— Dėkui dėkui! 

— O ką tu, žmogau, darai? 

— Medžius raunu, kad erdviau būtų. 

— O kur tu eini? X 

— Laimės ieškoti. 

— Ir mes ten pat. O kuo tu vardu? 

— Ąžuolvertys. O jūs? 

— Riedžirnis ir Kalnavertys. Eime drauge! 

— Eime. 

Nuėjo trise. Eina, staiga mato — žmogus prie upės su ilgiausiais 
ūsais. Kai krustels ūsą, tai upė ir persiskiria, dugnu gali eiti. Jie ir 
sako jam: 

— Padėk dieve! 

— Dėkui dėkui! 

— O ką tu, žmogau, darai? 

— Vandenį nukreipiu, kad upę pereičiau. 

— O kur eini? 

— Laimės ieškoti. 

— Mes irgi tenai. O kuo tu vardu? 

— Krutink Ūsus. O jūs? 

— Riedžirnis, Kalnavertys ir Ąžuolvertys. Eime drauge. 

— Eimel 

Nuėjo. Ir lengva jiems eiti: kur kalnas kelyje — Kalnavertys per- 
skiria; kur miškas — Ąžuolvertys išrauna; kur upė — Krutink UŪsus 
vandenį perskiria. Štai įėjo visi į gūdžią girią, mato — trobelė miške 
bestovinti. Įėjo vidun — nieko nėra. Riedžirnis ir sako: 

— Šičia ir pernakvosime. 

Pernakvojo. Rytą sako Riedžirnis: 

— Tu, Kalnaverty, namie pasilik ir pietus išvirk, o mes eisime pa- 
medžioti. 

Nuėjo, o Kalnavertys išvirė pietus ir atsigulė pailsėti. 

Staiga beldžiasi kas: 

— Atidaryk! 

— Nedidelis ponas, pats atsidarysi — sako Kalnavertys. 

Atsidarė durys, ir vėl kas šaukia: 

— Perkelk per slenkstį! 

— Nedidelis ponas, ir pats persirisi! 

Staiga įlenda seneliukas, pats sulig pirštu, o barzda per sieksnį vel- 
kasi. Kad griebė Kalnavertį už kuokšto ir pakabino ant vinies, sienoj 
įkaltos. O pats visa kepta ir virta suvalgė, išgėrė, iš Kalnaverčio nu- 
garos diržą išrėžė ir išėjo. 

Muistėsi  Kalnavertys, muistėsi, kuokštą plaukų išsirovė ir puolė 
greitai vėl pietus virti. Kol parėjo draugai, jis jau pietus bebaigiąs virti. 

— Kodėl tu pietus suvėlinai? 

— Nagi užsnūdau,— sako, — mažumėlį. 

Prisivalgė visi ir sugulė miegoti. Kitą dieną atsikėlė, o Riedžirnis ir 
sako: 

— Na, dabar tu, Ąžuolverty, lik, o mes eisime pamedžioti. 

Išėjo. Ąžuolvertys išvirė valgyti ir atsigulė pailsėti. Staiga į duris 
beldžiasi kas: 

— Atidaryk! 

— Nedidelis ponas, ir pats atsidarysi! 

— Perkelk per slenkstį! 

— Nedidelis ponas, ir pats perlipsi. 

O čia seneliukas beeinąs, pats sulig pirštu, o barzda per sieksnį 
velkasi. Kad griebė Ąžuolvertį už kuokšto ir pakabino ant vinies. 
O pats, kas buvo išvirta, suvalgė, išgėrė. Ąžuolverčiui iš nugaros diržą 
išrėžė ir išėjo. 

Ąžuolvertys judėjo, krutėjo, vargais negalais nuo vinies nutrūko ir 
puolė greičiau pietus virti. O šit ir draugai bepareiną. 

— Kodėl tu pietus suvėlinai? 

— Nagi užsnūdau,— sako, — mažumą. 

O Kalnavertys jau tyli: suprato, kas buvo. 

Trečią dieną pasiliko Krutink Ūsus, ir jį tas pat ištiko. O Riedžirnis 
ir sako: 

— Na ir tingit pietus virti! Jau rytoj jūs eikite medžioti, aš namie 
liksiu. 

Pasakyta — padaryta. Ketvirtą dieną trys eina medžioti, o Riedžir- 
nis namie lieka. Šit išvirė jis pietus ir atsigulė pailsėti. Staiga į duris 
beldžiasi kas: 

— Atidaryk! 

— Palauk, atidarysiu— sako Riedžirnis. Atidarė duris, žiūri — sene- 
liukas, pats sulig pirštu, o barzda per sieksnį velkasi. 

— Perkelk per slenkstį! 

Paėmė Riedžirnis, perkėlė. O tas vis prie jo artinasi. 

— Ko tau? — klausia Riedžirnis. 

— Pamatysi ko,— sako seneliukas, pasiekė plaukų kuokštą ir jau 
buvo begriebiąs, o Riedžirnis: 

— A, štai koks tu! —ir čiupt jam už barzdos, pagriebė kirvį, nu- 
tempė seneliuką prie ąžuolo, perskėlė tą ąžuolą, įkišo į plyšį senio 
barzdą ir suspaudė. 

— Jeigu tu, seneliuk, toksai, — sako, — tuojau už kuokšto griebi, tai 
pasėdėk šičia, kol sugrįšiu. 

Įeina į trobą, jau ir draugai sugrįžę. 

— O ką, pietūs išvirti? 

— Seniai išvirti. 

Papietavo jie, Riedžirnis ir sako: 

— Eime, parodysiu aš jums stebuklų stebuklą. 

Prieina prie ąžuolo, žiūri — nėra nei senio, nei ąžuolo, išrovęs tasai 
ąžuolą su šaknimis ir nusitempeęs. Dabar Riedžirnis ir papasakojo drau- 
gams, kas su juo nutiko, o paskui ir anie prisipažino, kaip senis už 
kuokštų čiupęs ir diržus iš nugarų rėžęs. 

— Ė,— sako Riedžirnis,— jeigu jis toks, tai eime ieškoti. 

O kur senis ąžuolą tempė, ten žymė likusi; jie ta žyme ir eina. Pri- 
ėjo prie gilios duobės, kad ir dugno nematyti. Riedžirnis ir sako: 

— Lįsk, Kalnaverty! 

— Tegu jį bala! 

— Na tai tu, Ąžuolverty! 

Nepanorėjo nei Ąžuolvertys, nei Krutink Ūsus. 

— Jeigu taip, — sako Riedžirnis— lįsiu aš pats. Eime virvių vyti! 

Privijo jie virvių, apsisuko Riedžirnis vienu galu ranką ir sako: 

— Leiskite! 

Pradėjo leisti, ilgai leido, galop prisikasė jis prie dugno ir pateko 
tiesiai į aną pasaulį. Ėmė ten Riedžirnis vaikštinėti, žiūri — didžiuliai 
rūmai bestovį. Įėjo jis į rūmus, o ten viskas auksu ir brangiaisiais ak- 
menimis taip ir švyti. Eina jis per kambarius, staiga priešais išbėga ka- 
ralaitė, tokia puiki, tokia daili, kad kitos tokios visame pasaulyje 
nerasi. 

— (Oi,— sako, — gerasis žmogau, ko tu čia atėjai? 

— Nagi, — sako, — senio ieškau sulig pirštu didumo, o barzda per 
sieksnį velkasi. 

— Senis barzdą iš ąžuolo traukia, — sako jinai — Neik tu prie jo, 
užmuš, jau nemaža užmušė. 

— Nebijok, neužmuš! —sako Riedžirnis.— Juk barzdą aš jam ir 
įspraudžiau. O ko tu čia gyveni? 

— Aš gi,— sako, — karalaitė, o šitas senis mane pavogė ir laiko ne- 
laisvėje. 

— Na, tai aš tave išvaduosiu. Vesk mane pas jį! 

Jinai nuvedė. Ir teisybė: sėdi senis jau barzdą iš ąžuolo ištraukęs. Pa- 
matė Riedžirnį ir sako: 

— O ko tu atėjai? Kautis ar taikintis? 

— Kur čia taikintis,— sako Riedžirnis,— kautis! 

Ėmė jie kautis. Kovėsi kovėsi, ir vis dėlto užplumpino jį Riedžirnis 
savo vėzdu. Paskui sukrovė abudu su karalaite visą auksą ir bran- 
giuosius akmenis į tris maišus ir nuėjo prie duobės, kur jisai buvo 
nusileidęs. Priėjo ir šaukia: 

— Ei, brolyčiai, ar jūs dar čia? 

— Čia! 

Pririšo jis vieną maišą prie virvės ir timptelėjo, kad trauktų. 

— Čia jums. 

Ištraukė, vėl virvę nuleido. Jis pririšo kitą maišą: 

— Ir šitas jums. 

Atidavė jiems ir trečią, viską, ką buvo paėmęs. Paskui apjuosė virve 
karalaitę: 

— O čia mano,— sako. 

Ištraukė šie karalaitę, dabar jau Riedžirnį reikia traukti. Jie ir sako: 

— Kam mums jį betraukti? Geriau tegu ir karalaitė mums lieka. 
Truktelsime viršun, paskui paleisime, nukris ir užsimuš. 

O Riedžirnis sumojo, kad anie bus ką sugalvoję, paėmė, aprišo virve 
didelį akmenį ir šaukia: 

— Traukite mane! | 

Jie iškėlė aukštai, o paskui paleido, akmuo tik nudunksėjo! 

— Na,— sako Riedžirnis,— ir geri jūs! 

Ir leidosi jis po aną pasaulį bastytis. Eina ir eina, staiga atslinko 
debesys ir užėjo lietus su kruša. Pasislėpė jis po ąžuolu. Girdi — cypia 
lizde grifo jaunikliai. Jis įlipo į ąžuolą ir uždengė juos sermėga. At- 
lekia didžiulis grifas, tų paukštyčių tėvas. Pamatė, kad vaikai uždengti, 
ir klausia: 

— Kas jus apdengė? 

O vaikai ir sako: 

— Jeigu jo nesulesi, pasakysime. 

— Ne, — sako, — nesulesiu. 

— Ana po medžiu sėdi žmogus, jis mus ir uždengė. 

— Sakyk, ko nori, aš viską tau padarysiu. Dėkoju tau, kad mano 
vaikai liko gyvi. Kartais, kai išlekiu, užeina lietus ir užpila lizdą. 

— Išnešk mane,— sako Riedžirnis — į šviesųjį pasaulį. 

— Sunkų man davei darbą! Bet ką darysi, reikia skristi. Pasiimsime 
šešis kubilaičius mėsos ir šešis kubilaičius vandens. Kai belėkdamas 
atsisuksiu dešinėn, tu mesk man mėsos gabalą, o kai atsisuksiu kai- 
rėn, duok vandens atsigerti, jei ne — nenulėksiu, nupulsiu. 

Pasiėmė jie šešis kubiliukus mėsos ir šešis kubiliukus vandens; at- 
sisėdo Riedžirnis ant grifo, ir lekia abudu. Lekia ir lekia. Pasuka gri- 
tas galvą dešinėn, kiša jam Riedžirnis į gerklę mėsos gabalą, pasuka 
kairėn, — duoda vandens kiek atsigerti. Ilgai juodu šitaip skrido, jau 
jau nebetoli ir anas pasaulis. Šit grifas pasuko galvą dešinėn, o kubi- 
laičiuose nė gabalėlio mėsos nebelikę. Tada išpjovė Riedžirnis sau iš 
šlaunies gabalą ir įkišo grifui snapan. Pakilo grifas aukštyn ir klausia: 

— Ką tu man davei paskutinį sykį tokį gardų? 

Ir parodė Riedžirnis savo koją. 

Grifas atrijo tą šlaunies gabalą, nulėkė ir atnešė gyvybės vandens; 
pridėjo, tuo vandeniu palaistė, gabalas ir prigijo. 

Tada grifas grįžo namo, o Riedžirnis leidosi savo draugų ieškoti. 
Šie jau nuėję pas karalaitės tėvą, ten ir begyveną, tarpu savęs besi- 
pešą: kiekvienas nori karalaitę vesti, ir.niekaip nesusitaria. 

Staiga pamato Riedžirnį ir išsigąsta. O jisai sako: 

— Tikrieji broliai, ir tie išdavė, o jus aš turiu nubausti. 

Ir nubaudė juos. 

O pats vedė karalaitę ir gyvena sau. 


Apie karalaite ir geležinį vilką 


(Gyveno sau karalius ir turėjo sūnų Ivaną. Išjojo kartą Ivanas me- 
džioti. Įjojo į neįžengiamą girią ir paklydo. Žiūri — skrenda paukštelis 
su auksiniais sparneliais. Jau taikosi Ivanas šauti, staiga girdi — už- 
pakaly kas sušlamėjo. Apsidairė, mato — bėga geležinis vilkas. 

— Seniai po girią slampinėju, o karalaičio nė sykio nebuvau ma- 
tęs, jau dabar kad prisikirsiu karaliaus mėsos! — sako vilkas. 

— Nevalgyk manęs,— sako karalaitis — geriau pasiimk viską, ką tik 
nori, 

— Na,— sako vilkas — aš tave tada suvalgysiu, kai vestuves kelsi. 

Ilgai karalaitis Ivanas nevedė, bet kartą tėvas jam sako: 

— Vesk, sūnau, metas jau. 

— Ne,— sako karalaitis,— nenoriu: kartą, kai buvau medžiokiėje, 
vilkas pasakė suėsiąs mane, kai aš vestuves keisiu. 

Tėvas jam ir sako: 

— Nebijok, turiu kariuomenės užtektinai, nušausiu tą vilką. 

Tr išjojo jie į vieną karalystę pirštis karalaitei. Pasipiršo, pasiėmė tą 
karalaitę ir parjojo namo vestuvių kelti. 

Karalius įsakė kariuomenei apsupti rūmus, o jaunuosius prie stalo 
pasodino ir pradėjo puotą. Išgėrė visi po taurelę, ir vos tik muzikantai 
ėmė groti, o jaunieji pradėjo šokti, staiga girdi — kariuomenė šaukia: 

— Vilkas bėga! Vilkas bėga! 

Geležinis vilkas pasileido prie rūmų, o kareiviai puolė šaudyti. Šau- 
dė šaudė — nieko nepadaro,— lekia tas, nieko nepaisydamas, ir kan- 

džiojasi. Mato karalaitis, kad vilkas jau prie lango, greitai bus rūmuo- 
se, ir šaukia: 

— Balnokite man greitąjį žirgą! 

Kareiviai pabalnojo. Šoko karalaitis Ivanas ant žirgo ir nuskrido kaip 
paukštė. Vilkas iš paskos. Lekia karalaitis stepėmis, žiūri — stovi tro- 
belė ant vištos kojos. Puolė vidun, o ten ragana besėdinti su trimis 
dukterimis. Karalaitis pasisveikino. Ragana jį klausia: 

— Ko čia įlindai, ar savo noru, ar kieno verčiamas? 

— Ne,— sako karalaitis, — aš kazokas turtingas, bėda čia mane užvijo. 

Ragana ir klausia: 

— Kokia ta bėda? 

— Geležinis vilkas nori mane suėsti. 

Ragana ir sako: 

— Jeigu vesi mano vyresniąją dukrą, tai vilką nugalabysiu. 

Pažadėjo karalaitis imti raganos dukrą per pačią. Atlėkė vilkas, tro- 
bon įšoko. Ragana tuojau davė jam ėsti. Vilkas atsitūpė prie stalo ir 
sako: 

— Fu fu, žmogumi trenkia. 

Ragana ir klausia vilką: 

— Tikriausiai tu karalaitį surijai? 

— Ne,— sako, — pabėgo. 

— Jeigu tu jo nesuėstum, tai jis mūsų žentas būtų. (O ragana buvo 
Geležinio vilko pati.) 

— Jeigu taip, tai taip, — sako vilkas, — vis tiek kitas jaunikis nepa- 
simaišo. 

Įleido karalaitį vidun, vilkas ir sako: 

— Kad pasisekė tau pabėgti, dabar gyvensi su mano dukra. 

Ėmė karalaitis gyventi su jo dukra. Bet vilkas su pačia žiūri, kad 
karalaitis nelabai temyli raganos dukrą, ir tariasi, kaip juo atsikra- 
tyti. Apsimetė raganos duktė serganti, ir išsiunčia jie karalaitį į girią 
gyvybės vandens. Nuėjo karalaitis pas žirgą ir rauda: 

— Jau dabar man galas. 

O žirgas sakc: 

— Sėsk, josim. 

Joja mišku, žiūri — guli varniukai. Norėjo karalaitis juos pasiimti, 
bet senė varna skraido ir klykia: 

— Kar kar! 

O paskui klausia: 

— Ar savo noru, ar kieno verčiamas čia atklydaiė 

— Aš kazokas — turtingas, bėda čia mane užvijo,— atsako karalaitis. 

Varna ir sako: 

— Ką nori pasiimk, tik mano varniukų neliesk. 

— Iš taves man nieko nereikia, tik atnešk gyvybės vandens, — sako 
karalaitis. 

— Gerai, atnešiu, vandenį aš pati ir saugau. 

Nulėkė varna pas mažytį paukštelį ir liepia jam: 

— Kai įskrisi šulinin ir pasemsi vandens, tai į viršų nelėk, lėk šonan. 

Pasėmė paukštelis vandens ir į šoną nuskrido. Nulėkė jis toli, o var- 
na rėkia per visą mišką: 

— Kar kar kar! 

O tą vandenį saugojo slibinai. Jie išgirdo varną karkiant, pašoko 
iš vietos ir paleido iš nasrų ugnį. Mato, kad vagis nenusvilo, ir sako 
varnai: 

— Meluoji, vandens niekas nevogė! 

O paukštelis tuomet prie karalaičio Ivano prilėkė ir atidavė jam 
vandenį. Užsėdo karalaitis ant žirgo ir joja sau. Joja, žiūri — troba 
bestovinti ir troboje senelis besėdįs. Karalaitis įėjo vidun ir sako: 

— Sveikas, seneli! 

— Sveikas, karalaiti Ivanai! Ar savo noru, ar kieno verčiamas čia 
atkeliavai? — klausia senis. 

— Aš kazokas — turtingas, bėda čia mane užvijo— atsako kara- 
laitis. 

Papasakojo karalaitis Ivanas seneliui, kur buvęs, ką matęs ir kur da- 
bar jojąs. 

Senelio kaip tik tada buvo pati mirusi. Jis ketino jau ją laidoti. 
Karalaitis pašlakstė senelę gyvybės vandeniu, ir jinai atgijo. Tada 
davė senelis karalaičiui skarelę ir pamokė, kaip vilko atsikratyti. 

— Kai parjosi — sako — namo, tai užmesk vilkui ant kaklo skarelę, 
tada geležis nuo jo nubyrės, ir pavirs jisai slibinu su dvylika galvų. 
Tada kirsk iš dešiniojo šono, ir išsyk šešios galvos nulėks, paskui iš 
kairiojo šono kirsk,— kitas šešias galvas nukaposi. 

Karalaičiui išeinant, senelis davė jam dar rankšluostį. 

— Imk,— sako, — šitą rankšluostėlį Kai Geležinį vilką užkaposi ir 
nuo raganos trobos nujosi, grįžk atgal, mostelk rankšluostėliu ir pa- 
virsi kačiuku. Tada įbėk į trobą ir klausykis, kaip raganos tarsis tave 

galabyti. O kai panorėsi vėl žmogumi virsti, tai išbėk į kiemą ir mos- 
telk rankšluostėliu. 

Atjojo karalaitis ir padavė vandenį. Vilkas buvo beeinąs sau, o jisai 
ir užmetė dabar jam ant kaklo skarelę. Pabiro nuo vilko geležis, ir 
pasidarė jis dvylikagalviu slibinu siaubūnu. Karalaitis kirto jam iš 
dešiniojo šono, tai šešios galvos ir nulėkė. Išpjovė jis tada liežuvius, 
galvas sudegino, o slibino pelenus vėjais paleido, 

Užkapojo tą slibiną, pasibalnojo žirgą ir namo pasileido. Išjojo į ste- 
pę ir atsiminė, ką senelis jam buvo sakęs. Grįžo atgal, žirgą pririšo 
prie ąžuolo, o pats nuėjo prie trobos, mostelėjo rankšluostėliu, pavirto 
kačiuku, įbėgo į paunksmę ir kniaukia: ,„Miau miau!" 

Senoji ragana ir sako dukterims: 

— Įleiskite kačiuką trobon, tas karalaitis tėvą užkapojo, ko gera, 
ir katinėlį dar užmuš. 

Įleido katinėlį trobon. Susėdo raganos ant krosnies ir tariasi, kaip 
tuo karalaičiu atsikratyti. Vyresnioji duktė ir sako: 

— Aš eisiu į stepę ir pasiversiu šaltinėliu, jis atsigers vandens ir 
mirs. 

Vidurinioji sako: 

— O aš eisiu ir pavirsiu aukso obelim, nusiraškys jis auksinį obuolį, 
suvalgys ir mirs. | 

Jaunėlė sako: 

— Eisiu aš, pasiversiu seklyčia, ir bus toje seklyčioje daug valgymų 
ir gėrimų, įeis jis, prisivalgys, prisigers ir sprogs. 

Išklausė katinėlis viską, išbėgo į kiemą, mostelėjo rankšluostėliu, 
virto žmogum, nuėjo prie žirgo, užsėdo ir joja. Ilgai karalaitis jojo, 
paskui panorėjo jis gerti. Mato — šaltinis, nušoko nuo žirgo ir jau buvo 
begeriąs, bet žirgas jam sako: 

— Negerk, mirsi. 

Priėjo jis prie šaltinėlio, kryžmai kirto per jį kardu, kraujas taip 
ir nuplaukė. Nujojo toliau. Mato — stovi obelis, o ant jos auksiniai 
obuoliai. Prijojo prie obels, kirto kardu kryžmai, iš josios kraujas ir 
pasipylė. Joja karalaitis toliau, mato — stovi seklyčia, o toje seklyčioje 
visokiausių valgymų ir gėrimų. Nulipo nuo žirgo, įėjo vidun, kirto 
kryžmai kardu per sienas, iš jų kraujas taip ir išgurgėjo. Užsėdo tada 
karalaitis Ivanas ant žirgo ir pasileido namo. 

Parjojo namo, įėjo į rūmus. Jį išvydę, visi atsidžiaugti negali. Ir 
gyvena jis dabar ten su savo jauna pačia. 

Trijų Borisas 


Gyveno sau pats su pačia ir turėjo mažytį vaikutį. Kartą nuėjo 
abudu javų pjauti, lopšį pakabino pamiškėje. O čia, kur buvęs, kur 
nebuvęs,— erelis, pavogė kūdikį ir paguldė į savo lizdą tame pačiame 
miške. 

O tame miške gyveno trys broliai. Išėjo laukan vienas brolis, girdi — 
verkia kas. Grįžo trobon ir sako: 

— Broliai! Verkia kas, žmogaus balsas girdėti. Eime paieškokim! 

Nuėjo ir rado berniuką, nunešė pas popą ir svarsto, kokį jam čia 
vardą davus. 55ugalvojo taip: „Juk mes trys broliai, duosim jam var- 
dą — Trijų Borisas.“ Pasiėmė vaikutį ir visi trys augino jį. 

Paaugo berniukas ir sako: 

— Noriu iš jūsų, tėvai, išeiti. 

O jie klausia: 

— Ką gi tau duoti už tai, kad tu pas mus dirbai? 

— Nieko, — sako, — iš jūsų nenoriu, duokite man tiktai kumeliuką. 

— Imk! 

Jis pasiėmė ir iškeliavo. Eina per mišką, mato — žiburiuoja kas. Rei- 
kia prieiti, sužinoti. 

— Ak, nors bent kiek tu mane, kumelėli, paneštum! (Jis vis pėsčias 
ėjo, pavargo, o kumeliukas mažas dar buvo.) 

— Ė, Trijų Borisai, palūkėk mažumėlį — atsakė kumeliukas.— Aš 
pats tau pasakysiu, kada ant manęs sėsti. 


71 


Priėjo ten, kur švietė, žiūri — aukso paukštės plunksna. Dabar Trijų 
Borisas ir sako: 

— Pasiimsiu aš tą plunksną. 

— Ne,— sako kumeliukas, neimk, šita plunksna ne paprasta, o visų 
plunksnų plunksna: paimsi — vargą pažinsi. 

Jis vis dėlto ją pasiėmė. Nuėjo iki karaliaus rūmų ir parsisamdė 
arklininku. O ten tokie arkliai, kad su jais tik mėšlą vežiodavo,— jį 
ir paskyrė šituos arklius valyti. Jisai su ta plunksna juos nuvalė, ir 
ėmė jie Žvilgėti. 

Visi stebisi: tie žirgai, kur karaliui buvo kinkomi, pasidarė negra- 
žūs, ėmė kinkyti tuos, kur mėšlą vežiodavo. Labai pamilo karalius Trijų 
Borisą ir ėmė jį klausinėti: 

— Kokią tu,— sako, — ranką gerą turi. Tikriausiai kokį burtažodį Ži- 
nai, kad arkliai tokie gražūs pasidarė. 

O Trijų Borisas dievagojasi nieko nežinąs. 

Dabar arklininkai ėmė jį sekti ir karaliui pranešė,. kad jis, girdi, 
turįs Aukso paukštės plunksną. 

Karalius ir šaukia jį pas save: 

— Trijų Borisai, ar tu turi Aukso paukštės plunksną? 

— Turiu, — sako. 

— Tai atnešk man ir Aukso paukštę. Neatneši — mano kalavijas nu- 
ris tau galvą nuo pečių! 

Eina Trijų Borisas pas savo kumeliuką ir verkia. 

— Ko, Trijų Borisai, raudi? — klausia kumeliukas. 

— Kaipgi neraudosiu, kad karalius uždavė tokį darbą, jog nei aš, 
nei tu nepadarysiva. 

— O ką aš tau sakiau: neimk plunksnos, bet tu manęs nepaklausei. 
Na, nenusimink. Eik pasakyk karaliui, tegu duoda gorčių žirnių ir 
kvortą geriausios degtinės. 

Nuėjo jis ir pasakė karaliui. Karalius mielai davė. Trijų Borisas 
išjojo į plynus laukus ir iškasė tenai gilią duobę — šitaip jam kume- 
liukas buvo pataręs. Davė jam karalius keturis padėjėjus. Subėrė jis 
duobėn žirnius ir degtinę supylė. Atskrido Aukso paukštė, prilesė žir- 
nių ir degtinės atsigėrė. Kumeliukas ir sako: 

— Žiūrėk, kai tik Aukso paukštė pasigers, aukštyn kojas užvers ir 
sudrebės,— tada tu ją ir griebk! 

Šitaip jis ją sugavo. Paukštė ir sako: 

— Ne tau, Trijų Borisai, skirta buvau, bet tau patekau. 

Nunešė jis tą paukštę karaliui, o karalius taip nudžiugo, taip nu- 
džiugo, kad nežino, kaip Trijų Borisą bevaišinti, kur jį besodinti. Di- 
deliais pinigais jį apdovanojo. 

Kiek žmonių tuose rūmuose buvo, bet nieko karalius taip nemylėjo, 
kaip jį. Ir pradėjo pavyduoliai iš Trijų Boriso šaipytis ir visaip karalių 
įkalbinėti: 

— Jis gali ne tik Aukso paukštės plunksną turėti ir pačią Aukso 
paukštę sugauti, bet gali parvesti ir gražuolę jūrų mergelę. 

Šaukia jį karalius pas save. 

— Turi tu,—sako,— Aukso paukštės plunksną, pagavai ir pačią 
Aukso paukštę, tai parvesk man gražuolę jūrų mergelę. Jeigu nepar- 
vesi — mano kalavijas nuris tau galvą nuo pečių. 

Eina Trijų Borisas pas kumeliuką ir verkia, o kumeliukas jį ir 
klausia: 

— Ko, Trijų Borisai, raudi? 

— Kaipgi aš neraudosiu, karalius man tokį darbą uždavė, jog nei 
aš, nei tu nepadarysiva. 

— Kokį? 

— Kad parvesčiau gražuolę jūrų mergelę. 

— Aš gi tau sakiau: neimk Aukso paukštės plunksnos, vargo turėsi. 
Na, nesikrimsk. Eik pasakyk karaliui, tegu duoda tinklus su veidro- 
džiais, tegu duoda tūkstantį suknelių ir dėžių kuo daugiausia. 

Nuėjo jis pas karalių, karalius davė viską, ko reikėjo. Nujojo Trijų 
Borisas, išdėliojo veidrodžius aplink jūrą ir sukneles išsklaistė. Štai 
išplaukė iš jūros Nastasja, gražuolė mergelė. Valkstėsi visomis sukne- 
lėmis, į kiekvieną veidrodį žiūrėjo, pati savimi gėrėjosi. 

Užsivilko paskutinę suknelę. Dabar ir stvėrė ją Trijų Borisas. Mer- 
gelė šaukia: 

— Ak, Trijų Borisai, paleisk mane iš nelaisvės į laisvę, aš atsilygin- 
siu: duosiu tau savo sužieduotuvių žiedą, jis tau laimę atneš. 

Nepaleido jis mergelės. Tada nusikabino jinai nuo kaklo vėrinį iš 
dvylikos karolėlių ir metė jūron. Paskui jis nuvedė ją į karaliaus rū- 
mus. Karalius begal apsidžiaugė ir gausiai jį apdovanojo. 

Vėl visi stebisi ir pavydi jam, vėl šaiposi, kad galįs, girdi, sužinoti 
viską, kas pasaulyje dedasi. Karalius nieko neklauso. Tuomet Nastasja 
sako Trijų Borisui: 

— Pagavai Aukso paukštę, parvedei ir mane, gražuolę mergelę. Iš- 
trauk dabar iš jūros ir mano vėrinį iš dvylikos karolėlių. 

O karalius sako: 

— Neištrauksi — mano kalavijas nuris tau galvą nuo pečių! 

Eina jis pas kumeliuką ir rauda. Kumeliukas klausia: 

— Ko, Trijų Borisai, verki? 

— Kaipgi neverksiu? Uždavė karalius man tokį darbą, kad nei aš, 
nei tu nepadarysiva. 

— Kokį? 

— Kad ištraukčiau iš jūros dvylika vėrinio karolėlių, kur Nastasja 
įmetė. 

— Eik,— sako, — pas karalių, prašyk, kad duotų šimtą statinių jau- 
tienos ir šimtą tūkstančių Žmonių. 

Karalius davė. Dabar kumeliukas ir sako: 

— Kai prijosi jūrą, aplink išdėliok jautieną, o kai išlįs vėžiai mė- 
sos — tu griebk baltąjį: tat jų karalius. Jie ims tave prašyti, kad pa- 
leistum jį, o tu nepaleisk, kol nesuneš viso vėrinio. 

Taip jis ir padarė. Vos tik vėžiai išlindo, griebė jis baltąjį. Verkia 
vėžiai, nuolankiai prašo: 

— Ko tik tau reikia, tą ir atgabensime, tik paleisk! 

O Trijų Borisas ir sako: 

-— Ištraukite man vėrinį, po jūrą išbarstytą, tada paleisiu. 

Puolė jie vandenin: vienas vieną karolėlį tempia, kitas — du, taip 
ir surinko visą vėrinį. Jau buvo jis bepaleidžiąs baltąjį vėžį, bet ku- 
meliukas jį perspėjo: 

— Nepaleisk, dar vieno karolėlio nėra! 

Vėžiai kad puolė ieškoti, kad sukruto, ir ištraukė dar lydeką, o 
toje lydekoje — karolėlis. Perskrodė jis lydeką, rado karoliuką, pa- 
leido baltąjį vėžį. | 

Trijų Borisas vėrinį atnešė. Visi stebisi. O Nastasja ir sako kara- 
liui: 

— Pasiųskite jį pas saulę sužinoti, kodėl ji pirma patekėdavo anksti 
ir raudona, 0 dabar vėlai ir balta? 

Eina Trijų Borisas pas kumeliuką ir verkia: 

— Ko verki? — klausia kumeliukas.— Neliūdėk: karalius ne tokius 
darbus užduodavo, ir mes vis tiek žinodavome, ką daryti! 

Iškeliavo jisai. Eina eina, prieina rūmus. Žiūri — stovi prie sodo sar- 
gyba, klausia jį: 

— Kur tu, Trijų Borisai, eini? 

— Einu, — sako, — sužinoti pas saulę, kodėl ji pirma tekėdavo anksti 
ir būdavo raudona, o dabar vėlai ir balta. 

— Paklausk ten,— sako, —ir apie mus: šitas sodas anksčiau vaisius 
vedė ir visus žmones maitino, o dabar net sargyba neprasimaitina. 

— Gerai, paklausiu. 

Eina jis toliau, stovi du kareiviai ir klausia jį: 

— Kur, Trijų Borisai, eini? 

— Einu sužinoti pas saulę, kodėl pirma ji patekėdavo anksti ir bū- 
davo raudona, o dabar vėlai ir balta. 

— Paklausk ten ir apie mus: iki kol mums reikės stovėti prikausty- 
tiems? 

Eina eina toliau, žiūri — ant ąžuolo pats su pačia porą balandžių 
begaudą. Ir klausia jį, kur, girdi, einąs. Jis pasakė. 

— Tai primink,— sako, — ten ir apie mus: ar ilgai mums balandžius 
reikės gaudyti? 

— Gerai, priminsiu. 

Eina eina toliau, žiūri — stovi smuklininkė ir pila iš vieno šulinio 
vandenį į kitą. 

— Kur tu, Trijų Borisai? 

Jis pasakė. 

— Paklausk ten ir apie mane: ar ilgai aš turėsiu perpylinėti iš šuli- 
nio šulinin vandenį? 

— Gerai, paklausiu. 

Eina eina toliau, žiūri — guli banginis, per jį žmonės važiuoja, ir 
tokį kelią išvažinėję, kad visi šonkauliai matyti. Banginiui gerti norisi, 
o niekas neduoda. Šit ir klausia banginis: 

— Kur tu, Trijų Borisai, einię 

Jis ir jam pasakė. 

— Paklausk ten ir apie mane: ar ilgai žmonės mane mindys ir 
važinės? 

— Gerai, paklausiu. 

Eina jis, eina toliau, staiga mato — pirkelė stovi. Jau pavakary pri- 
ėjo prie tos pirkelės. Įėjo vidun, o tenai sena senutėlė, saulės motina, 
besėdinti, 

— Kur tu, — sako, — Trijų Borisai, eini? 

— Einu sužinoti pas saulę, kodėl ji pirma patekėdavo anksti ir bū- 
davo raudona, o dabar vėlai ir balta. 

— Sūneli, aš gi, — sako, — jos motina! 

Jis ėmė jai pasakoti, 

— Mačiau aš,— sako, — kareivius, grandinėmis surakintus, mačiau ir 
sodą didelį. Pirma jis vaisius mezgė ir visus Žmones maitino, o dabar 
ir sargybos nebeišmaitina. Pats su pačia ant ąžuolo balandžius gaudo 
ir niekaip nesugauna. Ir dar mačiau: smuklininkė vandenį iš vieno 
šulinio į kitą pilsto, niekaip neperpilsto; banginis guli, ir per jį Žžmo- 
nės važiuoja, eina, visi šonkauliai įau matyti, o vandens jam neatneša, 

Davė saulės motina jam vakarienės. Parėjo saulė. Motina Trijų Bo- 
risą paslėpė, ir atsigulė jos miegoti. 

Atsikėlė apyaušriu. Šit ir sako motina saulei: 

— Ką aš, dukra, sapnavau! 

— O ką, mama? 

— Sapnavau, kad auga kažkur didelis sodas. Jis pirma vaisius mez- 
gė ir visus žmones maitino, o dabar ir vienos sargybos nebeišmaitina. 

— Taip, mama, yra toks didelis sodas, jame pakasti plėšikų pinigai, 
ir pradės jis tada vaisius duoti, kai tuos pinigus kas iškas. 

— O ką aš, dukra, dar sapnavau! 

— O ką, mama? 

— Tartum stovi du kareiviai, grandinėmis sukaustyti. 

— Tikrai, yra tokie: va jeigu tuos pinigus, kur sode užkasti, jie 
paaukotų vargšams, tai ir eitų kas sau į namus. 

— Ir dar ką aš, dukrele, sapnavau! 

— O ką? 

— Tartum kažkur pats su pačia porą balandžių gaudo ir negali su- 
gauti. 

— Ką gi, ir gaudys, kol žemė gyva bus: juk, būdami jauni, jie du 
vaikučius pražudė. 

— Ir dar ką, dukrele, sapnavau! 

— Ką? 

— Tartum smuklininkė iš vieno šulinio vandenį semia ir pila į kitą 
ir niekaip neperpila. 

— Yra tokia. Ir pilstys, kol žemė gyva bus! Kai buvo jaunesnė, tai 
vienam, būdavo, perpila, kitam nepripila kiek reikia, 

— lr dar ką aš, dukrele, sapnavau! 

— Ką, mama? 

— Tartum guli kažkur banginis, ir per jį žmonės važiuoja. 

— Yra ir toksai. Jeigu jis išspjautų laivą su žmonėmis, tai grįžtų 
savo vietą. 

— Ir dar ką aš, dukrele, sapnavau. 


[I] 

— Ką, mama? 

— Tartum tu kadaise patekėdavai anksti ir būdavai raudona, o da- 
bar vėlai ir balta. | 

— Buvo šitaip. Turėjau mylimą bernelį jūroje, išplaukia jis, bū- 
davo, 0 aš ir susigėstu, paraustu — ir pateku anksti ir raudona, o da- 
bar nėra mano bernelio, tai pateku vėlai ir balta. 

Nusistebėjo saulė, kad jos motina sapnavo tai, kas darosi žemėje. 
Tada ji surašė viską, ką pasakojo, ir padavė motinai. Saulė išėjo, o 
motina atnešė Trijų Borisui pusryčius ir padavė tą raštą. 

Grįžta jis atgal. Guli banginis. 

— Na, klausei? 

— Klausiau,— sako.— Jeigu tu išspjautum laivą, tai grįžtum į savo 
vietą. 

Tada banginis kad atsikosėjo, net visa žemė sudrebėjo. 

Eina jis toliau — stovi smuklininkė, 

— Ar klausei apie mane? 

— Klausiau. Sakė, kad pilstysi, kol žemė gyva bus. 

— Tai, — sako, — tada ir neskubėsiu. 

Eina toliau, o ten pats su pačia balandžius gaudo. 

— Na ką, klausei apie mus? 

— Klausiau. Sakė, gaudysite, kol žemė gyva bus. 

— Na, jeigu taip, neskubėsime, o šiaip vis manome pagausią. 

Eina, mato — stovi du kareiviai. Tie klausia: 

—- R ką, apie mus pasiteiravai? 

— Teiravausi. Sakė, jeigu paaukosite vargšams pinigus, kur sode 
užkasta, į namus kas sau grįšite, 

Jie sakėsi paaukosią, ir tuoj pat nuėjo. 

Eina jis toliau. Sargai sako: 

— Ar tu apie mus klausei? 

— Klausiau. Sakė, jeigu iškasite plėšikų pinigus, kur čia užkasti, 
tai sodas vėl vaisius megs. 

Sargai iškasė, ir sodas ėmė vaisių duoti. 

Grįžo jis į rūmus ir padavė karaliui raštą, kur iš saulės buvo gavęs. 

Karalius jį apdovanojo: pusę karalystės atidavė ir savo rūmuose jį 
pasiliko. | 


Skraidantis laivas 


G yveno sau senelis ir senelė. Juodu turėjo tris sūnus: du buvo iš- 
mintingi, o trečias — kvailas. Anuos du seneliai myli, kas sekmadienį 
senelė jiems švarius marškinius duoda, o kvailutį vis uja, šaiposi iš 
jo. Tūno jis dienų dienas ant krosnies susirietęs, nešvariais marškiniais, 
be kelnių. Jei duoda kas ko — pavalgo, jei ne— ir būna alkanas. Ir 
šit pasklido tuo metu gandas, esą, karalius šaukiąs į savo rūmus pietų, 
ir kas padirbsiąs tokį laivą, kursai skristi galėtų, ir tuo laivu pats 
atskrisiąs, už to karalius savo dukterį išleisiąs. 

Išmintingieji broliai tariasi: 

— Eiva ir mudu, gal ten savo laimę atrasiva? 

Pagalvojo, pasitarė ir sako tėvams: 

— Eisime ir mudu pas karalių pietų, prarasti — nieko neprarasime, 
O gal ir savo laimę ten atrasime. 

Tėvas atkalbinėja, motina atkalbinėja. 

— Ne, eisime, ir viskas! 

Ką bedarys seneliai — išleido. Senelė įdėjo balto ragaišio, iškepė 
paršiuką, butelį degtinės pripylė, ir tuodu iškeliavo. 

O kvailutis, sėdėdamas ant krosnies, irgi prašo: 

— Eisiu ir aš ten, kur broliai išėjo! 

— Kur tu, kvaišeli, eisi? — sako motina, — tave ten vilkai sudraskysi 

Pirma seneliai juokėsi iš jo, paskui barti ėmė. Ką gi, meto, kad su 
tuo kvailiu nieko nepadarysi, ir sako: 

— Eik sau ir daugiau nebegrįžk, tu mums ne sūnus. 

Motina davė jam maišelį, įdėjo ten juodos sužiedėjusios duonos, 
butelį vandens pripylė ir išlydėjo. 

Kvailutis eina eina ir susitinka senuką. Senukas toks senas senas, 
barzda visa žilutėlė, ilgumo iki pat juosmens. 

— Sveikas gyvas, seneli! 

— Sveikas, sūnau! 

— Kur keliauji, seneli! 

— Po pasaulį vaikštinėju, žmones iš nelaimių vaduoju. O tu kur 
eini? 

— Pas karalių pietų. 

— Argi moki pasidirbti tokį laivą, kursai pats skraidytų? — klausia 
senelis. 

— Ne, nemoku. 

— Tai ko gi eini? 

— Dievai žino, ko! — sako.— Prarasti — nieko neprarasiu, o gal ten 
savo laimę rasiu? 

— Tai sėskis — sako, — pailsėkim truputį, užkąskim. Trauk iš maiše- 
lio, ką ten turi. 

— Ak, seneli, nieko aš ten neturiu, tik sužiedėjusios duonos, tokios 
nė dantys neims. 

— Nieko, trauk! 

Kvailutis ištraukė, žiūri — ogi ta juoda duonelė tokiu baltu ragai- 
šiu virtusi, kad kaip gyvas tokio nebuvo valgęs, kaip nuo ponų stalo, 

— Kaipgi čia sausą valgysi? Rasi turi maišelyje ko geriamo? — klau- 
sia senukas. į 

— Iš kur ten bus. Tik butelis su vandeniu. 

— Trauk. 

Jis ištraukė, paragavo, ogi tikra degtinė! 

Pasitiesė jie ant žolės sermėgas, susėdo ir valgo. 

Abu gerai užvalgė, senukas padėkojo kvailučiui už vaišes ir sako: 

— Klausyk, sūnau, eik dabar į mišką, prieik prie medžio, tris kar- 
tus persižegnok ir trenk kirviu. Paskui gulk kuo greičiau ant žemės 
ir gulėk, kol tave kas pašauks. Bemat atsiras laivas, tu lipk ten ir 
skrisk kur reikia. Ką sutiksi kelyje, visus priimk. 


Padėkojo kvailutis, ir juodu atsisveikino: Senukas patraukė savo 
keliu, o kvailys pasuko miškan. 

Priėjo prie medžio, trinktelėjo kirviu, nuvirto žemėn ir užmigo. 
Miegojo miegojo. Po kiek laiko girdi — kažkas jį žadina. 

— Kelkis, tavo laimė jau čia! 

Kvailutis atsibudo, žiūri — laivas stovi, visas aukso, stiebai sidabro, 
burės šilko, nuo vėjo tik pučiasi — sėsk ir skrisk sau! 

Neilgai tegalvojęs, kvailutis sėdo į tą laivą ir skrenda. 

Skrenda skrenda, staiga žiūri — žmogus prie žemės prikišęs ausį 
klauso. Kvailutis šūktelėjo: 

— Sveikas, dėdule! 

— Sveikas, mielasis! 

— Ką tu čia veiki? 

— Nagi klausau, — sako, — ar jau yra pas karalių svečių. 

— Tai gal ir tu ten eini? 

— Einu. 

— Lipk laivan, aš tave nuskraidinsiu. 

Šis įlipo, ir juodu skrenda toliau. 

Skrenda skrenda, mato — eina keliu žmogus: viena koja prie ausies 
pririšta, o antrąja šokuoja. 

— Sveikas, dėdule! 

— Sveikas, mielasis! 

— Kodėl tu viena koja šokuoji? 

— Jeigu antrąją atriščiau, tai vienu žingsniu visą pasaulį apeičiau. 
O aš nenoriu. 

— Kurgi eini? 

— Pas karalių pietų. 

— Tai lipk pas mane laivan. 

— Gerai. 

Tasai įlipo. Vėl skrenda toliau. 

Skrenda skrenda, mato — ant kelio šaulys stovi ir iš lanko taikosi 
šauti, tik niekur nieko nematyti, nei paukščio, nei žvėries. 

— Sveikas, dėdule! Kur taikai, kad nei paukščio, nei žvėries nema- 
tyti? 

— Tai kas, kad nematyti? Tik jūs nematote, aš matau! 

— O kurgi matai? 

— Ėgi ten už šimto mylių ant sausos kriaušės tupi. 

— Ką gi, lipk laivan. 

Tas įlipo. Skrenda jie toliau. 

Skrenda skrenda, staiga mato — eina žmogus ir neša ant nugaros 
pilną maišą duonos. 

— Sveikas, dėdule! 

— Sveikas! 

— Kur eini? 

— Einu duonos pietums ieškoti. 

— Juk ir taip jau pilnas maišas prikrautas. 

— Kiek čia tėra! Ir vienam kartui man neužteks. 

— Lipk laivanl! 

— Gerai. 

Įlipo. Skrenda toliau. 

Skrenda skrenda, žiūri — paežere kiūtina žmogus ir tartum ko ieško. 

— Sveikas, dėdule! 

— Sveiki. 

— Ko čia vaikštinėji? 

— Gerti noriu, bet niekaip vandens nerandu. 

— Juk prieš tave visas ežeras, ko gi negeri? 

— Et, kiek čia to vandens! Nė vienam gurkšniui man neužtektų. 

— Tai lipk pas mus laivan! 

Tas įlipo. Skrenda toliau. 

Skrenda skrenda, mato — eina į sodžių žmogus ir nešasi maišą šiaudų. 

— Sveikas, dėdule! Kurgi šiaudus neši? 

— Į sodžių. 

— Na tai tau! Argi sodžiuj nėra šiaudų? 

— Yra, bet ne tokie! 

— O čia kokie? 

— O tokie — sako —ir per pačius vasaros karščius kad juos pa- 
draikysi, staiga, kur buvęs, kur nebuvęs, pakils šaltis ir sniegas ims 
snigti. 

— Lipk laivan. 

Įlipo. Skrenda vėl. 

Skrenda skrenda, staiga mato — eina žmogus į mišką ir ryšį malkų 
ant pečių tempia. 

— Sveikas, dėdule! 

— Sveikas! 

— Kurgi malkas neši? 

— Į mišką. 

— Na tai tau! Argi miške malkų nėra? 

— Kaip nėra? Yra, bet ne tokios. 

— O šitos kokios? 

— Ogi tokios, kad vos tik jas išmėtysi, tai, kur buvę, kur nebuvę, 
kareiviai atsiras! 

— Tai lipk pas mus laivan. 

Ir šis įlipo. Skrenda toliau. 

Nežinia, ilgai ar trumpai jie skrido, bet nuskrido pas karalių per 
pietus. O ten vidury kiemo stalų pristatyta, visko prikraustyta, mi- 
daus, vyno statinių priridenta: valgyk, gerk kiek tik telpa! O žmonių, 
stačiai pasakius, pusė karalystės sueita: senų ir mažų, ponų ir varg- 
dienių visokiausių. Kaip mugėje. Atskrido kvailutis su draugais tuo 
laivu, nutūpė po karaliaus langais, išlipo iš laivo ir eina pietauti. 

Žiūri karalius pro langą — aukso laivas atskridęs, ir sako tarnui: 

— Eik paklausk, kas ten aukso laivu atskrido. 

Tarnas nuėjo, pažiūrėjo, grįžta pas karalių ir sako: 

— Kokie skarmaliai! 

Karalius netiki. 

— Kaip čia gali būti, kad skarmaliai aukso laivu skraidytų. Tu blo- 
gai išklausinėjai. 

Eina pats žiūrėti. 

— Kas čia, — klausia, — šituo laivu atskrido? 

Į priekį išėjo kvailutis: 

— Aš,— sako. 

Karalius, kai pamatė, kad to sermėga — lopas ant lopo, kelnių keliai 
išlindę, net už galvos susiėmė: „Kaipgi aš savo dukterį už tokio lei- 
siu!" Ką čia padarius? Ir nutarė jam darbų užduoti. 

— Eik,— sako tarnui, —ir pasakyk: jeigu jis nepristatys man gyvy- 
bės vandens, kol svečiai pietaus, tai ne tik karalaitės negaus, bet mano 
kardas jam galvą nuris nuo pečių! 

Tarnas nuėjo. 

O Girdenis nusiklausė, ką karalius sakė, ir viską papasakojo kvai- 
lučiui. Sėdi kvailutis nusiminęs, nevalgo, negeria. Greitenis jį klausia: 

— Kodėl nevalgai? 

— Kur čia aš jau bevalgysiu? Niekas į burną nelenda. 

ir papasakojo, kad, girdi, taip ir taip. 

— Liepė man karalius, kol svečiai pietaus, atnešti gyvybės van- 
dens. O iš kur aš jo gausiu? 

— Nenusimink! Aš parnešiu! 

Ateina tarnas, pasako jam, ką įsakė karalius, o to jau seniai viskas 
žinoma. 

— Pasakyk, kad atnešiu! 

Greitenis atsirišo koją nuo ausies ir kad žengė, tai kaipmat prisėmė 
gyvybės vandens. Besemdamas pavargo. „Kol ten visi papietaus,— gal- 
voja,— aš dar spėsiu grįžti o dabar pasėdėsiu prie malūno ir kiek 
atsipūsiu.“ 

Atsisėdo ir užmigo. Svečiai jau baigia pietauti, o jo vis nėra. 

Kvailutis sėdi nei gyvas, nei miręs. „Jau galas man!" — galvoja. Ta- 
da Girdenis priglaudė prie žemės ausį ir ėmė klausytis. Klausė klausė. 

— Neliūdėk,— sako, — šalia malūno knarkia, nenaudėlis! 

— Ką gi dabar padarius? — klausia kvailutis,— kaip jį pažadinus? 

Šaulys ir sako: 

— Nebijok, pažadinsiu. 

Ir kad ištemps lanką, kad paleis strėlę — tiesiai į malūną pykštelėjo, 
net šipuliai pabiro. Greitenis atsibudo — greičiau atgal! Svečiai pie- 
tauti bebaigią, o jis jau gyvybės vandens beatnešąs. 

"Ką čia dabar karaliui padarius? Uždavė kitą darbą. 

— Eik,— sako tarnui — pasakyk jam: jeigu jis su savo draugais vie- 
nu prisėdimu suvalgys šešias poras keptų jaučių ir keturias dešimtis 
kepimų duonos, tada, — sako, — išleisiu už jo dukterį. Jeigu nesuvalgys, 
tai mano kardas jam galvą nuris nuo pečių! 

Girdenis išgirdo ir viską papasakojo kvailučiui. 

— Ką gi dabar daryti? Aš duonos nė vieno kepimo vienu kartu ne- 
suvalgysiu! — sako kvailutis. 

O Rajūnas tarė: 

— Nesigraužk! Aš už jus visus suvalgysiu, ir dar bus maža. 

Ateina tarnas: girdi, taip ir taip. 

— (Gerai, — sako kvailutis — tegu duoda. 

Iškepė dvylika jaučių, keturias dešimtis krosnių duonos. Ir kad ėmė 
Rajūnas kirsti — viską sušveitė ir dar prašo. 

— Et,— sako, — maža! Kad nors dar kiek duotų! 

Karalius mato neįveikiąs ir vėl užduoda naują darbą: kad vienu 
mauku būtų išgerta keturios dešimtys statinių vandens ir keturios de- 
šimtys statinių vyno, jeigu neišgers, tai kardu jam galvą nuo pečių 
nuris! 

Girdenis išgirdo ir viską pasakė. Kvailys rauda. 

— Neraudok! — sako Gėrūnas.— Aš vienas išgersiu, ir dar bus ma- 
žoka. 

Išrideno jiems keturias dešimtis statinių vandens ir vyno. Ir kad ėmė 
Gėrūnas gerti, viską iki paskutinio lašo išmaukė ir dar vaiposi: 

— Et,— sako, — mažoka. Dar išgerčiau!.. 

Karalius mato — nieko jam nepadarysi, ir galvoja: „Reikia tą nenau- 
dėlį nugalabyti!“ Ir siunčia pas kvailutį tarną: 

— Eik pasakyk, kad karalius liepė prieš vestuves į pirtį nueiti. 

O kitam tarnui liepia eiti ir pasakyti, kad geležinę pirtį įkaitintų: 
„Dabar jis, šioks ir anoks, iškeps.“ Kūrikas įkaitino pirtį — net šnypš- 
čia, pats nelabasis iškeptų! 

Pasakė kvailučiui, kad pirtis iškūrenta. Eina kvailutis, o paskui Šal- 
tenis drožia su šiaudais. Vos įžengė pirtin, o ten tokia kaitra, kad net 
kvapą gniaužia! Šaltenis padraikė šiaudų — ir ūmai toks šaltis pašo- 
ko, kad kvailutis vos apsiprausė ir greičiau ant krosnies, ten ir užsnūdo. 
Rytą atidaro tarnai pirtį, mano, kad iš jo tik vieni pelenai belikę, o jisai 
guli sau ant krosnies ir tiek. 

— Kaip kietai miegojau! — tarė kvailutis ir išėjo iš pirties. 

Karaliui pranešė, girdi, taip ir taip: ant krosnies gulėjęs, o pirtyje 
taip šalta buvę, tartum visą žiemą nebūtų kūrenta. 

Karalius begal nuliūdo: ką darytięį Galvojo galvojo. .. 

— Na,— sako, — jeigu rytojaus dienai jis man turės visą pulką ka- 
riuomenės, tada jau išleisiu dukterį, jeigu ne — kardas jam galvą nuris 
nuo pečių! 

O pats galvoja: „Iš kur jis, prastas bernaitis, gaus pulką kariuo- 
menės? Man, karaliui, ir tai sunku!.." Štai ir duoda įsakymą. 

Girdenis nugirdo ir viską persakė kvailučiui. Vėl kvailutis sėdi, rau- 
da: „Ką man dabar daryti? Iš kur man tiek kariuomenės gauti?“ 

Eina prie laivo pas draugus: 

— Oi brolyčiai, vaduokite! Ne sykį iš bėdos išgelbėjot ir dabar iš- 
gelbėkit! Jei ne, man galas! 

— Neraudok! — sako tas, kurs malkas nešė.— Aš tau pagelbėsiu. 

Ateina tarnas: 

— Karalius liepė pasakyti, jeigu surinksi visą pulką kariuomenės, 
tada karalaitė tavo! 

— Gerai, bus padaryta! — sako kvailutis.— Tik karaliui pasakyk, jei- 
gu ir dabar dukters neduos, tai aš jam karą paskelbsiu ir karalaitę jėga 
atimsiu. 

Nakčia draugas išsivedė kvailutį į laukus ir nusinešė malkų ryšį. Ir 
ėmė tas malkas į šonus mėtyti. Kur tik meta — ten žmogus, kur meta — 
ten žmogus! Ir prisirinko tokių karių, kad nematyta! Rytą karalius atsi- 
bunda, girdi — muzika. Klausia: 

— Kas čia taip anksti groja? 

— Ogi tasai, kur su aukso laivu atlėkė, savo kariuomenę žygiuoti 
moko. 

Karalius mato nieko nebepadarysiąs ir liepia kvailutį pašaukti. 

Nueina tarnas pas kvailutį, kviečia eiti. O kvailučio ir pažinti nega- 
li — drabužiai net švyti, kazokiška kepurė iš aukso, ir pats toks ne- 
regėtas gražuolis! Veda savo kariuomenę, priekyje pats joja ant juod- 
bėrio žirgo, o paskui jį — viršila. 

Prijojo prie rūmų. 

— Stok! — sušuko. 

Kariai išsirikiavo, visi kaip vienas! 

Eina į rūmus. Karalius jį myluoja, bučiuoja: 

— Sėsk, mano mielas ženteli! 

Įėjo ir karalaitė. Pamatė jį ir visa nušvito: koks puikus bus jos 
vyras! 

Karalius tuoj vestuves iškėlė ir tokią puotą suruošė, kad net iki pa- 
dangių dūmai iškilo ir ant debesų užgulė, 

Ir aš iš tos puotos ėjau, o kai pažvelgiau į debesis, tai ir pargriuvau. 
O kai pargriuvau, tai ir atsikėliau. Jūs prašėte pasaką pasekti, aš ir 
pasekiau, nei ilgą, nei trumpą, tokią, kaip nuo jūsų ligi manęs. Ir dar 
pasekčiau, bet nemoku. 


Ivanas Nuogalius ir įo brolis 


U: devynių jūrų, už devynių marių gyveno karalius su karaliene, 
ir jie turėjo du sūnus. Kartą karalius sako sūnums: 

— Eime prie jūros paklausyti, kaip žvejai dainas dainuoja. 

Ir jie išėjo. Karaliui parūpo sužinoti, katras sūnus gyvens kitoj šaly 
ir katras valdys jo karalystę. Eina jie per ąžuolyną, žiūri — trys ąžuolai 
greta beaugą. Karalius ir klausia vyresnįjį sūnų: 

— Mielas mano sūnau, ką gali padaryti anava iš tų trijų ąžuolų? 

— O ką gi, — sako, —tėve! Geras svirnas išeitų, o kad supjautum, 
tai gerų lentų būtų. 

— Būsi geras šeimininkas, sūnau, — sako karalius. 

Paskui klausia jaunėlį: 

— O tu ką iš tų ąžuolų darytum? 

Jaunėlis ir sako: 

— Gerasis tėve, jeigu būtų mano valia ir galia, aš tą trečią ąžuolą 
nukirsčiau, uždėčiau ant kitų dviejų ir visus karalius ir ponus iki vieno 
iškarčiau. 

Karalius pasikasė galvą ir nutylėjo. 

Štai priėjo jie jūrą, karalius ėmė ir įstūmė jaunėlį sūnų i vandenį. 

— Geriau tu pats prasmek, nedorėli! — pasakė karalius. 

Tuo metu banginis jaunėlį bemat ir prarijo. O paskui kad puolė 
ryti vežimus su jaučiais, su arkliais. Karalaitis vaikštinėja sau bangi- 
nio viduriuose, žiūrinėja, kas tuose vežimuose, tuo ir gyvena. Viename 
vežime jis aptiko pypkę, tabako ir skiltuvą. -Prisikimšo tą pypkę, įskėlė 

ugnį ir rūko. Vieną pypkę išrūkė, prisikimšo antrą — išrūkė, prisikim- 
šo trečią — išrūkė. Banginis nuo dūmų apkvaito, priplaukė prie kranto 
ir užsnūdo. O pakrante ėjo medžiotojai. Vienas išvydo banginį ir sako: 

— Ei brolyčiai, po miškus jau kuris metas bastomės ir nieko ne- 
randam. Ar matot, kokia aure žuvis ant kranto drybso? Imkim ir nu- 
šaukim! 

Šaudė šaudė, paskui pasiėmė kirvius ir puolė kapoti. Kapojo kapojo, 
staiga girdi — viduriuose šaukia: 

— Ei broliai, žuvį kapot kapokite sdu, tik manęs neužkapokite. 

Medžiotojai nusigando ir pabėgo. Tada karalaitis pro skylę, kur buvo 
prakirsta, išlindo ant kranto ir sėdi nuogas, visi jo drabužiai buvo jau 
sutrešę. Sėdi ir galvoja: „Kaip čia man dabar pasaulyje gyventi?“ 

O vyresnysis jo brolis per tą laiką tapo dideliu valdovu. Tėvas mirė, 
ir jis liko visos karalystės galva. Ką ir besakyti, ir mūsų žmoneliai, 
kai kas miršta, susirenka ir aptaria visa, tai ir karaliai šitaip. Susirinko 
teisėjai, senatoriai ir liepė jaunajam valdovui vesti. Ir dabar jis joja 
sau nuotakos ieškoti, o drauge ir visa vestuvių palyda. Joja, žiūri — 
nuogas žmogus besėdįs. Karalius siunčia tarną: 

— Eik paklausk, kas ten per žmogus, 

Tas prieina, 

-— Sveikas! 

— Sveikas. 

— Kas tu toks? — klausia. 

— Aš Ivanas Nuogalius. O jūs kas būsite? 

— Mes iš vienos karalystės, jojam savo valdovui nuotakos ieškoti, 

— Eik ir pasakyk, kad be manęs jis nuotakos neišsipirš. 

Tarnas grįžo pas karalių ir viską pasakė. 

Karalius tuojau liepė tarnams atidaryti skrynią ir išimti visą apran- 
gą. Šoko Ivanas Nuogalius vandenin, nusiprausė, apsirengė, atėjo pas 
karalių ir sako: 

— Jeigu jau jūs mane imate drauge, tai visi manęs ir klausykite. 
Klausysite — į Rusią pateksime, neklausysite — visi pražūsime. 

Karalius pasakė „gerai“ ir visiems liepė Ivano Nuogaliaus klausyti. 

Joja visa palyda, staiga priešais — pelių kariuomenė. Karalius jau 
buvo ketinąs per tas peles ir perjoti, bet Ivanas Nuogalius sako: 

— Ne, palaukit, duokit pelėms kelią, kad nė vienai plaukelio ne- 
paliestume. 

Visi pasuko šonais. Paskutinė pelė atsigręžė ir sako: 


— Ačiū tau, Ivanai Nuogaliau, kad neleidai mano kariuomenės pra- 
žudyti, neleisiu ir aš tavajai žūti. 

Vėl joja visi toliau, ir staiga priešais uodas su tokia didžiule ka- 
riuomene, kad nė galų nematyti. Atskrenda uodų generolas: 

— Ivanai Nuogaliau, duok mano kariuomenei kraujo atsigerti! Duo- 
si — tau bėdoje padėsime, neduosi —į Rusią nebepateksi. 

Ivanas Nuogalius tučtuojau nusivilko marškinius ir liepė save suriš- 
ti — kad nė vieno uodo neužmuštų. Prisisiurbė uodai ir nulėkė sau. 

Joja visi palei krantą, žiūri — Žmogus PaE3VS dvi lydekas. Ivanas 
Nuogalius ir sako karaliui: 

— Nupirkim tas lydekas ir vėl paleiskim į jūrą. 

— O kam? 

— Neklausk kam, o pirkim. 

Nupirko lydekas ir vėl jūron paleido. Tos atsisuko ir sako: 

— Ačiū tau, Ivanai Nuogaliau, kad neleidai mums pražūti. Mes tau 
didelėje bėdoje padėsime. 

Bet ne taip greitai viskas dedasi, kaip pasakoje sekama. Joja visi 
gal kokia savaitė, atjoja į kitą karalystę, už jūrų marių. Toje kara- 
lystėje viešpatavo slibinas. Aplink matyti didžiuliai trobesiai, o rūmai 
geležiniais mietais aptverti, ir ant kiekvieno mieto pasmeigta visokių 
karių galvų, tik prie pačių vartų ant dvylikos mietų nieko nėra. Ir 
sako karalius: 

— Ar tik, Ivanai Nuogaliau, ir mūsų galvos ant šitų basiių nestyros? 

— Pamatysim! — sako Ivanas. 

Atėjo, slibinas juos patiko, priėmė kaip svečius, liepė visą vestuvių 
palydą pavalgydinti, pagirdyti, o karalių įsivedė į rūmus. Tas slibinas 
turėjo dvylika dukterų, visos kaip viena. Atvedė slibinas dukteris prie 
karaliaus, šiam ir patiko jauniausioji. Slibinas klausia 

— Na, kuri duktė gražiausia? 

— Jauniausioji — gražiausioji. Jauniausiosios rankos prašysiu,— atsa- 
ko karalius. 

— Gerai. Bet tol dukters neduosiu, kol padarysi visa, ką tau liep- 
siu. Nepadarysi — pats galvą padėsi, ir tavo visa palyda žus. 

Ir liepia karaliui: 

— Klojime yra trys šimtai visokių javų stirtų. Rytą visos stirtos kad 
būtų iškultos ir kad šiaudai būtų sau, pelai sau, grūdai sau. 

Joja karalius nakvoti pas savo palydą ir verkia. Ivanas Nuogalius 
klausia: 

— Ko tu, karaliau, verki? 

Tas visa pasakė. 

— Neverk,— sako Ivanas Nuogalius,— eik gulti, ryte viskas bus 
padaryta. 

Išėjo Ivanas Nuogalius į kiemą ir kad sušvilps! Pelės bemat jau ir 
čia. 

— Kam tu mus, Ivanai Nuogaliau, šaukei? — klausia pelės. 

— Slibinas liepė visas stirtas, kur klojime sukrauta, iki ryto iškulti, 
bet kad būtų šiaudai sau, pelai sau, grūdai sau sudėta. 

Pelės kad sucyps, kad puls į klojimą! Tiek jų ten prilėkė — nė kojos 
nėra kur pastatyti. Ir kad šoko prie darbo — dar nei aušta, nei švin- 
ta — viskas padaryta. Ivanas Nuogalius žiūri — stirtos stovi kaip sto- 
vėjusios, bet pelai atskirai supilta, grūdai irgi atskirai. Jis prašo peles 
dar pažiūrėti, ar kur varpoje koks grūdas nelikęs. Tos vėl puolė į šiau- 
dus, paskui išlindo ir sako: 

— Nebijok, niekas niekur nė grūdelio neras. O dabar, Ivanai Nuo- 
galiau, mes tau atsidėkojome, lik sveikas! 

Rytą ateina slibinas apžiūrėti, stebisi — viskas padaryta taip, kaip 
buvo liepta. Tada jis pasišaukė dukteris, kad tos paieškotų grūdų kur 
likusių, kad pažiūrėtų, ar varpos kur nesudaužytos. Dukterys ieškojo 
ieškojo — nėra. 

Slibinas ir sako: 

— Na, gerai, eime, iki vakaro puotausime, o vakare vėl paskirsiu 
"tau rytdienai darbą. 

Pasilinksmino visi lig vakaro. Tada slibinas ir sako: 

— Šįryt mano jaunėlė duktė maudėsi jūroje ir įmetė žiedą vande- 
nin. Jeigu tu jį rytoj atneši dar prieš pusryčius, tai gyvas liksi, neat- 
neši — visiems jums galas. 

Eina karalius pas savuosius, verkia. Pamatė jį Ivanas Nuogalius ir 
klausia: 

— Ko tu, karaliau, verki? 

Tas visa papasakojo. 

Ivanas Nuogalius ir sako: 

— Slibinas meluoja. Jis pats paėmė iš dukters žiedą ir, lėkdamas 
šiandien virš jūros, įmetė. Eik gulti, rytoj eisiu prie jūros, gal par- 
nešiu. 

Kitos dienos rytą nueina Ivanas Nuogalius prie jūros ir kad suriks 
kaip koks galiūnas, kad sušvilps kaip koks šaunus jaunikaitis — visa 

jūra tik suūžė sušniokštė. Prie kranto priplaukė dvi lydekos, kur jis 
kadaise buvo paleidęs, ir klausia: 

— Kam gi tu, Ivanai Nuogaliau, mus šaukei? 

— Kaip jūsų nešauksiu. Slibinas skraidė virš jūros ir įmetė ten žie- 
dą. Ieškokite, rasite — gyvas liksiu, nerasite — pražūsiu. 

Lydekos nuplaukė. Visur išnarstė, visur išieškojo — nėra! Nupiaukė 
pas savo motiną ir sako, girdi, tokia ir tokia bėda esanti. 

Motina joms tarė: 

— Aš turiu tą žiedą. Gaila man jį atiduoti, bet jūsų dar gailiau. 

Ir išspjovė žiedą. Lydekos nunešė jį Ivanui Nuogaliui: 

— Štai mes tau ir atsidėkojome. 

Ivanas Nuogalius padėkojo lydekoms ir eina, Pareina, o karalius be- 
verkiąs, slibinas jau dukart siuntęs tarnus žiedo. Išvydęs Ivaną Nuo- 
galių, karalius pašoko ir sako: 

— Ar radai žiedą? 

— Radau,— sako.— O štai ir pats slibinas ateina. 

— Tegu dabar eina! 

Slibinas per slenkstį ir karalius per slenkstį — ir susidūrė juodu kak- 
tomis. 

Slibinas piktai klausia: 

— Na, ar radai žiedą? 

— Štai! Tiktai atiduosiu jį tam, iš ko tu jį paėmei. 

Slibinas nusišypsojo ir sako: 

— Gerai! Eime pietų, aš turiu svečių, tavęs jau seniai laukiame. 

Įeina karalius į rūmus, žiūri — sėdi vienuolika slibinų. Pasisveikino 
su visais, paskui priėjo prie dukterų, ištraukė žiedą ir klausia: 

— Kurios tas žiedas? 

Jaunėlė paraudo ir sako: 

— Mano. 

— Jeigu tavo, tai imk. Aš, jo ieškodamas, visą jūrą išbraidžiau. 

Dabar nuėjo visi pietų valgyti. 

Per pietus slibinas vėl sako: 

— Na, karaliau, pavalgysim, pailsėsim, o paskui ateik pas mane. 
Turiu lanką šimto pūdų. Jeigu tu iš jo iššausi prie visų svečių, tada 
atiduosiu tau savo dukterį. 

Papietavę visi nuėjo ilsėtis, o karalius kuo greičiau nulėkė pas Iva- 
ną Nuogalių. 

— Dabar jau pražuvau! 


90 


— Niekai! — sako Ivanas Nuogalius.— Kai atneš tą lanką, tu pažiū- 
rėk ir pasakyk slibinui, kad su tokiu, girdi, lanku nenori sau gėdos 
daryti, iš tokio lanko kiekvienas tavo tarnas galįs iššauti, ir liepk mane 
pašaukti. O aš taip iššausiu, kad daugiau niekam šauti jau nebeteks. 

Karalius dabar nuėjo pas slibiną. Slibinas liepė atnešti tą lanką ir 
strėlę penkiasdešimt pūdų. Karalius apėjo apie lanką ir sako: 

— Su tokiu lanku nenoriu nė gėdos sau daryti. Pašauksiu ką iš savo 
tarnų, kiekvienas iš jo galės iššauti. 

Dabar slibinai susižvalgė ir sako: 

— Nagi nagi, tegu pabando! 

Karalius ir šūktelėjo: 

— Pakvieskite Ivaną Nuogalių! 

Ivanas ateina. Karalius sako: 

— Imk šitą lanką ir šauk. 

Pakėlė Ivanas Nuogalius.lanką, pridėjo strėlę ir kad šaus — gabalas 
kokių dviejų dešimčių pūdų ir atlūžo nuo lanko. Tada karalius ir sako: 

— Štai matote! Jeigu aš būčiau šovęs, tai jūs mane būtute iš- 
juokę. 

Ivanas Nuogalius užsikišo tą lanko nuolaužą už aulo ir nuėjo pas 
saviškius, o karalius su slibino „dukromis — į trobą. Slibinai liko kieme 
ir ėmė tartis, kokį čia dabar karaliui darbą uždavus. Pasitarę irgi 
suėjo vidun. Slibinas eidamas šnibžtelėjo jaunėlei dukrai kažką ausin. 
Toji išėjo, ir slibinas iš paskos. Ilgai ten jie tarėsi, paskui sugrįžo, sli- 
binas ir sako: | 

— Dabar jau vėlu, atidėkim ryt rytui. Turiu žirgą už dvylikos durų 
uždarytą. Jeigu tu su juo pajodinėsi, tai atiduosiu dukterį. 

Visi pasilinksmino lig vakaro ir nuėjo gulti. Karalius visa nupasa- 
kojo Ivanui Nuogaliui. Tas išklausė ir sako: 

— Ar tu žinai, kodėl paėmiau tą nuolaužą? Aš tuoj suvokiau, kas 
čia bus. Klausyk, kai atves tau žirgą, tu pažiūrėk į jį ir sakyk: „„Ne- 
noriu aš tokiu arkliu jodinėti, kad sau gėdos nepasidaryčiau, kaip su 
lanku, tegu mano tarnas pajoja.“ Ten, žinok, bus ne žirgas, o jau- 
nėlė duktė. Kur tau ant jos ir besėsti, o aš ją gerai pamokysiu. 

Rytą visi sukilo. Ateina karalius į slibino namus, pasiveikino su 
visais, žiūri — dukterų vienuolika, dvyliktos nėra. Slibinas pakilo ir 
sako: 

— Na, karaliau, eime laukan, tuoj ir žirgą atves. 

Visi išėjo, žiūri — žirgą du slibinai bevedą, vos vos nulaiko. Privedė 
prie prieangio. Karalius apėjo aplink, apžiūrėjo ir sako: 

— Tai dabar! Žadėjo žirgą duoti, o čia kumelšę atvedė! Su tokia 
jodinėti aš nenoriu, kad sau gėdos nepasidaryčiau, kaip su lanku! Pa- 
kviesiu tarną, tegu joja. 

Slibinas sako: 

— Gerai, tegu joja. 

Pašaukė karalius Ivaną Nuogalių ir liepia jam: 

— Sėsk ant šitos kumelės ir pajodinėk! 

Kai Ivanas Nuogalius užsėdo, slibinas kumelę ir paleido. Ir kad ėmė 
toji nešti, lig padebesių, o iš ten trenkėsi žemyn taip, kad net visa 
žemė sudejavo. Tada Ivanas Nuogalius išsitraukė iš už aulo dviejų de- 
šimčių pūdų lanko nuolaužą ir ėmė ją pliekti. Ta vėl šoko aukštyn ir 
pasileido nešioti Ivaną į visas puses, o jis vis tarpuausį jai pliekia. 
Kumelė nešiojo nešiojo, mato, nieko neišeina, ir puolė prašyti. 

— Nemušk manęs, Ivanai Nuogaliau. Liepk, ko tik nori, viską tau 
padarysiu. 

— Man daryti nieko nereikia — sako Ivanas Nuogalius,— bet kai 
prijosiu prie karaliaus, tu prieš jį pulk ir suklupk. 

— Gerai, ką su tavim bedarysi,— atsakė toji. 

Ir nunešė jį po medžiu, nusileido prie karaliaus, puolė priešais ir 
suklupo. Karalius ir sako: 

— Kokia gėda! O jūs norėjote, kad aš jočiau. 

Slibinui buvo nesmagu, bet ką darysi. Pavaikštinėjo po sodą ir nuėjo 
pietų. Šit ir jaunėlė duktė juos patinka, sveikinasi. Karalius žiūri, ir 
pirma jos dailios būta, o dabar dar dailesnė tapusi. Susėdo pietų, slibi- 
nas ir sako: 

— Na, karaliau, po pietų išvesiu dukteris į kiemą. Jeigu įspėsi, kuri 
jauniausioji, tada vestuves taisysiu. 

Po pietų slibinas nuvedė dukteris persirengti, o karalius nuėjo pas 
Ivaną Nuogalių patarimo, ką daryti. 

— Ogi štai ką. 

Ivanas Nuogalius švilptelėjo, ir atskrido uodas. Uodui jis papasakojo, 
koks reikalas. Uodas sako: 

— Tu mus iš bėdos išgelbėjai, tai ir aš tau padėsiu. Kai slibinas 
dukteris išves į kiemą, tai karalius tegu įsižiūri — aš skraidysiu kaip 
tik virš jaunėlės galvos. Tegu jis vieną kartą apeis aplink jas visas — 
aš skraidysiu, antrą kartą tegu apeis — skraidysiu, o kai trečią kartą 

eis, aš atsitūpsiu jaunėlei ant nosies ir įgelsiu. Ji neiškęs ir mostels 
dešine ranka. 

Šitai pasakęs, uodas nulėkė sau. Dabar slibinas liepia pakviesti ka- 
ralių. Tas ateina, žiūri — dvylika panaičių bestovinčios, visų ir veidas, 
ir apdaras, ir kasos — kaip vienos. Žiūri karalius, žiūri — niekaip nepa- 
žįsta: visai kitokios, negu anksčiau buvusios. Apėjo aplink vieną kar- 
tą — uodo nemato, antrą kartą eina, ogi virš vienos panaitės galvos be- 
skraidąs. Karalius jau ir akių nuo uodo nenuleidžia. Trečią kartą jam 
beeinant aplink, uodas atsitūpė tai panaitei ant nosies ir ėmė gilti. 
Toji ranka pykšt! Karalius prie jos: „Šit kur manoji!“, ir nuvedė ją 
pas slibiną. Slibinui nėra kas darą. 

— Jeigu pažinai,— sako,— savo sužadėtinę, tai nūnai ir vestuves 
kelsime. 

Prasidėjo puota. Jau kad linksminosi visi, iš patrankų šaudė ir ko 
tik nedarė! Netrukus jau ir gulti bus metas. Tada Ivanas Nuogalius 
pasivedė karalių į šoną ir sako: 

— Žiūrėk man, karaliau, kad rytoj namo jotume, nieko gera čia 
nelauk. Tik aš tave prašau — nieko nesakyk, — sako, — savo pačiai sep- 
tynetą metų. Kad ir meili bus ji tau, tu visos teisybės jai nesakyk. 
Pasakysi — ir pats pražūsi, ir mane pražudysi. 

— Gerai, — sako, — nesakysiu. 

Kitą dieną jaunieji apsirengė ir atėjo pas slibiną. Karalius ėmė pra- 
šyti, kad jiems jau leistų namo važiuoti. Slibinas sako: 

— Kaipgi taip greit! 

— Kaip sau nori, bet aš dabar keliauju. 

Papietavę pasiėmė jaunąją ir išjojo. Atjojo į savo karalystę. Dabar 
jis Ivanui Nuogaliui už viską atsidėkojo ir paskyrė jį pirmuoju savo 
patarėju. 

Gyvena sau karalius su pačia metus, antrus. Trečiaisiais metais juo- 
du sulaukia sūnaus. Karalius begal džiaugiasi. Kartą jis paėmė sūnelį 
ant rankų ir sako: 

— Kas gali būti brangiau už tą mano vaikelį? 

Karalienė, matydama karalių taip besidžiaugiantį, ėmė meilautis, 
klausinėti, kaip jis jai piršęsis, kaip vykdęs visus tėvo paliepimus. 
Karalius sako: | 

— Ir lig šiolei aš vykdyčiau tavo tėvo įsakymus, kabodamas ant 
geležinio baslio, jeigu ne Ivanas Nuogalius. Visa padarydavo jis, ne aš. 

Dabar ji nė kiek neišsidavė supykusi, tik tučtuoj kažkur išėjo. 

O Ivanas Nuogalius sėdi sau namie, galvos nesukdamas, ir staiga 
įpuola karalienė. 

Bemat ji ištraukė iš po skverno rankšluostį su aukso vėriniais ir 
kad kirs Ivanui —ir perkirto pusiau: kojos liko, o kūnas su galva pra- 
daužė stogą ir nukrito už septynių mylių. Ivanas Nuogalius nukritęs 
ir sako pats sau: | 

— Ak tu, nelaimingas sūnau! Nemaniau, kad išsipasakosi! Aš gi taip 
prašiau, kad septynerius metus nieko pačiai nesakytum! Dabar abu 
mudu žuve. 

Štai jis mato — berankis vejasi kiškį. Jau jau pavys! Ir veja tiesiai 
prie Ivano Nuogaliaus. Kiškis prilėkė, ir Ivanas Nuogalius jį pačiupo. 
Dabar juodu susipešė. 

Berankis sako: 

— Mano kiškis! 

O tas sako: 

— Ne, mano! 

Pešėsi, pešėsi, nei tas, nei tas laimi. 

Tada berankis tarė: 

— Užteks peštis, eime išversime ąžuolą, katras jį toliau nusvies, tam 
ir kiškis teks. 

— Gerai, — sako bekojis. 

Tada berankis nurideno bekojį prie ąžuolo. Bekojis ąžuolą išvertė ir 
padavė berankiui. Tas atsigulė ir kad spirs kojomis, tai ąžuolas už trijų 
mylių atsikliuvo. O kai bekojis metė — už septynių mylių nuriedėjo. 
Dabar berankis ir sako: 

— Imk sau kiškį, būsi vyresnysis mano brolis. 

Šitaip jiedu susibroliavo, pasidirbo važį, pririšo virvę, ir jeigu rei- 
kia kur važiuoti, tai berankis įsikinko ir veža bekojį. Kartą atvažiavo 
jie miestan, kur gyveno vienas karalius. Privažiavo prie cerkvės ir at- 
sistojo su važiu greta elgetų. Stovi ir laukia. Staiga visi ima kalbėti, 
kad karalaitė važiuojanti. Privažiuoja ji prie elgetų ir liepa savo rūmų 
damai: 

— Duok tiems invalidams išmaldos. 


Ta jau buvo beduodanti, o bekojis ir sako: 

— Kad jūs, gerbiamoji, pati savo rankomis duotute! 

Karalaitė paėmė iš rūmų damos pinigų ir duoda bekojui. O tas 
klausia: 

— Sakykite, kodėl, tenebūnie tatai įžeidimo žodis, jūsų veidas toks 
pageltęs? 

Ji sako: 

— Jau taip dievo duota! — ir atsiduso. 

— Ne, aš žinau, kodėl jūs tokia pageltusi. Aš,— sako, — galėčiau pa- 
daryti, kad jūsų veidas būtų toks, kaip dievo duota. 

Jiems taip bekalbant, ir karalius prijoja. Išgirdęs tuos žodžius, ir 
bekojį, ir berankį su visu važiu tiesiai į rūmus nugabeno. 

— Padaryk taip, kad išmanai! — tarė jis bekojui. 

O tasai sako: 

— Tegu karalaitė pasako, kodėl jos veidas toks nedailus pasidaręs. 

Karalaitė ir papasakojo. 

— Taip ir taip — sako, — vis atlekia pas mane slibinas ir geria mano 
kraują! 

O tuodu klausia: 

— Kada jis atlekia? 

— Auštant, kai visi sargai įminga, per kaminą ir įlekia. Jeigu kas 
užeina ir jis nebespėja išlėkti, tada po pagalvėmis palenda. 

— Gerai,— sako bekojis— mes už durų užlįsime, o tu, karalaite, kai 
tik slibinas atlėks, sukosėk. 

Juodu pasislėpė prieangyje. Ir vos tik sargas nustojo mušęs buože, 
staiga kažkas virš stogo tartum sparnais švystelėjo. Karalaitė sukosėjo, 
bekojis su berankiu tuoj pas ją, o slibinas puolė po pagalvėmis. 

Karalaitė pašoko iš lovos, o berankis atsigulė ant grindų ir kojomis 
užmetė bekojį ant pagalvių. Tas griebė rankomis slibiną, ir abudu 
puolė jį smaugti. Slibinas ėmė prašyti: 

— Paleiskit mane! Niekados daugiau čia neatlėksiu ir kitiems pasa- 
kysiu, kad nelėktų. 

Bekojis sako: 

— Ne, šito maža. Tu nunešk mus ten, kur yra gyvybės vandens, kad 
ataugtų man kojos, o berankiui — rankos. 

Slibinas sako? 

— Kabinkitės už manęs, tik nekamuokite. 

Berankis užsikabino už jo kojomis, bekojis nusitvėrė rankomis, ir 
slibinas nuūžė. Atlekia prie šaltinio ir sako: 

— Štai gyvybės vanduo! 

Berankis jau buvo ten bešokąs, tik bekojis ėmė šaukti: 

— Ne, brolau, palauk! Įkišiu sausą šakelę, pamatysime, ar čia tikrai 
gyvybės vanduo. 

Jis įkišo sausą šakelę, o toji kaipmat ir sudegė. Dabar juodu kad 
puolė slibiną pliekti, kad puolė daužyti! Tas ėmė prašyti, girdi, čia 
netoliese esąs ir gyvybės vanduo. Slibinas nunešė juodu prie kito šal- 
tinio. Bekojis vėl įkišo ten sausą šakelę, ir toji staiga ėmė visa žaliuoti 
ir pražydo. Tada berankis puolė vandenin ir iššoko iš ten jau su ran- 
komis. Bekojis puolė paskui ir išlindo su kojomis. Tada jie slibiną 
paleido ir įsakė daugiau pas karalaitę nebelakstyti. O patys padėkojo 
vienas kitam ir atsisveikino. 

Ivanas Nuogalius vėl nuėjo pas savo brolį. karalių sužinoti, ką ten 
su juo bus padariusi jo pati. Ateina jis į tą karalystę, žiūri — pakelėje 
kiauliaganys gano kiaules. Prieina prie to kiauliaganio, įsižiūri — ogi 
jo brolis. Tasai irgi žiūri ir mato, kad čia Ivanas Nuogalius. Ilgai juo- 
du žiūrėjo vienas kitam į akis: ir tas, ir tas tyli, žodžio pratarti negali. 
Galop Ivanas Nuogalius atsitokėjo ir sako: 

— Tai ką, karaliau, kiaules ganai?.. Taip tau ir reikia! Ar aš nesa- 
kiau, kad pačiai neprasitartum septynetą metų! 

Karalius puolė jam po kojų ir sako: 

— Ivanai Nuogaliau, dovanok man ir pasigailėk! 

Ivanas Nuogalius pakėlė jį ir sako: 


— Gerai, kad gyvas likai. Dabar galėsi dar kiek pakaraliauti. 

Karalius ėmė klausinėti Ivaną Nuogalių, kaip tas atgavęs kojas, pati, 
mat, jam parodžiusi, kaip nukirtusi. Tada Ivanas Nuogalius jau prisi- 
pažino esąs jaunesnysis jo brolis ir apsakė jam visą savo gyvenimą. 
Abudu apsikabino, pasibučiavo. Karalius ir sako: 

— Metas, brolau, man kiaules namo ginti, karalienė netrukus arbatą 
geIs. 

— Tai ginkime drauge, — atsakė Ivanas Nuogalius. 

O karalius sako: 

— Bet štai kur, brolau, bėda! Toji nenauda kiaulė, kur pirmoji sliū- 
kina, kai tik prieina prie vartų, ir sustoja lyg įbesta. Kol tris kartus 
jos nepabučiuoji, tol nė iš vietos. O karalienė su slibinais arbatą prie- 
angy gurkšnoja ir šaiposi. 

Ivanas Nuogalius ir sako: 

— Taip tau ir reikia! Šiandien dar gali sau bučiuoti, rytoj jau ne- 
bereikės. 

Atginė abu kiaules prie vartų. Ivanas Nuogalius žiūri — taip ir yra: 
karalienė geria arbatą prieangyje, o su ja šešetas slibinų besėdį. Toji 
nenauda kiaulė sustojo tarpuvartėje ir nė žingsnio toliau. O karalienė 
žiūri ir sako: 

— Šit jau mano kvaišelis kiaules parginė, tuoj kiaulę bučiuos. 

Vargšas kiauliaganys pasilenkė, triskart pabučiavo, tada kiaulė kriuk- 
sėdama nubidzeno į kiemą. 

O karalienė tarė: 

— Žiū, kažkur sau ir paganą suradęs! 

Karalius su Ivanu Nuogalium suvarė kiaules į tvartus. Tada Ivanas 
Nuogalius ir sako: 

— Paprašyk, brolau, raktininką dvidešimt pūdų kanapių ir dvidešimt 
pūdų dervos ir atnešk man į sodą. 

O karalius sako: 

— Aš gi nepanešiu. 

Ivanas Nuogalius atsakė: 

— Tu tik eik ir paprašyk, gal dar neduos. 

Karalius nuėjo pas raktininką, ėmė prašyti. Tas ilgai žiūrėjo. į jį, 
O paskui sako: 

— Ką padarysi, reikia duoti. 

Atrakino jie podėlį. Ivanas Nuogalius atsvėrė dvidešimt pūdų der- 
vos, paėmė į vieną ranką kanapes, į kitą — dervą, ir abudu išėjo. Rak- 
tininkui liepė niekam nesakyti. 

Dabar Ivanas Nuogalius šoko vyti botagą: vieną kanapių pūdą su- 
veja ir pūdu dervos išdervuoja, ir ligi pusiaunakčio jis nuvijo keturių 
dešimčių pūdų botagą. Paskui nuėjo miegoti. O karalius jau seniai 
bemiegąs prie tvarto ant šiaudų. 

Juodu atsikėlė vos auštant, ir Ivanas Nuogalius tarė broliui: 
 — Ligi šios dienos buvai kiauliaganiu, o dabar vėl tapsi karalium. 
Eime, ginkime kiaules į lauką. 

O karalius sako: 

— Ne, dar karalienė neišėjo į prieangį arbatos gerti. Reikia ginti 
tada, kad ji su slibinais matytų, kaip aš tą kiaulę bučiuoju. 

— Kai ginsime, tai tu kiaulės nebučiudk, aš pabučiuosiu,— atsakė 
jam Ivanas Nuogalius. 

Jau atėjo metas kiaules ginti. Karalienė išėjo, arbatą geria. Išvarė 
juodu kiaules iš tvarto ir gena dviese. Kai tik priginė prie vartų, toji 
kiaulė atsistojo tarpuvartėje ir stovi. Karalienė su slibinais žiūri, o Iva- 

nas Nuogalius kad paleis botagą, kad pliaukštels tai kiaulei, kaulai ir 
pasipylė. Dabar slibinai išlakstė kas sau. O nelaboji karalienė neišsi- 
gando, čiupo Ivaną už plaukų. Tas ją — už kasų ir kad ėmė čaižyti, čai- 
žė, kol toji visai jėgų neteko, guli vos begyva. Dabar ji ir atsikratė slibi- 
niško prigimimo ir ėmė gražiai su vyru gyventi. Abudu gyvena ir na- 
ginėmis turtą vežioja. 

Nuvažiavome į girią, kirtome medžių samčiui, o prikirtome samteliui, 
tai ir pasakos jau galas. 

O kad būtume išskobę samtį, tai ir pasaka būtų ilgesnė. 


(Gyveno karalius su karaliene, ir turėjo juodu tris sūnus. Karalienė 
niekados neidavo iš rūmų. Ėmė sūnūs mokyklą lankyti, ir pradėjo vai- 
kai juoktis, kad jų motina niekados kojos iš namų nekelianti. Pareina 
karalaičiai namo ir skundžiasi motinai, kad vaikai mokykloje iš jų šai- 
posi. Karalienė kartą ėmė ir išėjo laukan. Staiga, kur buvęs, kur ne- 
buvęs, atskrido juodas kranklys iš juodosios karalystės, griebė kara- 
lienę ir nusinešė. Sūnūs kiek paliūdėjo, o paskui ir sako: 

— Palaimink mus, tėveli, eisim savo motinos ieškoti. 

Eina jie, eina, žiūri — stovi pirkelė, o pirkelėje — senutė. Jie sako: 

— Ar nežinai, senele, kaip čia nuėjus pas juodąjį kranklį iš juodo- 
sios karalystės? 

— Ne, — sako, — nežinau, gal mano darbininkai žino. 

Senelė kad sušvilps, kad suriks — šit ir beatlekią visokių žvėrių: vil- 
kų ir liūtų. | 

— Ar nežinote kelio pas juodąjį kranklį iš juodosios karalystės? — 
klausia juos senutė. 

— Ne,— sako jie,— nežinome, 

Karalaičiai patraukė toliau. Eina eina, žiūri — kita pirkelė, o pirke- 
lėje — vėl senutė. 

— Ar nežinai, senele, kelio pas juodąjį kranklį iš juodosios kara- 
lystėsė 


99 


— Ne, nežinau, gal mano darbininkai žino? 

Ir senelė kad sušvilps, kad suriks — kaipmat prišliaužė visokių rop- 
lių: driežų, žalčių. 

— Ar nežinote — klausia — kelio pas juodąjį kranklį iš juodosios 
karalystės. 

— Nežinome,— atsako tie. 

Jaunikaičiai nuėjo toliau, žiūri — vėl pirkelė bestovinti, o pirkelė- 
je — trečia senutė. 

— Ar nežinai, senele, kelio pas juodąjį kranklį iš juodosios kara- 
lystės? — klausia jie. 

— Ne, nežinau, gal mano darbininkai žino. 

Ir kad sušvilps, kad suriks — bemat prilėkė visokių paukščių: erelių 
ir žvirblių, vanagų ir varnų. 

— Ar nežinote kelio pas juodąjį kranklį iš juodosios karalystės? — 
klausia senutė, 

— Ne, mes nežinome, gal tas apšiuręs paukščiukas žino, — atsakė tie, 

Mat, senelė turėjo tokį paukštelį su apšiurusiom plunksnom ir tik 
su vienu sparnu. 

— Tai pašaukite jį, — liepia senelė. 

Paukščiai puolė ir kaipmat atitempė. 

— Gal tu žinai kelią pas juodąjį kranklį iš juodosios karalystės? — 
klausia jį. | 

— Žinau. 

— Tai nuvesk šituos žmones tiesiai pas gražiąją mergelę šviesiąją 
žvaigždelę. Jei ne, ir kitą sparną nupjausiu. 

Karalaičiai padėkojo ir eina, o priekyje tas apšiuręs paukštelis, čia 
pašokuodamas, čia paskrisdamas, veda juos. Žiūri — stovi ugninis sky- 
das, liepsna net plieskia. 

— Dabar, — sako paukštelis, — drąsiai eikite tolyn. 

Vyresnieji broliai išsigando ir neina, o karalaitis Ivanas sako: 

— Laukite arba manęs, arba motinos, vis katras ateisime, 

Priėjo prie skydo, skydas ir prasiskyrė. Karalaitis Ivanas praėjo. 
Eina eina, mato — stovi rūmai, o prie vartų šeši liūtai liežuvius iškorę, 
gerti nori. Karalaitis pasėmė vandens, pats atsigėrė ir liūtus pagirdė. 
Liūtai nusilenkė Ivanui ir davė kelią. Ivanas įėjo į tuos rūmus, žiūri — 
miega gražioji mergelė šviesioji žvaigždelė. Jis po kelionės buvo pa- 
vargęs, tad pasirėmė ant rankos ir užmigo. Mergelė kai atsibudo — 
tuoj prie jo, griebė kardą ir jau buvo benorinti užkapoti, bet su- 

stojo: „Jis manęs neužkapojo, tai už ką gi aš jį kaposiu?ė“ Paskui jau- 
nikaitį pažadino, ėmė klausinėti, ko jis čia atėjęs. 

— Juodasis kranklys iš juodosios karalystės pavogė mūsų motiną, 
aš atėjau jos vaduoti. 

— Tas kranklys,— sako, — tai mano tėvas. Eik tu pas kitą seserį, toji 
tau kelią parodys. 

Jis padėkojo ir išėjo. 

Nueina, žiūri — stovi kiti rūmai, o prie vartų dvylika liūtų, nasrus 
pražioję, liežuvius iškišę, gerti nori. Ivanas pasėmė vandens, pats at- 
sigėrė ir liūtus pagirdė. Liūtai jam nusilenkė ir leido praeiti. Karalaitis 
įėjo į tuos rūmus, o ten — gražioji mergelė šviesioji žvaigždelė dar 
dailesnė. Pasigėrėjo jis mergele, pasirėmė ranka ir užmigo. O toji vos 
prabudo — tuoj už kardo ir prie jo. Bet paskui tarė sau: „Už ką gi 
aš jį kaposiu? Ir jis, kai miegojau, manęs neužkapojo.“ Tada ji kara- 
laitį pažadino, visa išklausinėjo ir pasakė: 

— Tu, regis, mūsų brolis esi. 

Juodu pasivaišino, o paskui ji sako: 

— Eik pas trečią seserį. 

Karalaitis ir išėjo. Nueina, žiūri — stovi rūmai, prie vartų jau dvi- 
dešimt keturi liūtai, nasrus pražioję, liežuvius iškišę, gerti nori. Iva- 
nas pasėmė vandens, pats atsigėrė ir liūtus pagirdė. Liūtai jį ir pra- 
leido. Įėjo jis vidun, o ten gražioji mergelė šviesioji žvaigždelė dar 
puikesnė. Pasigėrėjo jis ja, pasirėmė ranka ir užmigo. Ir ši norėjo 
Ivaną užkapoti, tik susilaikė — pažadino. Išklausinėjusi davė jam 
obuolį. 

— Imk,— sako, — šitą obuolį ir eik tenai, kur tik jis riedės. 

Karalaitis padėkojo ir išėjo. Obuolys ir atvedė jį į kranklio rūmus. 
Įeina jis vidun ir randa motiną. 

— Sveika, motule, 

— Sveikas, sūnau. 

Abudu pašnekėjo, išklausinėjo vienas kitą apie viską. Motina duoda 
sūnui didžiulę ylą su kuoka ir sako: 

— Stok už ano stulpo. Atskridęs kranklys atsitūps ten pailsėti ir ta- 
vęs nepamatys. 

Karalaitis taip ir padarė. Šit ir kranklys beatlekiąs. Atsitūpė jis ant 
to stulpo, dairosi, bene lesti ką ras, ir pamatė Ivaną. 

— O! Ir užkandžio man esama! — sako kranklys. 

— Paspringsi, gaišena tu! Aš pats tave sudorosiu! — sako karalaitis. 

Juodasis kranklys kad puls prie Ivano, bet šis atšoko, stryktelėjo 
krankliui ant nugaros ir smeigė yla, ir dar su kuoka pradėjo plumpinti, 

Kranklys ėmė karalaitį nešti, net lig padebesių, o tas jį vis kuoka 
tvatina. Tvojo tvojo, kol kranklys nupuolė žemėn ir nugaišo. Tada 
karalaitis nuėjo pas motiną. 

— Ruoškis, mama, keliausime į savo kraštą, — sako jis. 

Motina susiruošė, juodu pasikinkė žirgus į ugninį vežimą, paėmė 
gražuoles mergeles ir važiuoja. Ivanas karalaitis pasigyrė, kad, girdi, 
jis ir be to ugninio vežimo pereisiąs pro skydą. Ugninis vežimas pra- 
riedėjo, o karalaitis ir liko. 

Jis ėjo ėjo, klaidžiojo klaidžiojo, o paskui pagalvojo: „Grįšiu į seną 
vietą, gal užkąsti ko rasiu.“ - Nuėjo, žiūri — nieko nebėra, tik vienas 
obuoliukas, kur jauniausioji gražuolė mergelė jam buvo davusi. Atsi- 
sėdo karalaitis ir pravirko. Tik, kur buvęs, kur nebuvęs, iššoko Ivanas 
Skustagalvis. 

— Ko gi tu čia raudi? — klausia jis. 

— Ničnieko daugiau neturiu, tik va šitą obuoliuką. 

— O ko tau reikia? Duok šen tą obuolį! 

Obuolį jis tuoj parideno, ir rados visokių gėrimų ir valgymų, o trys 
muzikantai ėmė rėžti visokias muzikas. Pavalgė juodu, Ivanas Skusta- 
galvis sako: 

— Eime, paimsime žirgų ir pas tave josime. 

Jie įlindo į rūsius, išlaužė dvylika durų, sutraukaliojo dvylika gran- 
dinių ir išsivedė du žirgus kaip ugnis. Kai užsėdo, tai net nepamatė, 
kaip ugninį skydą lėkte pralėkė, 

O kiti du broliai, kai motina su gražuolėmis mergelėmis pas juos 
atvažiavo, mato — nėra karalaičio Ivano, ir galvoja: „Ko gera, jis jau 
niekados nebegrįš.“ Ir liepė mergelėms sakyti, kad tatai juodu jas iš- 
gelbėję. Pargrįžę namo, jau ir vestuves taisosi kelti, tik tuo tarpu par- 
joja karalaitis Ivanas su Ivanu Skustagalviu. Parjoja, nusisamdo pas 
vieną kareivį kambarėlį ir klausosi, ką žmonės šneka. O broliai ruo- 
šiasi vestuvėms, bet gražiosios mergelės nenori už jų tekėti. Sako: 

— Jeigu pasiųsit mums tokias sukneles, kokias pas tėvą vilkėjo- 
me — siūlė siūlėn, ilgis ilgin, bet jų nemate ir mūsų nematavę, tai te- 
kėsime. 

Broliai sušaukia visus garsius siuvėjus — niekas neapsiima. O Ivanas 
Skustagalvis ir sako tam kareiviui: 

— Eik, apsiimk. 

Tasai kratosi. 

— Eik ir pareikalauk aukso saiko. 

Kareivis nuėjo ir pasakė apsiimąs pasiūti, o Ivanas Skustagalvis tuoj 
šoko ant žirgo ir nulėkė į juodąją karalystę, paėmė sukneles ir apy- 
aušriu namo sugrįžo. 

— Na,— sako rytą kareiviui — nešk! 

Gražiosios mergelės pamačiusios viena kitai mirkt mirkt, bet nė žo- 
džio neprataria. Apsivilko juodvi sukneles ir sako: 

— Kad prie šitų suknelių dar būtų bateliai, 

Broliai puolė pas batsiuvius, vėl niekas neapsiima. Tada jie — pas 
kareivį. Kareivis atsisakinėja, o Ivanas Skustagalvis sako: 

— Apsiimk, tik pareikalauk iš anksto dviejų vežimų aukso. 

Kol kareivis gavo, kas jam priderėjo, Ivanas Skustagalvis jau į juo- 
dąją karalystę sulakstė ir atgabeno batelius. Pamačiusios gražiosios 
mergelės dar labiau nudžiugo. 

— Jis kur nors čia,— sako juodvi— Na, o dabar reikėtų mums ir 
po skepetą turėti. 

Broliai jau eina tiesiai pas kareivį: 

— Išausk tokias skepetas! | 

Ivanas Skustagalvis rytą ir skepetas parnešė. Gražiosios mergelės 
puolė tą kareivį klausinėti, kas, girdi, jam visa tai padaręs. Tas ir pa- 
pasakojo. 

Tada jos eina pas karalių ir sako: 

— Štai kas mus išgelbėjo, o ne tie melagiai jo broliai... 

Karalius pašaukė Ivaną ir viską išklausinėjo. Taip ir buvo. Tada ka- 
ralius pririšo vyresniuosius brolius prie nejodinėtų arklių uodegų ir pa- 
leido, o karalaitis Ivanas vedė jaunėlę mergelę, ir abudu sau gyvena. 

Degė trys žibintai, ėjo trys ponai, gulėjo trys obuoliai, vienas man, 
antras — Lozoriui, trečias tam, kas pasaką pasekė. 


Arklio galva 


(Gyveno sau senis ir senė. Senis turėjo dukterį, ir senė turėjo duk- 
terį, jos abi jau buvo sumitusios. Senė podukros nemylėjo, bardavo 
varguolėlę, tyčiodavos iš jos, dar ir senį kurstydavo, kad uitų. Bū- 
davo, išeina mergaitės vakarotuvių. Senės duktė su bernais vien tik 
šėlsta, kol tie jos ir kuodelį sudegina, ir verpalus sutąso, o senio duktė 
verpia ar ką kita veikia — nė valandėlės dyka nepasėdi. 

Štai, būdavo, grįžta abi paryčiui namo, prieina prie lipynės, senės 
duktė ir sako senio dukteriai: 

— Duok, sese, verpalus su verpste palaikysiu, kol tu perlipsi. 

Senio duktė paduoda jai verpstę su verpalais, o ta pagriebusi tuoj 
pas motiną pirkion: 

— Žiūrėk, mama, kiek suverpiau, o ji, šiokia ir anokia, tik su ber- 
nais dūko. 

Motinai to ir bereikia — šoka vargšelę barti: 

— Tu šiokia ir anokia, tingine tu, dirbti nemoki! 

Juo tolyn, juo labyn senė ir labyn ėmė nekęsti savo podukros. Kar- 
tą ji sako seniui: 

— Vesk tą savo dukterį miškan, tegu žvėrys sudrasko. Tokia tin- 
ginė, nieko dirbti nenori. 

Senis ilgai atsikalbinėjo, gaila buvo dukters, bet ką gi su ta sene 
gali padaryti? 

— Ruoškis, dukrele, eime,— tarė jai kartą tėvas. 

Senė tokia patenkinta, taip vikriai po trobą sukasi ir paviržį ruošia. 

— Štai tau, dukrele, ir miltų įdėjau. Viename ryšely kvietiniai — 
kukulaičių ar ko išsivirsi, o va kruopų košelei ir lašinių bryzelis— 
sako ji. 

Senio duktė pasiėmė ryšulėlį, apsiverkė ir išėjo su tėvu. Ėjo ėjo 
abudu, priėjo mišką, žiūri — keliukas. Tėvas ir sako: 

— Eime šituo keliuku. Kur jis nuves, ten ir tavo nameliai. 

Ir patraukė juodu tolyn, o giria tamsi, gūdi, nė prošvaistės niekur 
nematyti. Staiga žiūri — klonis, jame bitynas, ir pirkutė stovi. Įėję į piI- 
kutę, pasisveikino: 

— Labą vakarą! 

Nuo krosnies nulipo senelis ir atsakė: 

— Sveiki gyvi, sveteliai! 

Tėvas viską nupasakojo ir prašo tą senelį priimti jo dukterį. 

— Na ką gi, lik, dukra, gyvensim čia dviese, — atsakė senelis— 
Aš vasarą bityne sėdėsiu, o tu čia sau daržiuką įsitaisysi ir galėsi jame 
kapstytis, žiemai daržovių augintis. O žiemą, nors žmonės bites išsi- 
vežioja kas sau, bet aš vis tiek čia lieku — štai ir bus abiem linksmiau. 

Dabar tėvas ir sako dukteriai: 

— Pažiūrėk, ką motina įdavė, ir imkis darbo — išvirk vakarienę, aš 
malkų pakirsiu. Ž 

Atrišo mergelė ryšelius, žiūri — viename pelenų pripilta, kitame —- 
plytos gabalas, ir balsu pravirko. 

— Neverk, dukra,— sako tas senelis.— Eik į kamaraitę, ten rasi vi- 
sokių valgymų, pasemk kvietinių miltų, lašinių atpjauk ir išvirsi ku- 
kulaičių. 

Mergaitė nuėjo, pasėmė miltų, užmaišė tešlą, krosnį užkūrė ir ėmė 
virti vakarienę. 

Senelis nakčiai išėjo į sodžių — reikėjo avilių pasiimti ir dar šio to. 
Tėvas jai sakė šiąnakt dar pernakvosiąs ir anksti rytą patrauksiąs na- 
mo. Taip jis sakė tyčia, kad duktė neverktų. O pats išėjo, pririšo pliaus- 
ką prie trobelės kampo ir išdūlino. 

Vos tik vėjas pūsteli, pagalys pykšt pykšt į sieną. 

— Tėvelis malkas kapoja,— sako pati sau mergaitė. 

Vakarienė jau paruošta, o tėvo vis nėra. Duktė laukus laukus išėjo 
pažiūrėti. Apėjo aplink trobelę — nė gyvos dvasios, o kieme tamsu, 
nors akin durk. Grįžo į vidų, bet viena nenori vakarieniauti. „Šūktel- 
siu, — galvoja, — gal kas atsišauks.“ Atsistojo ant slenksčio ir šaukia: 

— Ei, kas esate miške, kas esate už miško, ateikite pas mane va- 
karienės! 

Nieko negirdėti. Ji vėl šaukia: 

— Ei, kas esate miške, kas esate už miško, ateikite pas mane vaka- 
rienės! 

Tylu. Ji šaukia trečią kartą. 

Ir šit atsišaukė Arklio galva. Pyška poška, pas senio dukterį vaka- 
rienės skuba. 

— Merga, merga, atidaryk! 

Ji atidarė. 

— Merga, merga, perkelk per slenkstį! 

Ji perkėlė, 

— Merga, merga, užkelk ant krosnies! 

Ji užkėlė. 

— Merga, merga, duok man vakarienės! 

Ji padavė vakarienę. 

— Merga, merga, lįsk man į dešinę ausį, o per kairiąją išlįsk! 

Mergaitė pažvelgė į dešinę ausį — ogi ten visokio labo nematyta 
daugybė! Ko tik nėra! Ir drapanų, ir žirgų, ir karietų, ir papuošalų. 
O aukso sidabro! 

— Imk, ko tik tau reikia ir kiek tik tu nori, — sako jai Arklio gal- 
va.— Čia tau už tai, kad tu manes klausei. 

Mergaitė pasiėmė visokiausių daiktų ir pro kairę ausį išlindo. Tada 
Arklio galva tik suūkė ir bemat kažkur dingo, tartum kiaurai žemę 
prasmego. 

Rytą pargrįžo senelis. Žiūri — trobelėje viskas sutvarkyta tartum ko- 
kioje menėje, o senio duktė sėdi nelygu panaitė su šilko apdaru. Ji 
viską seneliui nupasakojo ir davė jam pinigų. 

— Čia tau, seneli, už tatai, kad tu mane, vargšę nešlaitėlę, priglau- 
dei, — tarė ji. 

Paskui mergaitė paprašė pakinkyti žirgus į karietą ir išvažiavo pas 
savo tėvą. Ten paliko visokių daiktų ir nusikraustė į miestą, kur nusi- 
pirko namus ir ėmė gyventi kaip kokia panaitė. 

Vos tik ji išvažiavo, senė užpuolė senį: 

— Vesk ir mano dukterį ten, kur buvo tavoji, tegul ir ji tampa 
ponia! 

— Tesiruošia sau, nuvesiu,— atsakė senis. 

Išsivedė jisai senės dukrą, eina eina abudu per tamsią, gūdžią girią, 
žiūri — stovi trobelė ant vištos kojos. Įeina vidun ir sako: 

— Padėk dieve! 

Nieko negirdėti. Žvilgtelėjo pakrosnin — tuščia. 

Tada senis ir sako: 

— Aš eisiu tau malkų prikirsiu, o tu lik čia ir vakarienę pataisyk. 

Senis išėjo, vėl pririšo malkapagalį prie trobelės kampo ir patraukė 
namo. 

Vėjas pučia, pagalys barkšt, barkšt, o senės dukra HDSESE sako: 

— Tėvas tatai malkas kerta. 

Ji išvirė vakarienę, laukia laukia — tėvo nėra. Tada išėjo į lauką 
ir ėmė šaukti: 

— Ei, kas esate miške, kas esate už miško, ateikite pas mane vaka- 
rienės! 

Nieko negirdėti. Pašaukė antrą kartą, pašaukė trečią kartą. Ir staiga 
išgirdo atidundant atbildant Arklio galvą. 

— Merga, merga, atidaryk! 

— Nedidelė ponia, pati atsidarysi. 

— Merga, merga, perkelk per slenkstį! 

— Nedidelė ponia, pati perlipsi. 

— Merga, merga, užkelk ant krosnies! 

— Nedidelė ponia, pati užlipsi. 

— Merga, merga, duok man užkąsti! 

— Nedidelė ponia, pati pasiimsi. 

— Merga, merga, įlįsk man pro dešinę ausį, o pro kairę išlįsk. 

— Nenoriu! | 

— Jeigu tu manęs nenori klausyti, tai aš tave suėsiu. 


Arklio galva pagriebė senės dukrą, vėl užlipo ant krosnies ir surijo, 
o kaulelius supylė į maišelį ir ant kartelės pakabino. 

Senė laukia dukros su karieta parvažiuojančios, o šunelis laksto ir 
loja: 

— Au, au, au! Senio dukra — kaip panaitė, senės dukra — kauleliai 
maišely. 

Senė klausė klausė, supyko ir išdaužė šuneliui koją. Šunelis dabar 
šokuoja ant trijų kojų ir vėl loja: 

— Au, au, au! Senio dukra — kaip panaitė, senės dukra — kauleliai 
maišely. 

Senė išdaužė jam ir antrą koją, paskui trečią ir ketvirtą, bet šune- 
lis vis tą patį loja. Tada senė šunelį visai pribaigė, o seniui liepė 
eiti dukters pažiūrėti. 

Senis surado tą trobelę, kur buvo palikęs senės dukrą, įėjo vidun — 
tuščia. Žiūri — ant krosnies kabo maišelis, pilnas kaulų. Parnešė jis 
tuos kaulus namo ir parodė senei. Toji kad ims jį plūsti: 

— Tu ją tyčia žvėrims atidavei, tyčia pražudei! 

Nuo tos dienos senis jau ir nebeturėjo ramybės ligi pat gyvenimo 
pabaigos. 


Meistras Ivanka 


S enų senovėje gyveno karalius. Kartą sumanė jis iš vienos lentos 
pasidirbdinti dvylika kėdžių ir dar vieną tryliktą. Už tą darbą pažada 
tris vežimus aukso. O lenta turinti būti ne ilgesnė kaip trijų metrų. 

Susirinko meistrai iš viso pasaulio. Nė vienas karaliui neįtiko, visi 
savo galvas palydėjo. 

Kartą iš tolimos karalystės atklydo kitas karalius ir pasisiūlė padirb- 
ti tas kėdes. 

— Gerai, — sako jam karalius — daryk! Bet žinok, savo galva atsa- 
kysi. Juk neturi tiek pinigų, kiek galva verta. 

Svetimšalis karalius sutiko. Buvo jam duota vieneri metai. Per tuos 
metus jis visokių kėdžių pridirbo, bet tokių, kokių reikia — nepadarė. 

Karalius nepanorėjo kirsti jam galvos, ir nuteisė jį visam gyveni- 
mui belangėj sėdėti. 

O kai reikėjo tam svetimšaliui sėsti į belangę, jis vietoj savęs ati- 
davė gražiąją savo dukterį. 

Tuo metu paaugo vieno vargšo žmogelio bernaitis Ivanka. Kartą jis 
išgirdo, kad esąs kažkur toks karalius, kuriam iš vienos lentos reikią 
padirbti dvylika kėdžių ir dar vieną tryliktą. 

Ivanka sako tėvui: 

— Eisiu, tėve, pasidairyti, kas pasaulyje dedasi. 

— Kaipgi tu, sūnau, eisi, kad pinigų neturi? Aš tau duoti ko netu- 
zriu. Bekeliaudamas badą kęsi. 

— Turiu tris kreicerius !, nekęsiu bado. 

Jaunikaitis susiruošė ir patraukė per gūdžias girias, per dykynes. 
Tamsioje girioje užtinka negyvą žmogų. Sustoja prie jo ir galvoja, ką 
daryti. Sugalvoja, kad reikia gauti vežimą, nuvežti į sodžių ir ten 
palaidoti. | 

Sodžiuje už vieną kreicerį jis nusamdė vežimą ir atvežė negyvėlį. 
Už antrą kreicerį paprašė nuprausti ir už paskutinį kreicerį suruošė 
šermenis. Šitaip Ivanka neteko savo trijų kreicerių. 

Išsileido jis toliau. Keliavo pėsčias dvejus su puse metų iki tos tre- 
čios karalystės, pas tą karalių, kuriam reikėjo padaryti trylika kėdžių. 

Nuėjo pas karalių, žemai nusilenkė. Karalius jį klausia: 

— Ką gera, berneli, pasakysi? 

— Girdėjau, — sako jaunikaitis,— kad reikia iš vienos lentos padirbti 
dvylika kėdžių ir dar vieną tryliktą. 

— Jeigu padarysi, gausi tris vežimus aukso, nepadarysi — galvos 
neteksi. 

Jaunikaitis sako: 

— Padarysiu. Tik atnešk, šviesiausiasis karaliau, man jovarą, kurs 
išdygo, kai tu gimei, 

Karalius susimąstė. Ir ėmė jis klausinėti senų žmonių, ar nepameną 
jie tokio jovaro. Atsirado vienas senelis dviejų šimtų penkiasdešim- 
ties metų, ir parodė jis karaliui tą jovarą. Tada karalius liepė nu- 
kirsti, nuvežti į lentpjūvę ir supjauti lentų. Ivankai davė tik vieną 
lentą. 

Ir sako karalius Ivankai: 

— Dar kartą tau sakau: kėdės turi būti kaip armonika, kad ištempt 
ir sustumt galėtum. 

— Man nieko nesakykit, aš ir pats žinau, kokias reikia padaryti. 

Karalius uždarė Ivanką į dirbtuvę ir davė vienerius metus. 

Ivanka ėmėsi darbo. Paėmė apvalią trijų dešimčių centimetrų kuo- 
ką ir prie tos kuokos prisuko šešis sraigtus. Kėdes padirbo greit, per 
vieną dieną, bet karaliui nieko nesakė. Pastatė kuoką kampe — tegu 
sau stovi, 0 pats ėmė dirbinėti visokiausias kėdes, kokių tik margam 
pasaulyje gali būti, — juk prieš akis dar visi metai. 

Gyvena sau Ivanka dirbtuvėje, staiga išgirsta gražų mergaitės balsą, 
nuostabias dainas. Nekantrauja, nori pamatyti, kas taip dainuoja. Paėmė 


!Kreiceris — smulki austrų moneta. 

kaltą, plaktuką ir ėmė kalti sieną. Ir vos tik prakalė, prie siauručio 
kaip siūlas plyšio prieina tokia gražuolė, kokios jis nė sapne nesap- 
navo. Ivanka klausia ją: 

— Ką tu, mergele, veiki belangėje? Už ką tu čia sėdi? 

— Aš nieko bloga nepadariau. Kaltas mano tėvas. Jis panoro kara- 
liui įrodyti galįs padaryti trylika kėdžių, bet nepadarė. Ir buvo už tai 
nuteistas ligi gyvos galvos čia kalėti. O vietoj savęs tėvas mane ati- 
davė. 

Praslinko metai, ir ateina karalius pas Ivanką į dirbtuvę. Klausia: 

— Na, Ivanka, kurgi mano kėdės? 

Ivanka paduoda karaliui kuoką. 

Karalius nustebo ir tarė supykęs: 

— Tokias tu man kėdes padarei! Žinok, galvos neteksi! 

Tada Ivanka paėmė tą kuoką, atsuko sraigtą — ir ėmė iš kuokos 
temptis kaip armonika dvylika kėdžių ir dar viena trylikta. 

Karalius pamatęs labai apsidžiaugė ir Ivanką nusivedė į rūmus. | 

— Na, Ivanka, ko nori: trijų vežimų aukso ar mano karalystės? 

— Nereikia nei aukso, nei kitokių gėrybių, duok man tik tą, kas už 
sienos užmūryta. 

— Kas tau iš to? Geriau imk tris vežimus aukso. 

— Nieko nenoriu, tik to, kas užmūryta. 

Ir karalius išleido iš belangės mergelę. 

Mergelė begal nudžiugo ir drauge su Ivanka patraukė į tolimus 
kraštus. Ten juodu susituokė ir gyvena sau laimingai po šiai dienai, 


kad gyvi. 

Ivanas Karvės sūnus 


(Gyveno kartą neturtingas jaunikaitis. Jis neturėjo nei tėvo, nei 
motinos, vis būdavo pas svetimus žmones. Sukakęs šešiolika metų, jis 
jau nebenorėjo dirbti vien už pavalgymą, ir šeimininkas pažadėjo jam 
telyčaitę, jeigu ištarnausiąs dar vienerius metus. 

Po metų Ivanas gavo telyčaitę, ir po kiek laiko ji atvedė jam ver- 
šiuką. Veršiuką Ivanas papjovė, o karvę pats ėmė žįsti. Ir tapo jis 
begal stiprus, ir žmonės praminė jį Ivanu Karvės sūnumi. Kokį pen- 
kiolika metų karvė jį maitino, kol iš senumo nugaišo. Tada Ivanas sa- 
ko: „Užteks bernauti, eisiu po margą pasaulį pakeliauti.“ 

Susiruošė ir išėjo. Eina per kalnus, per miškus, aplinkui nei sodžiaus, 
nei vienkiemio, nei gyvos dvasios nematyti. 

Ivanas žiūri — ant aukštos uolos stovi žmogus. Ima tas žmogus ak- 
menis ir trina rankomis į miltus. 

Ivanas klausia: 

— Kas tu toks? 

— Aš Akmentrupys. 

— O aš Karvės sūnus! Eime galynėtis! 

Ėmė abudu rungtis. Karvės sūnus sako: 

— Nagi, trenk mane į žemę. 

Akmentrupys iškėlė jį virš galvos ir taip trenkė, kad tas įlindo 
į žemę ligi kelių, bet kojos nesulinko. 

— Oho! — nusistebėjo Akmentrupys.— Nagi dabar tu mane trenk, 

Ir trenkė Karvės sūnus Akmentrupį žemėn ir suvarė jį lig pat juos- 
mens. Paskui ištraukė ir sako: 

— Būkime draugai! 

Patraukė jie toliau dviese. Eina mišku, staiga girdi baisiai ką treš- 
kant. 

— Kas čia? 

Žiūri — žmogus kreivus medžius tiesina, o tiesius lanku lenkia. 

Karvės sūnus pamanė: „Stiprus, matyt, žmogus, kad tokius bukus 
ianksto ir tiesina." O paskui galvoja, ar pasiūlyti anam grumtis, ar 
praeiti? ,,„Negal būti, kad atsirastų pasaulyje stipresnis už mane!“ Ir 
Ivanas šūktelėjo: 

— Ei, kas tu toks?! 

— Aš Medžialenkys. 

— O aš Karvės sūnus. Eime galynėtis! 

Abudu susiėmė. Ivanas sako: 

— Nagi, trenk mane į žemę. 

Medžialenkys pakėlė Ivaną virš galvos ir taip trenkė, kad tas ligi 
juosmens sulindo į žemę. Ivanas supyko, iššoko iš duobės ir šūktelėjo: 

— Nagi, dabar laikykis! 

Ir trenkė Karvės sūnus Medžialenkį žemėn ir suvarė jį ligi pat pe- 
čių. Paskui ištraukė ir sako: 

— Būkime draugai! 

Ir patraukė jie toliau jau trise, o Karvės sūnus jų vyriausias. Priėjo 
laukymę. Toje laukymėje trobelė bestovinti, durys — atlapos. Įeina jie 
vidun, žiūri — ant sienos kabo trys kalavijai ir dar visokių gėrybių 
pilna, tik nė gyvos dvasios nematyti. Karvės sūnus sako: 

— Gyvensim, vyručiai, šičia, 

Jie pernakvojo naktį, valgo, geria — visko užtenka. Rytą Ivanas 
klausia: 

— Vyručiai, katras eis su manimi pamedžioti? 

— Aš eisiu, — sako Medžialenkys. 

Akmentrupys liko pietų virti. Užkūrė krosnį, pastatė puodą su mė- 
sa. Vienuoliktą valandą sugirgždėjo durys. Akmentrupys žiūri — prie 
slenksčio stovi senis, pats maželytis, o barzda dvimetrinė. Senis pasi- 
sveikino: 

— Laba diena! 

— Sveikas gyvas, seneli! 

— Oi sūneli, perkelk mane per slenkstį. 

— O kuo tu vardu? 

— Aš Ilgabarzdis. 

Akmentrupys perkėlė senį per slenkstį, pasodino ant krosnies, kad 
sušiltų. Senis prašo užkąsti. Akmentrupys ištraukė iš puodo didelį 
mėsos gabalą. Senis suvalgė ir vėl prašo. 

— Daugiau duoti negaliu, mes esam trise. 

— Argi tu, vyruti, nežinai, kad aš tą mėsą tau ant pilvo išversiu 
ir suvalgysiu, o iš tavo nugaros diržą dar išsirėšiu? 

Čiupo Ilgabarzdis Akmentrupį, trenkė žemėn, ištraukė puodą iš kros- 
nies ir karštą mėsą išvertė jam ant nuogo pilvo. Mėsą suvalgė, Ak- 
mentrupį apvertė kniūpsčią ir išrėžė iš nugaros trijų pirštų platumo 
diržą. Nusikvatojo ir išėjo. 

Akmentrupys pastatė vėl virti mėsą, kad būtų pietų draugams. 

Pareina Karvės sūnus su Medžialenkiu, o vanduo puode vos bepra- 
dedąs virti. 

— Kodėl pietūs neišvirti? 

— Malkos prastai degė. 

Akmentrupiui buvo gėda pasisakyti, kas nutikę. 

Jie vėl permiegojo naktį. Rytą Akmentrupys, kad ir ligotas, vis tiek 
eina medžioti. Namie liko Medžialenkys. 

Jis pastūmė puodą su mėsa į krosnį. Vienuoliktą valandą ateina se- 
nis, pats maželytis, o barzda dvimetrinė. Atsistojo prie slenksčio, pa- 
sisveikino: 

— Laba diena! 

— Sveikas gyvas, seneli. 

— Oi sūneli, perkelk mane per slenkstį. 

— O kuo tu vardu? 

— Aš Ilgabarzdis. 

Medžialenkys perkėlė senį per slenkstį, pasodino ant krosnies. Senis 
prašo užkąsti. | 

Medžialenkys ištraukė iš puodo didelį mėsos gabalą ir padavė se- 
niui. Tas suvalgė ir vėl prašo. 

— Daugiau duoti negaliu, mes esam trise. 

— Argi tu nežinai, kad aš tą mėsą tau ant pilvo išversiu ir suval- 
gysiu, o iš tavo nugaros dar diržą išsirėšiu? 

Čiupo Ilgabarzdis Medžialenkį, trenkė žemėn, ištraukė puodą iš 
krosnies ir karštą mėsą išvertė jam ant nuogo pilvo. Mėsą suvalgė, 


114 


Medžialenkį apvertė kniūpsčią ir iš nugaros išrėžė trijų pirštų pla- 
tumo diržą. Nusikvatojo ir išėjo. 

Medžialenkys iš naujo pastatė virti mėsą. Pareina Karvės sūnus su 
Akmentrupiu, o pietūs dar neparuošti. 

Akmentrupys žino, kodėl pietūs neišvirti, o Ivanas nieko nežino. 

Jie pernakvojo trečią naktį. Rytą namie liko Karvės sūnus. Vienuo- 
liktą valandą ateina senis, pats maželytis, o barzda dvimetrinė. 

— Laba diena! 

— Sveikas gyvas, seneli. 

— Oi sūneli, perkelk mane per slenkstį. 

— O kuo tu vardu? 

— Aš Ilgabarzdis. 

— Nedidelis ponas, pats perlipk. 

Senis perlipo, atsisėdo ant krosnies ir prašo užkąsti. 

— Duok mėsos! 

— Neduosiu, šitą mėsą yra kam valgyti. 

— Neduosiį Aš tau ją ant pilvo išversiu ir suvalgysiu, iš tavo nuga- 
ros dar diržą išsirėšiu. 

— Tu — iš mano? 

Čiupo Ivanas viena ranka senį už barzdos, antrąja išsitraukė iš po 
suolo kirvį šešių metrų, dvidešimtį metų negaląstą, ir išsitempė senį 
į kiemą. Kieme riogsojo didžiulis bukas, vėjo su šaknimis išverstas. 
Ivanas trenkė kirviu į medį ir įspraudė ten senio barzdą. Grįžo į trobą. 
toliau pietus verda. Pareina iš medžioklės draugai — mėsa išvirta. Visi 
pavalgė, o Karvės sūnus ir sako: 

— Eime į kiemą, ką parodysiu. 

Išėjo, o ten, kur buko būta, nieko nėra. Senis drauge su barzda nu- 
tempęs ir medį. 

Karvės sūnus išsigando, sako: 

— Brolyčiai, ruoškimės, reikia pasivyti Ilgabarzdį. Jei ne, jis mus 
nugalabys. 

Visi susiruošė ir eina pėdsaku — kai senis tempė buką su savo barz- 
da, liko gilus griovys. 

Bičiuliai ilgai ėjo. Galop priėjo miestą, o ten karalius beraudąs. 

— Kodėl tu, karaliau, raudi? 

— Todėl raudu, kad Ilgabarzdis pasigrobė tris mano dukteris. 

Karvės sūnus eina su draugais toliau. Prieina gilų šulinį. Atsisėda. 
Ivanas ir sako: 

— Atneškite vinių, lentų ir ilgą virvę. 

Kai viskas buvo atnešta, jis iš lentų sukalė dėžę, įlipo ir sako: 

— Brolyčiai, leisiuosi po žeme Ilgabarzdžio ieškoti. Prisiekite dvy- 
lika kartų, kad judu čia manęs lauksite ir ištrauksite, kai tik šūk- 
telsiu. 

Akmentrupys su Medžialenkiu prisiekė ir ėmė jį leisti šulinin. Labai 
ilgai leido. Pagaliau atsivėrė požemių karalystė. Ivanas išlipo iš dėžės, 
susirado Ilgabarzdžio namus. Žiūri — riogso bukas, o jame — atrėžta 
barzda. 

Karvės sūnus įeina vidun. Pirmajame kambaryje randa senį, sėdintį 
ant krosnies ir geležinę pypkę rūkantį. 

— Ir čia tu mane radai? — klausia. 

— Radau, dabar tave nugalabysiu. 

Ivanas išsitraukė kalaviją, sukapojo Ilgabarzdį į gabalus, sukrovė 
į statinę ir nuėjo į kitus kambarius. Atidarė pirmąsias duris, žiūri — 
karaliaus duktė sėdi prie siuvamosios, 

Ivanas klausia: 

— Kas čia per mašina? 

— O, čia tokia siuvamoji: kiek tik nori, tiek ir prisiuva. 

Ivanas paėmė siuvamąją ir įsidėjo maišelin. Įeina į kitą kambarį, 
o ten antroji karaliaus duktė siuvinėja drobėje raštus ir gėles. 

— Kas čia per adata? — klausia Ivanas. 

— O, čia tokia adata: ką tik sumanai, tą ir išsiuvinėja. 

Ivanas paėmė adatą, įsibedė sau į kepurę. Įeina į trečią kambarį, 
o ten trečioji karaliaus duktė kerpa žirklėmis audeklą. 

— Kas čia per žirklės? 

— O, čia tokios žirklės: kiek tik nori, tiek ir sukirps. 

Karvės sūnus paėmė ir žirkles. Veda jis karaliaus dukteris prie 
požemio karalystės angos ir galvoja: „(Vyresnioji bus Akmentrupio pati, 
vidurinioji — Medžialenkio, o jaunėlė — mano." 

Įsodino jis vyriausiąją karalaitę į dėžę ir davė ženklą traukti. Iš- 
traukė. Paskui taip pat iškėlė iš po žemių ir viduriniąją su jaunėle. Ak- 
mentrupys su Medžialenkiu jas pamatė ir pagalvojo: „Vyriausioji ka- 
raliaus duktė nekas pažiūrėti, vidurinioji — nieko sau, o jaunėlė — gra- 
žuolė. Jeigu mes Ivaną ištrauksim, tai jis pasiims jaunėlę, 0 vyriau- 
sioji teks vienam iš mūsų.“ 

Ir juodu taip susitarė: „Patrauksim Ivaną lig vidurio ir paleisim 
virvę.“ 

Bet Ivano gudraus būta, įspėjo jų kėslus. Jis įgrūdo į dėžę akmenį 
kur sunkesnį ir šūktelėjo: 

— Traukite! 

Jie patraukė dėžę su akmeniu ligi šulinio vidurio ir paleido virvę. 
Dėžė trenkėsi į požemių karalystės dugną ir išmušė duobę — trijų metrų 
platumo ir trijų gilumo. Ivanas pamatė savo draugų išdavystę ir ėmė 
galvoti, kaip čia išlindus iš tos požemių karalystės. Nutarė eiti tuo 
keliu, kur ėjo Ilgabarzdis. 

Eina, staiga ėmė pilti ugninis lietus. Ivanas girdi, kažkas cypsi me- 
dyje. Įsiropštė, žiūri — lizde trys slibiniukai verkia. Jis nusivilko ap- 
siautą ir lizdą užklojo. O kai ugninis lietus liovėsi, slibiniukai sako 
Ivanui: 

— Lipk žemyn, pasislėpk po medžiu. Netrukus parlėks mūsų tėvas, 
jis tau atsilygins už tai, kad tu mus nuo mirties išgelbėjai. 

Netrukus slibinas tikrai parlėkė. Apsidžiaugė, radęs vaikus gyvus. 
Klausia: 

— Kas gi jus išgelbėjo? 

— Pasakytume, bet bijome, kad gali jį suėsti. 

— Kaipgi aš jį galiu ėsti, jeigu jis gyvybę jums išgelbėjo? 

Ivanas išgirdo tuos žodžius ir atsiliepė. 

Slibinas prilėkė prie jo ir klausia: 

— Ko tu, narsuoli, nori už tai, kad tu mano vaikus nuo ugnies iš- 
gelbėjai? | 

— Nieko man nereikia, tik išnešk mane iš čia ant žemės. 

— Išnešiu, jeigu duosi dvylika buivolų, dvylika duonos kepimų ir 
dvylika statinių vyno — aš alkanas. 

Karvės sūnus nuėjo į Ilgabarzdžio namus ir ten visko rado. Atnešė, 
sukrovė slibinui ant nugaros, pats atsisėdo tarp sparnų, ir pakilo jie 
į Žeme. 

Bet kai buvo likę ligi žemės vos dvylika metrų, visas penas išsi- 
baigė. O slibinas valgyti prašo: 

— Duok greičiau valgyti, jei ne — pulsiu žemyn! 

Karvės sūnus išpjovė gabalą iš savo kojos ir padavė slibinui, 

Išlėkė jie iš požemių karalystės į žemę, atsisėdo pailsėti, o slibinas 
klausia: 

— Kokia ten buvo mėsa tokia gardi? 

— Iš savo kojos išrėžiau. 

Slibinas mėsą išspjovė ir vėl prilipdė prie Ivano kojos. Toji kaip- 
mat prigijo. Ivanas atsisveikino su slibinu ir patraukė į karaliaus 
miestą. i 

Nuėjo ten, visų pirma užsuko pas siuvėją, kursai ir karaliui, ir vi- 
siems miesto žmonėms drabužius siūdavo. Įėjo, pasisveikino. Siuvėjas 
klausia: . 

— Ko reikia? 

— Aš siuvėjas, — atsako Ivanas.— Ar nereikia pameistrio? 

— O siūti ar gerai moki? 

— Moku. 

Ir siuvėjas jį priėmė pameistriu. Įvedė į kambarį, kur buvo prikrauta 
visokių audeklų. Ivanas užsirakino, išsitraukė iš maišelio stebuklingą 
siuvamąją, padėjo ant stalo adatą, kur pati siuvinėjo, žirkles, kur pa- 
čios kirpo, ir per vieną naktį padarė visą darbą, kur siuvėjas turėjo 
per pusmetį padaryti. 

Rytą siuvėjas įėjo į kambarį ir pamatė, kad visa jau pasiūta. Atsi- 
stebėti negalėjo ir visiems ėmė girtis savo padėjėju. 

Apie negirdėtą meistrą išgirdo ir karaliaus dukterys. Atnešė jam 
pasiūti vestuvių marškinius savo jaunikiams. Karvės sūnus karalaitės 
pažino, o jos jo nepažino. 

Jis pasiuvo gražius marškinius Akmentrupiui ir Medžialenkiui. Nuo- 
takoms tie marškiniai labai patiko. Ir pakvietė jos meistrą į vestuvių 
puotą. 

Karvės sūnus persirengė, nusiskuto ir nuėjo į karaliaus rūmus. 

Dabar karalaitės jį pažino. Pamatė Ivaną jo buvę draugai ir išsigan- 
do. Ivanas su jais pakalbėjo, priminė, koks jis buvęs jiems ištikimas, 
o paskui išsitraukė kalaviją ir abiem nukirto galvas. 

Karalaitės visiems papasakojo, kad jisai išvadavęs jas iš Ilgabarz- 
džio nelaisvės. Ivanas paėmė jaunėlę karalaitę už pačią ir ėmė kara- 
liauti. 

Čia ir pasaka baigta. 


Mažasis keliauninkas 


V ienas vargšas žmogelis turėjo keturis sūnus. Nors ir nelengva 
buvo juos maitinti, bet nesiuntė pas svetimus uždarbiauti. 

Kartą pasitaikė nederlingi metai. Jaunėlis sūnus Ivanka sako: 

— Eisiu aš, tėve, po pasaulį pakeliauti. 

Ir išėjo. Eina per kalnus, kur žmonių nė gyvos dvasios. Išalko, o čia 
nei sodžiaus, nei kokio viensėdžio nematyti, net ir išmaldos nėr ką 
paprašyti. 

Ivanka vargais negalais užkopė ant aukšto kalno, dairosi, bene kur 
žmogų gyvenant pamatys. Žiūri — pakalnėje miestas, bet kažkoks krau- 
pus, jokio garso negirdėti. Bernaitį apėmė baimė, bet vis tiek eina į tą 
miestą. Nueina, o visur — tuščia, ne tik kad žmogaus, net vištelės ko- 
kios nematyti. 

Ivanka patraukė tuščiomis gatvėmis. Vartai visur atverti. Užsuko 
į vieną kiemą, žiūri — namo durys atlapos. Įeina į virtuvę, ogi pilnas 
stalas valgymų nukrautas. Ivanka, ilgai negalvojęs, atsisėdo ir valgo. 

Staiga įeina sena senučiukė ir sako: 

— Gal dar ko nori? Atnešiu. 

Pavalgydino jį sočiai, pagirdė ir sako: 

— Ar tu man, Ivanka, galėsi padaryti vieną darbą? 

— Galėsiu, tiktai sakyk, kokį. 

Senė sako: 

— Sunkus darbas. Reikia keliais apeiti visą miestą, tada pamatysi, 
kas bus. 

Kai Ivanka keliais apėjo miestą, staiga išgirdo, kaip vištos ėmė ku- 
dakuoti. 

Senė vėl jį pavalgydino ir sako: | 

— Eik dar kartą. Pamatysi, kas dabar bus. 

Ivanka vėl apėjo keliais visą miestą ir išgirdo, kaip galvijai tvar- 
tuose ėmė mykti, arkliai arklidėse Žvengti. 

Senė vėl jį pavalgydino ir sako: 

— Dar eik, vėl ką nauja pamatysi. 

Ivanka nenorėjo trečią kartą eiti: keliai ligi kraujų buvo nutrinti. 
Bet vis dėlto nuėjo. O kai apėjo miestą trečią kartą, tai pamatė, kad 
gatvėse žmonės ėmė linksmintis, kariuomenė žygiuoti. 

Parbėgo į namus trys tos senės dukterys ir klausia: 

— Kas mums gyvybę sugrąžino? 

Motina tarė: | 

— Štai šis mažasis bernaitis, Ivanka, tegu jis būna laimingas. 

O tos senės būta karalienės. Tik ji viena gyva beliko, kai visa, kas 
gyva, velniai akmenimis pavertė. Dabar Ivanka visus atgaivino, 

Karalienė klausia: 

— Ko tu, Ivanka, išėjai iš savo gimtųjų namų? 

— Išėjau pakeliauti. 

Ir karalaitės praminė jį Mažuoju keliauninku. 

Karalienė prašo Ivanką: 

— Nekeliauk daugiau, imk sau per pačią vieną kurią mano dukterį 
ir karaliauk drauge su manimi, 

— Ne, kol kas neketinu vesti, noriu pakeliauti — sako Ivanka. 

Senoji karalienė aprengė jį puikiais drabužiais ir spjovė į kišene, 
kad niekad pinigų nepritrūktų. O labiausiai Mažąjį keliauninką pa- 
milo jaunėlė karalaitė. Jinai sako: 

— Eik į arklidę ir pasiimk sau patį prastąjį žirgą. Jisai dešinėje, 
kampe. Tasai žirgas yra laimingas. 

Ir dar jaunėlė padovanojo jam kardą ir šautuvą, išleido kelionėn 
kaip tikrą karį. | 

Jaunikaitis nujojo į kitą karalystę, užsuko į smuklę. O ten didžiū- 
nai ir generolai besilinksminą. Ivanka atsisėdo prie jų ir vaišina — moka 
už visus iš tos kišenės, kur senoji karalienė buvo spjovusi. Girdi, gene- 
rolai kalbasi: 

— Mūsų karalius turi užsispyrėlę dukterį: ji už nieko nenori tekėti, 
tik už karaliaus Nenaudėlio. 

Mažasis keliauninkas tyli, klauso. O generolai stebisi — iš kur bei- 
naitis tiek pinigų turi. 

Staiga Ivanka atsistoja ir sako vienam generolui: 

— Eik pas savo karalių, pasakyk, kad čia ateitų, pakalbėti su juo 
noriu. 

Generolas galvoja: „Kas čia tas mažasis kareivis? Jis, matyt, ne bet 
kas, kad net paties karaliaus nebijo. Nagi paklausysiu aš jo.“ Ir ge- 
nerolas nuėjo pas karalių. 

Karalius šoko ant žirgo, atjojo prie smuklės, kur buvo Ivanka. 
Klausia: 

— Ką tu man pasakysi? 

Mažasis keliauninkas sako: 

— Nagi, eime drauge pasijodinėti. 

Išjojo. Prijoja tokį aukštą kalną, kad nei apeisi, nei apjosi. Ivanka 
sako: 

— Ar nori, aš per jį kelią padarysiu? 

Šovė iš šautuvo, ir kalne atsivėrė platus kelias. Perjojo juodu į kitą 
pusę, o ten užpuolė kruša. Mažasis keliauninkas atsisuko — karalius 
pėsčias beeinąs, žirgą kruša uždaužiusi. Jis pasisodino karalių ant savo 
žirgo, ir kruša bemat liovėsi. 

Abu grįžo atgal. Karalius ir sako: 

— Atiduodu tau savo dukterį ir karalystę. Tu esi labai šaunus jau- 
nikaitis. 

Karalaitė mylėjo karalių Nenaudėlį, bet jau dabar nebesipriešino tė- 
vo valiai, ištekėjo už Ivankos. 

Gyvena juodu sau. Mažasis keliauninkas vis gulasi miegoti su drabu- 
žiais, kur senoji karalienė jį buvo aprengusi. Tuose drabužiuose buvo 
didelė galia, ir Ivanka bijojo jos netekti. 

Kartą, kai Mažojo keliauninko nebuvo namuose, pas jo pačią atėjo 
Nenaudėlis ir sako: 

— Pasakyk savo vyrui, kad negultų apsirengęs. Kai jis nusirengs ir 
užmigs, aš įlįsiu pro langą ir su drabužiais išnešiu visą jo galią, o pas- 
kui paskelbsiu jam karą ir nukausiu. 

Vakare Mažasis keliauninkas grįžo, ir pati jam pasakė taip, kaip 
buvo liepęs Nenaudėlis. Ivanka paklausė, nusirengė ir užmigo. Atėjo 
Nenaudėlis, paėmė drabužius ir išnešė. Praėjo trys dienos, ir Nenau- 
dėlis skelbia Mažajam keliauninkui karą. Ką padarysi? Reikia eiti. 

Nenaudėlis sako: 

— Kokia mirtimi mirti norėtum; 

— Sukapok mane į gabalus, sudėk į maišą, ir tegu mano žirgas neša 
juos kur nori. 

Nenaudėlis taip ir padarė. O žirgas nudūmė į gimtą šalį. Atlėkė į sa- 
vo karalystę ir taip sužvengė prie karalienės vartų, kad net rūmai su- 
drebėjo. Jaunėlė karalaitė, kuri vis dar tebegalvojo apie Mažąjį ke- 
liauninką, išgirdo, pažadino motiną ir seseris. 

— Kelkite, kelkite! Regis, Mažasis keliauninkas grįžo. Girdžiu mūsų 
laimingojo žirgo balsą. 

Visos atsikelia, žiūri — grįžęs žirgas, kurio nebuvo septynerius su 
puse metų, o ant žirgo maiše sukapotas Mažasis keliauninkas. 

Senoji karalienė gerai nuprausė sukapotą kūną ir atgaivino gyvybės 
vandeniu. 

— O, kaip kietai buvau užmigęs! — tarė Mažasis keliauninkas. 


Pagyveno Ivanka pas senąją karalienę keletą dienų ir vėl ruošiasi 
keliauti. Senoji žinojo, kad dar daug bėdų jo laukia. Pasišaukė Ivan- 
ką ir dabar spjovė jam ne į kišenę, bet tiesiai į burną. 

Ir vėl Mažasis keliauninkas patraukė į tą šalį, kur buvo palikęs 
pačią. Nuėjo per kalnus be žirgo. Ėjo ėjo ir taip nuvargo, išalko, kad 
nuo kojų griūva. Ir tada Ivanka pagalvojo: „Kad pavirsčiau balan- 
džiu, lengviau būtų nukakti."“ Vos tik pagalvojo, bemat virto balandžiu 
ir nuskrido. Atskridęs užsuko pas vieną malūnininką. Tas malūnininkas 
turėjo daržą, o darže augo kopūstai. Ivanka pagalvojo: „Jeigu pa- 
virsčiau žirgu, pasiganyčiau kopūstuose.“ Pagalvojo ir tuojau iš ba- 
landžio virto pabalnotu auksakarčiu žirgu. 

Malūnininkas girdi — kopūstai darže šnara. Ima kirvį ir eina, žiūri — 
puikus žirgas kopūstus ėda ir nė krust. Malūnininkas žirgą paėmė ir 
nusivedė į arklidę. Stebisi — dar niekada nebuvo matęs tokio žirgo. 
Klausinėjo karaliaus karių, bene jų būsiąs, bet kariai jo nesisavino. 

Pasiekė girdas karalių Nenaudėlį, kurs dabar šitoje karalystėje vieš- 
patavo, kad malūnininkas turįs auksakartį žirgą. Nenaudėlis eina pas 
malūnininką. Pamatęs žirgą, prašo malūnininką, kad parduotų. 

Susitarė juodu šitaip: malūnininkas pagalvosiąs, o karalius rytoj dar 
ateisiąs. Malūnininkas įėjo į arklidę, glosto žirgą, myluoja, svarsto, 
kiek iš karaliaus prašyti. Ir staiga žirgas prabyla žmogaus balsu: 

— Prašyk už mane tiek aukso, kiek tilps į duobę, kur aš paskuti- 
nėmis kojomis išmušiu. 

Kitą dieną ateina Nenaudėlis ir klausia malūnininką, kiek jis už 
žirgą prašąs. Tas ir sako: 

— Prašau tiek raudonųjų, kad užpiltų duobę, kur žirgas išmuš pas- 
kutinėmis kojomis. 

Išleido žirgą į kiemą. Auksakartis ėmė laigyti ir išmušė kojomis di- 
džiulę duobę. Vos pakako pilno vežimo aukso. Nenaudėlis šoko ant 
žirgo ir nušuoliavo namo. 

Pamatė žirgą karalaitė, Ivankos pati, ir vakare tarė Nenaudėliui: 

— Gražus tavo žirgas, bet žinok — čia tavo mirtis. Liepk rytoj jam 
nuimti galvą. 

Šitą jų kalbą girdėjo tarnaitė ir nuėjo į arklidę pažiūrėti auksakar- 
čio žirgo. Žirgas jai ir sako: 

— Mergele, mergele, padaryk gerą darbą. Kai mane žudys, ateik 
pažiūrėti mano mirties. Nuo mano galvos atšoks kaulelis ir įkris tie- 
siai tau į užantį. Tą kaulelį tu nunešk į karaliaus sodą ir užkask. 

Gaila buvo mergelei tokio puikaus žirgo, ir ji viską padarė, ko 
buvo prašoma. Kaulelį paėmė ir įkišo į žemę po karaliaus langu. O ry- 
tą toje vietoje išaugo puiki kriaušė, per visą miestą sklido jos kvapas. 

Nenaudėlis žadina karalaitę: 

— Pažvelk, koks puikus medis išaugo sode, 

O karalaitė vėl sako: 

— Medis tikrai puikus, bet žinok — čia tavo mirtis. 

— Maža bėda, rytoj pašauksiu kirtėją ir liepsiu nukirsti. 

Tarnaitė vėl girdėjo jų kalbą, nuėjo prie kriaušės ir sako: 

— Ak tu, kriaušele, kokia tu daili, o rytoj tave nukirs! 

— Mergele, mergele, vieną kartą tu man padėjai, padėk ir antrą. 
Kai mane kirs, ateik ir atsistok šalia. Pirmoji skiedra nukris tiesiai tau 
į užantį. Tą skiedrą įmesk į vandenį. 

Mergelė viską taip ir padarė. Kai skiedrą įmetė ji vandenin, ten 
ėmė plaukyti aukso antinėlis. 

Buvo šiltos dienos. Nenaudėlis su karalaite nuėjo prie ežero pasi- 
maudyti, žiūri — visai netoli plauko aukso antinėlis Nenaudėlis nori 
antinėlį sugauti, o tas plaukia tolyn, Nenaudėlis — iš paskos. Toli juo- 
du nuplaukė. Karalaitė nebesulaukusi vyro, parėjo namo. 

Nenaudėlis paskui antinėlį perplaukė Didžiuosius vandenis. Kai jau 
kitas krantas buvo čia pat, antinėlis panėrė ir, po vandeniu plaukda- 
mas, grįžo atgal. Išlipęs ant kranto, paėmė Nenaudėlio paliktus dra- 

bužius. Atvirto žmogumi ir apsivilko karališkuoju apdaru, tuo pačiu, 
kur senoji karalienė buvo padovanojusi Mažajam keliauninkui. 

Ivanka eina pas savo pačią. Toji pamatė, pažino, puolė ant kaklo 
ir sako: 

— Aš dabar būsiu tau ištikima, ir gyvensime mudu ramiai ligi pat 
amžiaus galo. Atleisk man už viską. 

Bet Ivanka nesutinka likti pas ją. Jam rūpi greičiau grįžti į tą ka- 
ralystę, kur jo laukia senoji karalienė ir jos jaunėlė duktė. Tik pirma 
Mažasis keliauninkas nori nugalabyti Nenaudėlį. 

Jis skelbia Nenaudėliui karą. Nenaudėlis šoko ant žirgo, pasiėmė 
maišą ir nujojo prie karalystės sienos. Mažasis keliauninkas klausia: 

— Kokia mirtimi nori mirti? 

— Tokia, kokia ir tu buvai miręs. 

Klastingasis Nenaudėlis manė, kad ir jis atgys, kaip atgijo Mažasis 
keliauninkas. O tasai sukapojo savo priešą į gabalus, sukrovė į maišą 
ir užmetė žirgui ant kaklo. O žirgas nuėjo į pelkę ganytis. Maišas 
nuslydo nuo kaklo, ir Nenaudėlio kūnas pelkėje supuvo. 


Pažadėk, ko namie nepalikai 


Kadai kadės gyveno neturtingas žmogelis. Jis turėjo vienut vieną 
sūnų. 

Bernaitis užaugo, vedė pačią, pasistatė sau trobą, paskui nusipirko 
arklį ir iškeliavo į žmones, 

Joja jis per gūdžius miškus, per plačius laukus. Staiga arklys — 
stapt! Jis ir žodžiu prašo, ir botagu ragina, tas nė iš vietos. Žmogus 
nebežino, kas čia būtų. 

Žiūri — ant kelio stovi koks ponas ir klausia: 

— Kam muši gyvulį? 

— Mušu, kad neklauso, eiti nebenori. 

— Žinai ką? Pažadėk man atiduoti, ko namie nepalikai, tada ark- 
lys eis kaip ėjęs. 

Ilgai galvojo jis, galvojo, paskui nusprendė: nieko ten verta nėra, 
ir sutiko. 

Joja jis toliau. Ilgai bastėsi po žmones. Pagaliau grįžta namo. Žmo- 
nės jam sako: 

— Tavo pačiai sūnus gimė, 

Prijoja jis prie trobos, pasitikti išeina pati, džiugi, linksma. O jis 
paniuręs, žodžio neištaria, 

Kai vaikeliui vos mėnuo sukako, jis staiga prabilo: 

— Tėveli, neliūdėk! Nors tu manes ir atsižadėjai, bet ne bėda. 

O kai suėjo trys mėnesiai, vaikelis tarė: 

— Tėveli, ruošk mane kelionėn. 

Išruošė. O anais senais laikais sodžius nuo sodžiaus buvo toli. Ivan- 
ka traukia negyvenamom vietom ir prieina laukymę. Toje laukymėje 
stovi susmegusi trobelė, o jos viduje iškaršę senukai, ir visi kaip 
vienas. 

Kai vaikelis įėjo vidun, vienas senis ėmė sekti jam pasaką. 

Pasekė ir prašo: 

— Užmokėk už pasaką. 

Vaikelis Ivanka nusiėmė skrybėlę ir atidavė seniui. Tada ir kitas 
senis pasekė pasaką. Tam Ivanka atidavė savo švarkelį O trečiam 
už pasaką atidavė paskutines drobines kelnes, ir linksmas drožia to- 
liau. Pirmasis senis lekia paskui, apsuka lankstą, užbėga už akių ir 
klausia: 

— Kur tu, berneli, eini? 

Ivanka jam visa apsakė. 

— Tai grįžk, sūnau, padėkok seniams. 

Berniukas taip ir padarė. Seniai atidavė jam ir skrybėlę, ir švar- 
kelį, ir kelnes. | 

O paskui senis jam sako: 

— Tu esi parduotas velniui. Eik prie Juodosios jūros, ten rasi jo- 
varą, 0 jame drevę. Įlįsk į tą drevę. Prie jūros ateis maudytis trys vel- 
nio dukterys. Dvi ateis anksčiau, trečioji — vėliau. Pirmąsias praleisk, 
o kai trečioji pradės maudytis, paimk jos žiedą. Ji visaip tave gąsdins: 
vandeniu, ugnimi, gyvatėmis, bet tu nebijok ir žiedo neduok tol, kol 
pažadės už tavęs tekėti. Ji tave ir išgelbės. 

Ivanka gerai įsiminė senio žodžius. 

Nuėjo jis prie Juodosios jūros. Rado jovarą ir įlindo į drevę. Žiū- 
Ti — ateina dvi seserys. Išsimaudė juodvi ir eina sau. Paskui ateina ir 
jaunėlė. Kai toji lipo vandenin, bernaitis tyliai išlindo iš drevės ir 
paėmė jos žiedą. Išlipa mergelė ant kranto, rengiasi, žiūri — nebėra 
žiedo! 

Ir prašo: 

— Atiduok žiedą! 

— Atiduosiu, jeigu būsi mano pati. 

— Nebūsiu. Atiduok žiedą. Jeigu ne, tai vandeniu tave užliesiu, ug- 
nimi sudeginsiu, gyvatėmis užleisiu! 

Bet bernaitis neišsigąsta, ir pagaliau ji pasižada būti jo. 

Paskui sako: 

— Na, sėsk man ant pečių. 

Ir abudu nulėkė pas jos tėvą. 

Senasis velnias pamatė jį ir sako: 

— A, štai kur mano užvadas. 

Ir įveda jį į kambarį. 

— Pailsėk, vakare gausi darbo. 

Velnias ateina vakare. 

— Ar matai, — sako, — mišką? 

— Matau. 

— Tu tą mišką iškirsk, žemę suark ir kviečių pasėk. Kviečiai kad 
ryte jau būtų užaugę ir prinokę. Juos nupjausi, suveši, iškulsi, sumalsi 
ir duonos iškepsi. 

Ivanas nusiminė. O mergelė ateina pas jį ir klausia: 

— Ką tau tėvas liepė? 

Bernaitis jai papasakojo. 

— Nenusimink! 

Mergelė švilptelėjo, sulėkė velniūkščių, ir jinai jiems paliepė mišką 
sudeginti, žemę suarti, kviečiais užsėti. Ir kad kviečiai ryte būtų už- 
augę ir nunokę. Tada juos reikią nupjauti, suvežti, iškulti, sumalti ir 
duoną iškepti. 

Rytą Ivanas atneša velniui iškeptą duoną. 

— Jeigu jau iškepei, tai pats ir valgyk,— piktai pasakė velnias. 

O velnio pati sako: 

— Seni, vyk tu tą berniūkštį lauk — jis tavo širdį sugrauš. 

Velnias jos nepaklausė. Vėl eina jis pas Ivaną ir klausia: 

— Ar žinai, kur mano brolis gyvena? 

— Ne, nežinau. 

— Jis gyvena tolimoje karalystėje. Nutiesk tenai krištolo tiltą, kad 
iš Čia aš galėčiau savo brolį matyti. O ant tilto pastatyk stulpus, ir 
kad ant kiekvieno stulpo paukšteliai giedotų. 

Velnias išėjo, o jo duktė bemat jau ir čia. Ji klausia bernaitį: 

— Ką tau tėvas liepė? 

Bernaitis papasakojo, kad jam reikia pastatyti tiltą į tolimą kara- 
lystę. 

— Nieko, nenusmink. Tiltas bus. Nedidelis čia daiktas. 


— Ką įsakysi? 

— Įsakau nutiesti į tolimą karalystę krištolo tiltą. Ir ant to tilto kad 
būtų pastatyti stulpai, o ant kiekvieno stulpo kad paukšteliai gie- 
dotų. 

Senasis velnias rytą pažiūrėjo — viskas padaryta. 

O velnio pati sako: 

— Oi seni, paleisk jį. Gudrus tas berniūkštis, išgers jis tavo kraują. 

— Nepaleisiu! Dar vieną darbą duosiu. Aš pats turiu jo kraujo pa- 
gerti. 

Pasikvietė Ivaną ir liepia: 

— Sugauk man žalią zuikį, nesugausi — išgersiu tavo kraują. 

Velnias išėjo, ateina jo duktė, Klausia: 

— Ką tėvas liepė? 

— Pagauti žalią zuikį. 

— Sunkus darbas, bet nieko, pabandysime. Tas zuikis įlindęs į Juo- 
dąją jūrą. Na, sėsk man ant pečių. 

Ir juodu nulėkė prie Juodosios jūros. 

Mergaitė duoda Ivanui šautuvą ir sako: 

— Kas tiktai eis pro šalį — šauk. 

O pati įlindo į jūrą. 

Ivanas žiūri — eina pro šalį jo tėvas. 

— Oi sūneli, seniai mudu besimatėme! 

Ivanas jį praleido. Iš jūros išlipa velnio duktė ir klausia: 

— Ar matei ką nors? 

— Savo tėvą mačiau,— sako Ivanas. 

— Tai ko nešovei? Ten ir buvo tas žaliasis zuikis! Na, dar lįsiu į jūrą. 
O tu, kai tik pamatysi ką, tuoj šauk! 

Dabar Ivanas mato — jo motina beeinanti. Ir pagailėjo jis savo mo- 
tinėtės. 

— Ko tu nešovei? Ten gi buvo žaliasis zuikis! Einu paskutinį kartą. 
Jeigu jau ir dabar nešausi, abiem bus blogai. 

Ji įlindo į jūrą trečią kartą. Ivanas mato — eina jo senelė. 

— Oi anūkėli, kaip seniai tave bemačiau! 

Dabar Ivanas jau paleido šūvį ir nušovė senelę. Žiūri — ogi žaliasis 
zuikis. 

Mergaitė išplaukė iš jūros, pasisodino Ivaną ant pečių, ir juodu par- 
lėkė į velnio sodybą. 

— Valgyk pats, jeigu jau atnešei! — suriko velnias Ivanui, pamatęs 
zuikį. 

O velnio pati vėl prašo: 

— Paleisk bernaitį, seni! Jis tavo kepenis sugrauš. 

Bet velnias ir šį kartą nenorėjo paleisti Ivano. Savo dukterims jis lie- 
pė pasiversti kumelėmis, ir pasiuntė Ivaną su jomis į ganyklą. 

Jaunėlė duktė sako seserims: 

— Seselės mano, prašau jūsų, neužmuškite Ivano, aš jums kai ką pa- 
pasakosiu. 

Seserys jos paklausė — pašoka lig padebesių, bet Ivano nekliudo. 

O jaunėlė duktė vėl atvirto mergele ir klausia seseris: 

— Sesės, ar puikus tas bernaitis? 

— Puikus! 

— Tai jis mane ima sau už pačią. O jis turi dar du brolius, tie judvi 
paims. 

Vyresniosios seserys grįžo namo, o Ivanas su jaunėle pabėgo. Bet 
senasis velnias tuoj pat pasileido vytis. Apsidairė duktė — tėvas iš pas- 
kos belekiąs. 

Ir sako ji Ivanui: 

— Nenusimink! Aš pasiversiu vienuolynu, o tu — vienuoliu. Kai tė- 
vas paklaus, ar tu nematei tokių ir tokių, pasakyk, matei, kai šitą vie- 
nuolyną statė. 

Senasis velnias atlekia prie vienuolyno ir klausia vienuolį, ar tas ne- 
matęs bernaičio su mergele. 

— Mačiau. 

— Kada? 

— Kai šitą vienuolyną statė. 

Velnias pažiūrėjo — vienuolynas samanomis apaugęs, o vienuolis su 
žila barzda ligi pat žemės. Ir sugrįžo namo. 

Velnio pati klausia: 

— Ką matei? 

— Mačiau vienuolyną su vienuoliu. 

— Tai jie ten ir buvo! — sako velnio pati. 

Dabar jau ji pati išsileido vytis jaunųjų. 

O mergelė sako Ivanui: 

— Ivanka, aš pasiversiu ežeru, o tu žąsinu. Motina ims tave kalbinti 
ir šiaip, ir taip, bet tu neatsisuk, ji tavo akis nusineš. 

Velnio pati atlėkė, prakalbo maloniu balseliu ir apgavo Ivaną. Tas 
atsisuko ir kaipmat neteko akių: velnio pati pasigrobė jas ir nulėkė. 

Mergelė pririšo žąsiną prie krūmo, o pati pasileido paskui senąją. Už- 
lėkė už akių ir pasivertė šaltiniu. Diena buvo karšta, velnio pati norėjo 
gerti. Pasilenkė ji ir geria iš šaltinio. O šaltinis senka senka, velnio 
pati lenkiasi žemiau ir žemiau. Ir Ivankos akys iškrito jai iš užančio. 
Šaltinis jas pagriebė, smėlyje paslėpė. 

Velnio pati atsigėrė iki soties ir skrenda namolei. Namuose senajam 
velniui pasigyrė atnešusi Ivano akis. Norėjo parodyti, o akių nebėra. O 
Ivanas su mergele parvyko į savo karalystę, susituokė ir gražiai gy- 
vena. 


Trys broliai ir šungalvis 


K adaise Verchovinoje gyveno trys broliai: Piotras, Mikola ir Iva- 
nas. Jie buvo tokie skurdžiai, kad, be savo gyvasties, nieko daugiau 
neturėjo. Užsidirbti kur nebuvo, o valgyti reikia. Galvojo jie, galvojo, 
ką čia padarius, ir nutarė eiti piemenauti. 

Atėjo pavasaris, linksmas, skaistus, kvepiantis. Visa kas atgijo, su- 
žaliavo. Ėmė gurgėti upeliai, pragydo paukščiai, virš laukų padvelkė 
vėjelis. 

Broliai išginė avis į laukymę. Ganė visą pavasarį ir vasarą. Kai atėjo 
ruduo, susiruošė ginti kaiman. Vos pradėjo leistis nuo kalnų, pakilo 
vėtra. Avys sulėkė miškan, ir piemenys niekaip negalėjo iš ten jų iš- 
vyti. Teko nakvoti miške. Ėmė kurti ugnį, norėjo sušilti, drapanas išsi- 
džiovinti. Šiaip taip prisirinko sausų lapų ir rąstgalių, užkūrė laužą, iš- 
sivirė vakarienę, o paskui sugulė ir iš eilės ėmė sekti pasakas. Ilgai 
sekė, kol miegas juos užmarino. Staiga girdi — kažkas miške rėkia: 

— UUūūū! 

Mikola atsiliepė: 

— Ei, ė ė ei! 

Ir vėl kažkas riktelėjo jau arčiau: 

— DUūūū! 

Mikola vėl: 

— Ei, ė ė ei! 

Trečią kartą balsas pasigirdo visai arti: 

— U.ūūū! 

Broliai pažiūrėjo ir sustingo iš baimės: priešais stovi šungalvis. Di- 
džiulis, kūnas žmogaus, o galva šuns. Kaktoje akis sulig dubeniu 
šviečia. 

Mikola pirmasis atsitoko ir riktelėjo šunims, kad tie šungalvį vytų 
šalin. Bet šunys šungalvio nepuola. 

— Kam šaukėt mane? — klausia šungalvis. 

Broliai tyli, nežino, ką sakyti. 

— Na, kad šitaip, eime su manimi. Kitaip jums čia bus galas. 

Broliai išsigando, eina paskui šungalvį. Kur čia jiems grumtis su tokia 
baisenybe. Iš paskos nubidzeno ir avys. 

Broliai ėjo visą naktį, paryčiui priėjo didžiules uolas. Šungalvis avis 
suvijo į daržinę, o brolius uždarė priemenėje. Sėdi broliai ir nežino, kad 
šungalvis kūrena didžiulę ugnį — ketina kurį iš jų, o gal ir visus drauge 
iškepti. Kai krosnis gerai įkaito, atėjo šungalvis ir ėmė rinktis, kurį 
čia iš brolių paėmus. Bet jie visi buvo tokie liesi, kad šungalvis nutarė 
iš pradžių juos atpenėti. Pats tuo metu nuėjo į daržinę, išsirinko dvi 
riebias avis, išsikepė ir suvalgė. 

Mikola visa matė pro durų plyšį ir labai nusiminė. Nenorėjo jis mirti 
tokia bjauria mirtimi, ir brolių buvo gaila. Ėmė jis galvoti, kaip čia 
išsisukus iš bėdos. 

— Reikia ką daryti, kitaip pražūsime,— sako jis broliams. 

Kai šungalvis atsigulė, Mikola paėmė didžiulę pliauską, prasmuko į 
tą kambarį ir iš visų jėgų tvojo siaubūnui per galvą. Neužpliekė, bet 
akį išmušė. Piotras ir Ivanas tuo metu išpuolė iš trobos ir pasislėpė tarp 
uolų. 

Šungalvis taip pašoko iš skausmo, kad galva lubas pradaužė. O ant 
aukšto būta daug riešutų, ir tie ėmė byrėti pro skylę. Šungalvis išgirdo 
riešutus byrant ir sako: 

— Gerai, kad riešutai čia byrėti ėmė. Dabar tu nepaspruksi nuo manęs, 
išgirsiu, kuI eisi. | 

Mikola išsigando. Puolė riešutus mėtyti po visus kampus. Šungalvis 
mano, kad tat Mikola vaikštinėja, ir ėmė lakstyti po kambarį, norėda- 
mas jį sugauti. Paskui Mikola prisirinko riešutų pilną saują ir metė į 
duris. Šungalvis pamanė, kad Mikola iššoko laukan, ir puolė į kiemą. 
Taip greit išlėkė, kad ir duris paliko neuždarytas. Iš paskos išbėgo 
Mikola. 

— Na, dabar aš tavęs nebijau. Dabar tu man nieko nepadarysi! — šau- 
kia jis šungalviui. 

Šungalvis sustojo ir galvoja, kaip čia atkeršijus savo priešui. 

— Klausyk! Aš tau padovanosiu brangų žiedą. Ateik, pasiimk. 

Mikola paėmė žiedą. Vos tik užsimovė ant piršto, žiedas ėmė šaukti: 

— Eik, eik! 

Mikola veltui bandė numauti žiedą: jis tartum priaugo prie piršto. 

Šungalvis ilgai vaikėsi Mikolą. Galop atlėkė jie prie didžiosios uolos. 
Čia Mikola žiedą perskėlė akmeniu ir numetė į prarają. O žiedas vis 
šaukia: 

— Eik, eik! 

Šungalvis nulėkė į balso pusę, griuvo nuo uolos ir nugarmėjo į be- 
dugnę. Ten ir galą gavo. 

O Mikola išleido avis iš daržinės, surado brolius, ir visi parėjo 
namo. 


Pasaka apie neturtėlį ir jo sūnus 


(Gyveno kartą neturtingas žmogelis ir turėjo tris sūnus. Vyresnysis 
buvo vardu Piotras, vidurinysis — Gavrila, jaunėlis — Ivanas. 

Kai bernaičiai paaugo, tėvas juos pasišaukė ir sako: 

— Senas jau aš, vaikai mano, nebeturiu sveikatos jus maitinti. Jau 
dideli esate, eikite į žmones, ieškokite darbo, o po metų pargrįžkite na- 
mo. Kurs daugiausia bus uždirbęs, tas ir liks gyventi su manimi. 

Sūnūs iškeliavo į atskirus šonus. Ir kiekvienas susirado sau darbą. 

Praeina metai. Namo grįžta vyresnysis sūnus ir parsineša daug pi- 
nigų. Kitą dieną parėjo vidurinysis sūnus. Šis parnešė kelis gabalus auk- 
so. O trečią dieną sugrįžo jaunėlis ir nieko neparsinešė. 

Tėvas supyko ant jaunėlio ir išvijo iš namų. Bernaitis išėjo, kur akys 
mato. Ėjo ėjo, vakarop atklydo į gūdžią girią, atsisėdo ant kelmo, iš- 
sitraukė paskutinę duonos kriaukšlę, kur buvo iš namų pasiėmęs, ir ėmė 
valgyti. Valgo ir galvoja, ką čia jam dabar bedarius, kur bepasukus. 
Taip užsigalvojo, kad nė nepastebėjo, kaip priešais atsirado milžinas. 

— Ko tu, vyruti, liūdi? — klausia milžinas. 

Ivanas jam viską apsakė. 

— Kad nori, eik pas mane tarnauti, — pasiūlė milžinas. 

Ivanas sutiko ir eina drauge su savo naujuoju šeimininku. Nuėjo į 
pačią miško tankynę, kur buvo milžino troba. 

Gyveno jis neblogai, darbų nedaug tebuvo. Milžinas Ivaną išmokė 
žirgu jodinėti, kalaviją valdyti. Išmokė skaityti, rašyti, skaičiuoti. 

Praėjo metai. Kartą milžinas ir sako Ivanui: 

— Pasibalnok žirgą ir pasiimk kalaviją. Josi į pietus ir tenai, už dvie- 
jų kalnų, rasi juodą pilį. Ta pilis aptverta juoda siena, ir ten gyvena 
vilkolakis, tau reikės jį nukauti. 

Susiruošė bernaitis, atsisveikino su milžinu ir išjojo į pietus. Tris die- 
nas jojo, paskui išvydo juodą pilį, aptvertą juoda siena. Ivanas įjojo 
į pilies kiemą, žiūri — sėdi vilkolakis ir laiko rankoj geležinę lazdą. 

Vilkolakis, išvydęs Ivaną, suriaumojo: 

— Ko čia tau reikia? Kaip tu drįsai ateiti į mano žemę? 

— Aš atjojau kautis su tavimi! — sako Ivanas. 

Vilkolakis klaikiai nusikvatojo ir sviedė Ivanui geležine lazda. Ivanas 
atšoko, lazda pralėkė pro šalį. Tada bernaitis pagriebė tą lazdą, gerai 
nusitaikė ir trenkė su tokia jėga, kad vilkolakis krito negyvas. Ivanas 
įėjo į juodąją pilį, čia rado juodą žirgą ir juodus pakinktus. Sėdo ant 
to juodo žirgo, o savąjį pririšo ir patraukė atgal. 

Milžinas Ivano jau laukė. Pagyrė jį, paėmė žirgus ir nuvedė į ark- 
lidę. 

Dar kiek laiko praėjo. Bernaitis augo ir darėsi vis išmintingesnis, vis 
stipresnis. Kartą milžinas jį pasišaukė ir sako: 

— Dabar, Ivanai, jok į šiaurę. Perjosi neįžengiamus miškus, neper- 
brendamas pelkes ir pamatysi raudoną pilį. Toje pilyje gyvena raudonas 
vilkolakis. Jis labai daug pikta daro žmonėms, ir jį reikia nukauti. Nu- 
kausi tą vilkolakį — pelkės išdžius, ir Žmonės tose vietose javus galės 
sėti. 

Ivanas išjojo į šiaurę. Jojo jojo ir įjojo į tankią, neįžengiamą girią. 
Ta giria nelengva buvo prasibrauti, bet Ivanas pasiėmė kalaviją ir ėmė 
skintis kelią. Visą dieną kirto medžius, kol naktis užkiupo. Teko nak- 
voti miške. Ivanas žirgą supančiojo, kad toli kur nenueitų, o pats atsi- 
gulė ant samanų ir užmigo. 

Neilgai miegojo. Atsibudo, žiūri — medžiai aplink jį prasiskyrę. Viskas 
aplink švyti stebuklinga šviesa, visa žemė apsiklojusi Kkvepiančiomis 
gėlėmis. Ant medžių tupi nuostabūs paukščiai, gieda taip, kad Ivanas 
tokio giedojimo niekada nebuvo girdėjęs. Iš miško gilumos, išgirdusios 
giesmes, eina undinės, plaukia iš ežerų vandėniai ir šoka, dainuoja. O 
aplinkui susirinkę žvėrių, ir nė vienas stipresnis žvėris neliečia silp- 
nesnio. Virš Ivano galvos, ant medžio šakos, tupi sena pelėda, o šalia 
jos įsispraudęs mažylis purplelis. Pelėda kažką purpleliui pasakoja, purp- 
lelis klause. 

Ivanas ėmė klausytis pelėdos pasakojimo. Ir sužinojo, kad tas miškas 
buvęs užkerėtas, kad viskas jame buvę išmirę. Ir tik tada, kai atjojo 
Ivanas, prasiskynė sau kelią ir priėjo iki vidurio, viskas miške atgijo. 
Todėl dabar tokia džiaugsminga žvėrių ir paukščių šventė. 

Ivanas žiūrėjo žiūrėjo, stebėjosi visu, ką matė, o paskui vėl užsnūdo. 
Kai atsibudo, jau buvo patekėjusi saulė. Ivanas apsižvalgė aplinkui, žiū- 
ri — besąs miško pakraštyje, o priešais driekiasi platus laukas, pilnas 
gėlių. 

Reikia skubėti greičiau tą vilkolakį nukauti. 

Pasibalnojo Ivanas žirgą ir leidosi joti. Dabar jojo neilgai. Netrukus 
išvydo raudoną pilį, aptvertą raudona siena. Ivanas įjojo į pilies kiemą 
ir pamatė raudoną vilkolakį, jo belaukiantį. 

Ėmė juodu kautis. Vilkolakis nusilpo, Ivanas jį nukovė, o pats įėjo 
pilin, rado ten raudoną žirgą ir raudonus pakinktus ir išjojo atgal. 

Ivanas joja ir stebisi: laukuose žmonės dirba, pievas pjauna, šieną 
džiovina, dirvas aria. Ivanui linksma pasidarė, ir jis nuskubėjo namo, 
norėdamas pradžiuginti šeimininką. 

Milžinas, pamatęs Ivaną, apsidžiaugė, paėmė iš jo žirgą ir liepė eiti 
pailsėti. 

Bet Ivanas neilgai ilsėjosi. Teko jam joti į rytus nugalėti balto vilko- 
lakio. Dabar Ivanas jojo visokiomis dykynėmis, visokiomis plynėmis. Di- 
džiulės gyvatės pastodavo jam kelią, grasindamos mirtimi. Puldavo bai- 
sūs vorai, norėdami apraizgyti jį voratinkliais, rasdavosi apgaulingų re- 
ginių, kad Ivaną iš kelio iškreiptų. Mato Ivanas ežerą, mato upę, joja 
atsigerti, o šie vis tolsta ir tolsta. 

Nutarė Ivanas eiti tik į rytus, niekur nesukti. Taip ir padarė. Galop 
prijojo prie didelės baltos pilies, aptvertos aukšta balta siena. Čia jam 
teko ištverti patį sunkųjį mūšį. Vis dėlto Ivanas nugalėjo ir baltąjį vil- 
kolakį, paėmė baltą jo žirgą ir baltus pakinktus ir išjojo atgal. 

Bejodamas namo, Ivanas pamatė, kad dykumos sužaliavusios, giliose 
daubose atsiradę vandens, ežerai taip pat pilni vandens ir žiba saulėje 
kaip veidrodis. Ant medžių pragydo paukščiai. 

Parjojo jaunikaitis namo, atidavė milžinui žirgą ir pakinkymą, o pats 
atsigulė pailsėti. Pailsėjęs vėl ėmėsi mokslo ir dar daug ko išmoko. 

Bet Ivanui nedavė ramybės mintis, kodėl jo šeimininkas, toks stiprus 
ir išmintingas, nėjo pats kautis su vilkolakiais, o vis jį siuntė. Kartą ir 
paklausė jis milžiną. 

— Nepyk ant manęs, bet aš norėčiau žinoti, kodėl pats, toks stiprus 
ir Miklus, nėjai kautis su vilkolakiais, o mane siuntei? 

Milžinas šyptelėjo ir sako: 

— Matai, sūnau, jeigu didelį darbą padarys stiprus ir išmintingas, tas 
darbas neturės tokios vertės, kokią turės, kai jį padarys silpnas ir nepa- 
tyręs. Atmink, kad didelius darbus dažnai padaro ne tie žmonės, kurie 
daug išmano ir turi daug jėgos, o tie, kurie turi stiprią valią ir didelį 
troškimą. 

Ivanas pagalvojo ir nutarė, kad šeimininkas teisybę sako. 

Kartą milžinas pakvietė Ivaną pasijodinėti. Sėdo juodu ant žirgų ir iš- 
jojo. Nujoja į didžiulį miestą, žiūri — gedulas, prie namų visur juodos 
vėliavos. Ivanas su milžinu klausia, koks sielvartas ištikęs miestą. Žmo- 
nės jiems sako: 

— Į mūsų miestą atlėkė baisus slibinas. Surijo pusę galvijų ir tikriau- 
siai suris visus, jeigu neatiduosime jam karaliaus dukters. Karaliaus 
duktė labai gera, pati sutiko eiti pas tą slibiną, kad tik išgelbėtų pas- 
kutinius galvijus. Gaila mums karaliaus dukters, bet ir galvijų gaila — 
be jų žmonės negalės gyventi. Štai kodėl pas mus toks sielvartas. Jeigu 
atsirastų narsuolis, įveiktų slibiną, karalius jam atiduotų savo dukterį it 
savo karalystę. 

— Ivanai, tu turi išgelbėti karaliaus dukterį ir išvaduoti kraštą nuo 
nelaimės, — sako milžinas. 

Juodu sugrįžo namo. Ivanas pasibalnojo juodąjį žirgą, atsisveikino su 
milžinu ir išjojo į miestą. 

Atjojęs sužinojo, kad karaliaus duktė jau išėjusi į mišką pas slibiną. 
Ivanas slibiną užklupo jau beeinantį su karaliaus dukteria į savo urvą. 

— Sustok, karalaite! — šūktelėjo Ivanas.— Dar anksti tau žūti! 

Ant mergelės veido nudžiūvo ašaros. Ji meiliai nusišypsojo Ivanui. 
"Ivanas priėjo prie urvo, kur įlindo slibinas, ir sušuko: 

— Ei, išlįsk, kausiuos su tavim! 

— Palauk truputį, aš dar nepasiruošęs! — atsako slibinas. 

Netrukus iš urvo su baisiausiu riksmu ir trenksmu išlėkė slibinas. Šo- 
ko Ivanas ant savo žirgo ir puolė priešais slibiną. 

Prasidėjo baisi kova. Ivanas drąsiai kapojo slibino galvas, bet ne- 
spėdavo nukirsti vienos, jos vietoj ataugdavo vėl nauja. O paskui vie- 
toj nukapotos vienos ėmė ataugti po dvi naujas galvas. Iš kiekvienos 
nasrų plieskia liepsna, ugnimi svilina Ivaną. Jaunikaitis jaučia, kad dar 
kiek — ir jau galas. 

Slibinas pagriebė Ivaną drauge su žirgu, paspaudė po savimi ir ėmė 
smaugti. Bet Ivanas atstatė kalaviją ir pervėrė slibinui pilvą. Slibinas 
taip sukaukė, kad net lapai nuo medžių nubyrėjo, bet jau buvo pasku- 
tinis jo kauksmas. 

Ivanas žiūri — netoliese stovi karalaitė. 

— Ko tu nuliūdai? — klausia jaunikaitis— Matai, slibinas jau nebe- 
gyvas. Gali eiti namo pas tėvus. 

O karalaitė net savo akimis netiki. 

— Ne, viena aš namo neisiu! Eisiu tik su tavim — juk tu išgelbėjai 
mane ir Mano žmones. 

Paėmė karalaitė Ivanui už rankos, sėdo juodu ant žirgo ir nujojo į 
miestą. O čia žmonės liūdi, verkia karalaitės. 

— Užtenka verkti! Aš gyva, o Ivanas — mano ir jūsų išgelbėtojas! — 
pasakė mergelė. 

Žmonės apsidžiaugė ir eina palydėti Ivano su karalaite į karaliaus 
rūmus. Karalius gedėjo savo vienturtės dukters, o kai pamatė ją gyvą 
ir linksmą, tai iš džiaugsmo pravirko. Sužinojęs, kas išgelbėjo dukterį 
nuo pražūties, karalius atidavė ją Ivanui už pačią. Prasidėjo tokia puo- 
ta, kokios niekas žemėje nebuvo regėjęs. Ivanas pakvietė ir savo šei- 
mininką — milžiną, ir savo brolius, ir savo tėvą. Visi džiaugėsi, links- 
minosi, gal ir dabar linksminasi, jeigu dar gyvi. 


Pasaka apie Dolmanešą 


V ieną kartą gyveno vargšas žmogelis. Jo pati laukėsi vaikelio, ir, 
kai atėjo metas gimdyti, jis pakvietė pribuvėją, o pats išėjo iš trobos. 
Vos grįžęs pravėrė duris, pribuvėja jam ir sako: 

— Oi! Nesumindyk vaikelio! 

Žengė jis į kitą šoną, o senoji vėl: 

— Nesumindyk vaikelio! 

— Kiek tų vaikų išties gimė? 

— Nebijok, kas davė vaikams gyvenimą, tas jais ir pasirūpins. Džiau- 
kis, kad turi dvylika berniukų. 

Vaikai augo, ėjo į mokyklą, gerai mokėsi. Pats mažasis buvo var- 
du Dolmanešas. Jis buvo labai išmintingas, ir kiti broliai visada jo 
klausydavo. Kai bernaičiams sukako šešiolika metų, Do!lmanešas tarė: 

— Eime uždarbiauti! Kiekvienas parsisamdykime ūkininkui už žirgą 
ir, kai uždirbsime dvylika žirgų, grįšime pas tėvą. 

Visi susiruošė ir eina. Prieina dvylika susikryžiavusių kelių. Dolma- 
nešas kiekvieną įstatė į kelią ir pats patraukė savuoju. Eina, žiūri — 
lapė pririšta prie krūmo. Lapė klausia: 

— Kur eini, Dolmanešai? 

— Einu tarnybos ieškoti. 

— Būk geras, atrišk mane. Kada nors ir aš tau būsiu naudinga. 

Dolmanešas atrišo lapę. Eina toliau. Užeina pas vieną senę. Nusilenkia 
ir sako: 

— Laba diena, močiute! 

— Sveikas gyvas, sūneli. Jeigu tu nebūtum nusilenkęs ir nebūtum: 
pasakęs: „Laba diena, močiute!“, aš būčiau tau galą padariusi. 

— O jeigu pati man nebūtum atsakiusi: „Sveikas gyvas, sūneli!', tai 
aš tau būčiau galą padaręs. 

Senė ėmė klausinėti: 

— Ko tu ieškai? 

— Ieškau tarnybos. 

— Na tai tarnauk pas mane trejus metus. Ganysi kumeles. Bet jeigu 
laiku bent vienos neparvesi, galvos neteksi. 

Ji davė bernaičiui užvalgyti tokių lašinių, kad jį tučtuojau apėmė 
miegas. O kai Dolmanešas ėmė snausti, jo kumelės pavirto gurvoliais. 
Atbėga lapė: 

— Kelkis, Dolmanešai, tavo kumelės dingo. Bet nenusimink, jos netoli. 
Šit matai gurvolius? Pasiimk žabą ir pliek, sakydamas: ,„Virskite kume- 
lėmis, kaip ir buvusios!" 

Dolmanešas taip ir padarė. Kumeles suvarė į tvartą, o senė jį pagyrė: 

— Seniai beturėjau tokį tarną! 

Kitą dieną (dienos ten buvo ilgos, kaip metai) jaunikaitis atvarė ku- 
meles į lauką ir vėl užsnūdo, o kumelės virto šieno kupetomis. Ir šiuo- 
kart atlėkė lapė, pažadino Dolmanešą: 

— Kelkis, kumelės vėl dingo. Pasiimk lazdą ir pliek šieno kupetas, 
sakydamas: ,„Virskite vėl kumelėmis!" 

Dolmanešas taip ir padarė. Atvarė kumeles į tvartą, ir senė vėl jį 
pagyrė: 

— Seniai beturėjau tokį tarną! 

Dolmanešas išginė kumeles trečią kartą ir vis galvoja, kaip čia ne- 
užsnūdus. Bet vos tik užkando lašinių, bematant ir užmigo. 

Lapė jį pažadino ir sako: 

— Bėda, senė kumeles paėmė, pavertė perekšle su viščiukais ir įkišo 
į pintinę. Bet nenusimink, eime pas senę. Aš užsirangysiu ant aukšto ir 
užpulsiu vištas, o kai senė ten užlips, tu paimk pintinę su perekšle ir 
viščiukais, nunešk į tvartą ir sakyk: „„Atvirskite kumelėmis, jeigu ne — 
vėl plieksiu!“ O kai senė tau norės užmokėti už tarnybą, tai nieko kita 
neimk, prašyk tiktai kumeliuko, kur mėšle guli. 

Dolmanešas ateina į trobą, o senė kuria krosnį, nori savo tarną iškepti 
už tai, kad kumelių nenusaugojo. Bet viskas išėjo taip, kaip lapė buvo. 
mokiusi. Senė žiūri — kumelės bestovinčios vietoje. Tada ji sako: 

— Brangusis Dolmanešai, ko tu norėtum už gerą tarnybą? Imk si- 
dabro, aukso kiek tik nori. 

— Nieko man nereikia, tik to kumeliuko, kur mėšle guli. 

Senei teko atiduoti kumeliuką. Dar norėjo pridėti ir virvę, bet Dol- 
manešas neėmė, Išsitraukė iš trinyčių diržą, užnėrė kumeliukui ant kak- 
lo ir išsivedė. Nuėjo už giraitės. Dabar kumeliukas prakalbo žmogaus 
balsu. 

— Atsisuk, ar nemato mūsų senė. 

— Nemato. 

Kumeliukas pasistojo piestu, nusipurtė ir virto puikiu žirgu Tatošu. 

— Sėsk greičiau ant manęs, broliai jau seniai laukia. 

Dolmanešas atlėkė pas brolius, ir visi grįžo į namus. 

Tatošas sako: 

— Dolmanešai, mano ženklo niekas kitas neišgirs, tik tu. Kai sutrenk- 
siu kanopomis, ateik pas mane ir daryk viską, ką sakysiu. 

Pas tėvą jie pabuvo keletą dienų. Kartą Dolmanešas girdi: Tatošas 
beldžia kanopomis. 

— Kam, žirgeli, beldi? 

— Už jūrų marių gyvena senė, ji turi dvylika dukterų. Siųsk tėvą, 
kad jas išpirštų. | 

Dolmanešas pasakė tėvui, ir tas patraukė į tolimą karalystę piršti nuo- 
takų savo sūnums. Nuėjo ir sako: 

— Klausyk, sene, tu turi dvylika mergelių, aš — dvylika jaunikaičių. 
Gal supirškime juos? 

— Ko gi ne, galima, — atsakė senė.— Tegu tavo jaunikaičiai patys 
ateina. 

Jaunikaičiai susiruošė ir iškeliavo pas tą senę. O Tatošas sako Dolma- 
nešui: 

— Tiktai nieko pas tą senę nei valgyk, nei gerk. Tu būsi sotus nuo 
mano garo. 

Senė priruošė vaišių, dukterys atsisėdo šalia jaunikaičių, valgo, geria. 

O Dolmanešas nei valgo, nei geria. Kai pasivaišino, senė paklojo dvi- 
dešimt keturias lovas. Visi sugulė miegoti. O žirgus senė įvedė tvar- 
tan — savo dvylika pastatė vienoje pusėje, o dvylika Dolmanešo ir 
brolių — kitoje pusėje. Naktį Tatošas beldžia kanopomis. Dolmanešas 
nueina ir klausia: , 

— Ką, žirgeli, pasakysi? 

— Greitai eik į trobą ir perkelk brolius į mergelių lovas, o tas — 
į brolių lovas. Aš sukeisiu vietomis žirgus. 

Pasakyta, padaryta. 

O senė atsikėlė, paėmė kalaviją ir visoms savo dukterims ir žirgams 
nukapojo galvas. Ir atsigulė. 

Tatošas vėl beldžia. 

— Greičiau sėskite ant žirgų ir dumkite, bus bėdos. 

Broliai tylomis išslinko iš trobos, šoko ant savo žirgų ir pasileido, 
kiek tik įkabina. O senė rytą pamatė užkirtusi savo dukteris ir savo 
žirgus. Begal supyko: 

— Palauk tu, šunie, dar pakliūsi man į nagus, aš tave pamokysiu! 

O namuose vienuolika brolių vedė, ėmė darbus dirbti. Tik Dolma- 
nešas pasakė: 

— Nevesiu, eisiu po pasaulį paklajoti. 

Sėdo ant žirgo ir išdūmė. Joja tuščiomis vietomis, kur nė vieno so- 
džiaus nematyti, ir staiga randa aukso pasagą. 

— Klausyk, Tatošai, paimsiu aš tą pasagą. 

— Imk, kad nori. Bet žinok — turėsi bėdos. 

Joja toliau. Randa tris aukso plaukus. 

— O, puikumėlis plaukų! Ar paimti? 

— Imk, bet žinok — turėsi bėdos. 

Nujoja jis pas karalių Nenaudėlį, pasisveikina. 

— Ko čia ieškai, vyruti? 

— Ieškau darbo, esu vargšas žmogus. 

— Tarnauk pas mane. Yra dvidešimt keturi tarnai, būsi jų vyres- 
niuoju. 

Ir Dolmanešas liko pas Nenaudėlį. 

Praėjo keletas dienų. Karalius davė tarnams nakčiai žvakių, o Dol- 
manešas neėmė: jam švietė pasaga ir trys aukso plaukai. Taip aiškiai 
švietė, nors raštą skaityk. | 

Tarnai pamatė ir papasakojo karaliui. Karalius pašaukė Dolmanešą. 

— Iš kur tu turi tris aukso plaukus? Jeigu nepasakysi, galvos ne- 
teksi. Ž 

Dolmanešas tariasi su Tatošu, kaip čia išsisukus. 

— Nenusimink, atvesiu tą, kas pametė šituos aukso plaukus. 

Susiruošė ir išjojo į kitą šalį, pas tą senę, kuri užkirto dvylika savo 
dukterų. : 

Kelyje Tatošas sako: 


142 


— Kai nujosim, tu mane palik prie lango, o pats įeik į trobą. Ten 
senė melsis už-savo mirusį sūnų, o tu atsistok užpakaly jos ir, kai ga- 
lėsi, išstumk pro langą po mano kojų. Aš ją prispausiu, o tu griebk 
tryliktą dukterį ir atnešk prie lango, tada abu šokite ant. manęs, ir visi 
pabėgsime. 

Pasakyta — padaryta. 

Karalius apsidžiaugė, kad Dolmanešas atgabeno jam tokią nepaprastą 
gražuolę, ir sako: 

— Mieloji, dabar vestuves kelsime. 

— Gerai, tik dar noriu turėti tą žirgą, kurio pasagą turi Dolma- 
nešas. 

— Kas gi atves tą žirgą? ' 

— Tas, kas atvedė mane. 

Karalius pasišaukė Dolmanešą. 

— Turi atvesti tą žirgą, kuris aukso pasagą turi. 

O Tatošas stuktelėjo kanopomis: 

— Na, Dolmanešai, ar aš tau nesakiau, kad bus bėdos? Bet nenusi- 
mink. Josim to eržilo, tik paprašyk karalių trijų buivolų odų, dvylika 
maišų pelenų ir trijų maišų pakulų. 

Visa jie gavo ir iškeliavo į kitą karalystę to eržilo. Kai prijojo artyn, 
Tatošas tarė: 

— Apsiūk mane odomis, prikišk ten pakulų ir pripilk pelenų, kad 
eržilas manęs neužtrenktų. Kai nutrauks nuo manes dvi odas ir ims lupti 
trečią, pelenai akis jam užpils, o tu nuimk nuo manęs kamanas, užmesk 
ant jo ir lėk. Ir kiti žirgai paskui jį pasileis. 

Taip ir buvo. Karalius Nenaudėlis džiaugiasi: 

— Na, dabar, mieloji, ar jau kelsime vestuves? 

— Dar palaukim. Noriu, kad per vestuves būtų mano motina. 
 — Kas gi atves tavo motiną? | 

— Tas, kas atvedė mane, kas atvedė eržilą. 

Tatošas vėl beldžia: 

— Nelengva, Dolmanešai, atvesti tą senę. Ji ragana, geruoju nepasi- 
duos. Bet nenusimink, ir ją atvesime. Tegu karalius duoda mums gele- 
žinį vežimą, kad nieko nebūtų iš medžio padaryta, kitoks neišlaikys. 

Karalius viską davė. Į vežimą sukinkė Tatošą ir tą eržilą. Privažiavo 
prie senės trobos ir ėmė kirsti didžiulę pušį, kur augo greta. Senė išgirdo, 
šaukia: 

— Ką jūs ten, nedorėliai, darote? 

Tatošas pasivertė žmogumi ir sako: 

— Senute, ar pameni tą Dolmanešą, kurs tavo dukteris pražudė? Pa- 
darysime statinę, įkišime Dolmanešą ir įmesime į jūrą. 

— Pamenu, pamenu tą bjaurybę! 

— Na, matai. Geriau padėk mums — greičiau baigsime. 

Senė pasiėmė dvylikos metrų kirvį ir vienu smūgiu medį nukirto. 
Kai statinė buvo baigta, Tatošas tarė: | 
„— Na, senute, tu savo jėga neprilygsi Dolmanešo jėgai. Lįsk į statinę, 
pabandyk, ar nesubyrės, kai jis ten pasijudins. Jeigu subyrės, mums bus 
blogai. 

Senė įlindo į statinę, laukia, kol dugną įdės. O kai įdėjo, Tatošas 
liepė senei pajudėti. Senė taip smarkiai pasimugino, kad net geležinis 
vežimas sudrebėjo. Tatošas klausia: 

— Na kaip, senute, ar stipri statinė? 

— Stipri. 

— Tai žinok — ji tau! 

Ir jie nuvežė tą senę į karaliaus Nenaudėlio šalį. Karalius sako mer- 
gelei: 

— Na, dabar jau tikrai kelsime vestuves. 

— Kelsime, tik liepk tarnams pamelžti visas karves ir kumeles, pieną 
supilti į kubilą ir užvirti, o Dolmanešas tegu išsimaudo tame kubile. 

Kai pienas užvirė, Dolmanešas tarė: 

— Atveskite mano Tatošą, kad pažiūrėtų, kaip aš maudysiuos. 

Tatošas priėjo, kvėptelėjo į pieną, tas kaipmat ir ataušo. Dolmanešas 
išsimaudė ir iš kubilo išlipo dar gražesnis, negu buvęs. 

Karalius sako: 

— Na, brangioji, metas tuoktis. Dolmanešas jau išsimaudė. 

— Gerai, bet argi nematai, koks jis dabar gražus? Eik ir tu išsimau- 
dyk piene. 

Kai pienas užvirė, karalius nusirengė ir liepė atvesti jo žirgą. Šoko 
į kubilą, ir... iš jo beliko vien kauleliai. 

Tada gražioji mergelė priėjo prie Dolmanešo: 

— Aš tavo pati, tu mano vyras. 

Ir pasaka baigta. 


Ivanka — žvėrių karalius 


Kartą gyveno vyras su pačia. Laimingi juodu buvo su savo mažais 
vaikeliais — Ivanka ir Marika. Laimingi, bet neilgai. Mirė pati. Vyras 
labai liūdėjo, pats augino vaikus devynerius metus, o dešimtaisiais pa- 
sisamdė tarnaitę. 

Ir tarė jis jai: 

— Būk mano pati. 

O ji sako: 

— Netekėsiu už tavęs, yra du vaikai. 

— Kurgi aš juos dėsiu? Negi užmušiu! 

— Nedaryk tokios nuodėmės, nuvesk vaikus į girią, ten jie pasiklys 
ir namo nebepareis. 

Našlys paklausė. Paėmė vaikus, nuvedė toli į girią ir sako: 

— Palaukite čia, aš eisiu malkų pakirsiu. 

Palikęs vaikus, paėjo kiek, pririšo baslį prie buko. Vėjas tą basli ju- 
dina, o vaikams atrodo, kad tėvas malkas kerta. 

Ivanka su Marika jau buvo paaugę, mokyklą lankė, juodu prisiminė, 
kokiu keliu į girią atėjo. Vaikai ilgai sėdėjo, o kai pamatė, kad tėvo 
nebėra, Ivanka tarė: 

— Eime pamažu namo. 

Jau buvo sutemę, kai jie atėjo prie savo trobos. Žiūri pro langą, o ten 
sėdi tarnaitė su tėvu, vakarienę valgo. Atsisėdo vaikai šalia prieangio, 
nedrįsta eiti vidun. Girdi, tėvas kalba: 

— Dieve, dieve, ką ten girioj mano vaikai beveikia? 

O jie atsiliepia: 

— Tėveli, mes parėjome. 

Tarnaitė, išgirdusi vaikų balsą, pasakė: 

— Vėl išvesk juos į girią, kitaip su tavimi negyvensiu. 

Rytą tėvas nuvedė vaikus dar toliau į mišką ir įsakė: 

— Sėdėkit prie ugnies, šildykitės. Aš po mišką pavaikštinėsiu ir 
grįšiu. 

Sėdi vaikai lig pat nakties, o tėvo vis nėra. Kai sutemo, ėmė juodu 
ieškoti kelio namo. Vaikščiojo vaikščiojo po girią ir paklydo. Išalko. 
Tada Ivanka sako Marikai: 

— Aš užkursiu laužą, o tu paieškok ko nors užkąsti. 

Mergaitė nieko nerado, tiktai krieno šaknų prirovė iš po krūmų. Ivan- 
ka paėmė krieną ir įdėjo į laužą. 

— Tegu kepa, gal nebus toks aitrus. 

Abudu sugulė dviražai, galvomis į abu galus. Kietai užmigo. Naktį 
ateina lokys, žiūri — niekada dar tokio žvėries nebuvo matęs: dvi 
galvos, viena iš vieno galo, kita — iš kito! Lokys nieko jiems nedarė — 
pauostė ir nuėjo. Paskui atėjo vilkas, išsigando dviejų galvų, pabėgo. 
Ir daug žvėrių buvo atėję prie miegančių vaikų, bet nė vienas ne- 
lietė. 

Anksti rytą vaikai atsikėlė, nusiprausė ir ketina eiti toliau. Ivanka 
prisiminė, kad buvo idėjęs krieną laužan. Nužarstė pelenus, žiūri — 
puiki duona besanti. Ėmė jie tą duoną valgyti. Valgo, o duona vis ne- 
mažėja. 

Daug dienų vaikai klaidžiojo po miškus. Kartą atklydo jie į laukymę, 
atsisėdo pailsėti, šildosi prieš saulutę. Ivanka žiūri — netoliese auga 
aukštas jovaras, visai plikas, tik pačioje viršūnėje trys šakos. Ant apa- 
tinės šakos kaba gražūs marškiniai, ant vidurinės — šautuvas, ant viršu- 
tinės — kalavijas. Ir Ivanka pagalvojo: „Šitie daiktai man būtų labai 
reikalingi, bet kaipgi pasieksi!" 

Gerai įsižiūrėjo ir mato — ant marškinių užrašyta aukso raidėmis: 
„Kas bus toks miklus ir pasiims šituos marškinius, tasai taps septynių 
karalysčių galiūnu, o kas pasiims šautuvą nuo šakos ir septynias kul- 
kas po jovaru ir iššaus, tai jo kulka aplėks trečdalį pasaulio ir vėl grįš 
čia prie jovaro. O kas kalaviją pasieks, tas galės iškapoti tiek priešų, 
kiek tik panorės.“ 

Ivanka sako seseriai: 

— Koks kvailys užrašė. Šitaip negali būti. 

O pats ėmė kopti į medį. Ilgai lipo, o kai buvo jau įsiropštęs ligi 
pusės, tai nematoma jėga pradėjo traukti jį aukštyn. Viršūnėje bernai- 
tis atsisėdo tarp šakų, atsikvėpė ir pasiėmė visa, kas ten kabojo: kala- 
viją, šautuvą ir marškinius. 

Labiausiai Ivanka džiaugėsi marškiniais. Sako: 

— Marika, jaučiu, kad aš jau esu septynių karalysčių galiūnas. 

Juodu patraukė toliau per gūdžias girias. Išvydo seną buką, platų, 
šakotą. Ivanka tarė: 

— Jeigu aš būčiau toks stiprus, kaip ant marškinių parašyta, tai ga- 
lėčiau šitą medį su šaknimis išrauti. 

Jis palietė medį ranka, ir tas sulinko. Marika šūktelėjo: 

— Brolau, nesiūbuok medžio, išvirs. | 

Ivanka pamatė, kad medis linksta, suėmė ir kita ranka. Truktelėjo 
ir išrovė, apvertė viršūnė žemyn, šaknimis aukštyn. Paskui paėmė se- 
serį ant rankų ir nusinešė. 

Eina abudu tamsiais miškais toliau. Žiūri — laukymėje kas blizguliuo- 
ja. Prieina, ogi akmuo, ir šviesa jame plazdena, tartum žvakė viduje 
degtų. Ivanka pykštelėjo akmenį koja, ir tas subyrėjo į miltus. Žiūri — 
leidžiasi žemyn kopėčios. Juodu nulipo, o tenai — durys. Ivanka išvertė 
duris, o už durų krosnis kūrenasi, kažkas verda. Iš kito kambario išėjo 
mergelė ir sako: 

— Užeikite pas mus, duosiu valgyti, judu alkani. 

Ivanka su sesele pavalgė, pagėrė, o mergelė sako: 

— Dabar išeikite. Čia gyvena dvylika E plėšikų, jeigu judu ras, 
tai tikrai nugalabys. 

Ivanka sako: 

— Mums vis viena. Tėvas mus paliko miške pražūčiai. 

Vidurnaktį staiga žemė susiūbavo — parėjo plėšikai. Žiūri — durys 
išverstos. Ėmė tartis: „Ką čia daryti? Eiti vidun ar mesti visus lobius ir 
duok dieve kojas?!" 

Ir sako vyresniajam: 

— Kaip liepsi, taip ir darysime. 

O tasai tarė: 

— Vyručiai, nenorėtume palikti aukso sidabro. Bei, matyt, didžiulės 
jėgos čia būta, kad ir akmuo, ir durys sutrupinta. 

Dar pagalvojo ir pridėjo: 

— Kas bus tas, eime vidun. 

Plėšikai įeina, žiūri — prie jų stalo bernaitis su mergaite, daugiau 
nieko ir nėra. Jie vaikų visai nepaisė, sukabinėjo ginklus ant sienų ir 
sėdosi vakarieniauti. Pavalgė, vyresnysis ir liepia: 

— Atneškite alaus. 

Trys plėšikai pašoko ir tuoj atnešė tris statines alaus. Tada vyres- 
nysis sako Ivankai: 

— Jeigu tu mažyliu pirštu išmuši statinės dugną ir visą išgersi, liksi 
gyvas. Jeigu ne — žiauria mirtimi mirsi! 

Ivanka atsako: 

— Visų pirma pats taip padaryk, aš pažiūrėsiu. 

Vyresnysis priėjo prie statinės, trenkė pirštu į dugną, išmušė, statinę 
pakėlė ir viską išmaukė. Sveiko būta! 

— Na, dabar tu! 

Ivanas mažyliu pirštu stuktelėjo į kitos statinės dugną, lankai nule- 
kiojo, ir alus išsiliejo. Plėšikai išsigando, griebė ginklus, apsupo Ivanką, 
ėmė šaukti: 

— Rankas aukštyn! 

Ivanka nusijuokė: 

— Paklausykite, meldžiamieji, manau, kad prieš mirtį leisite man pa- 
sakyti tris žodžius ir surūkyti tris cigarus. 

Ivanka, bebaigdamas rūkyti trečią cigarą, griebė kalaviją ir kaipmat 
nukirto vienuolikai plėšikų galvas. O vyresnysis plėšikas pagudravo: 
tučtuoj krito, tiktai ausį jam Ivanka nukirto. Bernaitis negyvus plėšikus 
išnešė į tuščią kambarį, užrakino didele spyna, o pats nuėjo apžiūrėti 
visos landynės. Viename kambaryje buvo tiek aukso, kad per vidurį 
buvo likęs tik siaurutis takelis, antrame buvo krūvos drabužių, trečia- 
me — grūdų, miltų. Ivanka viską apžiūrėjo ir sako mergelei, kuri jiems 
valgyti taisė: 

— Mergele, kaip tu čia patekai ir iš kur esi? 

— Aš karaliaus duktė. Galvažudžiai mus užpuolė ir mane pagrobė. 
Čia gyvenu jau šešeri metai. 

— Dabar gali eiti namo. 

Mergelė padėkojo ir išėjo namo pas savo tėvą. 

O Ivanka sako savo seseriai: 

— Sesele, aš eisiu pasižvalgyti po miškus. 

Jis nerimo vietoje, didžiulę jėgą savyje jautė. Nieko nebijojo, manė 
nužudęs visus plėšikus. Kai Ivanka išėjo, vyresnysis plėšikas atsikėlė ir 
anapus durų riktelėjo: 

— Marika, ateik čia! 

— Ko tau reikia? 

— Būk gera, nueik prie kalnų šaltinio, pasemk gyvybės vandens ir 
įpilk pro rakto skylę. . 

Marika paklausė. Įliejo vandens į spyną, ir ta atsivėrė. Plėšikas išėjo, 
patrynė ausį gyvybės vandeniu, ir ausis prigijo. O Marikai sako: 

— Ar tu nenorėtum, kad aš būčiau tavo vyras? 

— Noriu, tu gražus. 

O plėšikas vėl: 

— Bet mes negalim tuoktis. Tu juk nenorėsi pražudyti savo brolio. 

Marika smarkiai susimąstė, o plėšikas ją moko: 

— Kai Ivanas pareis, tu apsimesk serganti ir sakyk, kad reikia vil- 
kienos, tada, girdi, pasveiksianti. Jis išeis tos vilkienos, ir vilkai jį su- 
draskys. 

Prie plėšikų lindynės augo kriaušė, kuri visada pražysdavo, kai tik 
svetimas žmogus prieidavo prie namų. Pažvelgė plėšikas pro langą — 
kriaušė žydi. Greitai pasislėpė tame kambaryje, kur negyvi jo draugai 
gulėjo. Pareina Ivanka, žiūri — sesuo lovoje dejuoja. Jam pasidarė jos 
gaila. 

— Kas tau, Marika? 
sveikčiau. 

Ivanka nuėjo į mišką. Susitinka sėną vilkę su penkiais vilkiukais. Užsi- 
taisė šautuvą, atsiklaupė, taiko. O vilkė prakalbo žmogaus balsu: 

— Ivanka, nežudyk mano vaikelio, kulka aplėks trečdalį pasaulio ir 
grįš prie to jovaro, kur tu ją radai. Geriau paimk gyvą vilkiuką ir 
nunešk savo seseriai. Jinai jo nevalgys, o tu iššukuok jį ir paleisk. 

Ivanka paėmė gyvą vilkiuką ir neša seseriai. Plėšikas žiūri — kriaušė 
"žydi. 

— Marika, Marika, nevalgyk vilkiuko, sakyk, nori lokiuko mėsos. 

Ivanka vėl eina miškan. Susitinka seną lokę su lokiukais. Jau buvo 
besiruošiąs šauti, o lokė tarė: 

— Ivanka, nežudyk mano vaikelio, kulka aplėks trečdalį pasaulio ir 
erįš prie to jovaro, kur tu ją radai. Geriau paimk gyvą lokiuką ir nu- 
nešk seseriai. Jinai jo nevalgys, o tu iššukuok jį ir paleisk. 

Ivanka taip ir padarė. Plėšikas žiūri — kriaušė Žydi. 

— Marika, vis gyvas tavo brolis. 

Keletą kartų plėšikas įkalbinėjo Mariką, kad siųstų savo brolį visokių 
žvėrių, o Ivanka vis grįždavo sveikas sveikutėlis ir atnešdavo žvėriuką. 
Galų gale plėšikas vėl sako Marikai: 

— Pasakyk broliui, kad parneštų tau šaltinio vandens, kur teka tarp 
dviejų stačių kalnų. O tie kalnai vienas kitą daužo. Nueis ten Ivanas, 
kalnai trenksis ir sutraiškys jį. 

Ivanas nuėjo vandens prie kalnų šaltinio. Buvo kaip tik vidurdienis, 
kada kalnai liaudavosi trankęsi. Bernaitis pasėmė vandens ir parnešė 
seseriai. 

Plėšikas vėl naują darbą sugalvojo. Sako Marikai: 

— Pasakyk jam, kad, girdi, ten ir ten stovi dvylika malūnų. Tegu 
atneša miltų košei. O tie malūnai atsidaro tiktai kartą per dvylika metų 
ir mala žmonių kaulus. Ten velniai viską tvarko. Rytoj malūnų durys 
bus atviros, ir kai Ivanas įeis, durys užsitrenks. Ten jis ir galą gaus. 

Ivanka išėjo miltų į velnių malūnus. Pasiėmė ir tošelę, kad nebūtų 
liūdna. Atsisėdo laukymėje pailsėti ir ėmė groti. Visi miškų žvėrys 
subėgo prie jo ir pasileido šokti. Paskui Ivanka patraukė toliau jau su 
tais žvėrimis. Ateina prie velnių malūnų — durys atlapos. Įėjo Ivanas į 
vieną malūną, prisisėmė miltų pilną kišenę, vos spėjo iššokti, durys ir 
užsitrenkė. Visi vargšai žvėrys liko viduje. 

— Prasti reikalai! Ivanas ir ten nepražuvo,— sako plėšikas, pamatęs 
kriaušę vėl žydinčią. 

Ir liepia jis Marikai: 

— Pasakyk broliui, kad jau tu sveika. Jis apsidžiaugs, o tu meilinkis 
jam: „Priilsai, privargai, broleli. Nori, aš tave šiltam piene išmaudysiu.“ 
Kai išsimaudys, tai suglebs ir užmigs. O tu paimk ašutą, surišk jam 
rankas ir man pasakyk. 

Pasakyta — padaryta. Marika prašo Ivaną: 

— Mielasis broleli, noriu aš tau už visus tavo vargus atsidėkoti. Eime, 
išmaudysiu tave šiltam piene. 

Ivanka išsimaudė piene ir saldžiai užmigo. Tada Marika surišo jam 
ašutu rankas ir pašaukė plėšiką. Tas atėjo, paėmė Ivano marškinius, o 
drauge ir visą galią. Plėšikas pastūmė Ivaną: 

— Kelkis! Tave dabar teisime. 


Ir nutarė jie išdurti Ivanui akis ir paleisti. Plėšikas nenorėjo Ivano 
žudyti, mat, ir jis jo nenužudė. Išdūrė jam vieną akį, o sesuo sako: 
— Antrą aš išdursiu. 

Ir liko Ivanas be akių. Plėšikas paėmė jį ant pečių, nunešė į girią ir 
įmetė šulinin. Sėdi Ivanas šuliny, negali išlipti. 

Atėjo žmonės miško kirsti. Siunčia jie padėjėją vandens atnešti. Tas 
paėmė kibirą, prieina prie šulinio, o ten kažkas teškenasi. Padėjėjas iš- 
sigando, metė kibirą ir — lėkt. Miškakirčiai supyko: 

— Kur vanduo?! 

— Neatnešiau, šuliny velnias! 

Žmonės negalėjo gulti be vandens, paėmė kablį ilgu kotu, eina prie 
šulinio. 

— Nebijom mes velnio! 

Ivanas šuliny girdi, ką žmonės kalba, ir šaukia: 

— Nemuškite manęs, aš gyvas žmogus, šulinin patekau per ne- 
laime. 

Vyrai, išgirdę žmogaus balsą, ištraukė Ivaną ir nunešė į savo žeminę. 
Vienas davė jam kelnes, kitas — marškinius, o trečias — pavalgyti. 

Išgyveno Ivanas miško žeminėje trejus metus. Vieni miškakirčiai iš- 
eidavo, kiti ateidavo, ir visi maitino akląjį. Ivanas pagalvojo: „Ne iš 
gera eina šitie žmonės į mišką. Vargas juos veja. Ir dar mane reikia 
maitinti. Eisiu iš čia, kad ir žūsiu kur." 

Dūlina aklys per mišką. Galva trenkiasi į medžius, šusidraskė visas, 
sunku. Įlindo į pelkę, negali kojų ištraukti, puolė kniūpsčias į vandenį. 
Ir tučtuoj praregėjo: ten būta gyvybės vandens. 

Ivanas grįžo į miškakirčių žeminę, paėmė piūklą, kablį ir ėmė dirbti. 
Dirbo trejus metus, o savo uždarbį atiduodavo žmonėms. Pasilikdavo tik 
valgiui. Dar trejus metus padirbėjo ir nusipirko dailius drabužius. Šitaip 
Ivanas išgyveno miške su žmonėmis devynerius metus. Dešimtaisiais 
metais patraukė namolei. 

Prieina kryžkelę, o ten senas senutėlis besėdįs. Ivanas pasisveikino 
ir sako: 

— Keiskimės, seneli, drabužiais. 

O senis buvo visai nuskarmalėjęs. Jisai sako: 

— Ko tu, vaike, iš manęs juokiesi! Manai, aš nebuvau toks išsigašines, 
kaip tu? 

— Nesijuokiu iš tavęs, seneli, tikrai noriu keistis. 

Ir juodu susikeitė drabužiais. Senis apsitaisė Ivano apdaru, išsitraukė 
"iš po akmens buteliuką vandens, pasišlakstė — ir tuojau pajaunėjo. O 
Ivanas sako: 

— O, kad gaučiau kur tokio vandens, nuo kurio pasidaryčiau toks 
senas, koks pats buvai. 

Senis ištraukė iš po akmens kitą buteliuką, pašlakstė Ivaną —ir šis 
kaipmat paseno penkiasdešimčia metų. Ir prašo: 

— Seneli, duok man buteliuką su jaunystės vandeniu. 

Senis atidavė jam abu buteliukus. Ir eina Ivanas pas savo seserį. Nu- 
eina, žiūri — už aukštos tvoros stovi naujas namas, o po juo kaip bu- 
vusi plėšikų lindynė, taip ir likusi. Priėjo Ivanas prie vartų, suvapėjo 
senu balsu: 

— Šeimininkėle, būk maloni, atidaryk. 

Marika išėjo, leido elgetą į trobą, davė valgyti. Elgeta pavalgė ir 
panorėjo atidirbti: prinešė vandens, malkų, nuėjo į tvartą, išmėžė mėšlą 
iš po galvijų. Išdirbo ligi pat vakaro ir liko nakvoti. Vakare pareina 
plėšikas iš laukymės su jaučiu ant pečių. Įėjo trobon, žiūri — ant suolo 
senis miega. 

— Kas čia per vienas? 

— Nebijok, elgeta. Valgyti daviau, jis ir atidirbo. 

Plėšikas su Marika sėdo vakarieniauti. Atsigulė jau vėlai. Plėšikas 
tuoj ėmė knarkti, netrukus ir jo pati užmigo. Namuose tiktai Ivanas 
nemiegojo. Prieš vidurnaktį tyliai atsikėlė, pritykino prie lovos, paėmė 
savo marškinius, kalaviją, šautuvą. Pasišlakstė jaunystės vandeniu ir vėl 
virto tokiu, koks buvo prieš devynerius metus. Vaikštinėja po namus, 
žadina plėšiką ir jo pačią. Ivaną jie tučtuoj pažino, begal išsigando. 

Ivanas sako: 

— Aš jūsų nežudysiu ir akių nebadysiu. Tik pasakykite, kur yra 
mano tošelė. 

Marika rado kamaraitėje tošelę, ir Ivanas užgrojo savo mėgstamą dai- 
nelę. Išgirdo ją žvėrys, išlaužė visas dvylika durų velnių malūnuose ir 
atlėkė pas Ivaną. 

Lokys ir sako: 

— Tu mūsų karalius! Kai tik išgirdome tavo tošelės balsą, tai visi 
drauge puolėme prie velnių durų — tos į šipulius subyrėjo. 

Žvėrys puolė ir sudraskė plėšiką. 

Marika labai gailėjo savo vyro. O Ivanas išgirdo, kad gretimoje ka- 
ralystėje Žmonės žūva nuo sausros. Esą, slibinas vandenį uždaręs. Iva- 
nas su savo žvėrimis patraukė į tą karalystę. 

Nuėjo. Žmonės pamatė prie miesto vartų žvėris, išsigando. Slepiasi 
namuose, rakina duris. 

Ivanas žiūri — tokia čia sausra, kad padėk kiaušinį ant žemės, tai. 
kaipmat iškeps. Ivanas užeina į smuklę, sako smuklininkui: 

— Duok dvi statines alaus po šimtą penkiasdešimt litrų. 

Smuklininkas atidarė rūsį. 

— Pats pasiimk,— sako, — aš nepakelsiu. 

Ivanas išgėrė tris šimtus litrų alaus ir klausia: 

— Kas girdėti? 

— Blogos naujienos. Slibinas uždarė visus vandenis. Jau tris mano 
dukteris atidavėm slibinui už vandenį. Rytoj eilė karaliaus dukteriai. Ji 
prieš devynerius metus grįžo namo iš nelaisvės. 

Ivanas suprato, kad čia toji pati mergelė, kurią jis išgelbėjo iš plė- 
šikų. Ir sako smuklininkui: 

— Vesk mane pas slibiną! 

Smuklininkas, kad ir bijo, bet ką darysi — veda. 

Ivanas atsisėdo ant šulinio rentinio, kur slibinas gyveno, ir laukia, 
kada čia ateis karaliaus duktė savo mirties pasitikti. Žiūri — vežime at- 
važiuoja karalaitė, o arklius varo čigonas. Jis visas mergeles veždavo 
pas slibiną. Karaliaus duktė pažino Ivaną ir graudžiai pravirko. Čigo- 
nas sustabdė arklius, norėjo mergelę mesti į šulinį. Ivanas išstūmė či- 
goną iš vežimo, pats sėdo į jo vietą, bet ratai tučtuoj iki pat ašių su- 
smuko žemėn. Ivanas sako mergelei: 

— Nebijok, vis tiek aš tavęs neatiduosiu. 

Ir šaukia slibinui: 

— Išeik, jaunasis pone! Karalaitė jau čia. 

Iš šulinio išlindo dvylika slibino galvų, ir Ivanas puolė jas kapoti 
kalaviju. Ir visas nukapojo. Paėmė peilį, nupjovė dvylikos liežuvių ga- 
liukus ir įsidėjo į dėžutę. Čigonas priėjęs taip pat nupjovė nuo kiekvieno 
liežuvio po gabaliuką ir paslėpė. 

Ivanas sako: 

— Dar aš turiu darbų, o tu, čigone, vežk karalaitę namo. 

Ir čigonas su karalaite nuvažiavo. Važiuoja tiltu, o žemai jau vanduo 
bebėgąs. Čigonas sustabdė arklius ir grasina karaliaus dukteriai, girdi, 
įmesiąs ją į vandenį, jeigu ji nepatvirtinsianti karaliui, kad jis, čigonas, 
užmušęs slibiną. Mergelė išsigando ir prisiekė darysianti taip, kaip jis 
liepsiąs. Čigonas sako: 

— Ir mano pati būsi. Prisiek, kad tekėsi už manęs, jeigu ne — mirtis 
tau. 

Mergelė prisiekė. 

O Ivanas nuėjo pas savo seserį. Išeidamas jis buvo pastatęs dvi sta- 
tines ašaroms. Ir dabar norėjo pažiūrėti, ko Marika labiau gaili. Pa- 
žvelgė — jo statinėje ašarų tik ant dugno, o plėšiko statinėje — per viršų 
liejasi. Ivanas vėl su savo žvėrimis grįžo į tą karalystę, kur nuo slibino 
išgelbėjo. 

— Kas girdėti? — klausia smuklininką. 

— Daug yra naujienų! Čigonas užmušė slibiną, ir siais dabar kiek 
nori. Rytoj karaliaus rūmuose vestuvės: čigonas karalaitę veda, 

Kiškis, išgirdęs tokias naujienas, sako Ivanui: 

— Karaliau, leisk mane į karalaitės vestuves. 

Ivanas jį leido. Karalaitė buvo įsakiusi rūmų sargybai leisti kiekvieną 
žvėrelį, kuris tik ateis į vestuves. Ir kiškį įleido. Karalaitė paėmė jį ant 
kelių, glosto, peni. O žvairys prašo, kad muzikantai pagriežtų jam du 
šokius. 

Čigonas sėdi rūmuose ant pagalvių pačiose palubėse. Kiškis kai pa- 
sileido šokti, tai dvi pagalvės iš po jaunikio pačios iškrito. 

Prašosi vilkas į vestuves. Ivanas nenorėjo leisti vilko, bijojo, kad bė- 
dos nepridarytų. Bet pilkis prižadėjo būti ramus. Nubėgo jis prie vartų, 
o sargyba — kad šoks bėgti. 

Vilkas įėjo į rūmus, karalaitė pavaišino jį aviena. Ir vilkas užsakė du 
šokius. O betrypdamas šoktelėjo prie čigono ir nukando abi jam kojas. 
Sėdi čigonas be kojų, bet vis tiek šaukia norįs vesti. 

Vilkas atbėgo pas Ivaną ir papasakojo, kaip ten rūmuose buvę. 

Prašosi lokys į vestuves. 

— Eime visi! — sako Ivanas. 

Ir jiė visi patraukė į karaliaus rūmus. Karalaitė išvydo Ivaną, ap 
kabino, rauda, pasakoja, kaip čigonas privertęs ją prisiekti. Išgirdo visa 
karalius, bet dukteria nepatikėjo: tegu, girdi, juodu įrodo, katras už- 
mušęs slibiną. 

Ivanas ištraukė iš dėžutės slibino liežuvių galus. Karalius mato, kad 
čia pačios viršūnės, o gabaliukai, kur čigonas parodė, nupjauti vėliau. 
Ir karalius suprato, kad čigonas jį apgavo. 

Žvėrys čigoną sudraskė, o Ivanas vedė karaliaus dukterį. Ir seserį į 
vestuves pasikvietė. 


Pasaka apie Ivaną Krosnių 


G yveno kadaise šioj žemėj beturtis ir turėjo du sūnus. Vienas buvo 
protingas, kitas — kvailas. Kvailys vis ant krosnies tūnodavo. Kartą 
protingasis sako tėvui: 

— Reikia naują trobą ręsti, šita jau griūva. 

Pakirto jie miško, šis tas ir senosios trobos galėjo tikti. Bet kai ėmė 
ją griauti, kvailys pravirko, prašo, kad krosnies nekliudytų. 

Taip jie ir padarė: senąją trobą išardė, naują pastatė, o kvailį paliko 
ant krosnies. Tik viršuj sukalė stogelį, kad lietus nemerktų. 

Kartą pro šalį ėjo kaimynė, ji kažką nešė sterblėje. Kvailys šūkte- 
lėjo: 

— Tetulyte, ką čia neši? 

—— Nešu aklus kačiukus upelin skandinti. 

— Duok vieną, linksmiau man bus. 

Ir moteriškė atidavė jam kačiuką. 

Ivanas džiaugiasi, sočiai peni savo kačiuką. O tas paaugęs pats ėmė 
Ivaną Maitinti: nešė jam iš žmonių podėlio dešrų ir lašinių, Ivanui 
buvo gerai, 

Šitaip ir gyveno kvailys su katinu ant krosnies. Ir Murklys praminė 
savo šeimininką Ivanu Krosnium. 

Praėjo dveji metai. Katinas susimąstė, kaip čia Ivanui pačią suradus? 
Pats jis apie tai juk nieko neišmano. 

Ir išėjo katinas Ivanui nuotakos ieškoti. Eina pamiške, susitinka kiškį. 

— Kur tu, Murkly, eini? 


155 


— Pas karalių į puotą! 

— Veskis ir mane. 

— Ė, kad koks šimtas jūsų būtų, tada vesčiausi. .. 

Žvairaakis suspiegė plonyčiu balseliu, ir iš miško atlėkė dar devy- 
niasdešimt dėvyni kiškiai. Klausia: 

— Kam tu mus šaukei? 

— Einam pas karalių į puotą! 

Visi eina toliau. Perėję tamsią girią, išvydo didelį miestą. Katinas 
staiga pavirto žmogumi ir nuvedė kiškius tiesiai į karaliaus rūmus. 

Stebisi karalius: 

— Kurgi tu, mielasis, šitiek kiškių sugavai? 

— Šviesiausiasis karaliau! Juos atsiuntė tau ponas Krosnius. 

Pasakė ir išėjo. O kai išėjo iš miesto, tai vėl virto katinu. Eina mišku, 
susitinka lapę. 

— Kur tu, Murkly, eini? 

— Pas karalių į puotą! 

— Gal ir mane vestumeis? 

— Ko gi ne! Tik reikia man jūsų bent šimto. 

Lapė užrietė galvą ir saviškai suspigo. Atlėkė devyniasdešimt devy- 
nios laputės kūmutės. Klausia: 

— Kam tu mus šaukei? 

— Einam pas karalių į puotą! 

Apsidžiaugė laputės kūmutės, lekia, šokinėja. Kai priėjo prie kara- 
liau rūmų, katinas vėl pavirto žmogumi. Karalius klausia: 

— Kur tu, žmogau, tiek žvėrių sugavai? 

— Šviesiausiasis karaliau! Lapes atsiuntė tau ponas Krosnius. 

Pasakė ir išėjo. O miške vėl virto katinu. Eina ir susitinka vilką. 

— Kur tu, Murkly, droži? — klausia vilkas. 

— Pas karalių į puotą! 

— Ir aš drauge! 

— Tavęs vieno maža. Kad bent šimtas koks būtų! 

Pilkis užvertė galvą ir taip sustaugė, kad bemat sulėkė devyniasdešimt 
devyni vilkai. Ir visi eina pas karalių į puotą. 

Nuėjo į karaliaus rūmus. Katinas pavirto žmogum. Karalius ir klau- 
sia jį: 

— Kas man tuos vilkus atsiuntė? 

— Ponas Krosnius atsiuntė — atsako Murklys.— Šviesiausiasis kara- 
liau! Mano ponas norėtų jūsų dukteriai pirštis. 

— Ką gi, tegu ateina, — sako karalius. 

Atlekia katinas pas Ivaną: 

— Eik, šeimininke, pas tėvą ir pasakyk jam, kad jis tau nieko nėra 
davęs, tik šitą vieną krosnį. Tegu dabar nuperka porą arklių, vežimą 
ir drabužius kuo dailesnius. 

Nuėjo Ivanas pas tėvą ir viską susakė, kaip katinas buvo mokęs. 
Tėvas visa padarė. Murklys Ivaną apkirpo, nuskuto, nuprausė ir gražiai 
aprengė. Įsodino į vežimą, pats paėmė vadeles, suplakė arklius, ir 
abudu išvažiavo pirštis karaliaus dukteriai. 

Prie karaliaus rūmų katinas pavirto žmogum, sustabdė arklius ir 
sako: 

— Ar žinai, Ivanai, kur mes atvažiavome? Pas patį karalių! Eisime 
jo dukteriai pirštis. Tik tu nebandyk kištis į kalbą. Aš už tave kal- 
bėsiu. 

Ir eina juodu pas karalių. Jų pasitikti išėjo karaliaus duktė, paėmė 
Ivaną už rankos, nusivedė į rūmus ir pasodino į aukso krėslą. Pati atsi- 
sėdo šalia, o piršlys — čia pat. Ėmė kalbėti apie šį, apie tą.. Karalaitei 
Ivanas patiko, ir senajam karaliui taip pat. Karalaitė sako: 

— Ponas Krosnius man patinka, bet sakykite, brangusis piršleli, ko 
jis tyli? Ar tik nebus nebylys? 

— Ė, ne,— sako piršlys,— jis ne nebylys. O tyli todėl, kad visą gy- 
venimą gyveno pats vienas savo didžiuliame dvare. Paliko jis ten de- 
vynias galybes galvijų ir dabar nerimauja, kas juos pašers, pagirdys. 
Jis turi keturis šimtus porų jaučių, penkis šimtus porų arklių, o .mažo- 
sios bandos — be skaičiaus. 

Supiršo jie karalaitę su Ivanu, vestuves kelia. Geria, puotauja tris 
dienas. Pagaliau piršlys pasako, kad nuotakai metas keliauti pas jau- 
niki. 

— Ir tu, šviesiausiasis valdove, sušauk savo kariuomenę ir žygiuok 
drauge su mumis. 

Vestuvių palyda keliauja per miškus ir per kalnus. Trečią dieną pa- 
matė jie plačius laukus. Piršlys liepė visiems ilsėtis, o pats virto katinu 
ir nubėgo. 

Nubėga į kalnus, o ten, laukymėje, piemenys bandas gano. 

— Ei, vyručiai, kieno šita banda? — klausia. 

— Geležinės senės! 

— O arkliai kieno? 

— Ir arkliai, ir jaučiai, ir avys... 

O bandos laukymėje buvo daugiau negu dvylika kartų po šimtą gal- 
vų. Katinas ir sako piemenims: 

— Duosiu aš jums kiekvienam po tris auksinius, ir kai pro šalį va- 
žiuos vestuvių palyda ir jus paklaus, kieno čia galvijai, visi vienu balsu 
sakykite: „Pono Krosniaus"“. 

Piemenys pažadėjo. O katinas atlėkė prie vestuvių palydos, pavirto 
piršliu ir liepė visiems toliau keliauti. Atėjo jie į laukymę, o karalius 
ir klausia piemenis: 

— Kieno čia banda, vyručiai? 

— Pono Krosniaus! 

Karalius patenkintas, kad jo žentas turi tokią didžiulę bandą. O piršlys 
atvirto katinu ir nulėkė toliau. Nubėga pas Geležinę senę. Begyvenanti 
ji rūmų mieste, ir visi tie rūmai — kaip saulė. O pačios senės pilis stovi 
ant anties kojos, į visas puses sukiojasi. Toje pilyje sėdi senė aukso 
krėsle. 

Katinas įsmuko į virtuvę ir sako tarnaitei: 

— Štai tau, puikioji mergele, dešimt auksinių. Kai tave kas paklaus, 
kieno čia namai, sakyk: „Pono Krosniaus“. 

Tarnaitė pažadėjo taip pasakysianti, ir katinas nuėjo į senės kamba- 
rius. Geležinė senė klausia jį: 

— Kieno tu esi, katinėli, ir ką pasakysi? Kokių naujienų margame 
pasaulyje žinai? 

— Štai ką pasakysiu: tavęs laukia didžiulė nelaimė! Čia bus didelis 
mūšis, ir tave užmuš ir visus šeimynykščius sunaikins. Bet aš galiu tave 
paslėpti. Ar eisi paskui mane? 

Senė ilgai nenorėjo sutikti, bet paskui tarė: 

— Gerai, vesk, kur žinai. 

Ir katinas nuvedė senę prie buko ir pasodino į drevę. Pats nubėgo prie 
karaliaus kariuomenės ir vestuvių palydos, pavirto piršliu ir liepė visiems 
toliau keliauti. 

Eina jie pro buką, kur buvo pasislėpusi Geležinė senė. Piršlys liepia 
kariuomenei šaudyti iš patrankų. Ir papylė jie buką drauge su Geležinė 
sene į šipulius. 

Vestuvių palyda priėjo prie tos senės rūmų. Karalius klausia tar- 
naitę: 

— Kieno šitie rūmai? 

— Pono Krosniaus. 

Karalius patenkintas, kad jo žento rūmai septynis kartus puikesni už 
jo paties. Iškėlė jie čia didžiulę puotą, o kai svečiai išvažinėjo, Ivanas 
su jauna pačia čia liko. Tebegyvena jie ten ir po šiai dienai, jeigu ne- 
numirė, 


Apie stiprų ir drąsų bernaitį 


K adai kadės už septyniasdešimt septynių šalių, už raudonųjų marių, 
už baltųjų sniegų, už stiklinių kalnų gyveno karalius ir turėjo tris 
dukteris. Rūmuose buvo vienas jaunas kareivėlis. Karalius jį laikė links- 
moms pramogoms. Kai kareivis savo tarnybą jau pabaigė, karalius jam 
ir sako: 

— Pakeliauk, berneli, po mano karalystę, išmok amato ir vėl čia su- 
grįžk. Gyvensi rūmuose. 

Bernaitis iškeliavo į žmones, eina nuo vieno amatininko pas kitą, nori 
ko išmokti. Labiausiai jam patiko mėsininko darbas. Grįžo jis pas ka- 
ralių ir čia ėmėsi kiaules skersti. Karaliaus dukteris jis siųsdavo žarnokų 
plauti. Kartą dukterys nuėjo prie upės ir susiginčijo. Sako viena kitai: 

— Kad tu prapultum su savo kvaila galva! 

Vos spėjo šitaip pasakyti, ir visos trys išnyko be pėdsakų. 

Eina mėsininkas prie upės karaliaus dukterų ieškoti, žiūri tik tuščia 
pintinė bestovinti. 

Nuliūdo karalius. Puolė bernaitį barti ir išvijo. 

Parėjo bernaitis namo, viską nupasakojo tėvui, kaip kas nutikę. 

— Eisiu ieškoti karaliaus dukterų. 

— Neik. Taip joms ir reikėjo! — sako tėvas. Jis, mat, nenorėjo išleisti 
sūnaus į margą pasaulį. 

— Ne, karaliaus dukteris turiu surasti — pasakė bernaitis ir leidosi 
į kelionę. 

Daug dienų, daug naktų jis keliavo. Atsisėdo po tiltu pailsėti, už- 
kąsti, vandens atsigerti. Staiga girdi arklių kanopas dundant ir balsą: 

— Ei tu ten, kur po tiltu! Išlįsk, kausimės! Tavęs dar šiame pasau- 
lyje nebuvo, o jau žinojau, kad tu mano priešas! 

Ką bedarysi. Bernaitis išlenda iš po tilto, žiūri — slibinas. Nespėjo 
jis ir akyse pasirodyti, o tas jau puolė kautis. 

Slibinas bernaitį jau buvo benugalįs. Staiga, kur buvęs nebuvęs, — ere- 
lis. Pasisukiojo virš tilto, puolė ant slibino, ir drauge su bernaičiu jį 
pribaigė. 

— Kaip tau, ereli, atsilyginti? 

— Palauk, gal dar susitiksime. Tada ir atsilyginsi. 

Grįžta bernaitis namo ir sako motinai: 

— Maitink mane gerai, aš dar silpnas. Pats negalėjau slibino nu- 
galėti. 

Motina sūnų gerai maitino, ir. jis netrukus vėl išsileido kelionėn. Vėl 
ateina prie tilto, kur su slibinu kovėsi. Čia jį užklupo naktis. Staiga 
girdi smarkiai bildant. 

— Ei, kas įlindo į mano karalystę? — riaumoja šešiagalvis slibinas ir 
šaukia bernaitį kautis. 

Tas išlenda iš po tilto. Susirėmė, bernaitis niekaip negali nugalėti 
slibino. Bet šit vėl ore pasirodė erelis. Suka ratą virš tilto, suka. 

— Brolau ereli, padėk man! — šaukia bernaitis.— Jėgų nebetenku. 

Puolė erelis slibiną, snapu kapoja, nagais drasko. 

Nugalabijo juodu slibiną. Bernaitis padėkojo ereliui ir eina toliau. 

Eina eina, mato — artinasi didžiulė audra. Lauke pastebėjo plačiašakį 
ąžuolą ir apsidžiaugė. ,Palįsiu po ąžuolu, kol audra praeis.“ Stovi po 
tuo ąžuolu ir girdi: viršuje, tarp šakų, cypsi kas, pagalbos prašo. Užkopė 
į ąžuolą ir pačioje viršūnėje rado lizdą, o ten — išsigandę ereliukai. 
Bernaitis nusiėmė kepurę, užklojo ereliukus, kad audra su ledais ne- 
užkapotų. Iš ąžuolo išlipo, kai audra praėjo. Parlėkė erelis ir klausia: 

— Ar tu, žmogau, buvai prie mano lizdo? 

— Aš, 

— Gerai padarei. Septinti metai vis išsirita paukštyčiai, ir niekaip ne- 
galiu jų išauginti. Visada, kai tik išskrendu medžioti, užeina audra su 
ledais ir išpliekia mano vaikelius. 

— Aš taip padariau todėl, kad ir tu padėjai man slibiną nugalėti. 

Bernaitis keliauja toliau. Išalko ir galvoja, kaip čia patekus, į koki 
sodžių ar miestą ko užkąsti. Eina gūdžia giria alkanas, vos ant kojų 

besilaiko. Staiga mato — vidur miško trobelė sukasi ant anties kojos. 
Įšoko bernaitis į tą trobelę ir rado čia karaliaus dukterį. Karaliaus duk- 
tė nustebo ir klausia: 

— Kaip tu čia patekai? 

— O kaip tu patekai? — klausia bernaitis. 

— Mane pagrobė dvylikagalvis slibinas. Aš jo pati. 

— O kur dabar tas slibinas? 

— Išlėkė medžioti. O tu ko čia atėjai? 

— Atėjau tavęs vaduoti. Tik iš pradžių duok man ko užvalgyti, aš 
alkanas. 

Karaliaus duktė atnešė valgyti. Bernaitis valgo, o ji klausinėja: 

— Kaip tu mane išvaduosi, jeigu slibinas toks baisus; jam skrendant, 
medžiai miške linksta ir braška. 

— O ką tavo vyras valgo? 

— Aš jį maitinu alaviniais kukuliais. 

— Sakyk man, karalaite, ar tu nori būti išvaduota? 

— Noriu! 

— Tai patark man, kaip. | 

— Gerai, patarsiu. Turiu aš tokio vandens, kurs jėgų prideda. Kai 
judu kausitės, duosiu tau atsigerti to vandens, o slibinui duosiu tokio, 
kurs jėgas mažina. 

Karalaitė nebaigė sakyti, ir pasigirdo baisus bildesys. 

— Kas čia bilda? — klausia bernaitis. 

— Slibinas lekia namo, metė griaustinio kamuolį. 

— O kodėl metė? 


— Duoda ženklą, kad pietus virčiau. 

Karalaitė nespėjo ištarti paskutinio žodžio, ir didžiulis geležinis ka- 
muolys nukrito prie trobos. 

Bernaitis pagriebė tą kamuolį ir metė atgal slibinui. Karaliaus duktė 
nustebo, kad bernaitis toks stiprus, ir sako: 

— Matau, kad ir tu nesilpnas. 

— Jeigu man padėsi, slibiną nugalėsiu ir išvaduosiu tave iš nelais- 
vės, — pasakė bernaitis. 

Į kiemą atlėkė dvylikagalvis slibinas. Iš nasrų ugnis plieskia, akys 
karščiu dega, balsu riaumote riaumoja. 

— Kaip tu drįsai kamuolį atgal mesti, kaip drįsai į mano kiemą koją 
ikelti?! 

— Čia tavo svainis, karalaitis, atėjo pas mus į svečius, — sako kara- 
laitė. 

— Jeigu taip, tai dovanok. Sėsk drauge prie stalo pasivaišinti! Matau, 
kad ir tu stipruolis, jei galėjai šitaip kamuolį mesti, — sako slibinas ber- 
naičiui. 

Bernaitis gerai pavalgė, dar ir vandens, kur jėgų prideda pagėrė. Sli- 
binas alavinius kukulius sukirto. Kai paprašė vandens, karalaitė davė 
jam to, nuo kurio jėgos mažėja. 

Kai abu pasisotino, slibinas sako: 

— Eime, svaini, dabar rungtis. 

Pradėjo rungtis. Meta slibinas bernaitį ant žemės — tas ant kojų pa- 
šoka. Ilgai rungėsi, ir vienas kito negalėjo nugalėti. Galop slibinas nu- 
silpo ir prašo karalaitę paduoti vandens. Karalaitė jam padavė vandens, 
kur jėgas mažina. Prašo ir bernaitis vandens. Karalaitė jam davė to, 
kur jėgų prideda. 

— Kokio tu man davei vandens? Ar tik ne to, kur jėgas mažina? — 
piktai suriko slibinas ir vėl puolė grumtis. Jau regis, tuoj ims ir paties 
bernaitį. Bet ore pasirodė erelis. Skraido skraido, žiūri, kaip tie grumia- 
si. Bernaitis pamatė erelį ir šaukia. 

— Brolau ereli, padėk man nugalėti piktąjį slibiną! 

Puolė erelis slibiną, nagais, snapu ėmė kapoti, draskyti. Ir bernaičiui 
jėgų atsirado. Slibiną jie nugalėjo, nukirto visas dvylika galvų. Bernai- 
tis įėjo į trobą ir liepia karalaitei ruoštis namo. 

Karalaitė paprašė, kad tas paimtų kokios mantos. O bernaitis pasiėmė 
tik žirkles, kur pačios kerpa, ir adatą, kur siuva be siūlės. 

Eina abudu tankiu mišku, bernaitis mato — didelis namas stovi lau- 
kymėje. 

— Šiame name gyvena mano sesuo, — sako karalaitė. 

Priešais namą sėdi senis su tokia ilga barzda, net žemę šluoja. Ber- 
naitis jau buvo benorįs žengti per slenkstį, bet jam senis sako: 

— Į vidų aš tavęs neleisiu! 

— Kodėl? 

— Laukiu šeimininko. Netrukus turi pareiti. 

Griebė bernaitis senį už barzdos, apvyniojo aplink lazdą, paskui lazdą 
smeigė į žemę taip, kad senis ir pajudėti nebegalėjo. 

O pats su karalaite įėjo vidun. Karalaitė sako seseriai: 

— Eime namo, sesele. 

— Kaipgi aš eisiu, mano vyras toks baisus, kad viską aplink sudegin- 
ti gali? — sako sesuo. 

— O kur tavo vyras? 

— Jau mėnuo, kaip išėjo. 

— O kas tas tavo vyras, — klausia bernaitis. 

— Šešiagalvis slibinas. 

— Aš tą slibiną užmušiau ant tilto. 

Vidurinioji sesuo apsidžiaugė ir greitai susiruošė namo. 

Eina visi trys, eina ir po kelių dienų suranda jaunėlę seserį. 

— Eime namo, sesele. 

— Kaipgi aš eisiu, kad savo vyro laukiu pareinant? 

— O kas tavo vyras? 

— Mano vyras baisus ir piktas. 

— Nebijok savo vyro,— sako vyresnioji sesuo.— Mano vyras buvo 
kur kas baisesnis, o jį bernaitis nugalėjo. Nugalės ir tavąjį. 

Eina dabar jau visi namo. Sustojo prie šaltinio pailsėti. Bernaitis už- 
kūrė ugnį, išsipjovė iešmą, pasmeigė lašinių gabalą ir ėmė kepti. Prie 
ugnies priėjo iškaršęs senukas. Atsisėdo jis šalia jaunikaičio, išsitraukė 
iš kišenės varlę, pasmeigė ant iešmo ir kepa. Kepa ir kalba: 

„— Kas kepa lašinius, tas valgys varlę, kas kepa varlę, tas valgys la- 
šinius. 

Kai lašiniai buvo iškepę, senis ištraukė juos iš jaunikaičio ir suvalgė. 
Nespėjo bernaitis atsigosti, o senis įgrūdo jam į gerklę varlę. Staiga 
užėjo viesulas ir nunešė dukteris tiesiai į karaliaus rūmus. Senis nukiūti- 
no sau keliu, o bernaitis taip ir liko begulįs. 

Atlėkė erelis. Snapu ištraukė varlę iš gerklės, prisisėmė į snapą van- 
dens ir atgaivino jį. Bernaitis atsikvėpė, pasitrynė akis ir klausia: 

— Kas man buvo nutikę? 

— Būtum gulėjęs nežinia kiek, jeigu būčiau neatėjęs tau į pagalbą — 
sako erelis. | 

Bernaitis nuėjo į miestą, kur gyveno karalius, ir pasisamdė pas vieną 
siuvėją padėjėju. Iš pradžių dirbo paprastus darbus: sagas prisiuvinėjo, 
ardė, dirbtuvę šlavė, paskui didesnius darbus ėmė dirbti. Kartą ateina 
vyriausioji karaliaus duktė siūdintis vestuvinės suknęlės. Karalaitė pra- 
šo siuvėją, kad pasiūtų tokią suknelę, kur nebūtų nė vienos siūlės. 
Siuvėjas išsigando, o jo padėjėjas sako: 

— Nebijok, meistre. Pasiūsime tokią suknele. 

Karalaitė išėjo, o siuvėjas susikrimto. Kuo gi jam padės tas bernaitis, 
kurs sagos, ir tos kaip dera prisiūti nemoka. Ir jis nuėjo pas kitus 
meistrus pasitarti. Tuo metu bernaitis paėmė žirkles, kur pačios kerpa, 
paėmė adatą, kur siuva be siūlės, ir pasiuvo karalaitei suknelę. Siuvė- 
jas grįžta, žiūri — suknelė pasiūta. Supykęs bernaitį išvijo, nenorėjo, 
kad karaliaus duktė jį apdovanotų. 

Atvažiavo karalaitė suknelės. Žiūri, atsidžiaugti neatsidžiaugia. Kas, 
kur, kaip išmokė siuvėją taip puikiai siūti? Ji viską papasakojo sese- 
rims. Ir tos atėjo pas isiuvėją, kad ir joms tokias sukneles pasiūtų. 

Dabar siuvėjas, nori nenori, prisipažino, kad ne jis vienas siuvęs, jam 
padėjęs mokinys. Ir siuvėjas išėjo ieškoti ano savo padėjėjo. Ilgai ieš- 
kojo, pagaliau rado. O kai rado, tai karaliaus dukterys užsigeidė pa- 
matyti tą nepaprastą padėjėją, be kurio siuvėjas negalėjo apsieiti. Vos: 
pamačiusios jį tuojau pažino. 

— Ar tai tu, šaunusis narsuoli, išvadavai mus iš žiaurių slibinų? — 
klausia vyriausioji duktė. 

— Aš,— atsako bernaitis. : 

— Parodyk žirkles ir adatą, su kuriomis tu siuvai man suknelę. 


Bernaitis parodė žirkles ir adatą. Karaliaus dukterys nudžiugo ir liepė, 
kad jis drauge su savo dviem broliais atvyktų į karaliaus rūmus. Duk- 
terys viską papasakojo karaliui, kaip ir kas buvo, karalius liepė at- 
švęsti vestuves. Vieną dieną visos trys karalaitės ištekėjo už paprastų 
bernaičių. 

Puota buvo didžiulė — devyni dubenys: keturi tušti, penkiuose nieko 
nebuvo. Tuščias buvo stalas, štai ir pasakos galas. 


Pasaka apie senelio gaidelį 
ir senelės vištele 


U Žž upės, už pievos, už neaukštos tvoros gyveno sau senelis ir se- 
nelė. Ničnieko juodu neturėjo — nei vaikų, nei anūkų, nei proanūkių. 
Netgi karvutės ar kokios ožkelės nebuvo. Senelis turėjo gaidelį, sene- 
lė — vištelę. 

Vištelė kasdien dėjo kiaušinius. Parduoda senelė kiaušinėlį — jau ir 
yra pinigų ir druskai, ir mMuilui, ir žibalui. O senelis pinigų neturi: kokia 
ten jam iš gaidžio nauda. Nusibodo senelei skolinti savo gera, ir sa- 
ko ji: 

— Turi sau gaidį, tegu ir sudeda kiaušinį. 

Bet gaidelis kiaušinio dėti nenorėjo. Supyko senelis ir išvijo gaidį. 

Užskrido gaidelis ant tvoros, sugiedojo ir patraukė kur akys veda, 
Eina takais takeliais, per sodžius, per miestus, ieško sau naujos prie- 
bėgos. Perėjo plačią pievą, perskrido upę ir atsidūrė tankioje gūdžioje 
girioje. Priešais išlenda lokys ir klausia: 

— Kur eini, gaideli? 

Gaidelis sako: 

— Senelis mane išvijo, einu pas šviesiausiąjį karalių tarnybos ieš- 
koti. | 

— Eisiu ir aš. Dviese greičiau pas karalių pateksime, lengviau tarny- 
bą gausime,— sako lokys. 

— Ką gi, eime. 

Eina dviese. Priekyje gaidelis, iš paskos lokys. Perėjo vieną mišką, 
perėjo antrą, perėjo trečią. Ketvirtame miške, laukymės pakrašty, susi- 
tiko vilką. | 

— Kur tu, gaideli, su mano dėde keliauji? 

— Senelis mane išvijo, einu pas šviesiausiąjį karalių tarnybos ieško- 
ti, — sako gaidelis. 

— Veskitės ir mane drauge. Laukymėje nebėra iš ko misti, piemenys 
budriai saugo avis,— sako vilkas. 

— Na ką gi, eime, jeigu prašai. Stok trečias. 

Eina trise: gaidelis, lokys ir vilkas. Perėjo laukymę, aplenkė vieną 
daubą, antrą, trečią. Ketvirtoje dauboje susitinka laputę. 

— Kur tu, gaideli, su mano dėde lokiu ir broliu vilku eini? — klausia 
lapė. 

— Senelis mane išvijo, einu pas šviesiausiąjį karalių tarnybos ieš- 
koti. 

— Veskitės ir mane. Sodžiuje žmonės spynas ant visų vištidžių paka- 
bino, žąsis ir antis uždarė. Kaipmat gali badu numirti — skundžiasi lapė. 

— Stok ketvirta,— sako gaidelis. — Būsi mūsų draugėje. 

Eina jau keturiese: gaidelis, lokys, vilkas ir lapė. Perėjo tarpeklius, 
perėjo upes, dirvas ir laukus. Sodybas aplenkdavo, kad akyse žmonėms 
nepasipainiotų. Pagaliau priėjo karaliaus rūmus. 

Užskrido gaidelis ant aukso tvoros, užgiedojo: 

— Kakariekū, aš čia, šviesiausiasis karaliau! 

Karalius išgirdo ir sako tarnui: 

— Eik paklausk, ko nori gaidys. 

Gaidelis sako: 

— Senelis mane išvijo iš namų, aš atėjau pas karalių tarnauti. 

Karalius liepia įleisti pas vištas. Kai visi priėjo prie vištidės, gaidelis 
sako karaliaus tarnui: 

— Leisk ir mano sesutę laputę. 

— Tegu sau eina. 

Laputė įlindo į vištidę ir visas vištas pasmaugė. 

Kitą dieną anksti rytą gaidys užskrido ant karaliaus vartų ir užgie- 
dojo. 

— Kakariekū, aš čia, šviesiausiasis karaliau! 

Karalius atsibudo ir liepė gaidį uždaryti į arklidę prie arklių. 

Gaidys prašo karaliaus tarną: | 

— Leisk arklidėn ir mano brolelį vilkelį. 

Tarnas suleido arklidėn vilką su gaideliu ir išėjo. O Vilkas išpjovė 
visus arklius. 

Anksti rytą gaidys vėl ant karaliaus vartų gieda: 

— Kakariekū, aš čia, šviesiausiasis karaliau! 

Karalius supyko, kad gaidys jam miegoti neduoda, liepia tarnui: 

— Uždaryk tą gaidį taip, kad rytais jis manęs daugiau nežadintų. 

Tarnas galvojo galvojo, kur čia jam gaidelį padėjus, ir nutarė uždaryti 
drauge su jaučiais. Gaidelis prašo tarną: 

— Leisk iš pradžių tvartan mano dėdę lokį, o paskui ir aš pats įeisiu. 

Tarnas sutiko, ir lokys su gaideliu įėjo tvartan. Gaidelis užšoko ant si- 
jos pačioje palubėje, o lokys ėmėsi darbo. Rytą nebeliko gyvo nė vie- 
no jaučio. Būdamas alkanas net kaulus apgraužė, odas į skutus su- 
draskė, ragus ir kanopas po tvartą išmėtė. 

Anksti rytą, vos auštant, gaidelis užskrido ant vartų po pat karaliaus 
langu ir užgiedojo: 

— Kakariekū, aš čia, šviesiausiasis karaliau! 

Dabar jau karalius tikrai supyko: sapnavo nuostabų sapną, o čia gai- 
delis ėmė ir pažadino. 

— Uždaryk šitą gaidį, jeigu ne, tai liepsiu tave į belangę įmesti! — 
sako karalius tarnui. 

— Buvom uždarę ir vištidėje, ir arklidėje, ir jaučių tvarte. Bet vis 
išlekia. Ką čia dabar su juo bedarius? 

— Uždaryk į tą menę, kur pinigai laikomi,— liepia karalius.— Menės 
* durys apkaustytos, neišlėks. 

Uždarė gaidelį į tą menę. Visą naktį jis darbavosi. Visus pinigus su- 
lesė, visas brangenybes surijo. Karališkų turtų nebeliko nė kreicerio. 

Anksti rytą gaidelis išlėkė į kiemą pro lango grotas, užšoko ant ka- 
raliaus vartų ir užgiedojo: 

— Kakariekū, sveikas gyvas, šviesiausiasis karaliau! 

— Sugaukite tą gaidį ir nukirskite galvą! — įtūžo karalius. 

Gaidelio gaudyti puolė visa karaliaus kariuomenė, bet jis nelaukė, kad 
jam galvą nukirstų. Nušoko nuo karaliaus vartų — ir bėgte. 

Gaidelis lėkė per pievas ir laukus, šokinėjo per griovas, skrido per 
upes, žengė per kalnus. O paskui jį — lokys, vilkas ir lapė. Gūdžioje 
girioje liko lokys, gilioje dauboje pasislėpė laputė, miške prie laukymės 
prigludo vilkas. 

Gaidelis bebėgdamas pametė vieną kreicerį. Būtų išmėtęs ir kitus, bet 
jau nebetoli buvo senelio troba. Užšoko gaidelis ant lango ir užgie- 
dojo: 

— Kakariekū, patiesk, seneli, audeklą! 

Kai tik senelis patiesė audeklą, gaidelis suplakė sparnais, ir ėmė iš 
jo byrėti brangenybės. Byrėjo tol, kol pilna troba pribyrėjo. 

Senelis nuėjo pas senelę, pasiskolino iš jos sieką savo turtams seikėti — 
suskaičiuoti juk negali. 

— Kam tau, seneli, siekas? — klausia senelė. 

— Iškasiau bulves iš duobės, noriu suseikėti — atsako senelis. 

Senelė nepatikėjo. O kad sužinotų, kokias tas bulves senelis seikės, 
ant sieko dugno laštelėjo dervos. Senelis seikėjo pinigus, ir vienas auk- 
sinis kreiceris prilipo prie sieko dugno. 

Senelė pamatė ir tol neatstojo nuo senelio, kol tas visą teisybę jai 
pasakė. Senelė supyko ant vištelės, kam ji kasdien dedanti tik po vieną 
kiaušinėlį, ir išvijo. Tegu, girdi, eina sau kaip gaidelis į žmones uždar- 
biauti. 

Pasileido vištelė per pievas, laukus ir rado tą auksinį kreicerį, kur 
gaidelis buvo pametęs. Prarijo tą kreicerį ir sugrįžo namo. 

— Tiesk audeklą! — rėkia senelei. 

Senelė nudžiugo, surinko visus audeklus, kiek tik buvo namuose. 
Vištelė užšoko ant audeklo, suplakė sparnais, užkudakino, bet iš jos 
iškrito tik vienas kreiceris. Senelė pamatė, kad iš vištelės maža naudos, 
ir papjovė. 

Senelė ilgai gyveno iš to kreicerio, kur buvo prilipęs prie sieko dugno, 
ir iš to, kur vištelė buvo parnešusi. Paskui senelis pasikvietė senelę 
pas save, ir juodu ėmė gyventi drauge. 

Matyt, kad jie gerai gyvena, — gaidelis dažnai užšoka ant senelių pa- 
langės ir gieda: 

— Kakariekū, seneli, patiesk audeklą! 

Ir jūs pabandykite patiesti, gal ir jums gaidys pabers aukso. 


Pasaka apie kate ir šunį 


S eniai, labai seniai gyveno neturtingas žmogelis. Jis nieko kita 
neveikė, tik medžiojo, bet niekaip vargšui nesisekė žvėries nudobti. Jo 
trylikametis sūnus Vasilis vis prašydavo šautuvo: 

— Leisk man, tėve, medžioklėn eiti, aš nukausiu žvėrį. 

O tėvas sako: 

— Dar tu mažas, sūnau. 

Kartą motina duoda Vasiliui dvidešimt filerių! ir liepia eiti duonos 
nupirkti. 

Eina Vasilis ir mato: berniūkščiai katę pliekia. 

— Vaikai, nekankinkite katės, parduokite man. 

Parsineša jis katę namo, o motina pyksta: 

— Duonos nenupirkai! 

— Kad katės buvo gaila. 

Motina vėl duoda dvidešimt filerių ir siunčia į krautuvę duonos. 

Eina Vasilis ir mato: berniūkščiai šunį muša. Jis nusipirko ir šunį. Vėl 
parėjo be duonos. Namie rado tėvą bemiegantį. 

Paėmė nemačiom tėvo šautuvą ir patraukė girion medžioti. Vaikštinė- 
ja, bet žvėries nė akyse nematyti. Staiga mato — ant buko gyvatė užsi- 
rangiusi. Ilgai nesvarstęs nusitaikė ir jau buvo bešaunąs, bet gyvatė 
prašneko žmogaus balsu: 


! Fileris — smulki vengrų moneta. (Vert.) 


170 


— Nežudyk manęs, berneli. Aš tau dovanosiu tokį daiktą, kad ligi 
gyvas man būsi dėkingas. 

Ir gyvatė padovanojo jam nuostabią dėžutę su sidabriniu raišteliu. Va- 
silis atvožė, o iš ten balsas: 

— Ką įsakysi, šviesiausiasis valdove? 

Bernaitis atsakė: 

— Kol kas nieko nenoriu, žiūriu, ar gerą dovaną gavau. 

Vasilis niekam neprasitarė apie tą dėžutę, kol jam sukako devynio- 
lika metų. | 

Mirė tėvas, bernaitis liko su motina. Kartą jis tarė: 

— Padaryk, motute, man vieną darbą. 

— Kokį, sūnau? 

— Pripiršk man karalaitę. 

Motina begal išsigando: kurgi matyta — jai, vargšei, pas karalių eiti? 
Ir vis dėlto nuėjo. 

— Šviesiausiasis karaliau! Noriu supiršti tavo dukterį su savo sūnum. 

— Ką gi, galima, — sako karalius.— Tik visų pirma tavo sūnus tegu 
pastato trijų aukštų namą, ir kad tas namas sukiotųsi į visas puses ant 
anties kojos. O nuo to namo ligi manojo tegul nutiesia gryno krištolo 
tiltą. Ir kad palei tą krištolinį kelią stovėtų karčemos. Štai tada leisiu 
už jo savo dukterį. 

Vasilis išėjo iš trobos, pasiėmė savo dėžutę. Atvožė, o iš ten balsas: 

— Ką įsakysi, šviesiausiasis valdove? 

— Noriu, kad čia stovėtų triaukštis namas ant anties kojos ir sukio- 
tųsi į visas puses. Ir kad nuo šito namo ligi karaliaus rūmų tiestųsi 
gryno krištolo tiltas, ir kad pakelėje stovėtų karčemos. 

Rytą karalius nubunda, žiūri — už lango šviečia krištolo tiltas, palei 
tą tiltą karčemos bestovinčios, o tolumoj matyti trijų aukštų namas. 

Vasilis eina krištolo tiltu pas karalių. Pasipiršo karaliaus dukteriai. 
Atšventė vestuves, ir Vasilis jaunąją pačią parsivedė į savo namus. 

Kartą karalaitė sako savo vyrui: 

— Nusibodo man taip sėdėti. Tegu duoda mums karalius bent kiek 
savo kariuomenės. 

Ir Vasilis paprašė karalių kariuomenės. 

Toliau gyvena. 

Vasilis vis su medžiotojais po miškus bastosi. O tarp kareivių atsirado 
vienas gudreiva. Jis dažnai užsukdavo pas karalaitę ir meilingai su ja 
šnekučiuodavosi. Padirbo jis veidrodį ir parodė karalaitei: 

— Ar nori pažvelgti, kokia tu graži? 

Karalaitei veidrodis begal patiko, ji buvo pasirengusi atiduoti už jį 
viską, net savo širdį. 

— Ko tu nori už tą daikčiuką? — klausia. 

— Nieko labai nenoriu, tik tos dėžutės, kur ant vinies kabo. 

Karalaitė pagalvojo pagalvojo, nukabino dėžutę ir atidavė tam 
kareiviui. Jis atvožė, o iš ten balsas: 

— Ką įsakysi, šviesiausiasis valdove? 

— Noriu, kad šitie rūmai stovėtų už Raudonųjų marių. 

Ir tučtuojau viskas persikėlė už Raudonųjų marių. O Vasilis liko 
girioje. Grįžta jis namo ir vietoj puikiųjų rūmų randa savo senutę tro- 
belę. 

Nuliūdo Vasilis: kas dabar bus? 

O anas kareivis su karalaite gyvena už marių ir kariuomenei koman- 
duoja. 

Karalius visa sužinojo, supyko ant žento, kad dukters neišsaugojo, ir 
liepė Vasilį įmesti į belangę baisioms kančioms. Vasilį taip užmūrijo, 
kad jis nebegalėjo nei atsisėsti, nei atsigulti. 

Vasilis neturėjo draugų, tik katę ir šunį. Katė vilko jam iš turtuolių 
podėlio lašinių, dešrų — maitino Vasilį ir šunį. 

Vasilis prie sienos išstovėjo dvejus ir dar pusę metų. Karalius pama- 
nė, kad kalinio nė kaulų jau nebelikę. 

O katė pritempė Vasiliui peno keletui savaičių, ir abu drauge su šu- 
niu išėjo ieškoti dėžutės. 

Ėjo ėjo ir priėjo prie Raudonųjų marių. Žiūri — Vasilio namas sukasi 
ant anties kojos. Bet kaip tenai nukakti, kaip marias perplaukti? Katė 
plaukti juk nemoka. 

Šuo ir sako: 

— Sėsk ant manęs, plauksime. Rasi, išlaikysiu. 

Katė liuoktelėjo šuniui ant nugaros, o šuo murktelėjo vandenin ir 
nuplaukė, Ir perplaukė Raudonąsias marias. 

Išlipo į krantą, šuo liko, o katė nulėkė į namus ant anties kojos. 
Vaikštinėja po kiemą, nežino, kaip vidun įlįsti — durys ir langai už- 
daryta. 

Atėjo naktis, visi užmigo, šviesas užgesino. 

Katė užšoko ant lango ir krebždina: „Miau..., miau..., miau..." 

Karalaitė nubudo, pravėrė langą, įleido katę į svetainę ir vėl atsigulė. 
O katė užšoko ant lovos, murkia ir ieško akimis, žiūrinėja, bene dėžutę 

kur pamatys. Peršoko ant kitos lovos, klauso — miega ir šeimininkas. 
Prisliuogė prie kaklo, užgriebė raištelį, o toliau — ir dėžutę. Ėmė tyliai tą 
raištelį graužti. Graužė graužė, kol pergraužė. Paskui griebė dėžutę dan- 
timis, išmušė langą ir nudūmė. Atlekia prie marių, šuo ir klausia: 

— Dėžutę ar turi? 

— Turiu. 

— Duok man, tu gali išmesti. 

— Neduosiu, tu pamesi. 

Ginčijosi ginčijosi, pagaliau dėžutę šuo įsikando į dantis ir nešasi. O 
kai plaukė per jūrą, banga taip siūbtelėjo, šuo vandeniu užspringo ir 
dėžutę išmetė. į 

Išlipo į krantą, katė klausia, kur dėžutė, o šuo sako: 

— Įkrito į jūrą. 

— Argi aš tau nesakiau, kad pamesi? 

Ir ėmė ginčytis. Taip susiginčijo, kad katė nuvijo šunį. Ji liko ant 
kranto, o šuo nubidzeno pas Vasilį. 

Vaikštinėja katė pakrante alkana, pikta, sielvarto prislėgta. Staiga 
žiūri — žvejai tinklą betraukią. Katė priėjo ir taip gailiai užkniaukė, 
kad vienas žvejas pagailėjo, perskrodė didžiulę žuvį, išėmė vidurius ir 
numetė katei. 

Alkana katė tampo tuos vidurius dantimis, nagais krapštinėja ir stai- 
ga jaučia kažką kieta. Žiūri — dėžutė. 

Katė nudžiugo, griebė dėžutę ir — greičiau pas Vasilį Peršoko per 
belangės sieną: 

— Ar tu gyvas dar? 

— Gyvas, bet labai silpnas. 

— Neliūdėk, štai tavo dėžutė. 

Vasilis paėmė dėžutę, atvožė, o iš ten balsas: 

— Ką įsakysi, šviesiausiasis valdove? 

— Noriu, kad šitos sienos subyrėtų į miltus. Ir dar noriu, kad mano 
rūmai šičia sugrįžtų. | 

Bemat viskas taip ir įvyko. 

Rytą karalius žiūri — tolumoj už lango namas ant anties kojos į visas 
puses sukiojasi, nuo to namo ligi rūmų krištolinis tiltas drykso, o abie- 
jose jo pusėse karčemos stovi. Karalius skuba tenai pažiūrėti, kas tuose 
rūmuose šeimininkauja. Nueina, ogi Vasilis su jo dukteria begyveną, 
kaip ir anksčiau. 

Karaliaus duktė prisipažino kalta esanti, ir Vasilis jai dovanojo — 
gerą širdį jis turėjo. O tą kareivį — jos suvedžiotoją — uždarė į be- 
langę. 

Ir pasaka baigta. 

Geležinis vilkas 


Kartą gyveno karalius. Jo rūmų kieme augo aukso kriaušė, bet nau- 
dos iš to medžio nebuvo. Kasmet vaisiai nuo kriaušės kažkur ding- 
davo. 

Karalius liepė savo sūnums saugoti. 

Atėjo vyriausiasis karaliaus sūnus ir atsigulė po kriauše. Atbėgo 
pelytė: 

— Karalaiti, gal duotum man ko užkrimsti? 

Tas pelytę nuvijo. Permiegojo po kriauše, rytą atsikėlė, žiūri — vėl 
medis tuščias. 

Karalius siunčia vidurinįjį sūnų, bet ir šis kriaušės nenusaugojo. 

Buvo ir trečiasis sūnus, Miša. Tasai tarė: 

— Aš eisiu, tėveli. 

Nuėjo jis prie medžio, susikūrė ugnį ir kepa lašinius. Atbėga pe- 
lytė: 

— Miša, duok man kąsnelį. 

Bernaitis ištepė duonos riekelę lašiniais ir davė pelytei. 

Tada ji tarė: 

— Eik miegoti, vidurnaktį aš tave pažadinsiu. Atlėks aukso paukštė 
su auksiniu krepšeliu ir ims raškyti kriaušes, o tu tyliai įkopk į medį, 
kad negirdėtų. Gal ir sučiupsi. 

Vidurnaktį pelytė pažadino bernaitį. Tasai žiūri — ant medžio tupi 
aukso paukštė. Įspraudė krepšelį tarp šakų ir skina kriaušes. 

Miša tyliai įkopė į medį ir čiupo paukštę už uodegos. Bet paukštė 
ištrūko, karalaičio rankoje beliko keletas plunksnų ir aukso krepšelis 
tarp šakų. 

Rytą Miša pareina namo. Karalius jį klausia: 

— Na, sūnau, ar nusaugojai kriaušę? 

— Nusaugojau, tik nelabai pavyko. Čiupau aukso paukštę, bet ištrū- 
ko, vien uodegą ir krepšelį paliko. 

Karalius užsirūstino ant vyresniųjų sūnų, kurie nemokėjo saugoti 
kriaušės taip, kaip saugojo jaunėlis, ir sako jiems: 

— Eikit sau, aš jūsų ir akyse matyti nenoriu! 

Vyresnieji sūnūs sėdo ant žirgų ir išjojo. Bet karalius žiūri, kad ir 
jaunėlis balnoja žirgą. 

— O tu kur, sūnau? 

— Josiu paukštės ieškoti. Reikia man ją sugauti, kitaip vėl vogs 
kriaušes. 

Joja dieną, joja dvi. Jau ir savaitė praėjo. Viename mieste mato — 
sėdi jo broliai karčemoje, geria, linksminasi. Miša į juos tik ranka 
numojo, užkando duonos, atsigėrė vandens ir toliau joja. 

Prijojo kryžkelę ir mato stulpą su užrašu: „Eisi kairėn — pražūsi, eisi 
dešinėn — negrįši, eisi tiesiai — suės tave Geležinis vilkas.“ 

Miša sustojo ir galvoja, ką čia padarius: grįžti namo ar eiti mirčiai 
į nagus? Čia niekur neparodyta gyvenimas. 

Ir nutarė joti tiesiai. Galvoja: „Susitiksiu vilką, atiduosiu jam žirgą, 
gal manęs ir nekliudys." 

Ir toliau joja. Prijoja aukštą kalną. Girdi — kažkas gaudžia, net 
žemė dreba. Žiūri — didžiulis vilkas išžiojęs baisius nasrus tiesiai prie jo 
belekiąs. 

Bernaitis nušoko nuo balno, riktelėjo: 

— Manęs neryk, imk žirgą! 

Vilkas surijo žirgą ir klausia: 

— Kur tu, Miša, keliauji? 

— Ieškau aukso paukštės. 

— O, kelias netrumpas! Sėsk ant manęs, tik gerai laikykis... 

Ir jie nudūmė į tolimą karalystę pas karalių Nenaudėlį. Vilkas sustojo 
pagiryje ir sako: 

— Dabar, Miša, eik pas karalių. Drąsiai drožk pro vartus, tavęs niekas 
nepastebės. Aš jau tuo pasirūpinsiu! Prie tvarto pamatysi narvelį su 

paukšte. Paukštę pasiimk, bet narvelio neliesk, išgirs sargai ir tave 
sučiups. . 

Miša praėjo pro karaliaus vartus, sargai jo nepastebėjo. Prieina prie 
tvarto, žiūri — tupi aukso paukštė auksiniame narvelyje. Miša pasiėmė 
paukštę, o paskui galvoja: ,„Ak, koks puikus narvelis! Gaila palikti,“ 

Vos Miša palietė narvelį ranka, pasigirdo gaudesys, trenksmas, riks- 
mas. Karaliaus tarnai pagriebė jį ir nuvedė pas karalių. 

— Kas tu toks? — klausia karalius. 

Miša prašo paleisti. Karalius sako: 

— Paleisiu, jeigu atvesi man iš kito karaliaus auksakartį žirgą. 

Eina Miša pas vilką. Vilkas širsta: 

— Ar aš tau nesakiau, kad neliestum narvelio?! Nedaug trūko, ir 
būtum prapuolęs. Tiek jau to! Eime žirgo pas kitą karalių. 

Nuėjo pas kitą karalių, ir vėl vilkas liepia: 

— Drąsiai eik pro vartus, tavęs niekas nepastebės. Įeisi į arklidę, 
ten stovi auksakartis žirgas. Žirgą išsivesk, bet kamanų neliesk, pama- 
tys tave ir sučiups. 

Miša nepastebėtas praėjo pro vartus. Atidarė arklidę, žiūri — auksa- 
kartis žirgas bestovįs. Pasiėmė jis tą žirgą ir pamanė: „Kokios puikios 
kamanos! Pasičiupsiu ir jas." 

Vos palytėjo ranka kamanas, pasigirdo gaudesys, trenksmas, riksmas. 
Sargai griebė jį ir nuvedė pas karalių. 

— Iš kur tu, vagie, atėjai? — klausia karalius. 

Miša papasakojo visą teisybę. Tada karalius sako: 

— Vienoj karalystėj yra auksaplaukė mergelė. Atvesi tą gražuolę — 
paleisiu tave, neatvesi — ir pasaulio krašte būsi surastas! 

Miša eina pas vilką. Tas begal supyko, davė sprandų karalaičiui. 

— Ar aš tau nesakiau, kad neliestum kamanų?! O tu manęs neklau- 
sai! Na tiek to. Sėsk ant manęs, lėksim į trečią karalystę tos mergelės. 

Nulėkė į trečią karalystę, tiesiai prie karaliaus rūmų. Vilkas sako: 

— Lauk manęs čia. Aš pats eisiu gražuolės. Tik nežiopsok! Jeigu tave 
čia sugaus, žūsi, 

Vilkas pasivertė puikiu šuniu. Vaikštinėja prie karaliaus vartų, mei- 
linasi sargams. Patiko jiems šuo, ir jie įleido jį į karaliaus kiemą. 

Šunį pamatė karalaitė, paprašė jai atiduoti. Jinai su tuo šuniu ir 
vaikštinėja po sodą. O kai sargyba nuėjo priešpiečių, šuo virto Geležiniu 
vilku, griebė karalaitę, užsimetė ant nugaros — tiek jį ir tematė. Iš- 
lėkė pro vartus. Ten ir Miša užšoko jam ant nugaros. 

O karalius pasibalnojo dvylikakojį žirgą Tatošą ir pasileido vytis. 
Po Tatošo kojom žemė dreba, iš šnervių dūmai verčiasi, iš snukio lieps- 
nos plieskia. 

— Oi oi! Nugarą kad svilina! — šaukia Miša. 

Vilkas sako: 

— Ištrauk man iš uodegos plauką ir mesk per petį, tik neatsisuk. 

Miša metė plauką, ir užpakaly išaugo geležinis kalnas. Tatošas to kal- 
no jau nebegali perlipti. O vilkas dumia toliau. Atiėkė į tą girią, kur 
pirma buvo susitikęs su Miša. Ten paliko karalaitį su mergele, o pats 
nudūmė aukso paukštės ir auksakarčio žirgo. 

Netrukus vilkas atgabena aukso paukštę ir atveda auksakartį žirgą. 
Atsisveikindamas sako: 

— Aš čia liksiu, o tu, Miša, keliauk į savo šalį. Tik žiū man, neužmik 
kur, — prapulsi. 

Miša liuoktelėjo ant auksakarčio žirgo, aukso paukštę įsikišo užantin, 
užsikėlė auksaplaukę mergelę ir joja. 

Prijojo lygų lauką ir sustojo pailsėti. Nušoko nuo žirgo, atsigulė ir 
užmigo. - 

Ėjo prošal Juodasis vienuolis. Ištarė jis burtažodį, ir Miša su žirgu 
virto akmeniu. O mergelę su paukšte vienuolis pasiėmė. Parsivedė mer- 
gelę į savo trobą ir sako: 

— Būsi mano pati! 

Kad ir kaip vienuolis kankino mergelę, toji būti jo pačia nepano- 
rėjo. 

Nemaža laiko praėjo. Kartą Geležinis vilkas susišaukė visus vilkus — 
jis buvo jų karalius. Vilkai savo karaliui apie šį, apie tą pasakoja. 
O Žvairys sako: 

— Šaly kelio mačiau žmogų ir žirgą, akmeniu virtusius. 

Geležinis vilkas viską suprato ir klausia: 

— Kas žino, kur yra gyvybės ir mirties vanduo? 

Niekas nežinojo, tiktai Žvairys. 

— Lėk greičiau, Žvairy, atnešk gyvybės ir mirties vandens. 

O to vandens šaltinis buvo Baisiojoje girioje, kur statūs kalnai vienas 
su kitu daužėsi. Sunku buvo prie vandens prieiti. Tik vidurdienį tie 
kalnai aprimdavo. Tada Žvairys ir liuoktelėjo prie šaltinio, pasėmė 
gyvybės ir mirties vandens; atnešė savo karaliui. 

Geležinis vilkas pašlakstė Mišą ir auksakartį žirgą gyvybės vandeniu, 
ir tie atgijo. 

— Na,— sako vilkas, — ar pameni, Miša, ką aš tau buvau sakęs? Ak 
tu! Praradai ir mergelę, ir paukštę, ir pats vos nepražuvai. Eik dabar 
ant Devintojo kalno. Ten gyvena medinė senelė, ji tau patars, ką da- 
ryti. Bet atsimink, kad Juodasis vienuolis, kurs nusivedė auksaplaukę 
mergelę ir paėmė aukso paukštę, yra labai galingas. Jis gali tave pra- 
žudyti. 

Nuėjo bernaitis ant Devintojo kalno, pasveikino senelę. Senelė pra- 
merkė akis ir klausia: 

— Ko tu, sūnau, ieškai? 

— Ieškau Juodojo vienuolio— atsakė Miša.— Tik nežinau, kur jis. 

— Jei tokia tavo laimė bus, rasi, — sako senelė.— Eik, tik atsimink: 
jeigų pamatys tave vienuolis — žūsi, nepamatys — grįši gyvas. Netoli 
nuo Juodojo vienuolio trobos auga senas bukas. Po to buko šaknimis 
pakasta šeivamedžio lazdelė, o joje — vienuolio jėga. Iškask tą lazdelę ir 
perlaužk pusiau. Tada vienuolis praras savo jėgą, ir tu galėsi drąsiai 
žengti į jo trobą. 

Pasakyta — padaryta. Miša po buku rado šeivamedžio lazdelę ir per- 
laužė. Paskui įeina trobon, žiūri — Juodasis vienuolis lovoje begulįs, mir- 
tim besivaduojąs. 

O mergelė sulysusi, pajuodusi, tik kaulai ir oda belikę — taip ją tas 
vienuolis buvo iškankinęs. 

Miša išsivedė mergelę, pasiėmė paukštę, užsėdo ant auksakarčio žirgo 
ir joja į savo karalystę. 

Pakelėje užsuko į smuklę, kur linksminosi vyresnieji Mišos broliai. 
Tie jau buvo visiškai puolę, bastūnais virtę. Vyresnysis sako vidu- 
riniajam: 

— Reikia Mišą nužudyti ir visą labą iš jo atimti. Nugabensime tė- 
vui, pasakysime, kad čia mūsų triūsas! 

Nutempė jie Mišą nuo žirgo ir šaukia: 

— Žiauria mirtimi mirsi, jeigu neprisieksi tėvui pasakyti, kad mūsų 
čia triūsas! 

Miša prisiekė nieko tėvui nesakysiąs ir ne anksčiau kaip po dvejų 
metų tegrįšiąs namo. Vyresnieji broliai atėmė iš jo auksaplaukę mer- 
gelę, auksakartį žirgą, aukso paukštę ir parjojo namo. 

Senasis karalius priėmė ir mergelę, ir žirgą, ir paukštę, numylavo 
vyresniuosius sūnus, atleido jiems ankstesnę jų kaltė. 

O mergelė vaikštinėja liūdna, ji irgi buvo prisiekusi nesakyti kara- 
liui teisybės. Karalius norėjo išleisti ją už vieno sūnaus, bet mergelė 
atsakė netekėsianti. 

Po dvejų metų parėjo Miša. Alkanas, nuplyšęs. Mergelė, pamačiusi 
jį, nudžiugo, atvedė pas senąjį karalių. O karalius klausia, kodėl Miša 
toks vargšas. 

— Nieko aš tau, tėve, nesakysiu, — atsakė Miša.— Tegu šit merge- 
lė papasakoja. 

Ir mergelė viską papasakojo. 

Tada karalius įsakė žiauriai nubausti vyresniuosius sūnus, o jaunė- 
liui atidavė savo karalystę. Miša vedė auksaplaukę mergelę, ir abu 
laimingai ėmė gyventi. 

Ir pasaka baigta. 


AŲ 


L 


Devynburnis 


(Gyveno pasaulyje varguolis ir turėjo sūnų. Bernaitis jau iš ma- 
žumės buvo toks stiprus, kad niekas jo nepajėgdavo įveikti. Ir valgy- 
davo jis už devynis, tai ir gavo Devynburnio vardą. 

Devynburnis, sukakęs penkiolika metų, nuėjo pas tėvą ir sako: 

— Užteks jau namie tūnoti, eisiu po pasaulį pasidairyti. 

— Gerai, sūnau, eik sau laimės paieškoti. 

Atsisveikino Devynburnis su tėvu ir iškeliavo. Nueina pas karalių 
ir prašosi tarnybon. Karaliui bernaitis patiko. 

— O kuo tau už tarnybą mokėti reikės? — klausia karalius. 

— Mokestis nedidelis— sako Devynburnis— Metus ištarnausiu ir 
duosiu tau vieną sprigtą į kaktą. 

Karalius nusijuokė: 

— Kvailas tu, daugiau prašyk! 

— Nieko daugiau man nereikia. 

Karalius nusistebėjo, bet sutiko. 

Jau dvi savaitės dirba Devynburnis pas karalių. Tas patenkintas 
nauju darbininku. Ką tik liepia, Devynburnis viską kaip reikia padaro. 

Kartą karalius įsakė tarnams važiuoti miškan malkų. 

— Kas greičiau parveš, tą gausiai apdovanosiu. 

Tarnai išvažiavo, o Devynburnio nepažadino. Jau ir saulutė aukš- 
tai, o jis vis miega. Galop atsibudo, žiūri — tarnų jau seniai nebėra, ir 
pats ėmė ruoštis. Pašėrė, pagirdė jaučius, sėdo į vežimą ir išvažiavo. 
Miške mato, kad kiti malkų jau prikirtę ir besiruošią namo. Devyn- 

burnis pririšo jaučius prie buko, numetė jiems glėbį šieno, o pats 
puolė rauti medžius su šaknimis ir versti ant kelio, kur karaliaus tarnai 
turėjo namo važiuoti. Medžių tiek privertė, kad ir per savaitę nenu- 
ritintum. Paskui prikirto malkų, susikrovė į vežimą ir nuėjo jaučių 
atrišti. 

Atėjo prie buko, žiūri — iš jaučių vieni kaulai belikę: vilkų pra- 
ryta. Supyko Devynburmnis ant vilkų, puolė gaudyti, nutvėrė už ausų 
ir sukinkė į vežimą. Paskui atsisėdo ant malkų, niūkina vilkus. Vil- 
kai tempia vežimą, o Devynburnis sėdi viršuje ir botagu pliauškina. 

Atsisuko, žiūri — paskui vežimą dimblina velnias ir vis taikosi ašį 
nulaužti. 

— Laužk laužk! — šaukia Devynburnis velniui. — Kai nulauši, ranka 
laikysi. 

Velnias nulaužė ašį. Ratas nuriedėjo, o velnias stovi, vaiposi. De- 
vynburnis šaukia velniui: 

— Laikyk ranka! 

— Tu pats laikyk! 

— Geruoju sakau, laikyk! 

— Nelaikysiu, ką tu man padarysi — kvatoja velnias, dar pasistaipy- 
damas. 

Devynburnis supyko, čiupo velnią ir kad spustels ranką — kraujas 
ir ištryško. Velnias iš skausmo taip suspiegė, kad net Devynburniui 
baisu pasidarė. 

— Na, ar laikysi? — klausia. 

— Laikysiu, laikysiu! — cypia velnias. 

Devynburnis atsisėdo ant vežimo ir ėmė varyti vilkus toliau. 

O velnias norėjo pabėgti. Paleido ašį ir spruko šalin. Laksto miške 
vingiais, kad pačiupti būtų sunkiau. Bet veltui. Devynburnis nela- 
bąjį pasisivijo, griebė už uodegos ir taip ore pasuko, kad tam net gal- 
voj pasimaišė. Paskui trenkė žemėn, ir velnias vos dvasios neišleido, 
sukaukė, net medžiai sudrebėjo. Devynburnis atitempė jį prie vežimo, 
įspraudė į rankas ašį, ir gena vilkus toliau. Privažiuoja prie kara- 
liaus rūmų. Karalius, kai išvydo Devynburnį su vilkais malkas beve- 
žantį, o velnią vietoj sulūžusio rato vežimą belaikantį, tai begal išsi- 
gando. Jis įsakė vartus uždaryti, Devynburnio į kiemą neleisti. 

O tasai šaukia velniui: 

— Eime perkelsim vežimą su malkomis per sieną, tik pamažu, kad 
vilkų nesutrintume. 

Veinias jau žinojo, kad su Devynburniu juokai menki, ir nepa- 
klausyti nedrįso. Perkėlė juodu vežimą su malkomis per rūmų sieną. 
Devynburnis vilkus iškinkė, suleido į arklidę, o pats iškrovė malkas 
ir eina pas karalių. 

Ką gi bedarys karalius, padovanojo Devynburniui brangų durtinį 
nuo savo pečių. 

Ir nuo tos dienos karalius pradėjo bijoti Devynburnio. „Jeigu jis 
toks stiprus, kad ir su velniu susidorojo, ir su vilkais, tai kas bus, 
kai metų galas ateis“, — pamanė karalius ir ėmė sukti galvą, kaip čia 
Devynburnį pražudžius. Kartą ir sako jam: 

— Važiuok malūnan grūdų sumalti. 

— Gerai, — sako Devynburnis.— O kur grūdai? 

Devynburnis išėjo ruoštis, o karalius liepė tarnams prigrūsti maišus 
kaulų ir sukrauti vežiman. 

Devynburnis išvažiavo į malūną, o karalius džiaugiasi: to malūno 
šeimininkai buvo velniai. Kas tik ten nuvažiuodavo, atgal jau nebe- 
grįždavo. 

Privažiuoja Devynburnis prie malūno, ir jį pamato tasai velnias, kur 
miške buvo pačiuptas. Nelabasis užtrenkė vartus ir sušaukė visus kitus 
velnius pasitarti. Jie nutarė Devynburnio į malūną neleisti. Tasai žiū- 
Ii — vartai uždaryti, šaukia: 

— Atidarykite! 

Velniai nedaro. 

Devynburnis spustelėjo vartus pečiais ir išvertė. Velniai puolė prie 
jo, o jis kad ėmė juos pliekti kuo pakliuvo. Raguotieji pabūgo, iš- 
lakstė. 

— Klausykite, velniai! — šaukia Devynburnis.— Atvežiau grūdų. Kad 
lig rytojaus man būtų sumalta. 

Vyresnysis velnias sako: 

— Eik sau geruoju, mes tau grūdų nemalsime. 

— Kaip nemalsite? — suriko Devynburnis.— Aš jus pačius tučtuoj 
į miltus sutrinsiu! 

Pačiupo vieną velnią, nutempė į malūną, įspraudė tarp girnapusių ir 
paleido vandenį. Kai velnias buvo gerokai aplamdytas, Devynburnis 
ištraukė jį ir klausia: 

— Na, kaip? Malsi ar ne? 

— Malsiu, malsiu! — sukaukė velnias.— Ateik rytoj rytą miltų. 

— Žiūrėkite man, nesumalsite — gero nelaukite! — pagrasino Devyn- 
burnis ir išėjo namo. 

Karalius, jį pamatęs, griebėsi už galvos. 

— Ką man daryti su tuo bernu? Pražudys jis mane! Jeigu jau su 
velniais malūne susidorojo, tai kas bus su manimi? 

Tada pasitiko Devynburnį ir klausia: 

— Kada miltus atveši? 

— Rytoj, — sako.— Tiktai jūsų karalystėje tokie jau malūnininkai — 
kol šonų jiėms kaip reikia neaplamdai, tai tvarkos nėra. 

Kitą dieną Devynburnis eina į malūną. Nueina, o velniai sako, kad 
miltų jie neprimalę, maišuose buvę vieni kaulai. 

— Meluojate! — suriko Devynburnis.— Maišuose buvo grūdai. Grei- 
čiau man čia miltus neškite! 

Velniai išsislapstė ir cypauja: 

— Neduosim tau miltų! Išeik! 

— Aha, gudraujate? — supyko Devynburnis. 

Puolė jis griozti visus kampus ir plyšius, čiupo velnius ir mėtė ant 
girnų. Velniai, kai buvo kaip reikia aplamdyti, aptrinti, ėmė Devyn- 
burnį prašyti, kad paleistų, ir pažadėjo vežimą pačių gerųjų miltų. Pri- 
krovė maišų su miltais, Devynburnis atsisėdo ant viršaus ir pasileido 
į karaliaus dvarą. Atvažiavo, maišus sukrovė svirnan. Karalius atėjo, 
pažiūrėjo, iš pradžių nudžiugo, o paskui vėl ėmė sukti galvą, kaip čia 
atsikračius tuo Devynburniu. Ir sugalvojo pasiųsti jį miškan. Gal, ma- 
nė, iš kelio išklysiąs ir laukiniai žvėrys sudraskysią. Pasišaukė Devyn- 
burnį, sako: 

— Rytoj nuneši į mišką naują apdarą mano tarnui. Jis jau penkeri 
metai ten kiaules gano. Paklausk, kaip sekasi, jau seniai apie jį nieko 
nežinau. Nesuradęs kiauliaganio, namo negrįžk. 

— Gerai, surasiu! 

Kitą dieną Devynburnis traukia į girią. O karalius dar liepia: 

— Jeigu tarnas nepanorės naujais vilktis, tu pats jį pervilk! 

— Pervilksiu! | 

Karalius džiaugiasi, mano, jau bus berno atsikratęs. 

Devynburnis nuėjo į girią. Ilgai bastėsi, vis kiauliaganio ieškojo ir 
nerado. Ir šaukė, ir švilpė — nieko. Vaikštinėja po girią, vaikštinėja, 
žiūri — lokys guli prie rąsto. 

— A, šit kur tu! Drybsai, tinginiauji, o kiaulių nėra kam ganyti? 
Dar ir neatsiliepi šaukiamas?! 

Priėjo prie lokio, kiša jam ryšulį su drapanomis: 

— Šit karalius tau atsiuntė. Greitai renkis. 

O lokys užlipo ant stuobrio, kažką murma. Devynburnis griebė jį 
už ausies, nutempė nuo to stuobrio ir vėl duoda ryšulį. Bet lokys tik- 
tai krypčioja nuo vienos kojos ant kitos, urzgia, pūškuoja. Bernas 
supyko, čiupo lokį už kojų ir žnektelėjo į rąstą. Lokys nutilo, liovėsi 
krypčiojęs. Devynburnis ėmė lokį rengti. Užtempė marškinius, kelnes 
ir dar kepurę su plunksna užmovė ant galvos. 

— Tu, brolyti, matau, sulaukėjai čia būdamas, net kalbėti pamiršai, 
gaurais apžėlei. Bet ne bėda! Kad tik karaliaus kiaulės būtų gerai ga- 
nomos. 

Devynburnis dairosi aplink, bet kiaulių nematyti. 

-— Kur kiaulės? — klausia. 

Lokys tyli. Jis vėl čiupo jį už ausies ir sako: 

— Jeigu neparodysi man kiaulių, tave patį pas jas nutempsiu! 

Devynburnis ilgai vedžiojo lokį po girią, kol susidūrė su šernų ban- 
da. Lokys pamatė šernus, įsispyrė kojomis į žemę, ir nė iš vietos. 
O Devynburnis griebė jį už pečių, pristūmė prie bandos, pasodino ant 
kelmo ir sako: 

— Čia tavo vieta! Sėdėk ir ganyk! Aš namo eisiu. 

Dar bernas nė žingsnio nežengė, o lokys jau lekia sau. 

— Aha, tai tu šitaip ganai karaliaus kiaules?! 

Lokį jis pasivijo, vėl atitempė už ausies į vietą, dar ir niuksą dėjo. 
Ir nuėjo savais keliais. Apsidairė, žiūri — lokys sėdi, kažką murma, 
o kiaulės į šonus dumia. 

— Ė, aš tave išmokysiu, kaip reikia kiaules ganyti! 

Devynburnis grįžo prie lokio ir taip jį apkūlė, kad tas ilgai dejavo. 
Pasodino lokį prie rąsto, įdėjo į leteną lazdą. Lokys sėdi, nekruta. 


— Dabar būsi geras kiauliaganys! — tarė Devynburnis ir patraukė 
namo. 


Ateina pas karalių, o tas, pamatęs Devynburnį, dar labiau negu pir- 
ma išsigando. Bet apsimeta ramus, klausia: 


— Na, kas girioje nauja? 

— Geriau neklausk, šviesiausiasis karaliau! Tas "kiauliaganys visai 
sulaukėjęs, gaurais apžėlęs. 

— O tu jį ar aprengei? 

— Taip, teko aprengti — jis ir apsivilkti, ir kalbėti jau pamiršęs. 

Karalius vėl ėmė sukti galvą, kaip atsikračius Devynburnio. Pasi- 
šaukė ir sako: 

— Ar moki šulinį mūryti? 

— Neteko, bet išmoksiu! — sako Devynburnis. 

Karalius liepė privežti didžiulių akmenų. Devynburmnis nusileido į šu- 
linį ir ėmėsi darbo. O karalius pašaukė tarnus, liepė jiems mesti ak- 
menis į šulinį, užversti Devynburnį. Bet tas krintančius akmenis gaudė 
ir dėliojo iš jų sienas. Tarnai ilgai mėtė akmenis, visiškai jėgų ne- 
teko. 

Vienas sako: 

— Eime pailsėti. Mes jį tikriausiai jau užplumpinome, 

Devynburnis taip pat kiek atsikvėpė, o paskui šaukia: 

— Ei, ką jūs ten veikiate, gal užmigote? 

Tarnai stebisi: 

— Kiek jau tų akmenų prisvaidėme, o jam nors kas! 

Jie nulėkė pas karalių, pasakoja. Karalius atėjo, žiūri: Devynbumis 
gyvas. Darbą jau bebaigiąs. Ir įsakė karalius atvežti didžiulį varpą, 
uždengti juo šulinį. 

Tarnai taip ir padarė. 

— Dabar jis jau nebeišlįs! — apsidžiaugė karalius ir nuėjo pietų. 

Pietauja, o Devynburnis šulinyje laukia, kada jam vėl pradės ak- 
menis mėtyti. Nesulaukęs lipa viršun. Užsivožė ant galvos varpą ir 
eina į karaliaus rūmus. Nusiėmė nuo galvos tą varpą kaip kepurę, 
nusilenkė. 

— Laba diena, šviesiausiasis karaliau! Skalsos! 

Pamatęs Devynburnį, karalius taip išsigando, kad ir žodžio nebegali 
ištarti. Net pamiršo, kad iš burnos kyšo vištos koja. Tarnai irgi pa- 
būgo, išlakstė kas kur. Karalius šiaip taip atsikvošėjo ir sako: 

— Tu esi ištikimas mano tarnas. Reikalauk, ko nori. Viską gausi, 
tik neduok man sprigto į kaktą! 

O Devynburnis sako: 

— Jokio atlyginimo man nereikia, tik to, kur buvo sulygta. 

Karalius Devynburnį įkalbinėja: 

— Kokia tau iš to nauda? Geriau duosiu pusmaišį aukso! 

— Nenoriu, šviesiausiasis karaliau, jokio aukso. Noriu tiktai duoti 
tau vieną sprigtuką! 

— Imk du maišus aukso! — maldauja karalius. 

— Nereikia man aukso! 

Puolė karalius prieš Devynburnį ant kelių, prašo, meldžia: 

— Imk tiek, kiek panešti galėsi! 

Devynburnis pagailėjo senelio karaliaus ir sutiko. 

Apėjo su karaliumi visus jo podėlius, paėmė visą auksą, kiek ten 
buvo, ir patraukė namo. Auksą atidavė tėvui. Ir vargšas tapo turtin- 
gesnis už patį karalių. 


TIT 
V, pią | d 


Dvylika brolių 


U ž aukštų kalvų, už plačių klonių gyveno vargdienis ir turėjo 
jis dvylika sūnų. Sūnūs užaugo, jau ir pačias vesti jiems metas. Bet 
kaipgi vesi, kad jokio labo nėra. Pasikvietė juos tėvas ir sako: 

— Vaikai, nieko aš jums duoti negaliu, pats nieko neturiu, tik šias 
dvi rankas. Eikite į žmones ieškoti sau laimės. Tik neišskliskite į visas 
puses, laikykitės draugėj ir pačias paimkite iš vienų namų. 

Sūnūs paklausė tėvo patarimo ir susiruošė kelionėn. Vos tik pra- 
aušo, sėdo ant žirgų ir išjojo. 

Joja joja ir susitinka keleivį. Sustoja, klausia, bene žinąs tokius na- 
mus, kur būtų dvylika nuotakų. 

Keleivis pagalvojo ir sako: 

— Žinau! Mūsų sodžiuje yra dvylika seserų. Ir visos dailios kaip 
saulė. Bet nepatariu pirštis: tų gražuolių motina — ragana. Ji jau ne 
vieną nugalabijo. 

Broliai padėkojo ir vis dėlto, kad ir labai bijodami, nujojo pas tą 
raganą. 

Pamatė ragana, kad joja pas ją dvylika jaunikaičių, atvėrė vartus ir 
įleido. Dukterys paėmė žirgus, nuvedė į arklidę. Broliai įėjo į sve- 
tainę ir nupasakojo, ko atjoję. Ragana sako tinkanti atiduoti savo 
dukteris, bet su mergelėmis jie galėsią pasikalbėti tik kitą dieną. Bro- 
liai neprieštaravo, ir ragana pakvietė juos vakarienės. Kai mergelės 
dengė stalą, pats jaunasis, Ivanas, išėjo į kiemą pažiūrėti žirgų. O jo 
žirgas šnibžda: 

— Gerai, kad atėjai, ragana jus visus nori prapuldyti. Negerk per 
vakarienę vyno, kur tau bus įpilta. O dabar sukeisk mus vietomis su 
dvylika raganos žirgų. 

Bernaitis taip ir padarė. Grįžo į trobą, žiūri, ant stalo pilna valgy- 
mų, stovi taurės su vynu. 

Ivanas nespėjo broliams pasakyti, kad negertų vyno. Tie jau bu- 
vo paragavę. 

Po vakarienės visi sugulė miegoti. Broliams paklojo toje svetainėje, 
kur vakarieniavo, o šeimininkė su dukterimis nuėjo į gretimą. 

Vienuolika vyrų tuoj pat užmigo, o dvyliktasis, Ivanas, nemiega. 
Vis galvoja, kaip pačiam išsigelbėjus ir brolius iš bėdos ištraukus. Ir 
sugalvojo. Prieš pat vidurnaktį Ivanas atsikėlė, tyliai nusėlino į gre- 
timą svetainę. Mato — ir šeimininkė, ir dukterys kietai miega. Jis pa- 
ėmė vieną dukterį ant rankų, nunešė ten, kur broliai miegojo, 0 vy- 
riausiąjį brolį pernešė į anos vietą. Šitaip Ivanas sukeitė vietomis 
vienuolika raganos dukterų su savo vienuolika brolių. O paskutinio- 
sios, dvyliktos, pernešti nespėjo — šeimininkė ėmė lovoje vartytis. Ma- 
tyt, vidurnaktis atėjo, buvo metas raganai atsibusti. 

Ivanas palindo po lova ir žiūri, ką ragana darys. Mato — ima toji 
į rankas aštrų kalaviją, patykomis eina į gretimą svetainę. Naktis buvo 
tamsi, ragana nepastebėjo, kad vietoj svečių jos dukterys bemiegan- 
čios. Ir ėmė ji kapoti galvas savo dukterims. 


Nuėjo į arklidę ir taip pat nukapojo galvas visiems žirgams tuose 
garduose, kur jinai buvo sakiusi pastatyti jaunikaičių žirgus. Tamsoje 
nepamatė, kad Ivanas arklius buvo sukeitęs vietomis. 

Grįžo ragana į trobą ir vėl griuvo miegoti. Kai ėmė knarkti, jau- 
nėlis brolis išlindo iš palovio, nusigavo į arklidę, išvedė savo ir vie- 
nuolika brolių žirgų. Paskui ėmė nešioti iš trobos miegančius brolius. 
Išneša vieną, pasodina ant arklio, pririša prie balno ir eina kito į vidų. 
Šitaip Ivanas išnešiojo visus vienuolika. Po raganos vaišių jie mie- 
gojo kaip užmušti, nieko nebejuto. 

Ivanas atidarė vartus, užšoko ant savo žirgo ir išjojo. Kiti žirgai su 
miegančiais raiteliais ant balnų nusekė paskui. Nušuoliavo jie toli nuo 
raganos namų, pasislėpė tankiame miške. 


Saulė patekėjo, ir broliai tuojau nubudo. Nieko nesupranta: atsigulė 
svetainėje, o dabar sėdi ant savo žirgų, stipriai prie balnų pririšti, ir 
aplink gūdi giria. 


189 


Jaunėlis brolis jiems viską papasakojo, kas buvo nakčia. Bet broliai 
Ivanu netiki, pyksta, kad jis juos nuo tokių gražuolių atskyręs. Jau- 
nėliui apmaudu pasidarė, graudžiai jis pravirko. O vyriausiasis sako: 

— Jeigu iš tiesų taip buvo, kaip Ivanas sako, tai mums reikia grįžti 
ir tą raganą užmušti. 

Broliai sujudo sukruto: 

— Gerai sako vyriausiasis! 

— Jojam! 

O Ivanas dar gailiau pravirko: 

— Nejokite, mano broliai! Ragana visus pražudys. 

Tie nė girdėti nenori: 

— Išsigandai, tai lik čia. Ir be tavęs apsieisime! 

Atraišiojo vienas kitą nuo balnų, sudrožė savo žirgams, ir tik dulkių 
stulpai iš paskos nurūko. 

Ivanas liko tarpumiškėje. 

Ragana jau belaukianti brolių. Kai tik jie sujojo į kiemą, visus tuo- 
jau nužudė. O jaunėlis brolis išsileido keliauti po pasaulį, savo dalios 
ieškoti. 

Joja joja, žirgas jam ir sako: 

— Užsimerk, šeimininke, ir nedrįsk atsimerkti, kol aš tau leisiu. 

Bernaitis užsimerkė. Žirgas pakilo kaip viesulas ir pasileido virš 
miškų, virš kalnų, virš plačių slėnių. Lekia jie tartum vėjas, o Ivanas 
vis nori pasidairyti aplink. Nebeištvėrė, atsimerkė ir pamatė toli že- 
mai žalią pievą, o joje plieskiantį tartum saulė auksinį plauką. 

— Sustok, ištikimasis žirge! — riktelėjo Ivanas.— Aš matau aukso 
plauką. 

Žirgas sako: 

— Sakiau tau neatsimerkti, o tu nepaklausei. Ką dabar daryti? Na 
gerai, pasiimk tą aukso plauką. Tik žiū, paskui nesigailėk. 

Žirgas nusileido ant žemės, Ivanas paėmė aukso plauką, vėl užsi- 
merkė, ir nulėkė jie toliau. O bernaičiui vis rūpi pasidairyti. Atmerkė 
vieną akį, mato — žemai žemai kelias, o ant jo šviečia, tartum saulė 
degtų, aukso pasaga. 

Žirgas supyko ant savo šeimininko už smalsumą, bet ką darysi! — 
vėl nusileido ant žemės. Ivanas paėmė ir pasagą. 

Ir prijojo jie sostinę. Ivanas nuėjo į karaliaus pilį tarnybos ieškoti. 
Karaliui bernaitis patiko, ir sako jis: 

— Būsi arklininku. 

Ivanas nusilenkė karaliui ir paprašė leisti jam savo žirgą pastatyti * 
į arklidę greta karaliaus žirgų. 

— Ką gi,— sako karalius, — statyk ir savo. 

Gyvena Ivanas karaliaus arklidėje, žirgus prižiūri, šaltinio vandeniu 
girdo, rinktiniais grūdais šeria. Kartą Ivanas valė savo ištikimąjį Žir- 
gą, o tas šnibžda šeimininkui į ausį: 

— Paimk savo aukso pasagą ir paglostyk ja kiekvieną arklį kara- 
liaus arklidėje. Visi jie taps auksiniai. 

Ivanas taip ir padarė. Bet nieko gera neišėjo: kitas karaliaus arkli- 
ninkas slapta žiūrėjo. Jis pamatė aukso pasagą ir nulėkė į rūmus. 
Karaliui papasakojo, kokį stebuklą turįs naujasis arklininkas. 

Karalius pasikviečia Ivaną ir sako: 

— Tavo aukso pasagos man nereikia, bet atvesk tą auksakartį ris- 
tūną, kurs ją pametė. Neatvesi — galvą nukirsiu. 

Nuliūdo Ivanas — kur to auksakarčio žirgo ieškoti?! Nuėjo į arkli- 
dę ir guodžiasi ištikimajam žirgui. O tasai šnibžda: 

— Nesigraužk, šeimininke. Rytoj turėsi auksakartį. Eik pas karalių 
"r paprašyk trijų maišų avižų ir trijų glėbių šieno. Mane pašersi, pa- 
girdysi, o rytoj, vos prašvitus — į kelionę. | 

Pasakyta — padaryta. Pašėrė, pagirdė savo ištikimąjį žirgą, ir jie iš- 
sileido kelionėn. Žirgas kaip viesulas pakilo ligi pat debesų. Lekia jie 
virš miškų, virš kalnų, virš plačiųjų slėnių. Žirgas ir sako: 

— Ar žinai, šeimininke, kur mes jojame? 

— Žinot nežinau, matyt nematau,— atsako Ivanas. 

— Nagi pas tą raganą, kur tavo brolius nužudė, — sako žirgas.— 
Auksakartį ristūną ji turi. Bet laiko ne arklidėje, o ant savo trobos 
aukšto. Nujosiu prieš pusiaunaktį, ragana miegos. Aš atsistosiu prie 
lango ir pūsiu į ją, kad dar stipriau užmigtų. O tu užlipk ant aukšto. 
Aukso plauku pasišviesk. Prie auksakarčio prieik tyliai, kad jis ne- 
sužvengtų. O jei sužvengs, ragana išgirs, nubus ir nugalabys tave. 
Atsiminsi? 

— Atsiminsiu,— sako Ivanas. 

— Kai prieisi prie auksakarčio, užmesk ant jo aukso plauką, ir žir- 
gas taps klusnus, nuolankus. Tik nepamiršk, kad reikia skubėti, — vi- 
durnaktį turime būti toli nuo raganos namų. 

Viskas taip ir buvo, kaip ištikimasis Ivano žirgas sakė: Ivanas išvedė 
auksakartį žirgą, užsėdo ant jo, ir tas kaip viesulas pakilo lig pat 
debesų. Ištikimasis žirgas irgi skrenda, neatsilieka nuo šeimininko. 

Rytą iš savo rūmų išėjo karalius su karaliene ir karalaičiu, o pilies 
kieme bestovįs auksakartis žirgas, spindi kaip saulė. Visi negali tuo 
atsistebėti. Karalius įsižiūrėjo, pamatė ant auksakarčio kaklo aukso 
plauką ir sako Ivanui: 

— O dabar atvesk man gražuolę, iš kurios kasų šitas plaukas iškri- 
to. Neatvesi — galvą nukirsiu. 

Ivanas nuliūdo — kur tos auksaplaukės ieškoti!? Nuėjo į arklidę ir 
viską apsakė ištikimajam žirgui. O tas šnibžda: 

— Nesielvartauk, šeimininke. Rytoj ir mergelę atvesime. Eik pas ka- 
ralių, tegu duoda tris maišus avižų ir tris glėbius šieno. Pašersi mane, 
pagirdysi, o rytoj, vos praaušus,— keliausime, 

Rytą kaip viesulas pakilo žirgas lig padebesių. Ir vėl nulėkė jie pas 
tą raganą, kur Ivano brolius pražudė — auksaplaukė buvo jos jaunėlė 
duktė. Ta, kurios Ivanas tamsią naktį nebespėjo išnešti iš svetainės ir 
paguldyti į savo vietą. 

Prieš vidurnaktį atlekia jie į raganos kiemą. Ragana miegojo. Žirgas 
tyliai priėjo prie lango, papūtė į raganą, toji dar kiečiau užmigo. 
Ivanas įlindo į trobą, paėmė ant rankų auksaplaukę gražuolę ir išsi- 
nešė. Prie slenksčio jo laukė ištikimasis žirgas. Bernaitis užšoko ant 
žirgo, prispaudė mergelę prie krūtinės, ir jie nudūmė į karaliaus pilį. 

Vidurnaktį Ivanas girdi už nugaros baisų triukšmą. Atsisuka, žiū- 
Ti — tartum juodas debesys lekia paskui juos ragana. Ivanas išsigan- 
do, o ištikimasis žirgas sako: 

— Ji mūsų nepavys! 

Ir pasileido dar greičiau. Jau ir rytas netoli, jau ir aušti pradėjo, 
O ragana vis nelieka. Vos žirgas su Ivanu ir auksaplauke mergele spėjo 
užlėkti už aukštų akmeninių karaliaus pilies sienų, ragana taip trenkėsi, 
kad net galingos sienos ir visa pilis sudrebėjo. Prapliupo baisi audra. 
Bet ragana jau nieko negalėjo padaryti — patekėjo saulė, ir ji prarado 
savo piktą galią. 

Iš savo rūmų išėjo karalius su karaliene ir karalaičiu, gėrisi auksa- 
plauke mergele. Tokios gražuolės jie dar niekada nebuvo matę. Ir pa- 
noro karalius, kad jo sūnus vestų tą mergelę. 

Ėmė ruošti vestuves. Tada mergelė sako karaliui: 

— Tekėsiu už jūsų sūnaus, jeigu jis atneš mano smuiką. Tas smuikas 
namie liko. 

Pasišaukia karalius Ivaną ir liepia jam atnešti stebuklingąjį smuiką. 

— Neatneši — galvą nukirsiu. 

Ivanas nuėjo pas ištikimąjį žirgą, o tasai šnibžda: 

— Nesielvartauk, šeimininke, atnešim tą smuiką. Jis raganos skry- 
nioje. Bet tas smuikas ne paprastas. Jis gyvas, su šaknimis. Aš papū- 
siu į raganą pro langą, kad ji kiečiau miegotų, o kai tu įeisi į svetainę, 
tave paversiu pele. Įlįsi į skrynią, nugrauši smuiko šaknis. Tada tu vėl 
žmogumi atvirsi. Smuiką paimsi, o tada — tegu gaudo vėją lauke. 

Viskas taip ir buvo. Bet Ivanas, šokdamas ant žirgo, pirštu užkliudė 
smuiko stygą. Ji taip suskambo, kad garsas nuaidėjo per septynias 
karalystes. Išgirdo tą garsą ragana, šoko ant šluotos ir lyg juodas de- 
besis pasileido paskui Ivaną. Staugia, rėkia: 

— Pasivysiu tave, bjaurybe! Atlyginsiu ir už savo dukteris, ir už 
nužudytus arklius, ir už auksakartį žirgą, ir už smuiką! Nepabėgsi! 

Ištikimasis Ivano žirgas įtempia visas jėgas, lekia greičiau už vėją. 
Ragana negalėjo pasivyti — žirgas su Ivanu peršoko aukštas karaliaus 
pilies akmens sienas. 

Rytą iš savo rūmų išeina karalius su karaliene ir karalaičiu, o Iva- 
nas paduoda jiems smuiką. 

Paėmė karalius smuiką, padavė auksaplaukei gražuolei ir klausia: 

— Dabar tekėsi už mano sūnaus? 

— Tekėsiu— atsako mergelė,— tik tegu karalaitis prieš vestuves iš- 
simaudo karštame stepių kumelių piene. 

Pripylė pieno didžiulį vario puodą, pastatė vidury kiemo ir užvirino. 
Karalius klausia: 

— O kas dar gali šitame piene išsimaudyti? 

— Išsimaudys jūsų arklininkas, — atsako mergelė. 

— Tai tegu jis pirmas maudosi, — liepia karalius. 

— Jūsų valia — sako Ivanas,— tik truputį palaukite. Aš — tučtuo- 
jau! 

„ Nubėgo jis į arklidę ir viską papasakojo ištikimajam savo žirgui. 
Žirgas pūstelėjo į Ivaną tris kartus ir sako: 

— Dabar eik, šeimininke, maudykis. 

Ivanas atėjo į kiemą, nusirengė ir šoko į puodą su verdančiu pienu. 
Išsimaudė ir tapo dar gražesnis. 

Tai pamatęs, karalius liepė savo sūnui lįsti į puodą. Karalaitis šoko 
į verdantį pieną ir bemat supliko. 

O Ivanas pagriebė gražuolę, užsėdo su ja ant savo ištikimojo žirgo ir 
išlėkė iš karaliaus kiemo už jūrų marių. 

Ten juodu susituokė ir dar po šiai dienai gyvena, jeigu nemirė. 

Akas 


S eniai seniai, anais laikais, kai dar nei mūsų tėvų, nei gal se- 
nelių šioje žemėje nebuvo, gyveno sau vargšas žmogus su pačia. Tu- 
rėjo jie vieną sūnų, tokį tinginį, kad niekam šitokio ir nelinkėtų. 
Veikti nieko neveikia, vis ant krosnies tūno. Pakiš motina jam ten val- 
gyti — pavalgo, nepakiš — taip alkanas sėdi, bet piršto nepakrutina. 

Tėvas su motina aimanuoja: 

— Ką su tavimi, sūneli, daryti, varge tu mūsų! Visi juk vaikai savo 
tėvams padeda, o tu tiktai duoną gadini! 

Aimanavo aimanavo senutė ir sako: 

— Ką tu, seni, manai? Sūnus jau užaugo, o dirbti nieko nemoka. 
Atiduotum kur į darbą, gal svetimi ko išmokytų. 

Išleido tėvas jį bernauti. Jis ten tris dienas išbuvo ir pabėgo. Už- 
lipo ant krosnies ir vėl sėdi. 

Apkūlė jį tėvas ir atidavė siuvėjui mokyti. Sūnus ir iš ten pabėgo. 
Ir pas kalvį buvo nusiuntę, ir pas batsiuvį — vis viena: atlekia — ir 
ant krosnies! Ką daryti? 

— Na,— sako senis, — nuvesiu tave, šiokį anokį, į kokią karalystę, iš 
ten nepabėgsi! 

Eina juodu sau. Nežinia, ar ilgai, ar trumpai ėjo, tik įžengė į tamsų, 
gūdų mišką. Pavargo, žiūri — apdegęs kelmas. Senis atsisėdo ant jo 
ir sako: | 

— Ak, kaip aš pavargau! 

Vos ištarė, staiga iš kažkur atsirado mažytis seniukas, visas raukš- 
lėtas, o barzda žalia, ligi kelių. 

— Ko tu, žmogau, nori iš manęs? 

Senis nustebo: iš kur toksai stebuklas radosi? Ir sako: 

— Argi aš tave šaukiau? 

— Kaip nešaukei? Atsisėdai ant kelmo ir sakai: „Ak!“ 

— Pavargau ir pasakiau: „Ak!“ O kas tu toks? 

— Aš girių karalius. Akas. O kur tu eini? 

— Einu sūnų atiduoti dirbti ar mokytis. Gal geri žmonės įkrės jam 
išminties. O namie vis ant krosnies sėdi ir dirbti nieko nenori. 

— Duok aš jį išmokysiu. Tik sutarkime: ateisi po metų, pažinsi — 
veskis namo, nepažinsi — dar metus paliksi man tarnauti. 

— Gerai,— sako senis. 

Sukirto rankomis. Senis namo parėjo, o sūnų Akui paliko. 

Nusivedė Akas bernaitį į aną pasaulį, tiesiai po žeme, atvedė prie 
žalios trobelės. O toje trobelėje viskas žalia: ir sienos žalios, ir suolai 
žali, ir Ako pati žalia, ir vaikai visi žali, ir tarnai taip pat žali. Paso- 
dino jis bernaitį ir liepia tarnams pavalgydinti. Davė jam žalių barš- 
čių ir vandens žalio. Pavalgė jis ir pagėrė. 

— Na,— sako Akas,— eik dirbti: malkų prikapok ir prinešk į trobą. 

Nuėjo bernaitis, kapoti nekapojo, tik nuvirto ant žolės ir užmigo. 
Ateina Akas, o jisai miega. Akas tuojau pašaukė tarnus, liepė pri- 
nešti malkų, paguldė bernaitį ant krūvos ir uždegė. 

Sudegė bernaitis! Akas pelenus pavėjui paleido, o viena žarija iš- 
krito iš pelenų. Apliejo ją Akas gyvybės vandeniu — vėl atsistojo ber- 
naitis, kaip niekur nieko. 

Vėl jam liepė malkas kapoti ir nešti. Jis vėl užmigo. Akas uždegė 
malkas, sudegino jį vėl, pelenus pavėjui paleido, o vieną žariją apliejo 
gyvybės vandeniu. Atgijo bernaitis ir toks pasidarė gražus, kad tik 
žiūrėk! Akas ir trečią kartą jį sudegino, vėl aplaistė žariją gyvybės 
vandeniu. Ir iš menkučio bernaičio radosi toks stuomeningas ir pui- 
kus kazokas, kad nei girdėta, nei regėta, tiktai pasakoje gali būti su- 
dėta. 

Išbuvo jis pas Aką metus. Eina tėvas sūnaus. Atėjo į girią prie to 
apdegusio kelmo, atsisėdo ir sako: 

— Ak! 

Akas ir išlindo iš po kelmo. 

— Sveikas, seni! 

— Būk sveikas, Akai! Atėjau savo sūnaus. 

— Na, eik. Pažinsi — bus tavo. Nepažinsi — dar metus man tarnaus. 

Nueina jie į žalią trobą. Akas paėmė maišą sorų, išpylė, suskrido 
žvirblių visas pulkas. 

— Na, išsirink: kuris tavo sūnus? 

Senis stebisi: visi žvirblaičiai vienodi, visi kaip vienas. Nepažino 
sūnaus. 

— Tai eik namo, — sako Akas.— Dar metus pasilieku tavo sūnų. 

Praėjo ir antri metai. Eina vėl senis pas Aką. Atėjo, atsisėdo ant 
kelmo ir sako: 

— Ak! 

Akas išlindo. 

— Na, eik išsirink savo sūnų. 

Įvedė jį tvartan, o tenai avinai, visi kaip vienas. 

Senis žiūrėjo žiūrėjo — negalėjo pažinti savo sūnaus. 

— Eik,— sako Akas.— Dar metus tavo sūnus pagyvens pas mane. 

Nuliūdo senis, susitarta šitaip, nieko nepadarysi. 

Prabėgo ir treti metai. Nuėjo senis vėl sūnaus vaduoti. Eina mišku, 
girdi — Zzyzia prie ausies musė. 

Nuveja senis tą musę, o jinai vėl zyzia. 

Atsitūpė musė ant ausies, ir staiga senis girdi: 

— Tėve, čia aš, tavo sūnus! Išmokė mane Akas visokių mandrybių, 
dabar aš jį apgausiu. Lieps jis tau vėl mane išsirinkti ir išleis daug 
baland: ių. Tu jokio kito nesirink, tik tą, kur po kriauše tupės, grūdų 
neles. 

Nudžiugo senis, norėjo dar su sūnum pakalbėti, o musė jau nulė- 
kusi. .. 

Ateina senis prie apdegusio kelmo. 

— Ak! 

Išlindo Akas ir nusivedė jį savo požeminėn girių karalystėn. Atvedė 
prie žalios trobelės, papylė saiką grūdų ir ėmė šaukti balandžius. Su- 
lėkė jų tokia daugybė, kad viešpatie tu mano! Ir visi kaip vienas. 

— Na, išsirink savo sūnų! 

Visi balandžiai lesa grūdus, o vienas po kriauše tupi pasišiaušęs, 
nelesa. 

— Va mano sūnus! 

— Na, įspėjai, seni! Imk savo sūnų. 

Paėmė Akas tą balandį, persimetė per kairįjį petį — radosi toks pui- 
kus jaunikaitis, kokio dar niekas nebuvo matęs. Tėvas džiaugiasi, gla- 
monėja sūnelį, bučiuoja. 

Ir sūnus begal džiaugiasi. 

— Eime, sūneli, namo! 

Eina keliu. Sūnus pasakoja, kaip pas Aką gyvenęs. 

Tėvas ir sako: 

— Na, gerai, sūneli. Tarnavai tu trejus metus pas velnią, nieko ne- 
užtarnavai, likome mes tokie pat vargšai. Bet ne bėda! Kad tik gyvas 
sugrįžai. 

— O tu neliūdėk, tėve, viskas bus gerai. 

Eina jie toliau ir susitinka medžiotojus: jų kaimynai ponai lapes 
begaudą. Sūnus pasivertė skaliku ir sako tėvui: 

— Ponas ims derėti tavo skaliką — parduok už tris šimtus rublių, 
tik antkaklio neduok. 

Ir nusivijo lapę. Pasivijo, sugavo. Ponai iššoko iš miško — ir prie 
senio: 

— Ar tavo, seni, šuva? 

— Mano. 

— Geras skalikas! Parduok. , 

— Pirkite. 

— O kiek nori? 

— Tris šimtus rublių, tik be antkaklio. 

— O kam mums tas tavo antkaklis! Mes geresnį padarysime. Imk 
pinigus, šuva mūsų. 

Paėmė šunį ir vėl užsiundė lapes. Bet šuva ne paskui lapę, o tiesiog 
miškan. Atvirto ten bernaičiu — ir vėl pas savo tėvą. 

Eina vėl, tėvas ir sako: 

— O kas mums, sūnau, tie trys šimtai rublių? Tik padargus įsigyti 
ir trobą kiek aptaisyti, o gyventi vėl nėra iš ko! 

— Gerai, tėve, neliūdėk. Tuojau susitiksime putpelių medžiotojus, 
aš pasiversiu sakalu, tu mane ir parduok už tris šimtus rublių. Tik, 
žiūrėk, kepuraitės neparduok! 

Eina jie laukų, užlėkė ant jų medžiotojai. Pamatė senį su sakalu. 

— Parduok, seni, tą savo sakalą! 

— Pirkite. 

— O kiek nori? 

— Duokite tris šimtus rublių. Atiduosiu sakalą, tik be kepuraitės. 

— Ė, kam mums ta kepuraitė! Mes jam aksominę pasiūsime. 

Sukirto rankomis. Gavo senis tris šimtus rublių ir nuėjo toliau. 

Medžiotojai paleido tą sakalą paskui putpeles, o jis tiesiai miškan. 
Krito ant žemės, vėl virto bernaičiu ir pasivijo tėvą. 

— Na, dabar prasigyvensime pamažėle! — sako senis. 

— Palauk, tėve, dar daugiau gausime! Kai eisim per turgų, aš pasi- 
versiu žirgų, 0 tu mane parduok. Duos tau tūkstantį rublių. Tiktai 
kamanas pasilik! 

Šit nueina jie turgun. Sūnus pavirto žirgu. Žirgas toks -pašėlęs — ir 
prieiti baisu! Senis veda už kamanų, o jis piestu šoka, kojomis žemes 
ardo. Atsirado čia pirkėjų nematyta daugybė — dera iš senio žirgą. 

— Tuūkstantį rublių be kamanų,— sako senis, — tai atiduodu. 

— Ir kam tos tavo kamanos! Mes jam paauksuotas padarysime,— 
sako pirkėjai. 

Duoda penkis šimtus. Bet senis užsispyrė, nesutinka. Staiga prieina 
prie jo vienaakis čigonas: 

— Kiek tau, žmogau, už arklį? 

— Tūkstantį be kamanų. 

— A! Brangu, tėve! Imk penkis šimtus su kamanomis. 

— Ne, netinku! — sako senis. 

— Na, šešis imk. 

Kaip ėmė čigonas derėtis, tai senio ir per žingsnį nepaleidžia. 

— Na, imk, tėvai, tūkstantį, tik su kamanomis. 

— Ne, kamanos mano! 

— Mielasis, kurgi matyta, kad arklį kas parduotų be kamanų? 
O kaipgi tu jį iš rankų į rankas atiduosi? 

— Kaip sau nori, kamanos mano! 

— Na, tėvai, aš tau dar penketą rublių pridėsiu, duokš arklį! 

Senis pagalvojo: kamanos kokias tris grivenas kainuoja, o čigonas 
duoda penkis rublius. 

Ėmė ir atidavė. 

Sukirto jie rankas, nuėjo senis namo, o čigonas užšoko ant arklio. 
O čia ne čigono, bet Ako būta. Apmovė jis bernaitį! Pasileido žirgas 
lyg vėjas aukščiau medžių, žemiau debesų. Ir vis kanopomis trenkia, 
taiko numesti Aką. Bet ne taip dar buvo! 

Šit atjojo jie girion į požemio karalystę. Akas trobon įėjo, o žirgą 
prie priebučio pririšo. 

— Sučiupau vis dėlto nenaudėlį! — sako Akas savo pačiai — Pavaka- 
riais nuvesk pagirdyti. 

Nuvedė vakare pati žirgą prie upės, žirgas ėmė gerti ir vis giiyn 
brenda. Boba iš paskos, rėkia, barasi, o jis vis gilyn ir gilyn. Timptelė- 
jo galvą, jinai kamanas ir paleido. Puolė žirgas vandenin ir pavirto 
ešeriu. Boba ėmė rėkti. Atbėgo Akas, neilgai galvojęs, pasivertė ly- 
deka — ir ėmė vaikytis ešerį. 

— Ešery, ešerėli, šaunusis puikorėli, pasisuk į mane, aš pašnekinsiu 
tave! 

O ešerys atsako: 

— Jeigu tu, kūmuti, pasišnekėti nori, šnekėk,— aš ir taip tave girdžiu. 

Ilgai vaikėsi lydeka ešerį, negali pačiupti. O ešerys jau pavargti 
ėmė. 

Staiga pamatė jis prie kranto maudyklę. O tuo metu karaliaus duktė 
maudytis ten ėjo. Šit ešerys išsigavo ant kranto, pavirto žiedu su auk- 
siniu aptaisu ir pariedėjo karalaitei po kojų. Karalaitė pamatė. 

— Ak, puikus žiedelis! — Paėmė ir ant piršto užsimovė. 

Parbėgo namo ir giriasi: 

— Kokį aš, tėve, gražų žiedą radau! 

Karalius įsigrožėjo. 

O Akas pamatė, kad ešerys pasivertė žiedu, tuojau pavirto pirkliu 
ir eina pas karalių. | 

— Sveiki, jūsų didenybe. Aš pas jus su reikalu atėjau. Įsakykite 
savo dukteriai atiduoti mano žiedą. Aš jį savo karaliui vežiau ir į van- 
denį netyčia įmečiau, o jinai paėmė. 

Įsakė karalius pašaukti karalaitę. 

— Atiduok, dukrele, žiedą, šeimininkas atsirado. 

Jinai pravirko, kojomis ėmė trepenti. 

— Neatiduosiu! Užmokėk pirkliui, kiek prašo, o žiedas mano. 

Akas taip pat nenusileidžia: 

— Vargas mano galvelei, jeigu šito žiedo savo karaliui nenuvešiu! 

Karalius vėl įkalbinėja: 

— Atiduok, dukrele, per mus dar žmogų nelaimė ištiks! 

— Na, jeigu taip, — sako karalaitė —tai nei tau, nei man tegu ne- 
būna! — ir metė žiedą ant žemės. 

Tik pažiro žemčiūgai po visą trobą, o vienas žemčiūgas pariedėjo 
karalaitei po kulniuku. Jinai ir atsistojo ant jo. Tada Akas pasivertė 
pesliu ir ėmė žemčiūgus lesti. Lesė lesė — visus sulesė, pasunkėjo, vos 


199 


pajuda. O vieno grūdelio po karalaitės kulniuku nepastebėjo. Ir tas 
žemčiūgėlis išriedėjo, virto vanagu ir puolė peslį. 

Peslys ir paskristi nebegali. Kaptelėjo vanagas snapu kelis kartus 
pesliui per galvą — tas ir kvapą išleido. Taip ir nebeliko daugiau Ako. 
O vanagas atsitrenkė į žemę ir pavirto puikiu jaunikaičiu. Tokiu pui- 
kiu, kad pamatė jį karalaitė ir tuojau pamilo. Sako ji tėvui: 

— Kaip sau nori, tėve, aš tekėsiu tik už šito jaunikaičio, daugiau 
už nieko. 

Karalius nenori už prasto leisti, bet ką dukrai padarysi! Pagalvojo 
pagalvojo ir įsakė alų, vyną daryti, svečius kviesti. Tokias smagias 
vestuves iškėlė, kad visus metus jas minėjo. 

Ir aš ten buvau, alų, midų gėriau, burnoj neturėjau, per barzdą 
varvėjo, šit jinai ir pabalo. 


Stebuklingas kiaušinis 


K adaise vieversys buvo karaliumi, o karaliene — pelė, ir turėjo 
juodu savo lauką. Pasėjo lauke kviečių. Užderėjo kviečiai — ėmė abu 
grūdus dalytis. Ir liko vienas grūdelis. Pelė sako: 

— Tebūnie jis man! 

O vieversys: 

— Ne, man! 

Ėmė abu galvoti —ką čia padarius? Eitų į teismą, bet nieko nėra 
ten aukštesnio už juos. Pelė ir sako: 

— Leisk aš jį perpus perkąsiu. 

Karalius tiko. O pelė griebė grūdą ir smuko urvan. Surenka tada 
karalius Vieversys visus paukščius, nori kariauti prieš karalienę Pelę; 
o karalienė visus žvėris sutelkia ir pradeda karą. Suėjo visi miškan, 
„ir vos tik pabando žvėrys kokį paukštį čiupti, tas — ant medžio; O 
paukščiai kapliuoja žvėris skrisdami. Šitaip kapojosi jie visą dieną, 
paskui vakare sutūpė pailsėti. Apsidairė karalienė Pelė — nėra skruz- 
džių. Ir įsakė jinai, kad vakare būtinai ir skruzdės prisistatytų. Liepė 
joms karalienė užropoti nakčia į medžius ir pagraužti paukščių sparnus. 

Kitą dieną, vos auštant, karalienė šaukia: 

— Nagi kelkitės kariauti! 

Ir koks tik paukštis pakyla, tai ir krinta žemėn, o žvėris jį ir su- 
drasko. Štai ir nugalėjo karalienė karalių. 

Mato vienas erelis, kad prasti reikalai, tupi ant medžio, nelekia. 
Staiga eina pro šalį medžiotojas; pamatė ant medžio erelį ir taikosi šau- 
ti. Ėmė erelis jį prašyti: 

— Nešauk manęs, mielasis, aš tau didelėje bėdoje būsiu naudingas! 

Nusitaikė medžiotojas antrą sykį, o erelis vėl jį prašo: 

— Paimk mane geriau, pamatysi, kokią paslaugą aš tau padarysiu! 

Nusitaikė medžiotojas trečią sykį, o erelis jį vėl prašo: 

— Oi brolau mielasis! Nešauk manęs, geriau pasiimk, aš tau didelę 
paslaugą padarysiu! 

Medžiotojas patikėjo, užlipo, pasiėmė erelį nuo medžio ir nešasi. 

Erelis jam sako: | 

— Parsinešk mane namo ir penėk mėsa, kol man sparnai ataugs. 

O tasai žmogus turėjo dvi karves ir trečią jautį. Šit ir papjovė jam 
žmogus vieną karvę. Sulesė per metus erelis karvę ir sako žmogui: 

— Leisk paskraidyti, pažiūrėsiu, ar ataugo man sparnai. 

Išleido jis erelį iš trobos. Paskraidė, paskraidė erelis, atlekia pusiau- 
dienį pas žmogų ir sako: 

— Dar mažai jėgų turiu. Papjauk man kitą karvę! 

Paklausė žmogus, papjovė. Erelis sulesė ją per metus ir vėl kad pa- 
sileis... Lėkė vos ne visą dieną, parlekia vakare ir sako šeimininkui: 

— Papjauk ir jautį! 

Galvoja žmogus: „Pjauti ar nepjauti?" O paskui ir sako: 

— Karvės prapuolė, tegu ir šitas prapuola! 

Ėmė ir papjovė jautį. Sulesė erelis tą jautį per metus, o paskui kad 
nėrė — lėkė aukštai aukštai, net lig debesų. Parlekia vėl ir sako: 

— Na, dėkui tau, žmogau, išlaikei tu mane, o dabar sėsk ant nu- 
garos. 

Žmogus klausia: 

— O kodėl? 

— Sėsk, ir viskas! — sako. 

Jis ir atsisėdo. 

Nunešė jį erelis iki padebesių, o paskui paleido žemyn. Lekia žmo- 
gus žemyn. Nedavė erelis jam nukristi, pagriebė ir klausia: 

— Na, kaip tu jauteisi? 

Tas atsako: 

— Buvau tartum nei gyvas, nei miręs. 

O erelis jam sako: 

— Va šitaip buvo ir man, kai tu į mane taikei. 

Paskui pridūrė: 

— Na, sėsk dar. 

Nenorėjo žmogus ant jo sėsti, bet ką darysi — atsisėdo. Ir nunešė jį 
erelis prie padebesių, paleido iš ten žemyn, sučiupo gal kokia pora 
sieksnių nuo žemės ir klausia: 

— Na, kaip tu jauteisi? 

Tas atsako: 

— Atrodė, kad mano kauleliai jau 2 išsibarstę. 

Tada erelis jam sako: 

— Va šitaip buvo ir man, kai tu antrą kartą į mane taikei. Na, 
sėsk vėl! 

Tasai atsisėdo. Ir kad nėrė erelis net už debesų, kad paleido žemyn, 
ir pagriebė visai pažemiais, paskui klausia: 

— Na, kaip tu jauteisi, kai ant žemės kritai? 

Tas jam atsako: | 

— Tartum jau visai buvau pražuvęs. 

Tada erelis jam tarė: 

— Taip ir man buvo, kai tu trečią kartą į mane taikei. 

O paskui ir sako: 

— Na, dabar vienas kitam jau nesame kalti: nei tu man, nei aš tau. 
Sėsk, lėksime pas mane svečiuosna. 

Šit lekia jie ir lekia, nulekia pas erelio dėdę. Ir sako erelis žmogui: 

— Eik į trobą, kai paklaus tave, ar nematęs, girdi, kur augintinio, 
tu atsakyk: „Jeigu duosite man stebuklingą kiaušinį, tai ir jį patį 
atvesiu.“ 

Įeina žmogus trobon. Erelio dėdė jį klausia: 

— Ar su gerais ketinimais, ar su blogais atėjai? 

Jis atsako: 

— Geras kazokas vaikšto tiktai su gerais. 

— Gal ką girdėjai apie mūsų sūnėną? Jau treti metai, kai išėjo 
į karą, bet žinios jokios nėra. 

O jis jiems sako: 

— Jeigu duosite man stebuklingą kiaušinį, tai ir jį patį atvesiu. 

— Ne, jau geriau tegu mūsų akys jo niekada nemato, negu tau 
stebuklingą kiaušinį atiduosime. 

Erelis jam sako: 

— Skriskime toliau. 

Skrenda ir skrenda. Atskrenda pas jo brolį; ir čia jis tą patį sako, 
ką ir pas dėdę, o stebuklingo kiaušinio taip ir negauna. 

Nulekia jie tada pas erelio tėvą, erelis ir sako medžiotojui: 

— Eik į trobą, ir kai ims apie mane klausinėti, tu pasakyk, girdi, 
mates mane ir galįs patį atvesti. 

Įeina jis trobon. Erelio tėvas klausia: 

— Ar su gerais ketinimais, ar su blogais atėjai? 

Jis atsako: 

— Geras kazokas vaikšto tiktai su gerais. 

Ėmė jį klausinėti: 

— Ar nematei kur mūsų sūnaus? Šit jau ketvirta vasara jo nebėra, 
išėjo kur kariauti, tikriausiai jį ten užmušė. 

O medžiotojas ir sako: 

— Aš jį mačiau, jeigu duosite man stebuklingą kiaušinį, ir jį patį 
jums atvesiu. 

Šit erelio tėvas ir klausia: 

— O kam jis tau? Geriau mes duosime daug pinigų. 

— Pinigų aš,— sako,— nenoriu, duokite man stebuklingą kiaušinį! 

— Tai eik ir atvesk jį mums, tada duosime. 

Įvedė jis erelį trobon. Kai pamatė jį tėvas su motina, taip apsidžiau- 
gė, kad atidavė stebuklingą kiaušinį, ir sako: 

— Žiūrėk, nesumušk jo niekur kelyje. Kai sugrįši namo, padaryk. 
didelį aptvarą, ten ir sumušk. 

Eina žmogus, eina, ir taip užsinorėjo gerti. Užtiko šulinėlį. Vos pra- 
dėjo gerti, staiga iš netyčių stuktelėjo į kibirą stebuklingąjį kiaušinį 
ir sumušė. Ir kad ėmė lįsti iš kiaušinio galvijų banda... Lenda ir len- 
da. Puolė vaikytis jis tą bandą: iš vienos pusės pagena, o banda į kitą 
išlaksto... Rėkia vargšelis: niekaip vienas nesusidoroja! Staiga prišliau- 
žia prie jo Smauglė ir sako: 

— O ką tu man duosi, jeigu aš tau suvarysiu bandą atgal į kiaušinį? 

Jis jai sako: 

— O ko gi tu nori? 

— Atiduok man, ko namie nepalikai, — sako Smauglė. 

— Gerai,— sako. 

Štai suvarė jinai jam visą bandą į kiaušinį, užlipdė kaip reikia, pa- 
davė į rankas. 

Pareina Žmogus namo, o tenai sūnus jam gimes. Jis griebėsi už 
galvos. 

— Taigi aš tave, sūnau mano, Smauglei pažadėjau! 

Liūdi abudu su pačia, o paskui ir sako: 

— Ką gi daryti? Ašaromis sielvarto. nesumažinsi! Reikia kaip nors 
gyventi pasaulyje. 

Užtvėrė jis didelius aptvarus, sumušė kiaušinį, išleido bandą. Pra- 
turtėjo. Gyvena jie sau, gyvena, jau ir sūnus paaugo. 

Ir sako jis: 

— Tu mane, tėtuk, Smauglei pažadėjai. Ką gi darysi, kaip nors pra- 
gyvensiu! 

Ir išėjo jis tada pas tą Smauglę. Nueina, o Smauglė jam ir sako: 

— Jeigu padarysi man tris darbus, tai namo grįši, jeigu nepadarysi, 
tai aš tave surysiu! 

O buvo aplink jos namus kur tik akį užmesi didžiulis miškas pel- 
kyne. Smauglė jam ir sako: 

— Išrauk man šitą mišką per vieną naktį, žemę suark, pasėk kvie- 
čių, nupjauk, gubosna sustatyk, ir kad man per naktį iš tų pačių kvie- 

Eina jis prie pelkės nuliūdęs. O netoli stovėjo akmeninis stulpas, ir 
tame stulpe buvo užmūryta Smauglės duktė. Prieina jis prie to stulpo 
ir rauda. 

Smauglės duktė jį klausia: 

— Ko tu verki? 

— Kaipgi aš, — sako, — neverksiu. Smauglė man davė tokį darbą, kad 
jokiais galais aš jo neįveiksiu, ir dar liepė per vieną naktį. 

— Kokį darbą? 

Jis papasakojo. 

Jinai jam sako: 

-- Čia tik pradžia, paskui bus dar sunkiau! Jeigu imsi mane per pa- 
čią, aš tau viską padarysiu. 

— Gerai,— sutinka jaunikaitis. 

— O dabar, — sako jinai, — gali miegoti. Rytoj atsikelk anksčiau, nu- 
neši jai ragaišį. 

Įlindo jinai miškan ir kad sušvilps — visas miškas tik sugirgždėjo, 
tik sudrebėjo, ir toje vietoje jau ir ariama, ir sėjama. Iškepė jinai iki 
aušros ragaišį, padavė jam. Nunešė jisai Smauglei į namus ir ant sta- 
lo padėjo. 

Atsibunda Smauglė, išeina į kiemą, žiūri miško link, o vietoj jo tik 
ražienos ir gubos bestovinčios. 

— Na, padarei, kas buvo liepta! Žiūrėk, kad ir antrą darbą pada- 
rytum! — Ir tuojau įsako: — Prakask aure aną kalną ir taip prakask, 
kad Dnepras ton pusėn tekėtų, ir pastatyk prie Dnepro svirnus, at- 
plauks baržos, ir tu prekiausi tais kviečiais. Kai aš rytoj rytą atsi- 
kelsiu, kad viskas būtų padaryta! 

Eina jis vėl prie stulpo, verkia. O toji mergelė jį klausia: 

— Ko verki? 

Jis viską jai papasakojo, ką Smauglė jam įsakė. 

— Čia tik pradžia, paskui bus dar sunkiau! Eik miegoti, aš viską 
padarysiu. 

O mergelė kad sušvilps — kalnas jau ir kasasi, ima tekėti Dnepras, 
o šalimai svirnai statosi. Atėjo mergelė, pažadino jį, liepė duoti iš svir- 
nų pirkliams kviečių. 

Atsibunda Smauglė, žiūri — viskas padaryta, kas buvo sakyta. Liepia 
jam trečią kartą: 

— Sugauk man šią naktį auksinį zuikį ir atnešk ankstų rytą. 

Eina jis vėl prie akmeninio stulpo, rauda. O mergelė jį klausia: 

— Na, ką ji tau liepė? 

— Liepė sugauti auksinį zuikį. 

— Šitas darbas tikrai sunkus: kas žino, kaip tą zuikį sugauti! Einam 
prie uolos, gal pavyks. 

Priėjo prie uolos. Ir sako jinai jam: 

— Atsistok prie urvo. Aš vysiu, o tu gaudyk. Tik žiūrėk: kas tik iš 
urvo lįs, čiupk,— tas ir bus aukso zuikis! 

Staiga iššliaužia iš urvo šnypšdama gyvatė. Jis ją ir praleido. 
Mergelė klausia: 

— Na ką, niekas neišlindo? 

— Ne,— sako, — gyvatė išlindo, išsigandau, pamaniau, gali įkąsti, ir 
praleidau. 

Jinai jam sako: 

— Juk ten ir buvo aukso zuikis! Na, žiūrėk, aš vėl einu: jeigu kas 
išlįs ir pasakys, kad čia nėra aukso zuikio, tu netikėk, čiupk! 

Įlindo jinai į urvą, vėl veja. Staiga išlenda sena senutėlė ir klausia: 

— Ko tu, sūneli, čia ieškai? 

— Aukso zuikio. 

O jinai jam sako: 

— Iš kurgi jis čia bus! 

Pasakė ir nuėjo. Paskui išlenda mergelė, klausia jį: 

— Na ką, nėra zuikio? Niekas neišėjo? 

— Ne,— sako, — išėjo senė, klausė, ko ieškąs. Pasakiau, kad aukso 
zuikio, o jinai sako, čia jo nėsą, aš ją ir praleidau. 

Tada mergelė sako: 

— Kodėl gi tu jos negriebei? Juk čia ir buvo aukso zuikis! Na, da- 
bar jau daugiau jo nebesugausi, nebent aš pati pavirsiu zuikiu, o tu 
nuneši ir padėsi Smauglei ant stalo. Tik neduok jai į rankas. Jeigu 
atiduosi, ji pažins ir sudraskys mudu abudu. 

Taip jinai ir padarė: pavirto zuikiu, o jis paėmė ir nunešė tą zuikį, 
padėjo Smauglei ant stalo ir sako: 

— Šekit zuikį, aš einu sau. 

— Gerai, — sako, — eik. 

Jis ir išėjo. Ir vos Smauglė iššliaužė iš namų, zuikis vėl pavirto 
mergele ir paskui jį Ėmė juodu bėgti drauge. Bėga bėga. Smauglė 
pažiūrėjo, mato — kad čia ne zuikio būta, o jos dukters, ir pasileido 
vytis, nori ją sudraskyti. Pati Smauglė nesivijo, pasiuntė savo vyrą. 
Lekia jis paskui, girdi bėgliai — jau žemė dunda... Mergelė ir sako: 

— Vejasi! Pavirsiu aš kviečiais, o tu seniu. Kai tave kas paklaus: 
„Ar nematei jaunikaičio su mergele, ar nepraėjo, girdi, pro šalį?" — 
atsakyk: „Praėjo, kai dar šituos kviečius sėjo.“ 

O čia ir Smauglys belekiąs, klausia senį: 

— Ar nepraėjo čia jaunikaitis su mergele? 

— Praėjo. 

— Ar seniai? — klausia. 

— Kai šituos kviečius sėjo. 

Smauglys ir sako: 

— Šituos kviečius laikas jau ir pjauti, o jie tik vakar prapuolė— 
Ir atgal sugrįžo. 

Atvirto Smauglės duktė vėl mergele, o senis jaunikaičiu, ir bėga to- 
liau. 

Parlekia Smauglys namo. Pati jo klausia: 

— Na, ar pavijai? Ar nieko nesutikai kelyje? ' 

— Ne,— sako,— sutikau: saugojo senis kviečius; aš jį paklausiau, 
ar nepraėjo, girdi, jaunikaitis su mergele? O jis sako: praėjo, kai dar 
šituos kviečius sėjo, o tuos kviečius jau metas pjauti, aš ir grįžau. 

Tada pati jam sako: 

— Kodėl gi tu šito senio ir kviečių nesudraskei? Jie ten ir buvo! 
Lėk vėl, ir kad man sudraskytum! 


Lekia Smauglys. Ir juodu girdi, kad jis vėl vejasi, net žemė dejuo- 
ja. Mergelė sako: 

— Oi, vėl vejasi! Aš pasiversiu vienuolynu, tokiu senu, jau jau 
begriūvančiu, o tu — vienuoliu. Ir kai tave kas paklaus: „„Ar nematei, 
girdi, tokių ir tokių?“ — tu sakyk: „Mačiau, kai dar šitą vienuolyną 
statė.“ 

O šit ir Smauglys belekiąs. Jis klausia vienuolį: 

— Ar nepraėjo čia jaunikaitis su mergele? 

— Praėjo, — sako, — kai dar šitą vienuolyną statė. 

Smauglys sako: 

— Juk jie vakar dingo, o vienuolynas prieš kokį šimtą metų buvo 
statomas. 

Pasakė ir atgal grįžo. 

Pareina namo, pačiai pasakoja: 

— Mačiau vieną vienuolį, prie vienuolyno bevaikštinėjantį; paklau- 
siau, 0 jis sako, praėję, girdi, kai dar vienuolyną statė, bet tam vie- 
nuolynui jau šimtas metų, o jie gi vakar prapuolė. 

Tada pati ir sako: 

— Kodėl gi nesudraskei to vienuolio ir kodėl vienuolyno nesugrio- 
vei! Juk ten jie ir buvo! Na, dabar aš pati lėksiu, tu niekam netinki! — 
Ir išlėkė. 

Lekia... Girdi anie — žemė tik dejuoja, tik dreba visa. Mergelė jam 
sako: 

— Dabar mes žuvę: jau Smauglė mus vejasi! Paversiu aš tave upe- 
liu, o pati pavirsiu ešeriu. 

Atlekia Smauglė, sako upei: 

— Na ką, pabėgote? 

Ir bemat ji pavirto lydeka ir ėmė vytis ešerį: nori sugauti, o tasai 
atsuka savo adatas. Vaikėsi vaikėsi, bet nepačiupo. Sugalvojo ji tada 
visą upę išmMaukti. Puolė gerti, prigėrė ir sprogo. 

O mergelė sako tada jaunikaičiui: 

— Dabar jau mums nėra ko bijoti! Eime į tavo namus, tik žiūrėk, 
kai įeisi trobon, visus gali bučiuoti, tik dėdės vaiko nebučiuok; jei 
pabučiuosi, tai ir mane pamirši. O aš eisiu į kaimą ir kam nors par- 
sisamdysiu. 

Įėjo jis trobon, su visais pasisveikino ir pats sau pagalvojo: „Kaipgi 
aš su dėdės kūdikiu nepasibučiuosiu? Dar ką bloga jie pamanys.“ Pa- 
bučiavo jis vaikutį ir bemat pamiršo savo mergelę. 

Pagyveno jis pusmetį ir vesti sumanė. Žmonės patarė jam gražiai 
mergelei pasipiršti, ir pamiršo jis tą, kur jį nuo Smauglės išgelbėjo, 
kitai pasipiršo. 

Vieną vakarą prieš pat vestuves kviečia jaunimą vakaroti —, iš teš- 
los lipdyti“. Pakvietė ir tą mergelę, su kuria jis bėgdamas gelbėjosi, 
nors niekas ir nežinojo, kas ji per viena. Ėmė jaunimas lipdyti. Ir nu- 
lipdė ta mergelė iš tešlos balandį su balandėle, pastatė ant grindų — 
ir staiga tapo jie gyvi. Ir balandėlė burkuoja balandžiui: 

— Negi tu pamiršai, kaip aš tau mišką roviau, kviečius ten sėjau, 
iš kviečių ragaišį kepiau, kad Smauglei nuneštum? 

O balandis burkuoja: 

— Pamiršau, pamiršau! 

— Negi tu pamiršai, kaip aš už tave kalną prakasiau ir Dneprą ten 
paleidau, kad baržos prie svirnų priplauktų ir kad tu kviečius par- 
duotum? 

O jis burkuoja: 

— Pamiršau, pamiršau! 

Balandėlė vėl klausia: 

— Negi tu pamiršai, kaip mudu aukso zuikį gaudėme? 

O balandis burkuoja: 

— Pamiršau, pamiršau! 

Dabar jaunikaitis viską atsiminė ir vedė tą mergelę. Ir gyvena da- 
bar juodu laimingai. 


Stebuklingas veidrodis, kilimas 
ir obuolys 


S eniai, labai seniai gyveno karalius ir turėjo tris sūnus. Atėjo 
metas aniems vesti. Ir nutiko taip, kad visi trys broliai pamilo vieną 
mergelę, lankė ją, bet vienas apie kitą nieko nežinojo. 

Ėmė jie pirštis tai mergelei. Atjojo vienas, paskui antras, galop — 
trečias karalaitis. Ir niekaip jie nesutaria, kam teks nuotaka. Mergelė 
ir sako: 

— Kas man iš jūsų atneš pačią brangiausią ir pačią paprasčiausią 
dovaną, už to ir tekėsiu. 

Sėdo broliai ant žirgų ir išjojo skirtingais keliais. Nujojo į pasaulio 
kraštą. 

Joja vyriausiasis brolis ir susitinka senelį. Apsakė jam savo bėdą. Se- 
nelis ir sako: 

— Palauk, gal aš tau padėsiu... Imk šitą veidrodį. Kai norėsi suži- 
noti, kas kur dedasi, pažvelk į jį. 

Padėkojo karalaitis seneliui ir grįžta atgal. 

Tuo tarpu senelis atsidūrė jau kito karalaičio kelyje ir klausia, kur 
tas joja. Karalaitis jam apsakė. 

— Palauk,— sako senelis, — gal aš tau kuo padėsiu. Imk šitą kilimą, 
kai išvyniosi ir pasakysi: ,Nešk mane ten ir ten!"— jis tave ir nuneš, 
kur panorėsi. 

Padėkojo seneliui vidurinysis brolis ir grįžta namo. 

Paskui senelis atsidūrė jau paties jauniausiojo kelyje. Klausia jį, kur 
ir ko jojąs. Karalaitis viską papasakojo. Senelis sako: 

— Gal aš tau padėsiu. Imk obuolį. Jame slypi tokia jėga, kad jeigu 
kas jau bus myriop ir paragaus to obuolio, tuojau pasveiks. 

Paėmė jaunėlis karalaitis obuolį, grįžta atgal. 

Ir sujojo visi trys karalaičiai į vieną vietą. Rodo vienas kitam savo 
dovanas. 

— Eime,— sako vienas, — pažiūrėti į veidrodį, ką mūsų nuotaka da- 
bar veikia. 

Pažiūrėjo, o mergelė mirtim besivaduojanti. Begal visi nuliūdo. Vi- 
durinysis brolis sako: 

— Sėskim ant kilimo ir nunešim jai tą gydomąjį obuolį. 

Sėdo jie ant kilimo ir liepia: „Nešk mus ten ir ten!" 

Pakilo kilimas ir greitai nunešė brolius prie nuotakos namų. Įėjo 
jie vidun. Vos jaunėlis prikišo jai prie lūpų obuolį, ji tučtuojau pa- 
sveiko. 

Tada ėmė broliai rodyti jai savo dovanas. 

Mergelė tarė: 

— Į veidrodį ne visada žiūrėsiu, ant kilimo neskraidysiu, o sveikatai 
obuolys man labai reikalingas. Kas jį atnešė, už to ir tekėsiu. 

Ir iškėlė jie vestuves. 

Senio sūnus ir senės duktė 


(Gyveno senis ir senė. Senė turėjo dukterį, o senis — sūnų. Kartą 
susirgo senis, namuose nėra ko valgyti. Pasiėmė senė kraitelę ir išėjo 
duonos ieškoti. Parsinešė, savo dukterį maitina, o senio sūnui neduo- 
da. Sako: „Tegu tėvas peni.“ Senis tada ir sako savo sūnui: 


— Nėr ko tau, sūneli, būti prie manęs. Eik tarnauti, nebūsi nuogas 
ir alkanas, 

Susiruošė sūnus ir išėjo. Eina, priėjo mišką, žiūri — pirkia bestovin- 
ti. Pirkioje pilna ponų, ir muzika groja. Jis atsistojo prie lango ir 
žiūri. Šit vienas ponas išėjo į lauką. 

— Ką tu čia veiki? — klausia. 

— Aš,— sako bernaitis,— paklydau. Atėjau ir žiūriu. 

— Eik trobon! 

Bernaitis įėjo. Ponai liepia jam šokti. Jis ir sako: 

— Kaipgi aš šoksiu? Esu alkanas. 

Davė jam pavalgyti, pagirdė. Klausia, ar sotus ir tempia šokti. 

— Kaipgi,— sako bernaitis,— basas šoksiu? 

Išėjo ponas, atneša batus. 

— Na, dabar eik šokti! 

— Kaipgi aš eisiu, kad mano kelnės nuplyšusios? 

Davė jam kelnes, 

— Na, eik šokti! 

— Diržo neturiu. 

Atnešė diržą, jis susijuosė. 

— Na, eik šokti! 

— Kaipgi šoksiu, nosinės nėra kišenėje. 

Davė nosinę. 

— Eik šokti! 

— O kepurė kur? 

Atnešė kepurę. 

— Nagi eik šokti! 

— Kaipgi čia šoksi, kad ir skatiko nėra kišenėje. 
Pririnko jam pinigų. 

— Na, eik pagaliau šokti! 

O čia gaidys: 

— Ka-ka-rie-kūūū! 

Iš tų ponų tik derva pasipylė. Išnyko. .. 
Bernaitis drožia namolei. 

Pareina — tėvas neatsidžiaugia: sūnus apsirengęs, pinigų parsinešęs. 
Mato senė, savo dukrą veja: 

— Eik ir tu, užsidirbsi, kaip jis. 

Duktė išėjo. Eina ir kaip tik prie tos pačios trobos priklydo. 
Stovi prie lango, žiūri — puotauja ponai, sienos dreba. 

Išėjo vienas į lauką. 

— Ką tu čia veiki? — klausia. 

— Atėjau pažiūrėti. 


— Eik į trobą! 
Įsivedė ją, liepia šokti. O jinai: 
— Aš neturiu batų, neturiu suknelės, neturiu...— Ir viską susakė: 


neturinti, girdi, drabužių, karolių, pinigų. .. 
Jai viską sunešė. 
Išsičiustijo merga ir leidosi šokti. O tie ir sudraskė ją. 


Krepšys 


K artą gyveno vyras su pačia. Juodu neturėjo vaikų. Pasėjo vy- 
Ias sorų. Soros užaugo puikios, atsižiūrėti negali. Bet, kur buvęs, kur 
nebuvęs, Vėjas — išlaužė soras. Pareina vyras namo ir verkia. 

— Neturėsim dabar, pačiute, mes košės. 


O pati jam sako: 


— Eik, vyreli, į teismą pas Vėjo tėvą: teužmoka už nuostolius. 
Eina vyras pas Vėjo tėvą, nusilenkia ir sako: 
— Ar žinai, ko aš pas tave atėjau? 


— Pasakysi. 


— Tavo sūnus išlaužė mano soras, tai atlygink man nuostolius. 
— Ką gi tau duoti? Nežinau, kuo mokėti. 
Ėmė Vėjo tėvas galvoti. Galvojo galvojo, o paskui ir sako: 


— Duosiu aš tau krepšį. 


— O ką aš su tuo krepšiu veiksiu? 
— Ką veiksi? Kai išalksi, pasakysi: ,„Krepšy, krepšy, atsirišk!“ Bus 
ko valgyti ir ko gerti, kiek tik širdis geidžia. 


— Kaip gerai! 

— O kai pavalgysi, pasakysi: 
siriš. 

— Labai gerai! 


„Krepšy, krepšy, užsirišk!“ Jis ir už- 


Parsinešė vyras krepšį namo ir giriasi pačiai: 
— Žiūrėk, pačiute, ką parnešiau. 

— O ką gi tu, vyreli, parnešei? 

— Krepšį. 

— Kokia be nauda mums iš to krepšio? 

— Šitas krepšys ne paprastas. Kai tik pasakysi: „Krepšy, krepšy, 
atsirišk!'— tai visko rasis tiek, kad ir nesuvalgysi. 

Pati pagriebė kibirą, išėjo prie šulinio ir giriasi kaimynėms: 

— Mano pats parnešė tokį krepšį, kai tik pasakysi: „„Atsirišk!“ — 
tai rasis tiek visko, kad ir nesuvalgysi. 

O kūmas, kai tik išgirdo, tai ir sako: 

— Aš ateisiu pas jus sekmadienį pietų. 

Sulaukė sekmadienio. Ateina kūmas svečiuosna. Pasodino jį pieių. 
Žiūri kūmas ir stebisi: nieko ant stalo nėra, ir krosnis nekūrenta. 

„Kas čia dabar? — galvoja.— Kuo gi mane jie vaišins?“ 

O šeimininkas kabina nuo vinies krepšį. Kūmas ir galvoja: „Negi 
moteriškė nebus pamelavusi?ę" 

Šeimininkas tuo metu padėjo krepšį ant stalo ir sako: 

— Krepšy, krepšy, atsirišk! 

Krepšys kai atsirišo, ėmė valgymų rastis: ragaišio, mėsos, barščių, 
kepta žąsis, bandelių su grietine, košės su pienu — ko tik širdis geidžia. 
Valgė valgė ir visko nesuvalgė. 

Parėjo kūmas namo ir sako savo pačiai: 

— Kokį krepšį kūmas turi! 

— O kas ten per krepšys? 

— Krepšys tai krepšys. Pasodino pietų, nukabino nuo vinies krepšį 
ir tepasakė: „Krepšy, krepšy, atsirišk!“— tai pasipylė visokiausių val- 
gymų, kokių nė regėti nebuvau regėjęs. 

— Tai kur stebuklas! 

— Kaipgi ne stebuklas! 

— Iš kurgi jis tokį ėmė? 

— Einu paklausiu. Iš tiesų, kur jis tokį gavo? 

Nueina ir klausia: 

— Iš kur tu, kūmai, tą krepšį gavai? 

— O iš kurgi? Vėjas davė. 

— Parduok man, kūmai, tą krepšį. 

— Ne, neparduosiu. 

— Aš tau porą jaučių duosiu. 

— Nenoriu ir dviejų porų. 

— Tai imk tris. 


— Nenoriu. 

— Imk keturias! 

Nežino vargšas, ką daryti. O pati sako: 

— Imk, turėsime kuo arti. 

Pagalvojo jis ir sutiko. Paėmė iš kūmo keturias poras jaučių, o anam 
atidavė krepšį. 

Aria jis tais jaučiais žemę, sėja rugius. Pasėjo ir sorų. Soros užaugo 
puikios. Tik, kur buvęs, kur nebuvęs, Vėjas —ir išlaužė soras. 

Parėjo žmogus namo ir skundžiasi: 

— Vėl išlaužė Vėjas soras, būsime, pačiut, dabar be košės. 

O pati jam: 

— Nagi nueitum pas Vėjo tėvą, tegu duoda tokį krepšį, kokį tada 
davė. 

Paklausė jis pačios, nuėjo. 

— Sveikas, pone! 

— Sveikas, žmogau! 

— Ar žinai, ko aš pas tave atėjau? 

— Pasakysi. 

— Tavo sūnus vėl mano soras sunaikino. Užmokėk nuostolius. 

— Kuo gi aš tau užmokėsiu? 

— Duok man tokį krepšį, kokį buvai davęs. 

— Gerai! Imk tą krepši, ir kai išeisi į lauką, pasakyk: ,,Krepšy, krep- 
šy, atsirišk!"— o ten pažiūrėsi, kas bus... 

Paėmė žmogus krepšį ir išėjo. Nuėjo jis į lauką ir atsisėdo pailsėti. 
Panorėjo valgyti; ištraukė iš ančio krepšį ir sako: 

— Krepšy, krepšy, atsirišk! 

Kad šoks iš krepšio didžiulis kūjis, kad ims pliekti vargšelį. Net 
akys aptemo, galvoje ėmė ūžti, o kūjis vis pliekia. 

— Krepšy... krepšeli, užsirišk! 

Kūjis įšoko krepšin. Užrišo jį žmogus ir nešasi namo. 

— Na, kaip, vyreli, parnešei? — pasitinka pati. 

— Parnešiau. 

— Krepšį? 

— Nagi krepšį. 

— Parodyk! 

— Žiūrėk. 

— Toks pats? 

— Akla, ar ką? 

— Dabar vėl gerai gyvensime. 

— Taip, gyvensi gerai. Pamatysi. 

— O kas? 

— Na, pasižiūrėk, kokie mano veidai. 

— Kas čia dabar? Lygu bandelės! Kas nutiko? 

— O kas? Tik pasakyk krepšiui: „Atsirišk!'— tada ir sužinosi, 

— Krepšy, krepšy, atsirišk! 

Kūjis kad šoks iš krepšio, kad ims moteriškę pliekti per galvą, net 
skarelė nulėkė. 

— Krepšy... krepšy... krepšeli, užsirišk! 

Kūjis įlindo į krepšį. Žmogus užrišo ir pakabino ant vagelio. 

Sėdi pati — nei gyva, nei mirusi. 

— Na, kaip, pačiut? Ar gerai gyvensime? 

— Jau nebeik daugiau pas Vėjo tėvą, šiukštu! 

Kiek palaukusi, nubėgo pati pas kūmą ir giriasi: 

— O mano vyras vėl krepšį gavo. 

— Tokį patį? 

— Tokį... kad jis prapultų! Vos pasakiau: „Atsirišk!“, ir kad šoks 
kūjis, kad ims mane pliekti per galvą, vos kojų neužriečiau. Vos vos 
pralemenau: —,,Krepšy, užsirišk!“ 

— Kur tas krepšys? 

— O kurgi? Troboje kabo ant vagelio. 

— Kam gi jį laikote? 

— Neprašytam svečiui... 


Kvailutis ir stebuklinga dūdelė 


T urėjo valstietis tris sūnus: du protingus, o trečią kvailutį, vardu 
Ivaną. Padalijo tėvas jiems turtą ir mirė. 

Išėjo visi broliai laimės ieškoti. Protingieji visa gera namuose pa- 
liko, o Ivanas turėjo tik vieną piestą ir tą pasiėmė. 

Eina jie, eina, jau pradėjo temti. Nuėjo iki miško ir kalbasi: 

— Lipam į ąžuolą ir pernakvosim, kad plėšikai neužpultų. 

Vienas ir sako: 

— O kur tą kvailį su piesta dėsime? 

Ivanas jiems: 

— Galvokite apie save, aš pats įlipsiu į ąžuolą ir pernakvosiu. 

Protingieji įsiropštė į pačią ąžuolo viršūnę ir sėdi. Ivanas irgi lipa 
ir drauge piestą tempia. Įlipo, sėdi ir piestą laiko. 

Pro šalį ėjo plėšikai su grobiu ir apsistojo nakvoti po tuo ąžuolu. 
Prisirinko malkų ir ėmė virti dideliame puode košę vakarienei. Išvirė, 
susėdo aplink puodą, pasiėmė šaukštus ir vos tik pradėjo valgyti, Iva- 
nas švyst piestą tiesiai puodan. Karšta košė užlipino plėšikams akis. 
Išsigandę šoko jie ir pasileido miškan, pamiršo ir gėrybes, prisigrob- 
tas iš pirklių. 

Tada Ivanas išlipo iš ąžuolo ir sako broliams: 

— Lipkite žemyn! 

Broliai nulipo, susirinko visus daiktus, pasičiupo arklius ir parjojo 
namo, o Ivanas pasiėmė tik dūdelę. 

Paėmė jis tą dūdelę ir ėmė groti. O toji dūdelė buvo ne paprasta, 
bet stebuklinga: kai užgroja, visa kas gyva ir ima šokti. Ir šit kai 
užgrojo Ivanas, tai ir ėmė visi šokti —ir vilkai, ir kiškiai, ir lapės, ir 
lokiai, ir netgi paukščiai. O Ivanas vis groja ir juokiasi. Šoko vargšai 
žvėrys, šoko, jau ir nusikamavo. Ir už medžių griebėsi — laikėsi, kad 
nešoktų, kur tau — neišsilaikysi. 

Privargo Ivanas ir atsigulė pailsėti. Pailsėjo kiek, atsikėlė ir nuėjo 
miestan. O kaip tik tuo metu žmonės nešė turgun parduoti kas ragai- 
šio, kas kiaušinių pintinėse, o kas giros kibiruose. Kad užgrojo Ivanas 
dūdele, tai visi ir pasileido šokti. 

Vienas žmogus nešėsi kiaušinių ir sumušė visus lig vieno bešokda- 
mas, o pats išsiterliojo. 

Tie, kur miegojo, susikibo ir taip pat ėmė šokti: kas plikas, kas 
be kelnių, kas be marškinių, o kas be sijono. Visas miestas kūliais 
ėmė virsti: ir šunys, ir kiaulės, ir vištos, visi iki vieno, kas tik buvo 
gyva mieste, pasileido šokti. 

Ivanas begrodamas nusikamavo ir eina į sodžių darbininku parsi- 
samdyti. Beeidamas susitiko popą. 

— Eik dirbti pas mane, berneli. 

— Gerai, — sako Ivanas. 

— O ką už vienerius metus imsi? 

— Nebrangiai paimsiu: penkis rublelius. 

— Jeigu taip, tai taip, — sako popas. 

Nusamdė jis darbininką ir pasiuntė kitą dieną jaučių ganyti. Nu- 
ginė Ivanas jaučius į pievas, pats užlipo ant šieno kupetos ir sėdi, 
o jaučiai ganosi. Ir prisiminė jisai savo dūdelę. Kad užgrojo, jaučiai 
tuoj pat pasileido šokti. Šoka šoka, jau ir visai nuo kojų puola. 

Pargena Ivanas jaučius vakare namo, 0 jie alkani, baubia ir nuo tvar- 
to stogo supuvusius šiaudus peša ir šlamščia. Ivanas pavalgė vakarie- 
"nę ir atsigulė, 

Kitą dieną jis vėl išginė jaučius į ganyklą. Gano gano, paskui ir 
vėl užgrojo, ir ėmė visi šokti. Grojo iki vakaro ir parginė jaučius na- 
mo alkanus ir šokio nukamuotus. Žiūri popas į galvijus ir sako pačiai: 

— Kurgi jis ten, kelmai rautų, juos gano, kad tokie sukritę ir alkani? 

Jis ir nutarė pažiūrėti, kur Ivanas jaučius gano. Trečią dieną išginė 
Ivanas jaučius į ganyklą, o popas iš paskos. Nuėjo ir atsisėdo erškėčių 
krūme. Sėdi ir žiūri, ką darys Ivanas. O tas vėl užsikorė ant kupetos 
ir ėmė groti. 

Dabar pasileido visi šokti — ir jaučiai, ir visa kita, o paskui juos ir 
popas erškėčiuose. O erškėtis juk dygus, ir kad ėmė popas po erš- 
kėčių krūmą šokinėti, tai ir kelnes susidraskė, ir sutaną, o kasą ir 
barzdą visai nusirovė. 

Mato popas — bėda, ir ėmė šaukti, kad piemuo nustotų groti. O tasai 
groja sau, negirdi. Paskui pažvelgė į krūmą, o ten popas šokinėja kaip 
papaikęs, tada ir metė groti. Iššoko popas ir puolė greičiau namo lėkti. 
Nubėgo iki sodžiaus ir nurūko gatvėmis. Žmonės jo nepažino, mato — 
vieni skudurai mataruoja, visas kūnas matyti, ir ėmė jį alioti. Tada 
popas pasuko iš gatvių, perlindo per žiogrį ir nudūmė daržais per 
piktžoles, šunys paskui. Žmonės pamanė, kad plėšikas, ir ėmė siun- 
dyti šunimis. 

Parlėkė namo visai nusikamavęs. Pati nepažino jo ir nusigandusi sako 
bernams: 

— Išvykite iš kiemo šitą kvaišą. 

Atlekia tie su basliais, tada popas prakalbo. Pažino bernai popą, 
atvedė į trobą, ir ėmė jis pačiai pasakoti apie Ivaną. Pati klausosi ir 
stebisi. . 

Vakare Ivanas parginė jaučius, uždarė į gardus, o pats nuėjo vaka- 
rieniauti. Įėjo trobon, o popas jam sako: 

— Nagi, Ivanai, sugrok mano pačiai dainelę kur trumpesnę. 

O pats ėmė ir prisirišo prie stulpo, kur trobos lubas buvo parėmęs. 
Atsisėdo Ivanas prie slenksčio ir užgrojo. Popienė prisėdo ant suolo 
paklausyti, kaip jis groja, ir kad šoks nuo to suolo ir puolė trypti, o. 
paskui kad ims suktis, jau net ir vietos maža. Tuo tarpu katė išlindo 
iš pakrosnio ir ėmė trypti. O popas laikėsi, laikėsi rankomis stulpo ir 
paskui jėgų pritrūko. Vos tik paleido, ir kad ims jį sukti apie stulpą. 
Paskui atsipalaidavo virvė, ir tada popas aplink stulpą su virve puolė 
šokti. Šoko šoko, jau ir šonus virvė pratrynė, ir ėmė tada šaukti Ivanui: 

— Užteks! Paliauk! Kad tave kelmai rautų! 

Ivanas liovėsi grojęs, užsikišo už ančio savo dūdelę ir nuėjo mie- 
goti. Popas ir sako popienei: 

— Rytoj imkim ir išvykim Ivaną, jis mus ir mūsų jaučius užkan- 
kins! 

O Ivanas ėmė priemenėje tuo metu drabužius ir išgirdo, ką popas po- 
pienei sakė, Rytą atsikėlė, eina tiesiai pas popą ir sako: 

— Jeigu tu, popai, sumanei mane išvyti, tai pirma sumokėk man 
pinigus, jeigu neduosi, grosiu, kol judu abudu krisite. 

Pasikrapštė popas pakaušį, mato, kad reikia mokėti. Išsitraukė iš 
kišenės pinigus ir atidavė Ivanui. 

Kad užgrojo Ivanas atsisveikindamas, popas su popiene tuoj nusi- 
kamavo, net liežuvius iškorė. Ir išėjo paskui Ivanas po margąjį pa- 
saulį klajoti. 


Medžioklė 


K artą rudenį išjojo ponas medžioti su tarnų pulku. Medžiojo me- 
džiojo visą dieną ir nieko nenušovė. Užpuolė naktis. Šalta, ir lietutis 
dar purkšnoja. Ponas peršlapo ir sustiro. Pasitrina jis rankas ir sako: 

— O, kad šilta dabar mums troba, patalas baltas, duonos minkštos 
ir giros rūgščios — nereiktų ir dejuoti. Sektume sau pasakas ligi aušros. 

Staiga mato — šviečia kas. Jie tenai — troba. Įeina vidun, žiūri — 
ant stalo duona ir gira ąsoty. Ir troba šilta, ir lova balta — viskas, 
kaip ponas norėjo. 

Pavakarieniavo ir sugulė. 

Visi miega, tik vienas medžiotojas nemiega — neima miegas. 

Vidurnaktį jis girdi: priėjo kas prie lango ir sako: 

— Tai nenaudėliai! Sakė: „Kad mums troba šilta, duonos minkštos, 
giros rūgščios — nebūtų ko ir dejuoti: sektume pasakas ligi aušros.“ 
Pažadėjo, o dabar pamiršo. Grįš ponas namo, pamatys prie kelio obelį. 
Norės paragauti obuolių, ir kai paragaus — tuoj ir kris negyvas! O kas 
girdės ir pasakys, tas iki kelių akmeniu pavirs! 

Medžiotojas girdi ir galvoja: bėda! 

Kai antrą kartą sugiedojo gaidžiai, vėl ateina kas prie lango ir sako: 

— Tai nenaudėliai! Sako: „Kad mums troba šilta, duonos minkštos 
ir giros rūgščios — sektume sau pasakas ligi aušros.“ Pažadėjo, o da- 
bar ir pamiršo. Kai grįš ponas namo, kelyje ras šaltinėlį — gaivų van- 
denėlį. Panorės atsigerti, ir kai atsigers — tai ir sprogs. Kas tatai išgirs 
ir pasakys, tas iki krūtinės akmeniu pavirs! Girdi medžiotojas ir gal- 
voja: štai bėda! 

Ir vėl, kai trečią kartą sugiedojo gaidžiai, atėjo kas prie lango ir 
sako: 

— Tai nenaudėliai! Sakė: ,Kad mums troba šilta, lova balta, duonos 
minkštos, giros rūgščios — nebūtų ko ir dejuoti, sektume sau pasa- 
kas ligi aušros...“ Pažadėjo, o dabar pamiršo! Grįš ponas namo, ras 
kelyje lovą baltą. Panorės ant jos pailsėti, ir kai tik atsiguls — tuoj ir 
. nusigaluos. O kas tatai išgirs ir pasakys, tas iki kaklo akmeniu pavirs! 

Medžiotojas išgirdęs visus pažadino. 

— Metas joti! — sako. 

Ponas liepia: 

— Metas, jojam! 

Šit joja visi ir mato — prie kelio auga obelis, ir ant jos tokie rau- 
doni ir kvapūs obuoliai, kad sunku ir apsakyti. Ponas labai užsinorėjo 
paragauti. Staiga tasai medžiotojas kad šoks, kad šveis kalaviju per 
obelį, toji į pelenus ir pavirto. O pats pasileido priekin. 

Joja visi toliau. Žiūri — prie kelio šaltinėlis, o vanduo toks skaid- 
rus ir gaivus, kad ir apsakyti sunku. Ponas panorėjo atsigerti to van- 
denėlio. O medžiotojas, kad prilėks, kad trenks per šaltinėlį kalaviju — 
tas ir pavirto krauju. 

Ponas supyko, šaukia: 

— Muškite tą nenaudėlį! 

O medžiotojas nulėkė priekin ir pasislėpė. 

Dabar toliau joja: prie kelio auksinė lova, o joje patalai minkšti ir 
tokie patogūs, kad ir apsakyti sunku. Ponas labai norėjo ant jos pa- 
gulėti. O tasai medžiotojas trinkt kalaviju! — lova ir pasidarė kaip 
anelis. 

Įniršo ponas, šaukia: 

— Nušaukite jį! 

O medžiotojas nulėkė priekin ir pasislėpė. 

Parjojo visi namo. Ponas liepia atvesti jam tą medžiotoją. Tas ateina. 
Ponas jam sako: 

— Ką tu padarei? Užkapokite jį! 

O medžiotojas sako: 

— Palauk, pone. Liepk atvesti seną kuiną. 

Atvedė. Užšoko ant jo ir sako: 

— Vidurnaktį, kai mes ten nakvojome, atėjo kas prie mūsų lango 
ir sako: „Tai nenaudėliai! Sakė: „Kad mums troba šilta, lova balta, 
duonos minkštos, giros rūgščios — ko ir bedejuoti: sektume sau pasa- 

kas ligi aušros.“ Pažadėjo, o dabar, matai, pamiršo. Grįš ponas namo, 
pamatys prie kelio obelį. Panorės paragauti obuolių, ir kai paragaus — 
tuoj ir kris negyvas. O kas girdės tatai ir pasakys, tas iki kelių akme- 
niu pavirs..." 

Šitaip medžiotojas pasakė — arklys ir pavirto iki kelių akmeniu. 
O jis toliau pasakoja: 

— Kai antrą kartą sugiedojo gaidžiai, vėl prieina kas prie lango, 
sako tą patį ir priduria: „Ras jis kelyje šaltinėlį, gaivų vandenėlį. Pa- 
norės atsigerti, ir kai atsigers — tai ir sprogs. Kas išgirs tatai ir pasa- 
kys, tas iki krūtinės akmeniu pavirs..." 

Arklys ir pavirto iki krūtinės akmeniu. O medžiotojas sako: 

— Kai sugiedojo treti gaidžiai, vėl prieina kas, tą patį sako ir pri- 
duria: „Jos ponas namo ir kelyje ras lovą baltą. Panorės ant jos 
pailsėti, ir kai tik atsiguls — tuoj Hu“ ESiUoS O kas išgirs tatai ir pa- 
sakys, tas iki kaklo akmeniu pavirs. . 

Medžiotojas tuojau nuo arklio strykt! O arklys iki kaklo ir suak- 
menėjo. 

— Štai kodėl, — sako medžiotojas, — aš tada taip padariau... 


(Gyveno sau senis su sene. Jie buvo dideli skurdžiai. Kartą senė 
ir sako: 

— Eitum, seni, girion ir nukirstum liepelę krosniai pakūrenti. 

— Gerai, — sako senis. Paėmė kirvį ir išėjo girion. 

Nueina senis į girią, išsirenka liepelę. Vos užsimojo kirviu, staiga 
girdi — kalba liepelė žmogaus balsu: 

— Oi, nekirsk manęs, žmogeli, aš tau bėdoje padėsiu! 

Senis išsigando ir kirvį nuleido. Pastovėjo, pagalvojo ir namo parėjo. 

Pareina namo ir pasakoja, kas nutikę. O senė sako: 

— Koks tu kvailys! Eik tuoj pat pas liepelę ir paprašyk arkliuko 
su vežimu. Argi mudu neprisivaikščiojome pėsti? 

— Ką gi, jeigu taip, tai taip — tarė senis. Užsidėjo kepurę ir išėjo. 

Nueina pas liepelę ir sako: 

— Liepele, liepele! Senė prašo, kad mums duotum tu arkliuką su 
vežimu! 

— Gerai, — sako liepelė — eik namo. 

Pareina senis namo — stovi prie trobos vežimas ir arklys pririštas. 

— Matai, seni — sako senė,— dabar ir mes žmonės. Tik troba mūsų 
vos vos besilaiko. Eik, senuti, paprašyk ir trobos. Gal duos. 

Nuėjo senis pas liepelę, paprašė ir trobos. 

— Gerai, — sako liepelė — eik namo, 

Prieina senis prie kiemo ir pažinti nebegali: vietoj senos trobos stovi 
nauja, puiki. Džiaugiasi abudu tarytum vaikai. 

— O ką, seni, paprašytum dar galvijų, paukščių. Jau daugiau nieko 
ir nebereikia. 

Nuėjo senis pas liepelę, paprašė ir galvijų. 

— Gerai,— sako liepelė — eik namo. 

Pareina senis — negali atsidžiaugti. Pilnas kiemas ir bandos, ir 
paukščių. 

— Na, dabar jau mums daugiau nieko nebereikia — sako senis. 

— Ne, senutėli, eik paprašyk dar pinigų. 

Nuėjo senis pas liepelę ir paprašė pinigų. 

— Gerai, — sako liepelė— eik namo. 

Pareina senis, o senė sėdi prie stalo ir raudonuosius į krūvelės dėsto. 

— Va, senutėli, kokie mes dabar turtingi! — sako senė.— Šito maža, 
reikia dar, kad visi žmonės mūsų bijotų, juk mes dabar turtuoliai. Eik, 
seni, pas liepelę, paprašyk, tegu padaro taip, kad mūsų visi žmonės 
bijotų. | 

Nuėjo senis pas liepelę ir paprašė, kad ji taip padarytų. 

— Gerai,— sako liepelė,— eik namo. 

Parėjo senis namo, o tenai pilna kariuomenės ir policijos, ir visi juos 
saugo. Bet senei ir šito maža. 

— Ką gi, seni, reikia, kad visi kaimo žmonės būtų mūsų bernais, 
ko mums daugiau benorėti, viską dabar turime. 

Nuėjo senis pas liepelę, prašo, kad ji taip padarytų. Ilgai tylėjo 
liepelė. O paskui sako: 

— Eik namo, išpildysiu ir paskutinį norą. 

Pareina senis namo, žiūri — nieko nebėra, stovi ta pati sena troba, 
o prie jos — senė. 

Taip nubaudė juos liepelė, kad panorėjo godžioji senė visus žmones 
bernais padaryti. 

Apie varganą žmogų ir varnų karalių 


Gyveno kartą žemėje varganas žmosus. Jis neturėjo jokio turto, 
tik mažytę pirkelę, lauko lopinį ir du juodus gauruotus jautukus. Tie- 
sa, dar turėjo pačią ir visą krūvą vaikų. Net pats nesuskaitė, kiek jų 
ankštoje pirkelėje šaukia, cypia, valgyti prašo. 

Nuėjo kartą vargšas į savo laukelį ir nusivedė jauniausiąjį sūnų. 
Atsisėdo berniukas pakrūmėje, žaidžia sau, o tėvas pakinkė jaučius 
į plūgą ir aria. 

Aria vargeta, aria. Nespėjo antros vagos išvaryti, dangus aptemo, 
tartum naktis būtų užėjusi. 

Žiūri žmogus, — virš galvos didžiulis paukštis lyg juodas debesis dan- 
gų temdo. Paukščio snapas lyg aštri, ant žaizdro kalta ietis, nagai — 
tartum kabliai, o sparnai tokie, kad ir saulę dengia. 

Išsigando varguolis, kai paukštis nutūpė ant jo laukelio. Uždengė 
sparnais jis ne tiktai žmogų, bet ir jo sūnų, ir jautukus. 

Bet dar labiau išsigando, kai paukštis prabilo žmogaus balsu: 

— Na, sakyk, žmogau, ką iš tavęs paimti, — sūnų ar jautukus, mano 
paukštyčiai labai alkani. 

— Imk mane! — sako vargšas.— Aš jau senas, užtektinai žemėje pri- 
sikamavau. 

— Tavęs neimsiu. Tu daug tabako surūkei, tavo mėsa dūmu persi- 
sunkus, nuo jos mano paukštyčiai susirgs. Duok sūnų arba jautukus— 
sako baisusis paukštis. 

Susimąstė vargšas, ką daryti. Vaikų daug, jeigu berniuką atiduos, 
liks ir dar užtektinai. O jautukai tiktai du. Jeigu paims juos baisusis 
paukštis, kuo jis baigs arti laukelį, kuo uždirbs duoną šeimynai? 

O paukštis ragina: 

— Ilgai negalvok, atsakyk, ką duodi. Sūnų ar gyvulį? 

Ir ėmė paukštis nagais žemę kapstyti. Pamatė vargšas ir pagailo sū- 
naus: „Kas bus tas! Neduosiu berniuko į tuos baisiuosius nagus.“ 

— Imk jautukus,— liūdnai sako paukščiui. 

— Tavo laimė, kad man davei jautukus, o ne berniuką! Kitaip ir 
tau, ir tavo jaučiams būtų galas! — pasakė paukštis.— Tai va, atmink: 
už tuos jautukus aš tau gerai atlyginsiu. Atsiųsk į mano rūmus vieną 
sūnų, už jaučius aš jam duosiu, ko jis panorės ir kas jam mano rū- 
muose patiks. 

— O kur tavo rūmai? — klausia vargšas. 

— Tavo sūnus ras mano rūmus už žalių slėnių, už tankių girių, 
ant sidabrinės laukymės. Tegu tik paklausia, kur gyvena varnų kara- 
lius.— Sulig tais žodžiais paukštis pagriebė nagais juodus gauruotus 
jautukus drauge su plūgu ir nulėkė. 

Grįžta žmogus namo nuliūdęs. 

— O kur jaučiai? — klausia pati. 

Vyras jai viską papasakojo. Pravirko pati, nuliūdo. 

— Kas dabar bus? Kaipgi javai užaugs, jei tu laukelio nesuarei, grū- 
dų nepasėjai? 

— Neverk, mama,— sako vyriausiasis sūnus.— Tuojau einu pas var- 
nų karalių, tegu jis atlygina už jautukus. O jeigu negrįšiu — jums bus 
lengviau, kąsnelis kitiems liks. 

Pravirko vargšė moteriškė dar labiau: 

— Niekur neik, sūneli. Toji pabaisa tave dar prarys. Kas bus tas — 
tarp kitų vaikų ir tau kąsnelis atsiras. 

Bet sūnus neklauso, ir gana. Tada iškepė jam motina kukurūzinę 
bandelę kelionei, įdėjo maišelin svogūnų ir išleido. 

Eina vyriausiasis sūnus ieškoti, kur tie žalieji slėniai, tankios gi- 
rios, kur tie rūmai ant sidabrinės laukymės. 

Perėjo bernaitis vieną slėnį, perėjo antrą ir pateko į tankią girią. 
Išalko, atsisėdo po krūmu, išsitraukė iš maišelio bandelę, svogūną ir 
valgo. Nespėjo kąsnio praryti, žiūri — priešais juoda šluba varna ant 
vienos kojos šokčioja. 

— Sveikas gyvas! — sako varna. 

— Sveika! — atsako bernaitis. 

Atsitūpė varna šalia, žiūri, kaip tasai kramsnoja. 

— Gal ir mane pavaišinsi? Labai išalkau — prašo šluboji varna. 

— Pati susirask. Aš alkanas, o dar koks kelias. Ir taip bus maža, — 
atsako jai vyresnysis sūnus. Matyt, šis sūnus buvo šykštus. 

— Kur tu keliauji? — klausia varna. 

— Ieškau sidabrinio lauko, kur stovi varnų karaliaus rūmai. 

— Ir man tenai reikia, tik va nei sparnai, nei kojos nebeklauso. Pa- 
imk mane ant peties, aš tau parodysiu kelią. 

— Dar ko, imsiu čia tave nešti, kai ir manęs paties kojos nelaiko — 
atkirto bernaitis. 

Šluboji varna pašoko, sumosavo sparnais, pakilo ir nuskrido, 

— Matai, kokia gudri!l Ant pečių užsigeidė pasijodinėti! — supyko 
bernaitis, susidėjo maišelin kelis bandelės kąsnelius ir eina toliau 
ieškoti sidabrinės laukymės su varnų karaliaus rūmais. 

Ieškojo ieškojo, bet nieko ir neberado. Paklydo miške ir nebegalėjo 
išeiti. 

O varguolis su pačia laukia sūnaus pargrįžtančio ir niekaip negali 
sulaukti, Dienos ir naktys eina, o apie bernaitį nieko negirdėti. 

Sako motinai vidurinysis sūnus: 

— Iškepk man bandelę, įdėk į maišelį svogūną, duok tvirtą lazdą 
kelionei. Eisiu aš brolio ieškoti. Gal man pavyks rasti sidabrinę lau- 
kymę ir varnų karaliaus rūmus. 

— Neik, sūnau, — prašo motina.— Mes ir be varnų karaliaus pra- 
gyvensime. O jeigu broliui skirta grįžti — grįš. 

Bet negalėjo motina atkalbėti sūnaus. Teko ir vidurinįjį išleisti ke- 
lionėn. 

Eina jis žaliais slėniais, tankiomis giriomis. Eina ir mato — skraido 
varnos. „Matyt, jau nebetoli varnų karaliaus dvaras,— galvoja jis— 
Ir mano brolis turėtų kažkur čia būti." 

Išalko vidurinysis sūnus, atsisėdo tankioje girioje, atsirišo maišelį ir 
valgo. Staiga priešais atsirado šluba varna, prašo, kad jis numestų jai 
nors kąsnelį. 

— Tavo karalius paėmė iš mūsų jaučius, tegu jis tave ir palesina — 
sako varnai vidurinysis sūnus. 

— Na, tai paimk mane nors ant peties, kad aš, šluba ir alkana, miš- 
ke nepražūčiau,— prašo varna. 

— Tegu tavo karalius ima tave ant savo pečių, — sako bernaitis. 

Varna pakilo ir nuskrido. 

Vidurinysis sūnus pasižiūrėjo įkandin, atsikėlė ir eina toliau. 

Bet ir jis neberado sidabrinės laukymės ir varnų karaliaus rūmų. 
Paklydo miške, kaip ir jo brolis, ir nebegalėjo rasti kelio. 

Laukia vargšas Žmogus su pačia savo sūnų, nebegali sulaukti. Nei 
garso apie juos, nei žinelės. 

Sako motinai jaunėlis sūnelis — tas pats, kur su tėvu laukelį arė: 

— Ruošk, mama, ir man maišelį. Gal aš parnešiu atlyginimą iš var- 
nų karaliaus už jautukus ir savo brolius rasiu. 

Pravirko vargšė moteriškė, ėmė sūnų prašyti, atkalbinėti. Bet ir jį 
teko išruošti kelionėn. | 

Ėjo jaunėlis plačiaisiais slėniais, priėjo gūdžią girią. Išalko ir atsisėdo 
po tuo pačiu krūmu, kur jo broliai buvo sėdėję. Nespėjo atsiriekti 
antros riekutės, atsirado šluba varna. Šokčioja ant vienos kojos ir prašo 
bernaitį: 

— Duok man kąsnelį. 

Jaunėlis atriekė storą riekę ir duoda: 

— Valgyk, vargšele, man užteks. Vienam ir valgyt nesinori. 

— O svogūno ar neduosi? — klausia varna. 

— Kaipgi neduosiu! Bet tik nori — būtinai duosiu. 

Sulesė -varna duoną, sulesė ir svogūną, padėkojo ir klausia: 

— Kur tu, berniuk, nori nukeliauti? Atklydai į tokį mišką, iš kur 
nė vienas dar gyvas nėra išėjęs. 

— Man reikia patekti į sidabrinę laukymę. Ant tos laukymės stovi 
sidabriniai rūmai, kur gyvena varnų karalius. Tuose rūmuose tikriau- 
siai ir mano broliai yra. 

— Pasiimk mane ant pečių, aš negaliu atsistoti ant kojos, ir sparnai 
mano nesveiki, — prašo varna. 

— Gerai. Aš dar niekada varnos ant pečių nenešiojau,— nusijuokė 
berniukas ir užsikėlė varną ant peties. 

Taip ir patraukė kelionėn. Varna tupi ant peties ir komanduoja: 

— Suk dešinėn! Kairėn suk! Eik tiesiai! | 

Ėjo jie šitaip dvi dienas ir dvi naktis. Perėjo vieną, perėjo ir antrą 
gūdžią girią. Staiga pasidarė kaipmat šviesu, ir atsidūrė jie plačioje 
laukymėje. Kas per laukymė tatai buvo! Žolė, gėlės, net akmenys — 
viskas iš gryno sidabro. 

Viduryje laukymės — uola, irgi sidabrinė, o jos viršūnėje — nuosta- 
būs rūmai. 

Berniukas stovėjo kaip užkerėtas. Net sapne nebuvo matęs tokių 
grožybių! Atsisėdo jie laukymės pakraštyje, suvalgė viską, kas buvo 
likę maišelyje. Šluboji varna sako: 

— Matai, ant tos uolos mano karaliaus rūmai. Dabar kelią jau pats 
rasi. Bet už tai, kad buvai toks man geras, duosiu tau patarimą. Kai 
mano karalius ims klausinėti, kokio atlyginimo tu nori už jaučius, nie- 
ko neprašyk, tiktai to, ką jisai deda sau po galva, eidamas gulti. 

Pasakiusi varna išnyko. 

Užkopė varguolio sūnus ant aukštos uolos, čia jį pasitiko sargyba 
ir nuvedė tiesiai prie sosto, kur sėdėjo varnų karalius. 

— Kaip tu čia kelią radai? — klausia varnų karalius berniuką. 

— Geri žmonės parodė, — sako berniukas. Nenorėjo jis išduoti šlu- 
bosios varnos. 

— Jeigu jau tu pas mane atkeliavai, turiu tesėti savo žodį, — sako 
varnų karalius.— Pavaikštinėk po mano kambarius, pasižiūrėk ir pa- 
sakyk, kas tau labiausiai patiko. Tą ir gausi. 

Tris dienas ir tris naktis vaikštinėjo vargetos sūnus po karališkuo- 
sius rūmus, bet nė dešimtosios dalies neapėjo. Nueina pas varnų ka- 
ralių ir sako: ). 

— Turtingi tavo, karaliau, kambariai. Raug aš juos ko mačiau. Bet 
ką aš veiksiu su tokiais turtais? Daugiau nebevaikščiosiu po rūmus, o 
tave prašau: duok man tą, ką tu dedi po galva, kai eini miegoti. 

Supyko varnų karalius, įsakė visoms varnoms, kurios berniuką po“ 
rūmus vedžiojo, galvas nukapoti. 

— Iš jų kuri tave šitaip bus pamokiusi. 

Karalius įkalbinėja berniuką, žada jam visokių gėrybių, kad tik at- 
sisakytų savo prašymo. 

— Man tiek nereikial — nenusileidžia berniukas. 

— Duosiu tau ir jaučių, duosiu tau tiek aukso, kiek jie pavežti 
galės. 

— Ne, duok man tik tai, ką dedi sau po galva, eidamas miegoti! 

— Duosiu tau viską, kas yra mano kambariuose! 

Tačiau berniukas nekeičia prašymo, ir gana, 

Ką darys varnų karalius? Ištraukė jis iš po pagalvio mažytį malū- 
nėlį, tokį, kur ponų namuose kavą mala, ir atidavė berniukui, 

— Še, imk. Tik dink man iš akių, kad neužkapočiau tavęs! — suriko 
piktai. 


Išsigando berniukas, įsimetė malūnėlį maišelin — ir leidosi bėgti. Su- 
stojo, kai jau buvo tankioje girioje. Atsisėdo, pasidėjo priešais malū- 
nėlį, o pats ieško, be nebus likę maišelyje nors trupinių. Bet maišelis 
buvo tuščias. 

„Blogą patarimą davė man varna, — galvoja berniukas.— Būčiau pa- 
ėmęs ką iš varnų karaliaus gėrybių, būtų buvę geriau.“ 

Ir ėmė berniukas apžiūrinėti malūnėlį — įdomu, kas per daikčiukas. 
Juk karalius žadėjo už jį visus savo turtus. O maliūnėHs pažiūrėti visai 
paprastas. 

— Mirsiu iš alkio,— nuliūdo berniukas.— Tai kad dabar priešais 
mane atsirastų toks stalas, kaip varnų karaliaus kambariuose — su val- 
gymais ir gėrimais...— lr berniukas pasuko malūnėlio rankenėlę. 

Ir staiga prieš jį atsirado stalas, nukrautas visokiausių valgymų. 

— Žiūrėk tu man, ką malūnėlis gali! — nustebo ir nudžiugo berniu- 
kas. O paskui vėl nuliūdo: 

— Kaip aš vienas valgysiu, jei namie alkanas tėvas, mama, broliai 
ir seserys? 

Vėl pasuko malūnėlio rankenėlę ir tarė: 

— Tegu atsiranda čia mano broliai, seserys ir mano tėvai. 

Tr tuoj prie stalo sėdo visa berniuko šeimyna — tėvas, motina, sese- 
Trys ir broliai. 

Tol visi nesikėlė nuo stalo, kol pavalgė. 

O paskui laimingai grįžo namo ir ėmė gyventi pasiturimai. Ko tik pa- 
nori, Malūnėlis duoda. 

Jeigu netikite, užeikite pas juos į trobą ir patys paklauskite. Kad 
panorės, jie viską jums papasakos. 


Auksaplaukė Elena 


K laidžiojo kartą jaunikaitis po pasaulį, sužadėtinės sau ieškojo. 
Nuėjo patarimo pas vieną burtininkę, o ta jam ir sako: 

— Eik, paieškok auksaplaukės Elenos! 

Ieškojo jis, ieškojo, bet rasti negalėjo. Tada jaunikaitis nuėjo pas 
saulę klausti, ar nemačiusi ji kur auksaplaukės Elenos? Saulė ir sako: 

— Aš apšviečiu kalnus ir slėnius, bet tokios Elenos nesu mačiusi. 

Saulė jam davė auksinį kamuoliuką: 

— Kai tave ištiks kokia bėda, mesk tą kamuoliuką už savęs. 

Tada jis nuėjo pas mėnulį. O mėnulis ir sako: 
nos niekur nesu matęs! 

Davė jam mėnulis šepetėlį ir sako: 

— Jeigu ištiks tave kokia bėda, mesk jį už savęs. 

Nuėjo tada jis pas vėją. 

Vėjas sako: 

— Tavo auksaplaukę Eleną trys dešimtys bobų laiko geležiniais 
liežuviais sukabinusios. Bet Elenos iš tų bobų tu lengvai negausi. Nu- 
eik pas burtininkę, ji duos tau žirgą, kurs padangėmis skraido. Tada 
tu ant jo su Elena ir išdumsi. 

Davė jam vėjas šluotą ir pasakė: 

— Jeigu ištiks kokia bėda, pamosuok ta šluota už nugaros. 

Nuėjo jis tada pas burtininkę, o jinai ir sako: 

— Jeigu išganysi mano kumelę, duosiu tau tokį žirgą! 

Išginė jaunikaitis kumelę į mišką. Staiga naktį sutrinksėjo, subil- 
dėjo, ir kumelė kaipmat dingo. Atbėgo tada daug lapių, ir nuėjo jos 
drauge su juo pas burtininkę. Įeina vidun, žiūri — kraitelėje tupi pe- 
rekšlė ant kiaušinių. Lapės ištempė ją iš krepšio, kiaušinius sumušė, ir 
išlėkė iš tų kiaušinių kumelė su trimis kumeliukais. Tada burtininkė 
davė jaunikaičiui vieną kumeliuką ir sako: 

— Auksaplaukė Elena yra pas tas bobas stikliniame ąsotyje, tu pa- 
siimk ją drauge su ąsočiu, tik ąsočio neatidenk, kol namo sugrįši! 

Joja jaunikaitis pas tas bobas. Nujoja, o bobos visos miega. Pa- 
matė jis didžiuliame ąsotyje auksaplaukę Eleną, pagriebė ją, sėdo ant 
žirgo ir išdūmė. O bobos su geležiniais liežuviais miegojo visą parą. 
Paskui atsikelia, Elenos — nebėra. Puolė jaunikaitį vytis. Girdi jis bil- 
desį, žiūri — bobos paskui lekia. Metė jis tada už nugaros šepetėlį, ir 
išaugo staiga tankus miškas per mylią aplink. Ėmė bobos mišką graužti. 
Prasigraužė, vėl vejasi. 

Dabar metė jaunikaitis auksinį kamuoliuką — išaugo akmeninis kal- 
nas. Bet bobos tą kalną pragraužė ir vėl vejasi. O jaunikaitis jau prie 
jūros prilėkė. Sudavė šluota per jūrą — jūra prasiskyrė, jisai pralėkė 
sausuma, paskui atsisuko, sudavė vėl šluota per jūrą — ir jūra susiliejo. 
Bobos visos nuskendo. 

Tada krantais taip pat jojo koks karalius, prisivijo jisai jaunikaiti ir 
ėmė kautis — norėjo atimti iš jo auksaplaukę Eleną. 

Karaliaus žirgas buvo iš tos pačios burtininkės gautas. Dabar žirgai 
tarp savęs pasišnibždėjo. Žirgas metė karalių ant žemės, ir karalius 
užsimušė. O jaunikaitis su auksaplauke Elena laimingai namo par- 
jojo. 


Šaltis, Badas ir Troškulys 


Gyveno kadaise žemėje karalius, ir turėjo jis dukterį. Kad ir kiek 
jai piršosi jaunikių, karalius nė už vieno jos neleido. 

Sugalvojo kartą vienas princas iš tolimos šalies prašyti jos rankos, 
Leidosi jis kelionėn. Eina eina, žiūri — ant kelio žmogus begulįs. Saulė 
kepinte kepina, o tasai susisukęs į skrandą rėkia, jog sušalęs, 

— Kas tu būsi, žmogau? 

— Šaltis. 

— Ar neitum drauge? 

— Galiu. 

— Tai eime. 

— Gerai! 

Abu eina toliau. Mato — guli ant kelio žmogus, šalia — duonos ke- 
palai, o jisai šaukia, iš bado, girdi, mirštąs. Klausia jį princas: 

— Kas tu toks? | 

— Badas. 

— Ar neitum drauge? 

— Kodėl ne, galiu. 

Dabar jau eina trise. Žiūri, prie upės guli žmogus ir dejuoja: 

— Gelbėkit, mielieji, gerti noriu! 

— O kas tu toks? 

— Troškulys. 

— Ko gi tu šauki prie upės gulėdamas? 

Tas atsako, kad jam šito vandens maža. Visą upę vienu mauku iš- 
gertų, vis tiek neužtektų. 

Sako jam princas: 

— Eime drauge! 

— Eime. 

Dabar jau keturiese keliauja toliau. Galop prieina to karaliaus ru- 
mus. 

Davė karaliui žinią — atėjęs, girdi, toks ir toks pirštis princesei. 

Karalius sako: 

— Gerai, kvieskite jį čionai. 

Ir klausia princo: 

— Ko tu nori? 

— Atėjau prašyti princesės rankos. 

Karalius sako: 

— Gerai, tik padaryk tris darbus. Ar tinki? 

— Tinku! 

— O jeigu nepadarysi, galvos neteksi. 

Karalius liepia savo tarnams papjauti princui šimtą jaučių pietums. 
Tie papjovė, išvirė, tris šimtus didelių kepalų duonos iškepė ir šimtą 
kubilų vandens prinešė. Kai viskas buvo paruošta, karalius sako princui: 

— Jeigu šituos pietus suvalgysi, princesė bus tavo. 

Princas klausia: 

— Ar viskas jau paruošta? 

Karalius atsako, kad paruošta, ir parodo gausybę valgymų. O prin- 
cas stovi, žiūri nusigandęs ir sako Badui: 

— Ką mums daryti, kas gi tiek suvalgys? 

— Man vieni niekai — tik apsilaižysiu, ir viskas. 

Ir kad ėmė kirsti, kad ėmė šveisti, viską iki trupinėlio suvalgė ir 
šaukia, kad dar duotų. Nuėjo tarnai pas karalių. 

— Šviesiausias valdove! Taip sukirto, taip sutašė, kad tik kaulelius 
bepaliko ir šaukia, girdi, dar. 

— Duokite jam dabar gerti. Jeigu viską išgers, princesė bus jo. 

Begal nuliūdo princas. 

— Nesikrimsk,— sako jam Troškulys — aš kai pulsiu gerti, tai ir 
lankai nuo kubilų nulakstys! 

Išgėrė jis kubilus vieną po kito ir dar šaukia: 

— Duokite vandens, jei ne, nuo troškulio mirsiu. 

Eina tarnai pas karalių: 

— Karaliau, jisai šimtą statinių vandens išmaukė, net lankai nu- 
lakstė. 

Karalius nusigando: 

— Jeigu jau šitą vandenį išgėrė, tai ir jūrą gali išgerti! 

Ir sako tarnams: 

— Prikūrenkite geležinę krosnį iki raudonumo, kad aplink kibirkštys 
piltųsi, tegu tenai pernakvoja. 

Begal nuliūdo princas. 

— Ką gi,—sako jis savo palydovams,— jau dabar mums galas! 

Tada Šaltis sako: 

— Nenusimink, prince, nesisielok, aš kai spustelsiu, tai dar teks tau 
apsikloti, kad nesušaltum. 

Ir kad spustelėjo Šaltis, tai visa krosnis šerkšnu apsitraukė. Sulindo 
visi keturi krosnin ir šaukia: 

— Gelbėkite! Neleiskite sušalti! 

Dabar karalius dideliai išsigando. Suprato princo neatsikratysiąs. 

Ir sako: 

— Prince! Jau tu laimėjai princesę, bet padaryk dar man vieną 
darbą, tada tau padovanosiu dar ir savo karalystę. 

Princas klausia: 

— O kas per darbas? 

Karalius sako: 

— Turiu tokią pilį, kur niekas negali pernakvoti — jei ten pernak- 
vosi, tau atiteks princesė ir karalystė. 

— Gerai, — sako princas. 

Toje pilyje buvo šimtas užkeiktų deivių. Vidurnaktyje jos pilyje 
šokdavo ir linksmindavosi. Princas nuėjo į tą pilį, pasiėmė keturias 
žvakes ir keturis naujus gaubtuvėlius. Vos tik uždegė jis tas keturias 
žvakes, tuoj uždėjo gaubtuvėlius, kad neužgestų. 

Ir šit vidurnaktį girdi — visa pilis dundėte dunda,— deivės kad šoka, 
kad linksminasi. Princas sėdi prie staliuko begal išsigandęs. Jos 
klausia: 

— Kas tu toks ir ko tu pas mus atėjai? 

Princas sako: 

— Šios pilies vietoje statysiu kitus rūmus — jums čia nėra ko 
veikti. 

O Šaltis kad paspaudė, tai visos deivės dantimis net ėmė kalenti. 
Kviečia jos princą šokti, vakarieniauti, o jis nieko nenori, vis sėdi, 

priešais žvakės dega. Šaltis vaikštinėja ir kad spaudžia, net stovėti 
nebeįmanoma. Tada deivės sako jam: 

— Šviesiausiasis prince! Ko tik tu norėsi, viską padarysime, tik ne- 
vyk tu mūsų iš šitos pilies. 

— Ne, jau niekas nebepadės. Jus visas sunaikinsiu. 

Dabar kad puolė visos ant jo, jis kartu su Šalčiu ir Troškuliu vos 
atsigynė. Penkiasdešimt jų išgalabijo. Kai laikrodis išmušė dvyliktą, 
dingo ir kitos penkiasdešimt. 

Kitą vidurnaktį atsirado jų dar daugiau, visos su šokimais ir daino- 
mis. Jų tarpe buvo viena šluba. Duoda toji jam lazdelę: 

— Imk, tik manęs nemušk. Visos iš manęs tyčiojasi. Vos tu šita 
lazdele joms užduosi, visos tau paklus. 

O princas nė krust. 

Ir kad prigužėjo jų tiek, jog ir rūmuose nebetelpa. 

Tada princas kad griebs tą lazdelę, kad ims pliekti, kad ims kapoti 
ir jau taip lupo, kad nebebuvo daugiau ko ir belupti, visos turėjo jam 
pasiduoti. 

— Šviesiausiasis prince! Ko tik iš mūsų pareikalausi, viską mes tau 
padarysime, tik neatimk iš mūsų pilies! 

— Ne, dabar jau niekas nebepadės, jos vietoje kitus rūmus sta- 
tysiu! 

Šluboji prašo: 

— Šviesiausiasis prince! Tu tik manęs nemušk, aš tau padėsiu; ko no- 
ri, sakyk, nebijok, aš tau nieko nedarysiu, o kitas visas išvysi. 

Nuėjo princas į pilį trečią naktį. Vėl prigužėjo pulkas deivių, su- 
sėdo ir ginčijasi. Ir davė jam šluboji tokį bizūną: kai tik juo užkerti, 
tuoj pusiau deivę perkerti. 

— Prince, duosime tau, ko tik nori — sidabro, aukso, briliantų, tik 
išeik tu iš šitos pilies Už raudonų marių gyvena princesė, ji tokia 
graži, niekur pasaulyje kitos tokios nerastum. Jeigu nori, mes tau ją 
atnešime. 

Princas sutiko: 

— Gerai, atneškit. Tada paliksiu jus visas ramybėje. 

Deivės, kaip sakė, taip ir padarė — atnešė princui tą princesę. O 
tosios mergelės buvo auksiniai plaukai ir auksiniai padai, ir žemčiūgai 
byrėjo iš jos akių, kai verkti ji norėdavo. Princas begal apsidžiaugė 
ir sako deivėms: 

— Aš paliksiu jums pilį. 

Tada šluboji jam tarė: 

— Yra čia toks kalavijas, kiek tik akimis užmesi, tiek jis kariuo- 
menės iškapos. Tu neišeik, kol neduos tau deivės šito kalavijo. 

Kai suėjo deivės pilin, princas joms ir sako: 

— Pilį jums paliksiu, tik duokit man tą kalaviją, kur čia paslėptas. 

Deivės neduoda. Paėmė jis tada bizūną ir ėmė jas pliekti. Šluboji 
vėl sako: 

— Yra čia kubilas su stiprybės vandeniu. Kai deivės ima silpti, atsi- 
geria to vandens ir pasidaro labai stiprios, viską įveikti gali. 

Ir nuvedė jį prie to kubilo. Gurkštelėjo princas kartą — stipresnis 
pasidarė, kitą kartą — dar stipresnis, o trečią kartą — kita tiek stipres- 
nis. Sako šluboji: 

— Yra čia tokio vandens, kai pataškai už nugaros, tai atsiranda ka- 
reivis. Dabar aš viską tau pasakiau. 

Atsistojo princas prie šulinio ir kad ėmė taškyti, kad ėmė taškyti — 
tiek atsirado kareivių, kad nė galo nematyti. Ir visokių ginklų toje 
pilyje buvo. 

Dabar jis su tais kareiviais apsupo pilį, ir kad pradėjo mušti užkeik- 
tąsias, visas išvijo, tik vieną šlubąją paliko. Tada šluboji sako jam: 

— Jeigu tu kada žūsi, aš ateisiu ir tave atgaivinsiu. 

Tada princas kviečia per laišką tą karalių, kurs buvo uždavęs jam 
darbus, stoti su juo į mūšį. 

— Ė, kvailys! — mano karalius — Ką jis man padarys? Aš juk tu- 
riu kariuomenę, ginklų, o jis toje pilyje, kas žino — ar gyvas be- 
paliks! 

Ir rašo jam karalius, kad pasiruošęs su juo tuoj pat kautis. 

Išėjo karalius sutartu laiku į lauką su savo didžiule kariuomene. At- 
ėjo ir princas su kubilu. Ir pradėjo vandenį taškyti — atsirado tokia 
daugybė kareivių, kad nei krašto, nei galo neregėti. Greit apsupo 
princas karalių ir sako: „Tu norėjai tris kartus man gyvybę atimti, o 
aš tau vieną kartą." Ir jau nebeėmė princesės už pačią, užkariavo jo 
karalystę ir ėmė ją valdyti. 


Senis ir vėžys 


G yveno kartą senis ir senė; gyveno jie prie jūros, vaikų neturėjo. 
Prigaudo, būdavo, senis žuvų, senė iškepa, pavalgo abu, ir dar lieka. 
Kartą senė sako: 

— Turėtume vaikučių, tai ir jie prasimaitintų. 

Ir leidosi juodu pas vieną moteriškę. Toji pagelbėjo jiems susilaukti 
poros vaikučių. O kai vaikučių atsirado, žuvis beveik nustojo kibusi. 
Ką senis sugauna, senė iškepa, vaikus pavalgydina, patys trupinių už- 
kanda ir sėdi alkani. Vėl abu skundžiasi: 

— Kai nebuvo vaikų, buvo ko valgyti, o dabar alkį kenčiame. 

Ir neteko juodu vaikų. O kai neteko, visai nustojo žuvis kibusi. 

— Štai, viešpatie— skundžiasi — kai buvo vaikai, nors prie jų mi- 
tome, o kai vaikų nebėra — ir žuvų nebėra. 

Išėjo kartą senis prie jūros, ėmė žvejoti ir sugavo vėžį. Parsinešė 
namo. 

— Užkurk,— sako, — ugnį, nors vėžį išsivirsime. 

O vėžys sako: 

— Nevirk, seni, manęs, geriau eik prie jūros ir pamerk iki alkūnių 
rankas toje vietoje, kur mane sugavai. | 

Nuėjo senis ir ištraukė pilną maišą pinigų. Prisipirko tuojau ko tik 
reikėjo ir greitai tuos pinigus išleido. 

— Kurk, sene, ugnį, vėžį virsime. 

O vėžys buvo visą laiką kažkur kamaraitėje užkištas. 

Vėžys prašo: 

— Nevirk manęs, seni, geriau eik į tą vietą, kur mane sugavai, ir 
įbrisk vandenin iki kelių. 

Nuėjo senis, įbrido ir ištraukė didžiulį maišą pinigų. Iš tų pinigų 
senis taip praturtėjo, kad net krautuvių įsigijo. Kartą vėžys jam ir 
sako: 

— Eik, seni, piršk mane karalaitei. 

— Kaipgi tave piršiu, kad tu vėžys. 

— Nagi, eik,— sako, — piršk! 

Eina senis pas karalių. 

— Išleiskite,— sako, — karalaitę už mano vėžio! 

— Už kokio vėžio? 

— Nagi už paprasto vėžio. 

— Kaipgi už jo,— sako, — leisi, kad jis vėžys? Na, gerai, pasakyk 
savo vėžiui: tada leisiu, kai jis turės tokius tarnus, kaip mano, ir tokius 
rūmus, ir dar kad nuo jo iki mano rūmų būtų tiltas — viena lenta si- 
dabrinė, kita auksinė, vienas stulpas auksinis, kitas sidabrinis, viena 
vinis sidabrinė, kita auksinė, o kai tuo tiltu važiuos, kad sodai žydėtų, 
o kai grįš atgal — kad jau vaisiai būtų nunokę. 

Pareina senis ir pasakoja vėžiui. 

— Ką gi, — sako, — pasakyta — padaryta. 

Atsikelia rytą senis ir mato: ir jo lova, ir visi rūmai dar puikesni, 
negu karaliaus. Sėdasi jis karieton ir vėžį drauge ima, važiuoja per 
tiltą — šalimais sodai žydi. 

Ką padarysi! Reikia karalaitei eiti už vėžio. Susituokė juodu, o vėžys 
dieną už krosnies lindi, o naktį jaunikaičiu virsta. 

Šit ir pasaugojo karalaitė, kur jisai savo kailį paslepia, paėmė tą 
kailį ir sudegino. 

Atsibudo vėžys rytą ir prie kailio — nėra. 

— Jeigu tu,— sako, — nenorėjai laukti, kol sukaks laikas, tai dabar 
negreit mane pamatysi. Imk nebent geležines kurpes, kai jas nuplėši, 
tai gal ir sugrįšiu.— Pasakė ir išėjo. 

Šit ir gyvena jinai sau, jau ir vėžį primiršo. Staiga žiūri — kurpaitės 
beyrančios, ir vėžys begrįžtąs. 

Ir nuo to laiko ėmė juodu gyventi laimingai. 


16. Neregėta negirdėta 


Sūpuonėlis 


G yveno sau senis ir senė. Jau ir gyvenimą baigia, o vaikų vis 
nėra. Aimanuoja: „Kas mus beglobos, kad vaikų neturim?“ Kartą senė 
ir prašo senį: 

— Eik miškan, nukirsk medelį, padarysime tada lopšį, įdėsiu į tą lop- 
šį trinkelę ir supsiu, turėsiu nors ką veikti! 

Senis iš pradžių nenorėjo, o senė vis prašo ir prašo. Paklausė jis, 
nuėjo, nukirto medelį, padarė lopšį... Paguldė senė trinkelę lopšin — 
supa ir dainuoja: 


Liūlia liūlia, Sūpuonėli, 
Iškepiau tau pyragėlį— 
Su kojelėm, su rankelėm, 
Užteks tau jo ligi valiai! 


Supo supo, o vakare abudu nuėjo gulti. Rytą atsikelia — ogi toji 
trinkelė virtusi mažyčiu sūneliu. Seniai begal apsidžiaugė, kad negali 
apsakyti! Ir praminė tą sūnelį Sūpuonėliu. 

Auga sūnelis, auga, ir toks puikus užaugo, kad senis su sene nebe- 
gali atsidžiaugti. 

Paaugo jis ir sako: 

— Padaryk man, tėve, auksinę valtelę ir sidabrinį irklelį, žuveles 
gaudysiu ir jus maitinsiu! 

Senis ir padarė auksinę valtelę ir sidabrinį irklelį — išleido prie upės, 
jis ir nuplaukė. Plaukioja Sūpuonėlis upe, žuvį gaudo ir senį su sene 
maitina. Ką sugauna, atiduoda ir vėl išplaukia. O motina jam valgyti 
atneša. Kartą ji sako: 

— Žiūrėk, sūnau, kai aš tave šauksiu, tai atplauk, o kai kitas kas, 
tai irkis tolyn! 

Išvirė motina jam pusrytį, atnešė prie kranto ir šaukia: 


Sūpuonėli, Sūpuonėli! 
Atplauk prie krantelio! 
Atnešiau tau valgyti, 
Atnešiau tau gerti! 


Sūpuonėlis išgirdo. 

— Plauk, plauk, valtele, prie krantelio, šaukia motutė mane pusry- 
tėlio! 

Priplaukia prie kranto, pavalgo, atsigeria, atstumia auksinę valtelę si- 
dabriniu irkleliu ir vėl plaukia gaudyti žuvies. 

Išgirdo slibinas, kaip motina kviečia Sūpuonėlį, nuėjo prie kranto ir 
ėmė šaukti storu balsu: 


Sūpuonėli, Sūpuonėli! 
Atplauk prie krantelio! 
Atnešiau tau valgyti, 
Atnešiau tau gerti! 


O jis girdi. 

— Čia ne mano motutės balsas! Plauk, plauk, valtele, tolyn, plauk, 
plauk, valtele, tolyn! 

Mostelėjo irklu — valtelė ir nuplaukė. O slibinas stovėjo stovėjo ir 
nuėjo nuo kranto. 


Sūpuonėlio motina išvirė pietus, atnešė prie kranto ir šaukia: 


Sūpuonėli, Sūpuonėli! 
Atplauk prie krantelio! 
Atnešiau tau valgyti, 
Atnešiau tau gerti! 

Jis išgirdo. 

— Plauk, plauk, valtele, prie krantelio, šaukia mane valgyt moti- 
nėlė. 

Priplaukia prie kranto, pavalgo, atsigeria, atiduoda motinai žuvis, at- 
stumia valtelę ir vėl plaukia sau. 

Ateina slibinas prie kranto ir vėl storu balsu šaukia: 


Sūpuonėli, Sūpuonėli! 
Atplauk prie krantelio! 
Atnešiau tau valgyti, 
Atnešiau tau gerti! 


Jis išgirdo, kad ne motinos balsas, ir mostelėjo irkleliu: 

— Plauk, plauk, valtele, tolyn! Plauk, plauk, valtele, tolyn! 

Valtelė ir nuplaukė tolyn. 

Slibinas mato nieko nepešiąs ir nuėjo pas kalvį. 

— Kalvi, kalvi! Nukalk man tokį liežuvį, kokį Sūpuonėlio motina 
turi! 

Kalvis ir nukalė. Atėjo slibinas prie kranto ir ėmė šaukti: 


Sūpuonėli, Sūpuonėli! 
Atplauk prie krantelio! 
Atnešiau tau valgyti, 
Atnešiau tau gerti! 


Jis manė, kad motina šaukia. 

— Plauk, plauk, valtele, prie krantelio, atnešė man valgyt moti- 
nėlė! 

Ir priplaukė prie kranto. O slibinas pagriebė jį iš valtelės ir namo 
parsinešė. 

— Olenka, atidaryk! 

Olenka atidarė, slibinas įėjo trobon. 

— Olenka, iškūrenk krosnį, kad net akmenys sproginėtų, ir iškepk 
man Sūpuonėlį, aš eisiu svečių susikviesiu. 

Ir išbildėjo kviesti svečių. 

Olenka taip iškūreno krosnį, kad net akmenys sproginėja, paskui 
tarė: 

— Sėsk, Sūpuonėli, ant ližės! 

O jis sako: 

— Kad aš nežinau, kaip sėsti. 

— Nagi sėsk! — sako Olenka. 

Jis uždėjo ant ližės ranką. 

— Ar taip? — klausia. 

— Ne, ne taip, visas atsisėsk! 

Jis uždėjo galvą: 

— (Gal šitaip? 

— Ne, ne taip, visas atsisėsk! 

— Tai kaipgi? Gal šitaip? — Ir uždėjo koją. 

— Ne,— sako Olenka,— ne taip! 

— Tai parodyk,— prašo Sūpuonėlis— aš nebežinau kaip. 

Ji ir parodė. Vos atsisėdo, jis už ližės — įstūmė krosnin ir krosnia- 
dangte uždengė, o pats trobą uždarė, įsiropštė į klevą ir sėdi. 

Parlekia slibinas su svečiais. 

— Olenka, atidaryk! 

Tylu. 

— Olenka, atidaryk! 

Neatsiliepia. 

— Tai netikšė, jau bus išlėkusi kur. 

Slibinas pats atidarė duris, svečiai suėjo, susėdo prie stalo. Nukėlė 
slibinas krosniadangtę, išsitraukė iš krosnies ir valgo,— mano, kad 
Sūpuonėlį. Atsigėrė gerai, išėjo į kiemą ir raitosi ant žolės. 

— Pasivartysiu, pasiraivysiu, Sūpuonėlio mėsytės prisikirtęs! 

O Sūpuonėlis iš klevo: 

— Pasivartyk, pasiraivyk, Olenkos mėsytės prisikirtęs! 

Slibinas klausosi: „Kas čia?“ Ir vėl šneka: 

— Pasivartysiu, pasiraivysiu, Sūpuonėlio mėsytės prisikirtęs! 

O Sūpuonėlis vėl: 

— Pasivartyk, pasiraivyk, Olenkos mėsytės prisikirtęs! 

Slibinas klausia: 

— Kas čia dabar? 

Puolė ieškoti ir pamatė Sūpuonėlį kleve. Šoko prie klevo ir ėmė 
graužti. Graužė graužė ir dantis išsisukinėjo — nenugraužia. Nulėkė pas 
kalvį: 

— Kalvi, kalvi, nukalk man tokius dantis, kad tą klevą nugraužt ga- 
lėčiau! 

Kalvis ir nukalė. Kad kibo jis vėl graužti. Jau jau, regis, nugrauš. 
Staiga žąsų pulkas beskrendąs. Sūpuonėlis ir prašo: 


Žasys, žąselės! 
Paimkit mane ant sparnelių, 
Nuneškit pas tėvelį. 


Žąsys tarė: 

— Tegu vidurinysis pulkas paima! 

O slibinas graužia ir graužia. Skrenda vėl žąsų pulkas. Sūpuonėlis 
prašo: 


Žąsys, žąselės! 
Paimkit mane ant sparnelių, 
Nuneškit pas tėvelį. 


Ir šios jam tarė: 

— Tegu paskutinysis pulkas paima! 

Klevas jau net braška. Slibinas pailsi kiek ir vėl graužia, pailsi 
kiek ir vėl... Lekia dar vienas žąsų pulkas. Sūpuonėlis ir jų prašo: 


Žąsys, žąselės! 
Paimkit mane ant sparnelių, 
Nuneškit pas tėvelį. 


O šios tarė: 

— Tegu pati paskutinioji paima! 

Ir nulėkė. 

Sėdi vargšas Sūpuonėlis,— klevas jau jau bevirstąs, jau jau pražūtis 
beateinanti. Staiga lekia dar vienui viena žąsis, pailsusi, vos vos be- 
paskrenda. Sūpuonėlis ir sako jai: 


Žąsyte, žąsele! 
Paimk mane ant sparnelių, 
Nunešk pas tėvelį. 


Žąsis tarė: 
— Sėsk! — ir užsisodino ant sparnų. 

Pailso vargšelė, visai pažemiais juda. O slibinas vejasi — bene pa- 
griebs Sūpuonėlį. Bet nepavijo. Atnešė žąsis bernaitį ir pasodino tro- 
bos pašaly, o pati po kiemą ėmė vaikštinėti, lesinėti. 

Sėdi Sūpuonėlis pašaly ir klausosi, kas troboj girdėti. O senė iškepė 
pyragėlių, ištraukė iš krosnies ir sako: 

— Šitas pyragėlis tau, šitas — man! 

Sūpuonėlis iš kiemo atsiliepė: 

— O man? 

Ji vėl ištraukia pyragėlį ir sako: 

— Šitas pyragėlis tau, šitas — man! 

Sūpuonėlis vėl: 

— O man? 

Jie išgirdo. Kas čia dabar? 

— Ar girdi, seni, tartum kas šauktų. 

— Tu tik taip nugirdai, — sako senis. 

Senė vėl dalija: 

— Šitas pyragėlis tau, šitas — man! 

— O man? — klausia Sūpuonėlis iš pašalio. 

— Tikrai kas kalba! —tarė senė ir žvilgtelėjo per langą, — pašaly 
Sūpuonėlis besėdįs. Išpuolė abu iš trobos, pagriebė, įsinešė vidun ir 
begal džiaugiasi! 

O žąsis vaikštinėja sau po kiemą. Motina ją ir pamatė: 

— Ana žąselė strypinėja. Eisiu pagausiu ir papjausiu. 

Ir jau buvo beeinanti. 

O Sūpuonėlis tarė: 

— Nepjauk, mama, geriau palesink! Jeigu ne ji, tai aš nebūčiau su- 
grįžęs. 

Dabar jie žąsį palesino, pagirdė ir dar po sparnais pripylė kruopų. 
Žąsis ir išlėkė. 

Va jums pasakėlė, o man riestainių virtinėlė. 

Neregėta Negirdėta 


G yveno kartą ponas ir tarnas. Kol juodu maži buvo, drauge žaidė 
ir buvo tartum lygūs. O kai ponaičiukas pasidarė ponu, pradėjo ne- 
apkęsti tarno: visaip iš jo tyčiodavosi, sunkiausius darbus užduo- 
davo. 

Kartą ponas ir sako: 

— Atnešk tu man Neregėtą Negirdėtą! 

Išėjo tarnas iš rūmų, sielojasi. Atėjo girion, pačian tankumynan. 
Žiūri — trobelė. Įėjo jis ton trobelėn ir užlindo už krosnies. Sėdi. 

Per pietus atsidaro durys, įeina senis ir garsiai šaukia: 

— Neregėta Negirdėta, paruošk stalą! 

Dabar, kur buvęs, kur nebuvęs, atsirado stalas, o ant jo visokių 
valgymų ir gėrimų pristatyta. Senis atsigėrė, prisivalgė, vėl sako: 

— Neregėta Negirdėta, sutvarkyk! 

Tuojau viskas dingo. 

O tarnas iš už krosnies viską mato. Kai tik senis išėjo, tarnas iš- 
lindo. 

„O ką, — mano,— imsiu ir aš šūktelsiu." 

— Neregėta Negirdėta, paruošk stalą! 

Vėl viskas atsirado. Jis prisivalgė, prisigėrė, klausia: 

— O gal tau, Neregėta Negirdėta, pas šitą šeimininką įkyrėjo? 

— Taip, įkyrėjo,— atsako. 

— Tai eime su manimi! 

— Eimel — sako. | 

Išėjo. Nueina tarnas varstą, šūktelia: 

— Neregėta Negirdėta, ar tu čia? 

— Čia, čia, šeimininke, eik, nebijok, neliksiu. 

Eina toliau. Tarnas mato — rūmai statomi. Žmonių nieko nėra, tik 
vienas kirvis — pats tašo, pats kerta, o jeigu reikia ką panešti — pats 
tempia. 

Neregėta Negirdėta ir sako: 

— Išmainyk mane į kirvį, kur pats kerta. Aš pas tave vėl atsirasiu, 
kai pašauksi. 

O čia kaip tik senukas beeinąs. Tarnas jam: 

— Mainyk su manim, seneli, šitą kirvį į Neregėtą Negirdėtą. 

— O kas per daiktas? 

Jis tada: 

— Neregėta Negirdėta, paruošk stalą! 

Iš kur visko ir ėmėsi! Senelis prisivalgė, prisigėrė. 

— Geras daiktas, — sako, — kodėl gi neiškeitus! 

Ir atidavė tarnui kirvį. 

Tarnas kiek paėjo, šaukia: 

— Neregėta Negirdėtai 

— Čia, čia, šeimininke, aš prie tavęs, — atsiliepia. 

Teko jam vėl mišku eiti. 

Eina jis ir mato — šokinėja po mišką lazda, ir senelis čia pat beeinąs. 

— Kokį čia daiktą, — klausia, — turi, seneli? 

— Čia lazda, kur pati verčia, va žiūrėk! Na,— šaukia, — lazda, versk! 

Lazda kad ėmė šokinėti! Tik pašoka — ąžuolas ir virsta, tik pašoka — 
ąžuolas ir virsta. 

Tarnas vėl savo: 

— Neregėta Negirdėta, paruošk stalą! 

Iš kur visa ko ir ėmėsi! Senis prisivalgė, prisigėrė ir pristojo prie 
tarno: 

— Mainyk su manim į lazdą. 

O Neregėta Negirdėta šnibžda: 

— Mainyk! Aš vėl pas tave būsiu — tik šūktelk! 

Jis išmainė, pasiėmė lazdą, išėjo iš miško ir sako: 

— Neregėta Negirdėta! 

— Čia, čia, šeimininke, šalia tavęs! 

Nueina jie į miestą. Užėjo tarnas į smuklę ir tuojau komanduoja: 

— Neregėta Negirdėta, paruošk stalą! 

Iš kur visa ko ir ėmėsi! Pats privalgė, prigėrė ir dar žmonių kokį 
dešimtį gražiai pavaišino. 

O paskui: 

— Neregėta Negirdėta, sutvarkyk! 

Kur visa ir prapuolė! 

O toje smuklėje buvo kareivis, pamatė ir sako: 

— Toks daiktas, tai ne daiktas! Ei, rykštės, čionai! 

Kur buve, kur nebuvę, iššoko rykštės ir kad ėmė čaižyti, net ausyse 
spengia. 

— Va, mainyk,— sako, — į savo Neregėtą Negirdėtą. 

O Neregėta Negirdėta: 

— Mainyk, aš vėl pas tave būsiu. 

Išmainė jis Neregėtą Negirdėtą į tas rykštes. Išėjo iš miesto ir vėl 
šaukia: 

— Neregėta Negirdėta! 

— Čia, čia, šeimininke, nebijok, — atsiliepia. 

Nuėjo jis pas poną, o ten — puota, stalai lūžta, svečių pilni namai. 
Ponas pamatė, kad tarnas parėjo, ir šaukia: 

— Ei, duokit šen bizūną! 

— Ne, — sako, — palauk! Lazda, pliek svečius! 

Kad ėmė lazda svečius lupti! Vienus išmušė, kiti pabėgo. Jis tada 
rykštėms: 

— Nagi, pamokykit poną! 

Kad ėmė rykštės ponui meilintis! Taip iščaižė, kad tas nė žodžio iš- 
tarti nebegali. 

Tada ėmė šis tarnas namus sau statydintis. 

Lazda ąžuolus verčia, kirvis pats tempia, pats kapoja, pats tašo. O 
jis tik vaikštinėja ir įsakinėja. Va kaip! 


Kaip kareivis karalių apgavo 


K adai kadės tarnauti kariuomenėje reikėdavo dvidešimt penkerius 
metus. 

Vienas kareivis atitarnavo savo laiką ir nė karto nematė karaliaus. 
Nusprendė trūks plyš jį pamatyti. Patraukė tiesiai į rūmus. Sargyba, 
kur ten stovėjo, nepraleidžia, o jis ginčijasi ir vis stengiasi prasibrauti 
pas karalių. 

Tuo metu karalius vaikštinėjo kieme. Pamatė, kad koks kareivis gin- 
čijasi su sargyba, ir įsakė: 

— Leiskite jį. 

Paskui klausia kareivį: 

— Ko tu nori? 

— Nieko aš nenoriu, — atsako kareivis — tik pamatyti karalių. 

Tas pasakė, kad karalius tuojau išeis, o pats nuėjo, persirengė kara- 
liškais drabužiais ir išėjęs paklausė kareivį: 

— Ko tu nori, kareivi? 

Kareivis jam atsakė: 

— Ištarnavau dvidešimt penkerius metus ir jūsų nemačiau. 

— Kuo gi tave apdovanoti už ištarnavimą? — klausia karalius. 

— Nieko aš nenoriu... Jeigu jau tokia jūsų karališka malonė, tai 
dovanokite man seną balną. 

— Ką tu su juo darysi? — stebisi karalius.— Geriau aš tau duosiu 
naują balną. 

— Ne, nieko nenoriu, tik duokite man seną balną! — prašo kareivis. 

Karalius nusišypsojo ir įsakė tarnui: 

— Eik, rask kur nors ir duok šitam kareiviui seną balną. 

— Jeigu jau dovanojate man šitą balną, tai išduokite ir raštą tokį, 
kad būtent jūs man dovanojate. 

Karalius greitai parašė, kad tikrai seną balną jis padovanojęs šitam 
kareiviui. Parašė ir karališką antspaudą pridėjo. 

Padėkojo kareivis karaliui ir išėjo. Išėjęs į laukus, seną balną išmetė, 
o dokumentą įsikišo giliai kišenėn. Vienoje šalyje grafo valdos vadi- 
nosi Senasis Balnas. Kareivis ir nudrožė tenai. 

Pagal šį karaliaus raštą kareivis išvijo grafą iš dvaro ir liko ten gy- 
venti. 

Po kiek laiko grafas rašo karaliui: 

„Jūsų karališkoji didenybe! Ką aš jums padariau, kuo nusikaltau? 
Kodėl jūs mano dvarą padovanojote kareiviui?“ 

Karalius suprato, kad kareivis jį apgavo. 

Ilgai galvojo karalius ir nutarė suruošti didelę puotą, pakviesti sve- 
čių, taip pat ir gudrųjį kareivį, atimti čia iš jo tą raštą ir grąžinti dvarą 
grafui. 

Puotoje buvo įprasta, geriant į kito sveikatą, suduoti anam šaukštu 
į kaktą. O kam teks gerti į karaliaus sveikatą ir duoti jam šaukštu į 
kaktą, tas turės atsisveikinti su savo turtais... 

Tarnai susodino svečius prie stalo taip, kad kareivis gavo gerti į 
karaliaus sveikatą. 

Kareivis griebėsi gudrybės. Ėmė jis "visiems pasakoti tokį nutikimą: 

— Kartą važiuojam su tėvu į malūną, žiūrim, — priekyje didžiulė 
peikė, niekaip negali pervažiuoti. Važiuosi — arklių neteksi. Jeigu ap- 
link suksi, kelio pridėsi dvigubai. Na, kaip čia geriau padarius? Va- 
žiuoti per pelkę ir netekti arklių ar apvažiuoti aplinkui? — klausia ka- 
reivis svečius. 

Visi atsakė, geriau apvažiuoti, negu netekti arklių. Karalius irgi pri- 
tarė, esą, geriau apvažiuoti. 

— Na, jeigu geriau apvažiuoti pelkę, tai ir čia man geriau aplenkti 
karalių ir išgerti į kito sveikatą.— Ir kareivis aplenkė karalių, kaukš- 
telėjo į kaktą kitam. 

Šitaip kareivis apgavo karalių ir ponus. 


Velnio smuikas 


S eniai seniai, dar baudžiavos laikais, gyveno valstietis, vardu Iva- 
nas. Įsakė jam ponas į lažą eiti, bet Ivanas nenori ponui dirbti. Metė 
jis darbą ir patraukė kur akys veda. Priėjo kartą jis prie kokios tro- 
bos; toji stovėjo negyvenama laukuose netoli sodžiaus. Įeina Ivanas 
vidun, atsigula ir kietai užmiega. Apie pusiaunaktį prigužėjo velnių. 
Atsivedė kokį muzikantą, liepė jam griežti o patys pasileido šokti. 
Muzikantas griežė griežė, paskui nusikamavo, nebenori griežti ir sako: 

— Tegu jums tas pagriežia, kur ana ant krosnies guli! 

O ten buvo Ivanas. Jis jau seniai buvo atsibudęs ir žiūrėjo nei gy- 
vas, nei miręs, kaip velniai trypia. Išgirdęs muzikantą rodant jį, atsi- 
liepė: 

— Aš juk nemoku griežti, nekibkit prie manęs! 

Bet velniai kad prikibo, dievuli tu mano! Sako jam: 

— Nebijok! Nors tu ir nemoki, bet imk stryką ir vedžiok, smuikas 
pats ims griežti, 

Nori nenori, paėmė Ivanas stryką su smuiku, pradėjo vedžioti, o 
smuikas kad ims griežti, velniai ir pasileido vėl šokti. 

Ar ilgai jie ten šoko, ar trumpai, bet jau pradėjo gaidžiai ant laktų 
sparnais plakti. Tada velniai sako Ivanui: 

— Užtenka tau, Ivanai, griežti! O už tai, kad tu mus šiandieną pa- 
linksminai, še imk kabliuką. Kai tik mostelsi tuo kabliuku, tai koks 
paukštis belėks, tuoj puls tau į rankas. Pasiimk dar sau ir šitą smuiką. 

Vos pasakė šitaip velniai, gaidžiai užgiedojo — jie bemat dingo. Per- 
nakvojo Ivanas ir rytą traukia toliau. 

Sutinka savo poną važiuojantį. Ivanas nenori duoti jam kelio. Ponas 
Iėkia iš brikelės, o Ivanas sako: 

— Pone, nedrįsk man nieko daryti, nežinai, kokią galią turiu. 

— O kokią gi tu galią turi? 

— Aure, lekia erelis aukštai aukštai, aš jį bemat numušiu. 

Išsitraukė jis kabliuką, mostelėjo kartą, erelis tuoj ir įpuolė Ivanui 
į rankas. Pamatęs ponas persižegnojo ir davė Ivanui kelią. 

Ir patraukė tada Ivanas namo. Liepia jam ponas vėl eiti lažą — ku- 
kurūzų ravėti ir kaupti. 

— Gerai,— sako Ivanas, — einu. 

Nuėjo Ivanas drauge su kitais į lauką. Netrukus Ivanas sako: 

— Eime kiek pailsėti. 

Paėmė jisai savo smuiką ir kad užgriežė, visi žmonės pasileido šokti. 
Trypinėja po kukurūzus, šokinėja, visą lauka ištrempė. 

Prieina ponas, klausia: 

— Kas čia? Ko čia dabar trypiate? 

Ivanas atsako: 

— Aš kiek pagriežiau smuiku, žmonės truputį pašoko. 

Supyko ponas—ir prie Ivano, o tas, kad ims griežti, ponas irgi 
puolė šokti. Šoka šoka, ir jau — gelbėkit! — šaukia, taip nusikamavo. 
O Ivanas griežia ir griežia, ką tu jam. ir šoko ponas tol, kol pažadėjo 
Ivaną atleisti visai nuo lažo, duoti žemės, galvijų, bičių ir visko, ko 
reikia ūkiui. Šitaip velnių smuikas padėjo Ivanui. 


MVP 

Zuikio taukai 


V ažiavo ponas su vežiku Ivanu į tolimą kelią. Važiavo tylėdami, 
liūdna pasidarė ponui. Ponas ir sumanė pasišnekučiuoti. O tą valandą iš- 
šoko zuikis. Ponas ir pradėjo apie zuikius. 

— Va mano miške veisiasi zuikiai, tik ne tokie, kaip tas, kur nušo- 
kavo, išstypęs, o didžiuliai. Iš užsienio aš juos parsivežiau. Susiruošiau 
kartą į medžioklę, pasiėmiau drauge kokią dešimtį varovų. Suvijo tie 
man zuikių, 0 aš anuos —tik pykšt, pykšt. Pripyškinau kokias tris 
dešimtis. O vieną tokį didžiulį nudėjau, sulig avinu! Na, kai nunėriau 
kailį, tai per pusę pūdo taukų. Šit kokie mano zuikiai. 

Vežikas klausė klausė, paskui ir sako: 

— Nuo, bėručiai, greit jau ir tas tiltelis, kur po melagių kojomis 
griūva. 

Paklausė ponas ir sako: 

— Girdi, Ivanai, kokių zuikių esama. Teisybė, pusės pūdo taukų gal 
ir nebuvo, kokia dešimt svarų veikiausiai. 

— Aišku, zuikis kaip zuikis, — sako Ivanas. 

Važiuoja toliau, o ponas vėl Ivanui: 

— Na ką, Ivanai, ar greit bus tas tiltelis, kur minėjai? 

— Jau greit, pone, — atsako Ivanas. 

— Tai va, žinai, Ivanai,— toliau kalba ponas,— to zuikio taukų, re- 
gis, nė tų dešimties svarų nebuvo, kokie trys keturi, ne daugiau. 

— Man kas, — sako Ivanas, — tebūnie ir taip. 

Dar kiek pavažiavo; ponas malėsi, malėsi ir vėl: 

— Ar greit, Ivanai, tas gi tiltas? 

— Jau greitai, pone, tik į lomelę nusileisime. 

— Hm,— sako ponas,— žinai, Ivanai, to zuikio visai taukų nebuvo, 
pats išmanai, kiek ten zuikio taukų. 

— Žinoma, — sako Ivanas, — zuikis kaip zuikis. 

Nusileido į lomelę, ponas ir klausia: 

— O kurgi, Ivanai, tas tiltas, kur tu minėjai? 

— Jis, pone,— atsako Ivanas,— ištirpo, kaip ir tie zuikio taukai, kur 


pasakojai. 


Žali akiniai 


p ritrūko žiemą Ochrimas šieno arkliukui. „Ką daryt Nunyks ark- 
lelis, ir visas ūkis tada niekais nueis. Palauk, brol, sugalvojau, tik ne- 
žinia, ar pavyks. Eisiu pas svotą Samoilą, bene paskolins jis man kokį 
ryšį šieno, jis turi, Žinau“, — svarsto Ochrimas. Ir nulėkė pas svotą 
Samoilą. 

— Sveikas, svotel 

— Sveikas. Ką pasakysi, svote? 

— Padėk, mieliausias svoteli, jeigu dievą myli. Arklelis dvesia, ne- 
bėra kuo šerti, paskolink nors glėbelį šieno... ganiava dar toli... aš 
jau tau... 

— O kaip svočia kruta? — pertraukė Samoila. 

— Kruta po truputį. Tai prašyčiau. .. 

— O ką ji ten veikia? 

— Nagi tai šį, tai tą, žinai, namie darbo netrūksta... Tai aš ir sa- 
kau, tokia bėda man su tuo nevala kuinu. 

— O kas gi čia tau, svote, nosis kaip agurkas pasidariusi ir dar 
nudraskyta? Matyt, kur nors, chm, jau? ..— vėl pertraukė Samoila. 

— Nagi... paskui, svote, apie tai paskui pakalbėsim. Pirma apie 
šieną, o tai va sakau... 

— Tai ko gi tu — sako, — atėjai pas mane, svote? 

— Nagi šieno, sakau... Arklelis juk nuo kojų puola, o iki pavasa- 
rio jau nedaug belikę, savaitė dar,— nors gyvas į žemes lįsk, nėra kuo 
šerti. Paskolink, būk geras, nors glėbelį, aš gal už tai ir atidirbsiu. 

— Ė, svote, niekaip negaliu! Ir sau tiktai kaip ašara, neduosiu, svo- 
te, neduosiu, — sako Samoila. 

— Dieve tu mano! Ką gi man dabar daryti? Jau tu man patark, svo- 
teli — verkšlena Ochrimas. 

— Ką gi aš tau, svote, patarsiu? Dievaži, neišmanau. Eik nebent 
pas Grycką Šoklį, tas kad ir nepadės, o gerą patarimą duos,— atsakė 
Samoila. 

O tasai Grycka buvo visam kaime pirmas meistras ir gudročius: su- 
galvoti ar ką padirbti — kaipmat. 

Nueina Ochrimas pas Grycką, o tas kieme besikrapštąs. 

— Sveikas, Grycka! Padėk dieve! 

— Sveikas, dėkui, Ochrimai! Ką pasakysi? 

— Matai, čia toks ir toks, girdi, reikalas. ..— apsako jam savo bė- 
dą.— Padėk, dėl dievo meilės, ar ką patark, jau stačiai galva sukasi, 
nebežinau, nė ką daryti, pastips ne šiandien ryt vargšas gyvulys be 
šieno. Aš jau... 

— Skolinti neskolinsiu, ir pats, dievai žino, kaip iki ganiavos pri- 
trauksiu, o patarti galiu. | 

Nuėjo Grycka į klėtį, atnešė iš ten žalius akinius. 

— Ar matei kada tokį daiktą? 

— Ne, 

— Ir aš būčiau nematęs, jeigu ne geri žmonės. O žinai, kam jie? 

— Ne, nežinau. 

— Ir aš būčiau nežinojęs, bet geri žmonės išmokė, o dabar ir aš 
tave pamokysiu. Matai, kai mus apginklavo — dar tada aš buvau ka- 
riuomenėje raštininku, — vadinasi, į žygį prieš turkus, tai vyresnybė 
ir davė kiekvienam arkliui tokius akinius ir taip įsakė: „Štai jums, vy- 
rai, tada, kai arkliams iš tikrųjų šieno nebeužteks; uždėk tada, va- 
dinasi, arkliui tuos akinius, pakišk jam šiaudų, dilgių, dyglių, netgi 
skudurų, ir viską ės, todėl, vadinasi, kad manys, jog priešais žalias 
šienas.“ Ir ką tu pasakysi — taip ir buvo. Neužteko šieno, o mes ark- 
liams ant akių žalius akinius — ir ėmė mūsų arkliai ėsti viską, ką tik 
įdėdavai į ėdžias. Mat, kokį stebuklą padarė šitie akiniai! Tai imk tu 
juos ir padaryk taip, kad arklėkas tavo iki ganiavos ištemptų. 

— Ėk, tavo teisybė, o man ir į galvą neatėjo, kam šitie akiniai. Va 
ką reiškia pasaulio matęs žmogus — viską žino. Tai jau dėkui tau, 
Grycka, gal dar ir kitai žiemai, jeigu gyvi būsim, prireiks. 

Tuoj už akinių ir nudrožė namo. Uždėjo arklėkui tuos akinius, pri- 
krovė ėdžias visokio šlamšto ir nuėjo trobon. Kamavosi kamavosi varg- 
šas arklelis prie to jovalo ir ėmė šveisti viską, net ausys linko. Suėdė 
jis, kas tik buvo kieme, net iškleivotus batus ir sudraskytą palaidinį, ir 
tą sukramsnojo. O netrukus ir sniegas ištirpo, ėmė kaltis jauna žolelė. 
Kai kas pasakoja matę tą kuiną, kaip tasai į pievas pasispardydamas 
nulėkęs, o kiti sako, ir aš taip manau, kad tas kuinas jau seniai patekęs 
kailialupiams mainais į pirštukus ir adatas. O ponai, matyt, ir arbatos 
su tais jo kauleliais atsigėrė (juk cukrus daromas iš kaulų). 


Štai tokia buvo istorija su Ochrimo arkleliu. 


Kaip ponas vokiškai kalbėjo 


V iena našlė, prasta moteriškė, išleido dukterį už ponėko. Atvažia- 
vo kartą šitas žentas į svečius pas uošvę. Sako savo tarnui: 

— Su uošve kalbėsiu ne mūsiškai. Jeigu paklaus ji tave, kcdėl aš 
taip kalbu, sakyk, kad jau pamiršau savo gimta kalba kalbėti, moku 
tik vokiškai. O jeigu ką pasakysiu vokiškai, tai tu jai persakyk mū- 
siškai. 

— Gerai,— sako tarnas. 

Atvažiavo. Uošvė begal džiaugiasi, kad žentas atkako, sveikina jį, 
o tas: 

— Bukry, mokry! Bukry, mokry! 

Išsigando jinai ir klausia tarną: 

— Kas gi poną ištiko, gal liežuvį jam atėmė? 

O vaikinas ir sako: 

— Savo kalbą jis pamiršo, vokiškai išmoko. 

Ėmė uošvė apie savo dukrą klausinėti, apie anūkus, o jis tą patį: 

— Bukry, mokry! Bukry, mokry! 

Net baisu jai pasidarė. Nuėjo ji tada klausinėti tarną. 

O paskui klausia žentą: 

— Gal jau metas pietų? 

O jis: 

— Bukry, mokry! Bukry, mokry! 

Tarnas paaiškina: 

— Jisai, girdi, nenorįs pietų. 

Ponas pyksta, kad tarnas ne taip persako, ir jau rėkia: 

— Bukry, mokry! — Valgyti jis begal nori. 

O tarnas: 

— Palikite jį, — sako, — matot, kaip pyksta, kad tuos pietus vis kišat. 

Uošvė su tarnu papietavo, o ponas liko alkanas. 

Vakare uošvė vėl klausia žentą: 

— Gal vakarieniausime? 

O jis: 

— Bukry, mokry! Bukry, mokry! 

Tarnas sako: 

— Nenori jis vakarienės, prašo tik duonos kąsnelio ir vandens puo- 
duko. 

Davė jam uošvė duonos kąsnį ir vandens puoduką, o pati su tarnu 
pavakarieniavo. Žentas baisiai pyksta ant tarno, o vis tiek nenori gim- 
tąja kalba kalbėti. 

Rytą ruošiasi išvažiuoti. Uošvė neša jam ir šio, ir to į briką — dukre- 
lei ir anūkams lauktuvių. O žentas patenkintas, kad tiek daug, ir 
uošvei: 

— Bukry, mokry! Bukry, mokry! 

O tarnas: 

— Nieko neneškite! Ponas nenori, sako, atgal pasiimkit. 

Uošvė viską atgal ir nusinešė. 

Kai išvažiavo jie iš kaimo, ėmė ponas tarną plūsti: 

— Aš,— sako, — per tave svečiuose alkanas buvau. 

O gudrusis tarnas atsako: 

— Argi aš suprantu vokiškai? 


Gudruolė 


V iename kaime gyveno valstietis su pačia. Ir turėjo juodu duk- 
terį. Ji buvo sumani ir aštrialiežuvė. Visi įą kaime vadino gud- 
ruole. 

Kai jai suėjo aštuoniolika metų, tėvas su motina ėmė piršlių laukti. 
Kartą, kai tėvų nebuvo namie, atsilankė piršliai. Pasisveikino, padėjo 
duoną ant stalo, o patys susėdo ant suolo. Ėmė su ja šnekučiuoti ir 
pasisakė, ko atėję. 

— Ką gi, — sako mergelė — dabar nei tėvo, nei motinos namie nėra, 
negaliu jums atsakyti nei šiaip, nei taip. Ateikite geriau kitą kartą. 

Piršliai delsia, iš trobos neina, tartum laukia ko. Mergelė ir klausia: 

— Jūs, mielieji,. tikriausiai beeidami išalkote, norite valgyti? 

— Nuo vaišių neatsisakysime,— pasakė vienas piršlys. 

— Duosi — užkąsim ir dėkui pasakysim, neduosi — tavo valia — tarė 
kitas. 

— Na ir gerai! — sako mergelė— O kuo jus pavaišinti —ar išėju- 
siu, ar atėjusiu, ar tuo, kur į viršų žiūri? 

Susižvalgė piršliai su jaunikiu ir nebežino, ką sakyti. Vienas piršlys 
sako: 

— Duok nors to, kur į viršų žiūri. 

Paraikė mergelė ragaišio, pripjaustė svogūnų dubenėlį, pastatė ant 
stalo ir kviečia piršlius užkąsti. Patraukė piršliai nosis, vėl susižvalgė 
su jaunikiu, sėdi, o valgio nė vienas burnon neima. Keista pasirodė 
jiems ta mįslė, o dar keistesnė — pati mergelė. 

Vėl užsimezgė kalba: norėjo, matot, piršliai gudrumu ją pralenkti. 
Bet kur tau,— kas ką tik pasako ar paklausia, ji taip išmintingai, šmaikš- 
čiai ir taikliai atrėžia, kad tas tik mirkčioja ir iš gėdos rausta. Piršlys 
ir sako: 

— Na, užteks juokus krėsti. Tu jau geriau išaiškink, mergele, ką 
čia reiškia — atėjęs, išėjęs ir kas į viršų žiūri. 

— O šit kas, — atsako mergelė.— Lašiniai —tai išėjęs, su lašiniais 
visas vargas išnyksta. Pienas —tai atėjęs, su juo vargas taip pat iš- 
nyksta, o pieno vis ūkyje esti, jeigu, žinoma, kas turi melžiamas kar- 
ves. O tas, kas į viršų žiūri —tai svogūnai; kai rudenį jie lysvėse 
išlindę kyšo, tai lygu kas iš žemių aukštyn spokso. 

Nusijuokė piršliai, pasistebėjo, kad negalėjo atspėti lyg ir nelabai 
gudrios mįslės, ir ketina namo eiti. 

Pakilo jie nuo stalo. Mergelė prieina prie jų ir klausia: 

— Pasakykite, kas jūs tokie, iš kur? Kai sugrįš tėvai, nebežinosiu, ką 
ir sakyt. 

— Mane,— sako piršlys — yra praminę Krūmu, va šitą — Varnalėša, 
o jaunikį — Vėzdu. Tavo tėvai apie mus, regis, žino, yra girdėję. 

— Ė, jeigu taip, tai aš jus visus pažįstu, — sako mergelė— Po krū- 
mu ne kartą esu miegojusi, varnalėša nuo saulės esu užsiklojusi, o 
vėzdu kiaules gainiojusi. 

Pažįstu, visus pažįstu! 

Mergelė piršliams ir jaunikiui per galvas tartum kuolu būtų tren- 
kusi, pasidarė aniems gėda, supyko jie už tokį atsakymą. 

Atidavė mergelė piršliams duoną, tie atsisveikino, eina į savo kaimą 
ir stebisi mergelės gudrumu. 

Grįžo jaunikis namo ir tėvui pasakoja, kaip sekęsi piršliams. Prisijuo- 
kė gardžiai senis ir sako: 

— Vadinasi, jūs visi trys kvaili pasirodėte esą, tik viena ji protinga. 
Žinok, sūnau, kad visada šitaip gudrieji kvailius pažįsta. 

— Ne, tėve, mes ne kvaili — sako sūnus, — bet jos ir pats kipšas 
neapkalbėtų. 

— Na, ką gi, — sako senis — jeigu tu iš tiesų protingas, tai paimk 
pilkąjį aviną, nuvesk į turgų, parduot neparduok, bet nupirk druskos, 
išgerk ir užkąsk ir atgal namo aviną parsivesk. Jeigu padarysi viską, 
kaip sakau, vadinasi, esi protingas, ir mergelė bus tavo, jeigu ne, tai 
tu kvailas, ir ji ne tau skirta. 

Šit, varo vaikinas į turgų aviną ir vis galvoja, kaip čia jį pardavus, 
kaip tėvas liepė. 

Ir teko jam varytis aviną kaip tik per tą kaimą, kur gyveno toji 
gudruolė. Atsiminė jis ją ir galvoja: „Tai kad ji atspėtų tėvo mįslę.“ 
Vos pagalvojo, staiga girdi — sukosėjo kas. 

— Ei, juodžki, apsižvalgyk! 

Apsidairė vaikinas, žiūri — ta pati gudruolė prie šulinio bestovinti, 
vandenį besemianti. 

— Ko tu, vaikine, toks nuliūdęs? 

— Ko?.. Tu irgi nuliūstum, jeigu tokią mįslę tau užmintų, kaip 
man. Aviną parduot neparduot, druskos nupirkt, išgert, užkąst ir dar gyvą 
tą aviną namo parvaryt. Niekaip savo galva nepermanau, kaip čia pa- 
daryti! — sako vaikinas. 

— O tu paklausyk manęs,— sako mergelė — gal proto ir pasigausi! 
Kai nuvarysi šitą aviną į turgų, pasiskolink žirkles kur aštresnes, nu- 
kirpk vilnas, parduok jas, 0 už tuos pinigus išgerk, užkąsk, druskos 
nusipirk, o nukirptą aviną tėvui parvaryk. 

Apsidžiaugė vaikinas, net delnais suplojo, o mergelei už patarimą 
net nepadėkojo, nuginė greičiau aviną į turgų. Nusivarė jis tą aviną, 
padarė viską, kas buvo sakyta, ir grįžo namo linksmas, kad parduot 
nepardavė, išgėrė, užkando, druskos nupirko ir dar gyvą aviną atgal 
parsivarė. Įeina trobon, o tėvas ir klausia: 

— Na ką, sūnau, prisiderėjai turguje kaip reikia? 

— Prisiderėjau, tėve, ir viską padariau, kaip sakei — atsakė sūnus. 

— O kas gi tave pamokė taip padaryti? — klausia senis. 

— Hm! Kas gi? Aš pats! Turiu galvą ant pečių. 

— Na gerai, jeigu taip, — sako tėvas.— Tik man regis, kad čia be 
kitos galvos neapsieita, aš tave puikiai pažįstu! 

Kitą dieną vakare ateina jų kaimynas, buvęs piršliu, ir klausia: 

— Na ar pardavė mūsų „kunigaikštis“ aviną? 

— Ne, nepardavė, aš jam ir neliepiau parduoti, tik tokią mįslę užda- 
viau, protą tyriau: parduot neparduot, bet išgert, užkąst, druskos nu- 
pirkt ir aviną atgal parsivaryt. Jisai, žiūrėk tik man, taip ir padarė, 

— Matai, svote, teko man, einant į turgų, viename kaime po kadu- 
gio krūmu prie šulinio pailsėti. Žiūriu, varo mūsų „kunigaikštis“ į tur- 
gų aviną. Na, manau, gerai, eisime drauge, linksmiau bus. Staiga gir- 
džiu, mergina, kur vandenį sėmė, šaukia vyruką ir klausia: „Ko tu toks 
nuliūdęs?" O jis jai atsako: „Ir tu nuliūstum, jeigu užduotų tau tokią 

mįslę, kaip va man: aviną parduot neparduot, bet išgert, užkąst, drus- 
kos nupirkt ir dar gyvą aviną namo parsivaryt. Aš savo galva niekaip 
nebeišmanau, kaip šitai padaryti.“ Tada ir pataria jam mergina, kad 
jis, nuvaręs aviną į turgų, pasiskolintų kur žirkles ir nukirptų tą aviną, 
vilnas parduotų, už tuos pinigus išgertų, užkąstų, druskos nupirktų ir 
nukirptą aviną namo parsivarytų. 

Įsižiūriu geriau į tą mergelę, ogi ta pati, pas kurią vedėme pirštis 
tavo sūnų. Šit kas teko man matyti ir girdėti, na ir užbėgau sužinoti, 
kas čia pas jus ir kaip... 

— Tai va kaip! Sūnau, eikš čia! — šaukia tėvas. 

Įėjo tas trobon. 

— Tai, sūneli! Gražu, gražu! O tu juk man sakei, kad savo galva 
padarei. Kvailys tu, ir dar melagis nemažas. Negi tu, sūnau, pamiršai, 
kas patarlėje sakoma: „Su melu visą pasaulį apkeliausi, bet atgal ne- 
grįši.“ O kad tu toks kvailas ir melagis neprapultum, imk greičiau 
piršlius ir eik pas tą pačią mergelę rankos prašyti. Ji, matau, protinga 
ir, sako, darbininkė: išgudrins ji tave, pragyvensi savo amžių žmoniš- 
kai. O jei paimsi tokią, kaip pats, avį, tai ir vištos tave, kai numirsiu, 
užkapos. 

Ir vėl pasiuntė senis piršlius pas gudriąją mergelę. 


Melų pasaka 


K artą susirgo karalius. Jis įsakė visiems dvariškiams, visiems so- 
diečiams, visiems miestiečiams pas jį susieiti ir linksminti — sekti melų 
pasaką, kad nebūtų nė žodelio teisybės. 

Jeigu dvariškiai ką sumeluoja, tai iš pavydo vienas kitam ir sako: 
„Koks gi čia, girdi, melas, gryna teisybė." 

Atėjo vienas sodietis ir sako: 

— Aš galiu pameluoti. 

— Na, meluok! 

— Kai gyvenome,— sako, — dar su tėvuku ir ūkį turėjome, tai buvo 
mūsų laukai už trijų dešimtų varstų nuo sodžiaus, ir užaugo vienais 
metais kviečiai tokie puikūs, tučtuoj nunoko ir ėmė byrėti. O pas tėvą 
augome mes septyni broliai. Kai nuėjome pjauti, tai pjovėme be per- 
stojo septynias dienas ir septynias naktis, nevalgę ir negėrę. O kai at- 
ėjo sekmadienis, mes namo — vakarieniauti. Parėjome, motina davė 
mums karštą kukulį. Susėdome prie slenksčio, o ten buvo akmuo. Kai 
sėdau aš ant to akmens, kai griebiau kukulį, tas per mane strykt, ak- 
menį pramušė ir dar per septynis sieksnius į žemę sulindo! 

Dabar ponai ir sako: 

— Ką gi, šitaip gali atsitikti: septynias dienas žmogus nevalgęs iš- 
tveria. O kad kukulis akmenį pramušė, tai gal ten buvo girnapusė? 
Čia,— sako,— dar ne melas. 

Rytojaus dieną kviečia žmogų vėl meluoti. 

— Aš,— sako žmogus, — kai pats ėmiau ūkininkauti, tai vis medžioti 
eidavau. O turėjau tokį šunį, kad niekados jo nešerdavau. Kartą išjo- 
jau su šuniu medžioti, pakėliau kiškį, užsiundžiau skaliką, o jis pas- 
kui, pasivijo tą kiškį ir prarijo, tik paskutinės kojelės liko matyti. 
Nušokau tada nuo arklio —ir prie šuns. Kai įgrūdau aš ranką į jo 
gerklę, tai ir išverčiau kaip rankovę. O po to dar septynetą metų su 
tuo skaliku medžiojau. 

Ponai vėl: 

— Ė,— sako, — čia dar ne melas, visa šita gali būti. 

Žinoma, ponus pavydas ima, kaip, girdi, taip — prasčiokas, o juos 
prieš karalių ragan riečia. Ėmė karalių šiaip ir taip užkalbėti ir įtiki- 
nėti, kad čia, girdi, teisybė. 

Ateina žmogelis pas karalių ir trečią dieną. Sėdi karalius, o aplink 
generolai, senatoriai, dvariškiai. Žmogus ima pasakoti: 

— Kai turėjome su tėvuku ūkį, tai va šitas ponas pasiskolino iš 
mūsų šimtą tūkstančių, 0 va tas — penkiasdešimt, o tas — dešimt.— 
Visus vardais taip ir sako ir pinigus išskaičiuoja. Karalius klausia: 

— Na ką, teisybė? 

O ponams gėda prisipažinti, kad prastuolis geriau už juos pamelavo, 
ir vienu balsu: „Teisybė, teisybė!“ 

— Jeigu teisybė, tai ir grąžinkit skolą. 

Teko jiems mokėti. Dar ir karalius jam šį tą davė. Pasiėmė žmogelis 
pinigus ir parėjo namo. 


Burtininkė 


| avogė kartą iš pono vežikas su sargu pinigus. Ir tariasi: 

— Reikia, — sako, — šituos pinigus kur paslėpti. 

O viena iškaršusi senė nuklausė — ir pas poną. 

— Aš,— sako, — pone, žinau, kur jūsų pinigai. 

— Iš kurgi tu žinai? 

— Aš,— sako, — burtininkė. 

— Na, jeigu jau burtininkė, tai išburk. 

Paburbėjo paburbėjo senė sau po nosim ir sako: 

— Štai ten jūsų pinigai. 

Nuėjo ten ir rado pinigus. 

— Ką tu čia,— sako ponas,— tokia gera burtininkė, o slėpeisi. Tau 
reikėtų Žmonėms padėti. 

O senė jau ir nosį riečia: 

— Aš,— sako, — viską galiu sužinoti. 

Ponas ir galvoja: „Nagi sužinosiu, ar iš tiesų ji viską gali, kaip sa- 
kosi.“ Paėmė ir įmetė šulinin dalgį ir akmenį, pašaukė ją ir sako: 

— Na, įspėk, kas šuliny? 

Senė pažiūrėjo, pažiūrėjo, neturi ko sakyti, ir lyg pati sau kalba: 

— Štai atsitrenkė dalgis į akmenį! 

Ir pamanė ponas, kad jinai apie tą dalgį ir akmenį šneka, ir sako: 

— Taip, sene, įspėjai. 

Davė jai tada ponas vežimą, arklį, atsidėkodamas pridėjo visokių 
daiktų. Paskui nutarė: „Eisiu dar kartelį ją išmėginsiu.“ Ir padėjo ten, 


kur jai sėstis, krepšį su kiaušiniais. „Jeigu įspės, tai iš tiesų ji bur- 
tininkė.“ Ir klausia, kai ta jau atsisėdo: 

— O ant ko tu, sene, sėdi? 

— Ant ko jau ten, pone, besėdėčiau, o jau lyg perekšlė ant kiauši- 
nių nutūpiau. 

„Taip, — galvoja ponas, — ir šį kartą įspėjo.“ 


Wi 


1 "| 


V ieno sodžiaus pakraštyje gyveno du broliai — turtingas ir varg- 
šas. Atėjo kartą vargšas pas turtingąjį ir atsisėdo prie stalo. 

— Nešdinkis lauk nuo stalo,— sako turtuolis broliui — geriau eik 
į kūlyklą ir kovus vaikyk. 

Nuėjo vargšas ir vaiko kovus. Kovai nuskrido, o vienas peslys čia 
nuskrenda, čia vėl jau betupįs. Nusiplūkė vargšas bevaikydamas ir 
ėmė paukštį plūsti. 

O peslys ir sako: 

— Ne gyvenimas tau šitam sodžiuj, neturėsi tu čia laimės, eik ge- 
riau į kitą sodžių. 

Grįžo vargšas namo, pasiėmė vaikus, pačią, šiokių tokių drapanų, 
mantos ir patraukė į kitą sodžių, persimetęs per petį gertuvę. Eina jie 
keliu, o bėda kad prikibo prie žmogaus ir sako: 

— Kur tu mane neši? Nuo tavęs aš jau niekur nesitrauksiu. 

Užsigeidė vaikai gerti, žmogus ir pasuko prie upės. 

Pasisėmė vandens, o paskui ėmė įbruko bėdą gertuvėn, užkimšo ir 
užkasė drauge su vandeniu ant kranto. | 

Keliauja toliau. Eina eina, žiūri — sodžius, o pakraštyje stovi tuščia 
troba, — žmonės badu išmirę. Jie ir nuėjo ten gyventi. 

Sėdi kartą visi troboje ir girdi, kas nuo aukšto šaukia: „Nulaipink! 
Nulaipink!“ Išėjo žmogus į priemenę, paėmė virvę ir užlipo ant aukšto. 
Žiūri —tupi oželis su ragiukais, o ten būta velniuko. Žmogus paėmė 
ir užrišo virvę oželiui už ragų — norėjo pamažėle nuleisti žemyn. Vos 

pritempė jį prie kopėčių, priemenėn pasipylė pinigai. Nulipo žmogus 
ir puolė jų rinkti. Pririnko dvi pilnas puodynes. 

Pasako per žmones savo broliui, kad ateitų tas pas jį. Išgirdo brolis 
ir galvoja: „Tikriausiai valgyt nebeturi ko, kad mane kviečia.“ Liepė 
jis iškepti ragaišio ir drožia. Kelyje išgirdo, kad brolis praturtėjęs, ir 
gaila pasidarė jam ragaišio. Ėmė jis ir užkasė molynėj. Ateina, o bro- 
lis jam ir rodo skrynelę su pinigais, paskui antrą. Pavydas suėmė tur- 
tuolį. 

Brolis jam ir sako: 

— Aš dar turiu pinigų. Jie užkasti gertuvėje prie upės, jeigu nori, 
pasiimk. 

Tas ir svečiuotis nepanorėjo, greičiau prie upės ir — už gertuvės! 
Tik atkimšo, bėda iššoko ir prikibo prie jo. 

— Dabar jau tu mano! — sako. 

Pareina jis namo, žiūri — visi turtai, kokie tik buvo, sudegę, o ten, 
kur troba stovėjo, vieni pelenai belikę. Ėmė jis tada drauge su bėda 
gyventi žeminėje, kur anksčiau gyveno jo vargeta brolis. 


Stebuklingoji lazda 


Gyveno kartą senukas ir senutė. Visą gyvenimą skurdo, o senat- 
vėje liko jiems tik viena karvutė, ir dar šerti jos nebuvo kuo. Į ga- 
nyklą išvesti nei senukas, nei senutė nepajėgė. 

Tada veda senukas karvę į turgų. Sukiojasi pirkėjai, apžiūrinėja 
dantis. Mato — karvelė kad ir nedidukė, bet sveika. Šiaip taip sude- 
rėjo, ir senukas pardavė karvę. Nusipirko tada jis turguje lazdą, kad 
turėtų kuo pasiremti, nusipirko degtinės ir dešros, o kitus pinigus pra- 
gėrė iš gėlos. 

Parkiūtino namo vėlai vakare. Stypso prie durų, vos ant kojų bepa- 
stovi ir kikena. Pamatė senutė vyrą ir ėmė barti: 

— Kad tave perkūnėlis iš giedro dangaus nutrenktų! Kad tu lygiam 
kely koją išsisuktum! Nagi duokš pinigus! 

— Nėra pinigų, — sako senukas.— Karvę vilkai prarijo. 

— Kad daugiau tavęs troboje nebematyčiau! Nešdinkis lauk, kol 
sveikas! 

Ir patraukė senukas per žmones. 

Nuėjo prie upės, atsisėdo ir susimąstė. O savo daiktus pasidėjo po 
krūmais: po vienu krūmu — degtinę, po kitu — dešrą. 

Tuo metu ponas ir ponios atėjo prie upės pakvėpuoti grynu oru. 
Prieina jie prie senuko. 

— Iš kur tu, seni, gavai šitą lazdą? — klausia ponas. 

— Pirkau. 

— Parduok man. 

— Neparduosiu, šita lazda — stebuklinga! 

— Kokia, kokia? 

— Sakau — stebuklinga! 

Užsigeidė ponas pažiūrėti, kurgi tas jos stebukiingumas. 

— Nagi parcdyk, seni, kokius stebuklus tavo lazda daro. 

Metė senis lazdą į krūmą, kur buvo pasidėjęs dešią, nuėjo ir at- 
neša tą dešrą drauge su lazda. Nustebo ponas, sako: 

— Užkandos yra, dabar kad ir išgerti būtu ko. 

Metė senis lazdą į kitą krūmą. 

— Na, ponuli, eik, atnešk lazdą. | 

Nubėgo ponas, ėmė ieškoti lazdos ir rado butelį degtinės. Atneša 
senukui ir niekaip negali atsistebėti. 

— Kiek nori, seni, už tą savo lazdą? 

— Na, jeigu jau, ponuli, taip prašai, galiu parduoti. Pripilk kepu- 
IG pinigų. 

Nubėgo ponas pinigų. Atnešė pilną kepurę, išpylė seniui, o pats pa- 
griebė lazdą — ir greičiau namo, kad senis, ko gera, neapsigalvotų. 

Grįžo senukas namo su pinigais. Susitaikė su senute ir gyvena ra- 
miai. 

Kitą dieną nuėjo ponas į mišką mesti lazdos. Mėtė mėtė, ir vis per- 
niek. Suprato ponas, kad jį apgavo. 


Įtėvis 


Liko trys broliai našlaičiai — nei tėvo, nei motinos. Namuose ir- 
gi — nei grūdelio, nei šiaudelio. Ir patraukė jie visi po kaimus, po 
viensėdžius uždarbiauti. Eina ir galvoja: „Ek, kad patektume pas gerą 
šeimininką!“ Žiūri — eina senelis, sukumpęs, nuskaręs, barzda balta iki 
juostos. Susigretino senelis su broliais, klausia: 

— Kur, vaikučiai, keliaujat? 

Tie sako: 

— Uždarbiauti einame. 

— Argi savo namų neturite? 

— Neturime,— atsako.— Jeigu koks geras šeimininkas pasitaikytų, 
dirbtume pas jį sąžiningai ir tikru tėvu laikytume. 

Pagalvojo senelis ir sako: 

— Tai būkite mano sūnūs, o aš būsiu jūsų tėvas. Žmones iš jūsų 
padarysiu — gyventi išmokysiu garbingai, sąžiningai, tik klausykite 
manęs. 

Broliai ir nuėjo su tuo seneliu. Eina tamsiais miškais, plačiais lau- 
kais. Eina eina ir mato — troba stovi, tokia puiki, balta, margais žoly- 
nais apsodinta. O aplink — vyšnių sodas. Tame sode — mergelė, daili, 
skaisti kaip tie žiedeliai. Pažvelgė į ją vyresnysis brolis ir sako: 

— Tai kad man ši mergelė į pačias! Ir kad karvių, ir kad jaučių būtų 
kuo daugiau! 

O senelis jam: 

— Ką gi, — sako, — eime pirštis. Turėsi pačią, turėsi ir jaučių, ir kar- 
vių — gyvenk laimingai, tik teisybės nepamiršk. 

Nuėjo, pasipiršo, linksmas vestuves atšventė. Ir liko vyresnysis bro- 
lis su jauna pačia toje troboje gyventi. 

O senelis su jaunesniaisiais broliais eina toliau. Eina jie tamsiais 
miškais, plačiais laukais. Eina eina ir mato — troba stovi, graži, šviesi. 
O šalia kūdra, o prie kūdros — malūnas. Ir daili mergelė prie trobos 
ką veikia — tokia darbininkė. Vidurinysis brolis pažiūrėjo į ją ir sako: 

— Tai kad ši mergelė būtų mano pati! Ir malūnas dar su kūdra. 
Sėdėčiau aš tam malūne, grūdus malčiau — būčiau sotus ir patenkintas. 

Senelis jam sako: 

— Ką gi, sūnau, tebūnie, kaip nori! 

Nuėjo jie į tą trobą, pasipiršo mergelei, atšventė vestuves. Dabar vi- 
durinysis brolis liko su jauna pačia troboje gyventi. Sako jam senelis: 

— Gyvenk, sūnau, laimingai, tik teisybės nepamiršk. 

Ir patraukė juodu dviese toliau — jaunėlis brolis ir įtėvis. Eina abu- 
du, žiūri — vargana trobelė bestovinti, ir mergelė iš trobelės beišei- 
nanti, daili kaip aušrelė, o taip skurdžiai apsirengusi — vieni lopiniai,. 
Jaunėlis ir sako: 

— Kad turėčiau šitą mergelę per pačią! Dirbtume abu, duonelės tu- 
rėtume. Nepamirštume ir varganų žmonių: patys valgytume ir su ki- 
tais pasidalytume, 

Tada senelis ir sako: 

— Gerai, sūnau, taip ir bus. Tik žiūrėk, teisybės nepamiršk. 

Supiršo juodu senelis ir patraukė savo keliais keleliais. 

Broliai gyvena kas sau. Vyresnysis taip praturtėjo, kad ir namus jau 
statydinasi, ir pinigus krauna, tik ir galvoja, kaip daugiau tų pinigų 
prisikrovus. O kad vargšui žmogui padėti, ir kalbos nėra — begal šykš- 
tus pasidarė! 

Vidurinysis taip pat prasigyveno: ėmė pas jį bernai dirbti, o pats 
tik sau guli, valgo, geria ir įsakinėja. 

Jaunėlis gyvena sau tyliai: jeigu ko įsigyja, su kitais pasidalija, o 
kai nieko neturi, ir taip gerai — nesiskundžia. 

Vaikštinėjo vaikštinėjo įtėvis po margą pasaulį ir panoro pažiūrėti, 
kaip jo sūnūs gyvena, ar su teisybe neprasilenkia. 

Apsimetė jis elgeta, nuėjo pas vyriausiąjį sūnų, vaikšto po kiemą, 
nuolankiai prašo: 

— Pasigailėkite, duokite ką nors vargšui seniui! 


275 


O sūnus sako: 

— Ne toks jau tu senas esi, neapsimesk! Norėsi — užsidirbsi! Aš pats 
neseniai ant kojų atsistojau. Nėšinkis! 

O nuo gėrybių jo skrynios lūžta, trobos naujos pastatytos, javų pilni 
aruodai, pinigų be skaičiaus. Bet nieko seniui jis nedavė. 

Išėjo senis tuščiomis rankomis. Nuėjo gal varstą, atsistojo ant kal- 
velės, nužvelgė vyresniojo sūnaus namus, —tie bemat įsiliepsnojo. 

Nuėjo jis tada pas vidurinįjį sūnų. Na, žiūri —ir malūnas, ir kūdra, 
ir sodyba gera. Pats prie malūno besėdįs. Nusilenkė senis žemiausiai 
ir sako: 

— Duok, žmogau, nors saujelę miltų! Aš — vargšas svetimšalis, ne- 
turiu ko valgyti. 

— Na, žinoma, — atsako tas,— dar pats sau neprisimaliau! Daug čia 
tokių bastosi, visiems neparūpinsi. 

Išėjo senis tuščiomis rankomis. Nuėjo kiek, atsistojo ant kalvelės, 
apsižvalgė — o tą malūną liepsna bemat ir apgaubė. 

Eina senis pas jaunėlį sūnų. O tas gyvena vargingai, trobelė ma- 
žytė, tik kad švarutė. 

— Duokite,— sako senis,— mielieji žmonės, nors duonos kriaukšlelį! 

O jaunėlis jam: 

— Eik į vidų, seneli, pavalgydins ten tave ir kelionėn dar įdės. 

Įeina senukas trobon. Šeimininkė pažiūrėjo, mato — visas skarmaluo- 
se, nudriskęs, pagailo. Nuėjo į kamarą, atnešė marškinius, kelnes, pa- 
davė seneliui. Apsivilko tas. O kai jis vilkosi, tai ji pamatė ant krū- 
tinės didelę žaizdą. Pasodino jie senį pHS stalo, pavalgydino, pagirdė., 
Tada šeimininkas ir klausia: 

— Sakyk, seneli, nuo ko tavo krūtinėje tokia žaizda? 

— Tokia, —sako;—ta mano žaizda, kad nuo jos aš greitai mirsiu. 
Viena diena beliko gyventi. 

— Tai nelaimė! — sako pati— Ir nėra nuo šitos žaizdos jokių vaistų? 

— Yra,— sako, — vieni, tik niekas jų neduos, nors kiekvienas gali. 

Tada vyras sako: 

— O kodėl neduos! Sakyk, kokie tie vaistai? 

— Sunku! Jeigu šeimininkas paimtų ir padegtų savo trobą su visu 
geru, tais pelenais pabarstytų mano žaizdą, tai žaizda sugytų. Bet vargu 
ar atsiras toks žmogus žemėje, kad šitaip padarytų. 

Susimąstė jaunėlis brolis. Ilgai galvojo, o paskui ir sako pačiai: 

— O tu kaip manai? 

— Ogi taip, — atsako toji — mes trobą kitą pasistatysime, o geras 
žmogus mirs, kitas toks jau negims. 

— Jeigu taip, — sako vyras, — išnešk vaikus iš trobos. 

Išnešė jie vaikus, patys išėjo. Pažvelgė žmogus į trobą — gaila jam 
savo turto. O senio dar gailiau. Ėmė ir padegė. Troba užsiplieskė ir — 
dingo. O jos vietoje atsirado kita — balta, aukšta, puiki. 

Senis stovi, į barzdą šypsosi. 

— Matau,— sako, — sūnau, kad iš trijų tu vienas su teisybe neprasi- 
lenkei. Gyvenk laimingai! 

Dabar pažino jaunėlis savo įtėvį, puolė prie jo, o šis tartum žemėn 
prasmego. 


Visų blogybių blogybė 


(Gyveno žemėje vargšas žmogus. Jis nebežinojo ko ir griebtis, kad 
su visa šeima nežūtų iš bado. 

— Nėra geresnio amato, kaip naujus puodus žiesti ir sudužusius vie- 
la raišioti! — pasakė jis kartą savo pačiai ir nutarė tapti puodžium. 

Taip jį ir praminė — Puodžium. Vasarą jis lipdė iš molio puodus, 
degė juos, vežiojo į miestą parduoti. Žiemą vaikštinėjo po kaimus, tai- 
sė sudaužytus puodus ir kitokius molinius indus. Uždirbdavo neblogai: 
už naują puodą jam pripildavo tokį pat puodą grūdų, už pataisytą — 
pusę puodo. 

Veža, būdavo, Puodžius parduoti į miestą puodus, švilpauja ir dai- 
nuoja, kad žmonės žinotų: 

— Puodus parduodu, puodus taisau! 

Išgirdo kartą karalius, kaip Puodžius dainuoja, ir labai apsidžiaugė, 
kad tasai ir vargeta, bet linksmas. 

— Ko tu, žmogau, toks linksmas? — klausia karalius. 

— O ko man nesidžiaugti, ko nesilinksminti, jeigu jokios blogybės 
nežinau? 

— O ką, žmogau, tu atsakytum į tokį klausimą: kokia blogybė yra 
visų blogiausia? 

— Kodėl ne, atsakysiu. 

— Na, tai aš savo ministrams užminsiu tą mįslę, tegu pamėgina 
įspėti. Tik žiūrėk, nieko jiems nesakyk, kol neužmokės kaip reikia! 

Sukvietė karalius visus ministrus. 

— Nėra už jus, ministrus, mano valdose protingesnių. Užminsiu aš 
jums mįslę: įspėsite—ir toliau liksite ministrais, neįspėsite — keliau- 
kite sau į visas keturias šalis. 

— Užmink, įspėsime! — ėmė šaukti ministrai ir nedavė karaliui baigt 
sakyti. 

Karalius ir klausia: 

— Kokia blogybė yra visų blogiausia? 

Palingavo ministrai galvas. 

— Ne, tuojau pat šito mes negalime įspėti! 

— Tai ateikite po trijų dienų! 

— Šviesiausiasis valdove! Trys dienos tokiai mįslei — per trumpas 
laikas! Duok mums mažiausiai bent dvi savaites. 

— Tebūnie kaip norite, — sutiko karalius. 

Iškeliavo ministrai po visą šalį, išmintingiausių gudruolių klausinė- 
jo, bet niekas negali įspėti. 

Susirinko pas karalių po savaitės. 

— Na kaip, ministrai mano protingieji ir garbingieji, įspėjote? 

Kaip tik tuo metu atskriejo iš gatvės į rūmus Puodžiaus balsas: 

— Puodus parduodu! Puodus taisau! 

— Šviesiausiasis karaliau! Duokite tokį įsakymą, kad negalima būtų 
visokiems perėjūnams šūkaloti po karališkais langais — sako vienas 
ministras. 

— Tegu sau klykauja, jeigu jis blogybės jokios nepažįsta! — atsako 
karalius. 

Dabar dar vienas ministras pakilo ir sako: 

— Gal jis mums atspėtų tą mįslę? 

— Paklauskite,— leido karalius. 

Kitą dieną vyriausiasis ministras surado mieste Puodžių. 


— Klausyk, Puodžiau. Įspėk misle! 

— Kokią? 

— Kokia blogybė yra visų blogiausia? 

— Ė, aš ne tokias mįsles esu įspėjęs, o čia ir galvoti nėra ko! 
Ministras net akis išsprogino, 

— Duosi šimtą auksinių — pasakysiu! — sako Puodžius. 

Mato ministras, kad su juo nejuokauja, atskaičiavo šimtą auksinių. 
O Puodžius sako: 

— Nėra blogiau, kaip pikti kaimynai! Tai pirmoji šioje žemėje bio- 
gybė. 

Nuėjo ministras pas karalių, susitinka kitą ministrą. Tas klausia: 

— Na ką, įspėjo Puodžius? 

— O kaipgi, įspėjo už šimtą auksinių. 

— Tegu prasmenga jis kur! — sušuko antrasis ministras.— Kad aš 
įam šimtą auksinių mokėčiau! 

Nors ir supyko ant Puodžiaus, bet likti ministru vis dėlto nori. Teko 
eiti pas Puodžių, žemintis: 

— Pasakyk, kokia šioje žemėje blogybė yra visų blogiausia? 

— Mokėk šimtą auksinių, pasakysiu. 

— Ar ne per daug bus? 

— Man regis, ne per daug. 

Davė ministras šimtą auksinių, laukia. 

— Nėra blogiau, kaip bloga pati! 

Atėjo pas Puodžių ir trečias ministras. Ir ne tik kad gerumu, o pasi- 
pūtęs ir švokščia pro dantis: 

— Ei, Puodžiau, kokia blogybė yra visų blogiausia? 

— Mokėk šimtą auksinių, pasakysiu. 

— Ar tu nematai, kad aš ministras? Aš dešinioji karaliaus ranka, 
vadinasi, visi Man turi veltui atsakinėti! 

:— Neturtėliui aš už dėkui įspėčiau, o tau nesakysiu. Jeigu tu mi- 

nistras, tai rasi kuo užmokėti, 

Įširdo ministras, graso: 

— Tu, šioks toks, ar žinai, kad aš tave lengvai galiu sunaikinti? 

Puodžius jam: 

— Regi, ir iš elgetos tu krepšį atimtum. 

— Na,— rėkia ministras, — matau, kad su tavimi nesusišnekėsi. Duo- 
du penkiasdešimt auksinių, užteks tau per akis! 

— Už penkiasdešimt aš burnos neaušinsiu! 

Nuėjo ministras, net kreta iš niršulio, bet nieko ir neišsiderėjo. 

Kitą dieną prisistatė vėl. 

— Na, atėjai į protą? Imi penkiasdešimt auksinių? 

— Ne, neimu. 

— Kad tu jais paspringtum! — tėškė ministras kapšelį ant stalo— 
Štai tau šimtas auksinių, sakyk greičiau! 

— Ė, ne, už šimtą šiandien aš nepasakysiu. 

— Kiekgi tau reikia? 

— Duosi du — pasakysiu! 

Ministras jau ir plūdo, ir gąsdino, nieko nepešė. 

Ateina trečią dieną: 

— Na, imi šimtą? 

— Ne, neimu. 

— Tai še tie tavo du šimtai! — trenkė ministras kapšelį Puodžiui. 

— Ne, pone, dabar nors ir tūkstantį duok — nepasakysiu! 

— Ką, praturtėjai per daug? 

— Nepraturtėjau, tik reikėjo tau vakar duoti tiek, kiek prašiau. 

Atėjo laikas, surinko karalius ministrus, klausia tretįjį: 

— Na, kas girdėti? Įminei mįslę? 

— Šviesiausiasis karaliau, palaukite iki pusiaunakčio. 

— (Gerai, palauksiu, — sutiko karalius. 

Atlėkė ministras pas Puodžių, puolė po kojų, meldžia: 

— Pasakyk tą mįslę, pasigailėk. Nepasakysi — galas man! Prašyk ko 
nori! 

— Gerai, gerai! — sako Puodžius.— Jeigu taip prašai, aš tau ir be 
pinigų pasakysiu, tik va ką padaryk... 

Kai išgirdo ministras, kad Puodžius ir mįslę pasakys, ir pinigų neims, 
tai negalvodamas su viskuo sutiko: 

— Ką sakysi, viską padarysiu! 

— Pasodink mane vežiman ir vežk į karaliaus dvarą! 

— Pasigailėk! — ėmė maldauti ministras.— Į dešimtą sodžių nuvešiu, 
tik ne į karaliaus dvarą! Pamatys mane karalius pakinkytą — kiaurai 
žemę iš gėdos prasmegsiu! 

— Kaip sau nori, pats manykis, kitaip nieko nebus. 

Mato ministras, kad nėra išeities, įsikinkė į ienas ir nuvežė Puodžių 
su visais puodais. Tasai sėdi vežime ir traukia visu balsu: 

— Puodų, kam puodų? Puodus parduodu, puodus taisau! 

— Tu nors nerėk,— prašo ministras.— Tūkstantį auksinių duosiu, tik 
patylėk! | 

Puodžius neklauso, vis šūkauja. 

Išgirdę jo balsą, išėjo karalius su dviem ministrais, žiūri — traukia 
trečiasis ministras vežimą, o vežime puodai, ir Puodžius besėdįs, bedai- 
nuojąs. Mostelėjo karalius ranka, kad sustotų. 

— Kas tave veža? — klausia Puodžių. 

— Kvaila galva! Blogesnės blogybės jau nerasi, čia tai tikrai visų 
blogybių blogybė! | 

Pakvietė pas save karalius Puodžių ir ministrą: 

— Nuo šios dienos, Puodžiau, tu būsi ministru. O šitas tegu dabar 
lipdo ir taiso puodus! 


Kalvis ir velnias 


K artą gyveno kalvis. Jis buvo didelis girtuoklis, visą savo turtą 
prašvaistė. Mato, kad nebėra už ką gerti, ir nuėjo pas velnią savo 
sielos parduoti. O velnias ir sako: 

— Gerai! O ko tu už tą savo sielą norėtum? 

— Norėčiau, — sako, — kad puodas būtų pilnas pinigų ir kad per vi- 
sus metus, kiek aš jų beimčiau, vis nemažėtų. 

Nelabasis ir sako: 

— Gerai, turėsi tu pinigų, o po metų aš ateisiu tavo sielos. 

Atsinešė kalvis pilną puodą pinigų, įkišo į kubiliuką, truputį kiše- 
nėn įsimetė ir —į smuklę. Maukia dieną naktį, jau ir kalvę pamiršo, 
o čia žiūrėk — netrukus ir bėda beateinanti. 

Eina kartą kalvis į smuklę, o nelabasis strykt jam ant pečių ir sako: 

— Dabar jau tu mano! 

Kalvis atsako: 

— Tavo tai tavo, bet palauk, namo pareisiu, man reikia pačiutei kai 
ką pasakyti. 

— Gerai, — sako velnias. 


Įėjo kalvis trobon ir pasodino nelabąjį ant suolo, o niekas jo ne- 
mato, ir pats kalvis nemato; paskui jis išėjo iš trobos į priemenėlę, o iš 
ten į smuklę ir maukia, kaip visada. 

Nelabasis laukė laukė, pagaliau panorėjo atsikelti ir paskui išsekti. 
Trūktelėjo velnias, bet atsistoti niekaip negali. Ir ėmė jis tampytis, tą- 

sytis. Kad pasitemps, molis taip ir lekia, jau jau troba, regis, grius. 
Išsigando kalvio pati, bėga pas vyrą į smuklę ir sako: 

— Ką gi tu ten ant suolo pasodinai, kad jau troba begriūvanti? Eik 
ir išnešk! 

Atėjo kalvis ir sako velniui: 

— Jeigu ir vėl bus puode pinigų, tai paleisiu! 

— Bus! 

Ėmė kalvis ir paleido. Ir vėl pinigų užtektinai jis turi. Vėl geria, 
dykinėja, greit jau ir metų galas. 

Eina kalvis keliu, o nelabasis strykt jam ant pečių ir sako: 

— Dabar tu mano! 

— Pasėdėk va darže ant kriaušės, aš namo parbėgsiu, peilį pasiimsiu. 

— Eik, tik negaišk. 

Pasodino velnią kalvis ant kriaušės, o pats nuėjo į smuklę girtuok- 
liauti. 

Staiga vėl atbėga pati ir sako: 

— Ką gi tu ten darže į kriaušę įkėlei? Buvo vienintelė kriaušelė 
nebloga, ir ta dabar prapuls, kad purto, tai purto visą: jau ir kriaušės 
nulakstė, ir lapai nuskraidė, ir šakos aplūžinėjo, jau ir šaknis išvers! 

Parėjo kalvis ir sako velniui: 

— Jeigu vėl bus visus metus pinigų, tai paleisiu. 

Nelabasis jam: 

— Bus, bus, tik paleisk! 

Jis ir paleido. Vėl atsirado pinigų, vėl kalvis geria, dykinėja. O čia 
ir metai baigiasi. 

Atėjo nelabasis vėl ir sako: 

— Na, dabar tu mano! 

— Gerai, tavo, — sako kalvis.— Ką gi, traukiam į kelione. 

— Traukiam,— sako velnias. 

Nakčia prieina juodu tvenkinį. Danguje šviečia mėnulis, o ant žemės 
kalvio šešėlis drybso. Velnias ir klausia: 

— Kas čia su tavimi eina? 

— Mano brolis, — atsako kalvis. 

— O jis manęs ar nepačiups? 

— Gal ir pačiups,— atsako tas. 

— Būk geras, paslėpk mane! 

— Kurgi aš tave paslėpsiu? 
— Nors į krepšelį. 


— Ką gi, lįsk. 
Velnias ten ir įlindo. Kalvis stipriai užrišo ir įmetė vandenin. Tupi 


ten velnias ir dabar, o kalvis namo sugrižo ir iki šiol gyvena. 


Gudri verpėja 


G yveno viename kaime darbi senė. Nuėjo kartą ji sodžiun ir pa- 
ėmė septynias sruogas verpti. Suderėjo už kiekvieną sruogą po dube- 
nėlį miltų. Parnešė septynis dubenėlius miltų, iškepė septynias ban- 
deles, paliko namie dukterį, o pati vėl sodžiun išėjo. 

— Atmink, dukra, bandeles valgyk po vieną, kad pakaktų tau jų 
septynioms dienoms. 

O dukra verpti eidavo pas kitas mergas. Tenai ji ir pavalgydavo. 
Dabar parsivedė tas mergas pas save, ir tos suvalgė visas septynias 
bandeles. Grįžta motina ir kad ims lupti dukterį. O ši rėkia, net laukai 
aidi. Jų troba stovėjo prie kelio. Tuo metu važiavo ponas ir išgirdo 
šaukiant. Sako vežėjui: 

— Eik lyg vandens atsigerti ir sužinok, kas ten per klyksmas. 

Įeina vežėjas trobon: 

— Kas čia per peštynės? | 

— Pasiėmiau verpti septynias sruogas ir pasakiau dukteriai: ,(Verpk 
po sruogą, kad būtų visai savaitei" — o ji nepaklausė ir suverpė vis- 
ką perdien. 

Sugrįžo vežėjas ir papasakojo ponui. Nepatikėjo ponas. Eina pats 
į trobą. 

— Ar neturi, sene, degtukų? O kas čia per triukšmas? 

Senė ir sako ponui: 

— Matot, surinkau sodžiuje verpimo septynias sruogas ir pasakiau 
dukteriai: „„Verpk taip, kad septynioms dienoms pakaktų“ —o ji ėmė 
per vieną dieną viską ir suverpė. 

Parvažiavo ponas namo, apžiūrėjo visus savo podėlius — visur pilna 
verpaties — linų, vilnų. „Kas gi man viską taip greit suverptų? Einu 
pasipiršiu aš tai mergai, kur septynias sruogas perdien suverpia, ji 
man bemat suverps.“ 

Pasipiršo jis mergai ir vedė ją. Įėjo kartą juodu į podėlį, o ten di- 
džiulis voras per sieną berėpliojąs. Kai pamatė senės duktė, kad verpa- 
ties tiek daug, ir pravirko. 

O ponas klausia: 4 

— Ko tu, žmon, verki? 

— Ar tu matai aną vorą, kur per sieną ropoja? Čia mano tetulė. Ji 
septynerius metus verpė, o aštuntaisiais voru pavirto. Jeigu aš verp- 
siu, ir mane tas pat ištiks. 

Ponas sako: 

— Nusiramink, neverpk, žmonės suverps. 

Pasiėmė vorą į kambarį, davė jam ėsti, gerti, kol tas galą gavo. 

Taip senės duktė atsikratė verpimo. 


Ponas ir neturtėlio duktė 


Gyveno sau ponas, visi jį laikė labai išmintingų. „Nagi pažiūrė- 
siu — galvoja jis— ar mano žmonės tokie pat išmintingi ir gudrūs, 
kaip aš?“ Pasikvietė du žmones — vieną vargšą, kitą turtingą — ir sako: 

— Pasakykite, vyručiai, kas pasaulyje greičiausias, saldžiausias ir 
minkščiausias? Eikite namo ir pagalvokite, o rytoj ateikite su atsaky- 
mu. Kas man neatsakys, tas tris dienas kabos už kojų pririštas. 

Eina susigūžę žmogeliai namo. Turtingasis parėjęs tuoj sugalvojo: 
„Greičiausias mano arklys, saldžiausias mano bičių medus, o minkš- 
čiausios — duknos." 

O vargeta galvojo galvojo ir pravirko. Ar tai juokas — tris dienas 
aukštyn kojomis kaboti! Mato duktė, kad tėvas rauda, ir klausia: 

— Kodėl tu, tėve, toks susikrimtęs? 

— Užminė man, dukrele, piktasis ponas mįslę, suku suku sau galvą 
ir nieko nesugalvoju.— Ir papasakojo dukteriai, ką ponas liepęs. 

Išklausė duktė ir sako: 

— Neverta, tėve, verkti! Eik ir pasakyk, kad greičiausia yra min- 
tis, saldžiausias — miegas, o minkščiausias — kumštis, juk ant ko be- 
gulėtum, o kumštį vis tiek po galva dedi. 

Atėjo kitą dieną vyrai pas poną. 

— Na ką,— sako, — įminėte? 

Turtingasis ir šokosi pirmas: 

— Kaipgi, pone, aš jau neįspėsiu! — Ir papasakojo, ką vakar buve 
sugalvojęs. 

— Kvaily! — tarė ponas.— Nebūtum turtuolis, tris dienas kabotum. 
O tu? 

Vargeta išpasakojo. 

Ponas nustebo. 

— Kad toks tu gudrus, tai še puodą, užlipdyk iš vidaus. 

Išėjo neturtėlis, galvą panarinęs. 

Vėl pamatė duktė tėvą susikrimtusį ir klausia: 

— Ko, tėve, toks liūdnas? 

Taip ir taip, sako, davęs, girdi, ponas siaurą puodą iš vidaus užlip- 
dyti. O duktė šypsosi: 

— Nesisielok, tėve. Eik ir pasakyk jam, tegu ponas pirma išverčia 
puodą į kitą pusę ir tada tegu duoda užlipdyti. 

Apsidžiaugė neturtėlis, nubėgo pas poną. Mano sau, iš bėdos išsi- 
suksiu. Patinka jį ponas ir klausia. Susakė jam neturtėlis viską. Ponas 
net pašoko ir klausia: 

— Kas tu per vienas, kad jau toks gudrus? 

— Čia ne mano gudrybė, o dukters. 

— Dukters? Jeigu ji tokia sumani, tai tegu ateina pas mane į sve- 
čius: nei raita, nei važiuota, nei nuoga, nei apsirengusi, nei su dova- 
nomis, nei be dovanų. 

„Oi oi oi! — išsigando neturtėlis.— Tai kad davė darbą!“— Ir papa- 
sakojo dukteriai. 

O toji, ilgai negalvojusi, siaučiasi tinklu, ima kiškį ir balandį, pati 
ant avino sėdasi. 

Pamatė ją ponas pro langą, tai net rankomis suplojo — nei nuoga, 
nei apsirengusi, nei raita, nei važiuota. Išėjo į balkoną ir užsiundė 
šunimis. 

Bet neturtėlio duktė nesutriko. Paleido ji kiškį, o šunys paskui. Tada 
kiša ji ponui panosėn balandį. Vos ištiesė ponas ranką, balandis ir 
nulėkė. 

Pagavo tada poną apmaudas: kaip čia prasčiokė gali būti už jį pro- 
tingesnė! Ir nutarė ją pakarti. Pririšo prie sausos šakos kilpą ir tarė: 

— Sakyk, ko nori, tuojau juk mirsi. 

— Noriu, pone, kad virvę geriau pririštum, ko gera, dar truks, ir aš 
nepasismaugsiu iš karto. Pasikabink tu, pone,— jeigu tave išlaikys, va- 
dinasi, tvirta. 

„Teisybė,— galvoja ponas, — man vieni niekai, o mirtimi nubaustas 
moteris aš gerbiu, ir nuodėmės man nebus!“ Ir įkišo jis galvą į kilpą. 
Merga griebė virvę ir patraukė. Pakibo ponas ir liežuvį iškorė. 

Šit kokia buvo gudri neturtėlio duktė! 


Kaip vilkas poną sudraskė 


V ažiavo kartą turtingas ponas ketveriu arklių. Sustabdė jį miške 
ketvertas vilkų ir šaukia: 

— Norim tave ir tavo porą arklių suėsti. 

O ponas tarė: 

— Aš jums duosiu suėsti visus keturis, tik palikite mane gyvą. 

— Mes tavęs neklausysime. Arklius visus paliksime, o tave suėsime! 

— Oi, garbingieji ponai, aš jūsų labai labai prašau, palikite mane 
šį kartą gyvą: prižadu jus mitinti, vieną dieną atvesiu arklį, kitą — 
jautį, trečią dieną — karvę, o ketvirtą — asilą, visą laiką šitaip jus 
mitinsiu... 

— Na, šį kartą pagailėsime, tik žinok, čia paskutinis sykis. Jeigu 
apgausi, tai ateisime į namus ir suėsime! 

— Gerai — sako ponas, — jeigu aš jums nieko neduosiu, tai jau su- 
ėskite. 

Parvažiavo ponas namo ir įsakė suruošti miške didele vilkų me- 
džioklę. 

Išjojo ponas į medžioklę, ėmė alioti, šūkauti ir šaudyti, o tie keturi 
vilkai tuo metu prisėlino prie pono jaučių. Bet visi drauge į gardą 
nelindo, nutarė pavieniui. Įšoko vienas vilkas į gardą ir sako jaučiui: 

— Aš dabar tave suėsiu! 

Jautis jam tarė: 

— Gal tu sutartį turi, kad gali mane suėsti? 

O vilkas sako: 

— Žinoma, turiu. Su tavo ponu sukalbėjome. 

Jautis jam sako: 

— Tai eik ir atvesk čia poną. Jeigu jis leis, galėsi sau ėsti. 

Vilkas jau buvo beeinąs, o jautis kad rėš anam ragais ir užmušė. 
Kiti trys vilkai kad sustaugs, o čia ir ponas beatjojąs. 

— Dabar, pone, mes jau tave suėsime: apgavai mus, daugiau nebe- 
apgausi. 

Išsitraukė ponas šautuvą ir sako vilkams: 

— Gal manote, kad mane patikote taip, kaip aną kartą? Ne, dabar 
aš jus nušausiu! 

Pasakė ponas ir nušovė vieną vilką, o kiti du vienas iš vienos pu- 
sės, antras iš kitos — pagriebė ir sudraskė poną. O kai suėdė poną, 
vienas vilkas ir sako kitam: 

— Jau dabar jis nieko nebeapgaudinės. 


Žmonių teisybė 


S eniai seniai viename sodžiuje gyveno vargeta. Buvo jis labai 
išmintingas ir darbštus, tik niekas jo neklausydavo. Kad ir ką protinga, 
būdavo, pasakys, žmonės šaiposi: „Ką gi jis supranta? Ką jis žino? 
Meluoja, netikėkit! ..“ 

Bet davė dievas tam žmogui praturtėti. Ir buvo jis paskirtas seniū- 
nu. Sušaukė kartą jis draugėn žmonių būrį, ilgai jie ten šnekučiavosi. 
Paskui seniūnas ir sako: 

— Paklausykite, gerbiamieji, kas man nutiko. 

— Kas gi? — klausia. 

— Nuvažiavau turgun, nusipirkau naują noragą. Kad ir turiu dar 
neblogą, bet pasitaikė šitas pigus, manau, — atsarga „gėdos nedaro. Par- 
sinešiau namo ir padėjau svirne. Tegu, manau, sau guli, kol prireiks. 
Gulėjo jis ten savaite, gal ir dvi. Tik užeinu vakar į svirną, žiū — 
noragas apgraužtas. Aš prie jo... O tenai pelės... Visas išgremžtas 
dabar voliojasi, nors lauk mesk. 

— Šitaip,— sako vienas, — būna, būna, yra tokių pelių; nors ir ma- 
žos, o dantukai tokie, kad nieko nepadėk, sugrauš. 

O kiti pritaria: 

— Teisybė, teisybė! 

Klausė seniūnas, klausė, o paskui ir sako: 

— Va kokia toji jūsų teisybė: kai buvau vargeta, nors ir sakydavau 
jums teisybę, jūs atkirsdavote, girdi, meluojąs, o kai dabar tapau tur- 
tingu, tai nors ir meluoju, o jūs sakote, teisybę šneku. Kurgi matyta, 
kad pelės noragą sugraužtų? Juk noragas geležinis. .. 


K artą Naujojoje Davydovkoje, Mukačevo apylinkėse, gyveno pats 
su pačia. Vaikų jie turėjo daug, o turto — beveik jokio. 

Pats galvojo galvojo, kaip čia prasigyvenus, ir sugalvojo nusipirkti 
jautuką, užauginti, parduoti, o už gautus pinigus įsigyti žemės. 

Sumanyta — padaryta. Nusipirko du jautuku ir peni, šeria. Jautukai 
jau tokie, kad gali į jungą statyti, bet visa bėda — žmogelis neturi nei 
vežimo, nei jungo. Tada jisai susitarė su kaimynu: kaimynas duoda 
jungą ir vežimą, jis — jaučius, šitaip ir darbuosis drauge. Bet iš tiesų 
išėjo kitaip, negu buvo sumanyta. 

— Ivanai, kelkis! — žiūrėk, vidurnakty ir šaukia kaimynas: prireikė 
jam ką vežti. 

„Ne,— mano Ivanas, — geriau jaučius parduosiu. Jau paūgėję.“ 

Ir nusivarė jaučius Beregovan į turgų. Bet turgaus būta prasto: gal- 
vijų daug, o pirkėjų — vienas kitas. 

Ivanas prastovėjo su jaučiais kiaurą dieną, ir niekas prie jo net 
nepriėjo. 

Varosi jaučius namo. Sustojo pailsėti. Jaučiai ganosi šalikelėje, o jis 
sėdi, ilsisi. Žiūri, iš turgaus varosi žmogus karvę su veršiuku. Irgi, 
matyt, nepardavęs. „(Gera karvutė,— galvoja Ivanas.— Didelė laimė tu- 
Tėti karvę. Kasdien pienas, kasmet veršiukas. Pieno užtektų ir vaikams, 
ir parduoti liktų. Ir visada namie pinigų būtų. Galima nusipirkti ir ve- 

žimą, ir jungą, o kai karvė atsives jautukų — štai tau ir jaučiai. Mai- 
nysiu jaučius į karvę, — nutarė Ivanas.— Gal dar žmogus pinigų pri- 
dės." 

— Mainykim,— sako žmogui.— Aš tau jaučius, tu man karvę su ver- 
šiuku. 

Žmogus žiūri į Ivaną ir mano, kad tas juokauja. Bet kai pamatė, 
kad Ivanas kalba rimtai, sutiko: 

— Ką gi, mainom. 

— O gal primokėsi kiek? 

— E, ko ten primokėti! Mainyti tai mainyti! 

Žmogus nusivarė jaučius, o Ivanas — karve su veršiuku. Bet vie- 
name sodžiuje karvė sustojo kaip įbesta, užsispyrė ir nė iš vietos: rasi, 
iš to sodžiaus buvo. 

Tuo metu pro šalį važiavo du vežimai: vienas su žmonėmis, kitas tuš- 
čias, prie pirmojo pririštas. Matyt, žmonės arklius pardavė, o vežimas 
liko. 

„Geras daiktas vežimas. Mano kaimynas kaip didžiuodavosi savu ve- 
žimu, net vidurnaktį mane žadindavo. O jeigu taip išmainyčiau karvę 
į vežimą? Gal dar primokėtų. Paskui nusipirksiu jautukus, išpenėsiu ir 
turėsiu savo jaučius ir vežimą“, — mąsto Ivanas. 

— Mainykim,— sako jis žmonėms.— Aš jums — karvę, jūs man — 
vežimą. 

Žiūri žmonės į jį, nesupranta — juokauja ar teisybę sako. 

— Vežimas geras! —tarė vienas, norėdamas prekę pagirti. 

— O karvė argi prasta? 

Žmonės pamatė, kad Ivanas nejuokauja. Atrišo vežimą, pasiėmė kar- 
vę, veršiuką ir paliko Ivaną vidur kelio su vežimu. 

Ivanas pagriebė už ienos ir tempia vežimą namo. Tempia tempia — 
visai nusikamavo. Porą varstų paėjo, atsisėdo pailsėti. 

Mato, žmogus varosi iš turgaus ožką. „Ė, ožka tai ne karvė,— gal- 
voja Ivanas.— Karvė daug ėda, ir maži vaikai jos nepaganys. Ožka ėda 
mažai, nesunku ją išmitinti, net ir šieno pjauti nereikia. Ir vaikai 0ž- 
kos nebijo. Karvė atves tik vieną veršiuką, ožka iškart keletą ožkiukų.“ 

Ir Ivanas išmainė vežimą į ožką. 

Varosi ožką namo, o priešais žmogus beeinąs žąsį po pažastimi pa- 
sispaudęs. 

— Kur buvai? — klausia žmogus, — kur einiė 

— Turguj buvau, namo einu. 

— Tai pats ožką pirkai? 

— Ožką. 

— O sodą ar turi? 

— Yra nedidelis. 

— Aha, tai tu, žmogau, be reikalo ožką pirkai. Ožka — nelaimė sode. 
Visus medžius apgraužia, apėda. Su ja bus vieni rūpesčiai. 

Pakraipė Ivanas galvą ir svarsto, kaip čia tos ožkos atsikračius. Su 
ja, teisybė, nuo bėdos neišsisuksi. 

— O gal mainytum žąsį į ožką? — klausia Žmogų. 

— Ką gi, galiu. 

Eina Ivanas toliau. Susitinka žmogų višta nešiną. Žmogus paprašė 
užsirūkyti, ir abudu įsišneka. 

— Matau,— sako žmogus, — žąsį pirkai. 

— Žąsį. 

— O ką manai su ja veikti? 

— Žąsis padės kiaušinių, iš jų išsiris žąsiukų, aš juos išlesinsiu, par- 
duosiu, nusipirksiu jautukus... 

Ivanas nespėjo baigti, o žmogus jam sako: 

— Ėhė, su šita žąsimi turėsi bėdos! Ir mano kaimynas turėjo žąsų. 
Vaikai jas ganė, ir kartą vienas žąsytis dingo. Kaimynas supyko ir 
taip vaikus pripliekė, kad paskui cypėje sėdėjo. 

Nuliūdo Ivanas. „Teisybė, — galvoja, — neturėsiu ramybės su ta žą- 
simi. Daiktas ji neblogas, ir uždirbti gali neblogai, bet dievažin kas 
gali nutikti. Nueis vaikai žąsiukų ganyti, prapuls kur vienas žąsiukas, 
aš apkulsiu vaikus, ateis žandarai, nuves į belangę. Ir liks mano vaikai 
našlaičiai." 

Ir Ivanas prisiminė, kaip jį vaikystėje mušė už tai, kad kartą lapė 
nusinešė žąsiuką. 

— O gal,-— sako žmogui, — mainytum vištą į žąsį? 

— Ko nemainysi, galiu! 

Ivanas pasiėmė vištą ir patenkintas eina namo. Šiaip ar taip, višta 
deda daugiau kiaušinių, negu žąsis, vištos nereikia varyti į ganyklą. 
Šitaip svarsto Ivanas ir staiga mato, kad su višta kažkas ne taip: pa- 
juodo skiauterė. 

Pro šalį eina čigonas: 

— Ivanai, tavo višta stimpa. 

— Stimpa... 

— Atiduok man, aš tau duosiu piniginę. 


296 


Ivanas pažiūrėjo į piniginę ir galvoja: „Teisybė, piniginė — daiktas 
vertingas. Kartais užeina kaimynai, duoda vaikams po kreicerį. O tų 
kreicerių nėra kur bedėti, šitaip jie ir išsimėto. O va jeigu juos dėtum 
į piniginę, tai per metus prisirinktų tiek, kad gal ir jautukams už- 
tektų.“ 

Ivanas paėmė piniginę ir eina namo. Mato — kūmas važiuoja keliu. 

— Sėsk, pavėžėsiu! — sako kūmas. 

Ivanas įšoko į vežimą, važiuoja. Žodis po žodžio, Ivanas papasa- 
kojo visa, kaip buvę. Kūmas nusijuokė ir sako: 

— Pardavei, Ivanai, jaučius, tai magaryčių reikėtų pastatyti. 

— O ko ne? Eime, kūmai, čia kaip tik pakelėj smuklė. 

Įėjo į smuklę, išgėrė. Ivanas atidavė piniginę — pinigų juk ne- 
turėjo. 

— Kaipgi tu, Ivanai, pasirodysi pačiai į akis? — klausia kūmas ir 
juokiasi. 

— Mano pati nė blogo žodžio man nepasakys. 

— Galiu kirsti lažybų, kad tau teks nuo pačios už kvailą galvą. 

— O aš tau, kūmai, atiduosiu viską: ir trobą, ir sodą, ir viską vis- 
ką, ką tik turiu, jeigu mano pati nors piktą žodį ištars. 

Kūmai sukirto rankas, o teisėju paėmė smulklininką. Kad viskas 
būtų patikimiau, smuklininkas ir raštą surašė. O tame rašte buvo sa- 
koma: jeigu pati Ivanui pasakys piktą žodį, tai Ivano ūkis atiteks kū- 
mui. Jeigu nepasakys, tai kūmas atiduoda Ivanui jaučius, vežimą ir 
jungą ir dar maišus su miltais, kur vežime sukrauta. | 

Pareina Ivanas namo. Smuklininkas su kūmu atsistojo prie lango, 
klauso, ką sakys Ivanui pati. 

— Variausi jaučius namo,— pasakoja Ivanas.— Matau, vedasi žmo- 
gus iš turgaus karvę su veršiuku. Va, galvoju, gerai būtų išmainius 
jaučius į karvę. Pieno mes juk niekad savo neturėjome. 
 — Taip, gerai būtų — atsidūsta pati. 

— Aš ir išmainiau. 

— O kur karvė? 

— Palauk, žmon, neskubėk. Veduosi karvę namo, o ji atsistojo kaip 
įbesta, ir nė žingsnio toliau. 

— Kokia nenauda! — pritarė pati. 

— Karvę išmainiau į vežimą. Matei juk, kaip didžiavosi kaimynas 
savo vežimu? 

— Didžiavosi! — sutiko pati ir klausia, kur vežimas. 

— Prisikamavau su tuo vežimu, ir dabar visus kaulus tebegelia. Tem- 
piau tempiau — na, manau, dabar jau galas. 

— Ak, vyreli, ir kam tu užsikrovei tiek rūpesčių ant savo galvos? 

— Išmainiau vežimą į ožką. 

Ivanas viską papasakojo pačiai, toji nė pikto žodžio nepasakė. 

— O kur piniginė? — klausia. 

— Žinai, susitikau kelyje kūmą. Viską jam nupasakojau, o jis sako, 
kad reikėtų magaryčių išgerti. 

— Reikia kūmui magaryčių pastatyti — sutiko pati. 

— Na ir atidaviau smuklininkui pinigine, juk žinai, kad pinigų ne- 
turėjau. 

— Ir gerai, teisingai padarei. Kad tik būtum sveikas, d aš drauge 
kad su tavimi būčiau, ir mūsų vaikeliai. Bus ir pinigų, bus ir piniginė, 
bus ir jaučių. 

Išgirdęs tuos žodžius, smuklininkas įlėkė trobon patenkintas, kad ir 
jam šis tas teks. Šaukia: 

— Eik, Ivanai, varykis pas save kūmo jaučius su vežimu ir gyvenk 
sau sveikas! 


-- 
a 


Apie karalių ir jo dukterį 


(Gyveno kartą karalius ir turėjo jis dukterį, bet tokią tinginę, kad 
jokio. darbo ji nesiimdavo. Netgi apsirengti pati nenorėdavo. Vargo 
su ja karalius, vargo — nieko neišeina. Tada persirengė valstietiškais 
drabužiais ir iškeliavo. Manė nors kiek iš žmonių pasimokysiąs, ką 
daryti su dukra. 

Eina jis plačiu lauku, mato — bernaitis aria dviem jaučiais. Vienas 
jautis tingi, atsilieka, antrasis už abu tempia. 

Karalius atsisėdo po medžiu pažiūrėti šito darbo. 

Pietų metą bernaitis iškinkė jaučius. Tam, kurs už du traukė, davė 
du glėbius šieno, o tinginiui — nieko. 

Karalius priėjo ir klausia, kodėl tas vieną jautį šerias, o kito ne. 

— Kas kaip dirba, tas taip valgo! 

Karaliui atsakymas patiko. Klausia bernaiti, ar vedęs. Tas atsako, 
kad nevedęs ir kad sužadėtinės dar neturįs. 

Karalius išleido už jo dukterį, o po vestuvių pakinkė du arklius 
į vežimą, prikrovė kraičio, ir jaunieji išvažiavo. 

Motinai marti nepatiko. Senutei reikia ir pietus ruošti, ir trobą ap- 
gerbti, o marti sėdi sau rankas sudėjusi. 

Atėjo metas pietauti, sėda visi prie stalo. Atskubėjo ir marti. 

Bet motina sako: 

— Šiandien valgys tas, kas dirbo. 

Kitą dieną marti klausia anytą: 

— Mama, o trobą pašluoti — ar darbas? 

— Darbas, dukrele, darbas. 

Paėmė marti šluotą ir iššlavė trobą. 

— Mama, o vandens į trobą atnešti — ar darbas? 

— Darbas, dukrele, darbas. 

Atėjo metas pietauti. 

— Kas dirbo, tas valgys, — vėl pasakė motina. 

Marti atsisėdo prie stalo ir linksma sako: 

— Ir aš dirbau! 

— Dirbai, dirbai! — patvirtino motina. 

Kartą marti nuėjo paskaldyti malkų, o pro šalį ėjo elgeta persiren- 
gęs karalius. Jis norėjo pažiūrėti, kaip gyvena jo duktė. Pamatė duk- 
terį dirbančią, apsidžiaugė ir įėjo į kiemą. Priėjo prie dukters ir prašc 
duonos kąsnelio. O duktė sako: 

— Kas nedirba, tas nevalgo. Paskaldyk man malkų, tada drauge ir 
papietausime. Dar ir paviržio įdėsiu. 

Karalius prikapojo malkų, padėjo krosnį iškūrenti, duoną iškepti. 
Duktė jam pietų davė ir dar kelionei paviržio įdėjo. 

Karalius parėjo namo, į savo rūmus. Sukvietė ministrus, suruošė 
puotą. Į puotą pakvietė žentą su pačia, pakvietė ir uošvę. Ir pasaka 
baigta. 


Du broliai 


U: aukštų kainų, už tamsių girių gyveno du broliai — turtuolis ir 
varguolis. Turtuolis visokio labo turėjo per akis, o varguolis — vienut 
vieną gaidį, šit ir visas ūkis, 

Ir kilo turtuoliui pavydas, kad varguolio brolio kieme gaidys gieda. 
Vargšas vos iš kiemo, turtuolis tuoj pas jo pačią ir šaukia: 

— Pjauk tą savo gaidį, o jei ne, aš pats jį nugalabysiu! Išsimiegoti 
niekad žmogus per jį negali. 

Vargšę moteriškę jis galop visai nukamavo, ir toji ėmė prašyti vyrą, 
kad ją užtartų. 

— Klausyk, žmon, — sako varguolis.— Pjauk, gerai pakepink, nunešiu 
ponams dovanų. Rasi, ką gausiu. Vis tiek sotūs tuo gaidžiu nebūsi- 
me — mūsų galvų daug, kad duonos su vandeniu turėtume, ir tai gerai. 

Moteriškei buvo gaila gaidžio —ką ir besakyti, vis gyvas daiktas 
prie trobos. Bet ką darysi? Papjovė gaidį, nupešė, iškepė. 

Varguolis nunešė gaidį ponui. Toks dosnumas poną nustebino — jis 
gi žinojo, kad žmogelis vargšas, be šito gaidžio ir vaikų, nieko ne- 
turi. 

Varguolis nupasakojo ponui visa, kaip yra. Ponas jo pagailėjo ir pa- 
kvietė pietų — tegu jis, girdi, nors paragauja to savo gaidžio. 

Prie stalo susėdo septyni žmonės: ponas su pačia, du jų sūnūs, dvi 
dukterys ir varguolis, kur pietų buvo pakviestas. Ponas pasiūlė var- 
guoliui padalyti gaidį į septynias lygias dalis. Pagalvojo vargšas žmo- 
gelis, pagalvojo, paskui paėmė peilį ir ėmė dalyti. 

— Tu, pone, esi šių namų galva —tai tau galva. Ponia namuose irgi 
nemažą balsą turi, ir galva pasisuka ten, kur ponia nori. Taigi tau, po- 
nia, kaklas! Dvi jūsų dukrelės, kaip dvi sparnuotos blezdingėlės, greit 
iš namų išlėks. Tai dukrelėms — po sparnelį. Sūnūs irgi iškeliaus į pa- 
saulį — sūnums kojos. Na, o kad ir mane, ačiū jums, pakvietėte pietų, 
tai man belieka liemuo. 

Ponui patiko varguolio išmonė. Jis nusijuokė ir sako: 

— Ateik, žmogau, rytoj į lauką, išsirinksi sau dešimt akrų žemės, 
kur norėsi. 

Varguolis parėjo namo linksmas — tokios laimės jis nė nesapnavo. 

Dar nepraaušo, o varguolis jau dvare, laukia pono kartu į laukus 
eiti. Čia, kur buvęs, kur nebuvęs, ir turtuolis beatsirandąs: mat, la- 
bai jam knietėjo, ko tasai skurdžius taip tankauna pas poną. Iškaman- 
tinėjo brolį, tas neslėpė, visa atvirai išklojo. 

Turtuolis parlėkė namo ir liepė pačiai greitai papjauti penkis gai- 
džius. Pati papjovė tuos gaidžius, turtuolis nunešė juos ponui, tikėda- 
masis gauti visą viensėdį. 

Ponas pakvietė ir turtuolį pietų. 

Turtuolis atsisėdo, laukia, kada kvies jį žemės žiūrėti. O ponas, 
sako: 

— Mūsų prie stalo septyni: dvi dukterys, du sūnūs, mudu su žmona 
ir štai pats. Šituos penkis gaidžius reikia padalyti lygiomis. 

Turtuolis galvojo galvojo, kaip čia tuos gaidžius padalijus, bet nie- 
ko ir neišgalvojo. 

Tada ponas sako vargšui, kurs kampe stypsojo: 

— Nagi padalyk šituos penkis gaidžius septyniems, kad būtų ly- 
giomis. 

Vargšas, neilgai galvojęs, sako: 

— Ponas ir ponia— du. Vienas gaidys abiem — drauge bus trys. 
Yra dvi dukterys. Vienas gaidys dukterims — irgi drauge bus trys. 
Yra du sūnūs. Sūnums vienas gaidys —ir vėl trys. Aš vienas, man du 
gaidžiai — ir čia bus trys. Va ir lygiomis išėjo! 

— Teisingai! 

Ir ponas pagyrė varguolį už guvų protą. Šitaip vargšas žmogelis ga- 
vo žemės ir dar du gaidžius. 


Kr G | 
Alų Š 


Trys patarimai 


K artą vienas neturtingas bernaitis vesti sumanė. Nors ilgai ieš- 
kojo, turtingos nuotakos nerado, tai ir vedė bekraitę. Pragyveno juodu 
kelerius metus, daug vargo patyrė, daug ašarų išliejo. 

Kartą tasai varguolis kapojo malkas ir susimąstė apie savo dalią. 
Įkirto kirvį medin ir patraukė į žmones laimės ieškoti. Paliko pačią, 
net ir nežinojo, kad ji kūdikio laukia. 

Nuėjo vargšas į vieną sodžių, stojo dirbti pas turtuolį. Metus paplu- 
šėjo, Manė šį tą užsidirbsiąs, bet taip ir išėjo tuščiomis rankomis. 

Kitame sodžiuje taip pat pas turtuolį parsisamdė, bet ir čia metus 
už dyka ištarnavo. 

Priėjo miestą, žiūri — vieno pono kieme keturbriaunis akmuo begu- 
lįs. Vargšas galvoja: „Čia padirbėsiu, užsitarnausiu sau šitą akmenį, 
rasi pravers.“ 

Užeina pas poną, klausia: 

— Gal tarno jums reikia? 

— Reikia vieneriems metams. O ko prašysi už tarnystę? 

— Nieko neprašysiu, tik to akmens, kur ana kieme riogso. 

Ponas, kurgi ne, sutiko. 

Tarnauja varguolis metus, šit ir tarnystė pabaigop jau eina, o tas 
akmuo ėmė ir suskilo į keturias dalis. Zmogelis visai nusiminė. 

— Kad ir nesiseka! Akmuo, ir tas nepanorėjo man atitekti. 

Susiruošė ir išėjo. Ilgai klaidžiojo po margą pasaulį ir užklydo kartą 
į vieną trobą pas seną senelį. 

— Labą vakarą, tėvuk! 

— O ko tu, sūnau, po margą pasaulį ieškai? 

— Darbo sau ieškau. 

— Tai lik čia, man tarno reikia. Tarnausi trejus metus už tris pa- 
tarimus. 

Vargeta sutiko. Treji metai pralėkė kaip trys valandos. Atėjo me- 
tas gauti užmokestį. Senelis ir sako: 

— Na, sūnau! Štai tau atlyginimas už pirmuosius metus — pirmas 
patarimas: kad ir kur tu beeitum, nesuk iš tiesaus kelio. Už antruosius 
metus — kitas patarimas: nenakvok tuose namuose, kur senas vyras 
turi jauną pačią. Trečias patarimas už trečiuosius metus: palik rytui tą, 
ką nori padaryti iš vakaro. 

Senelis davė tarnui pinigų kelionei ir šautuvą su šoviniais. 

— O dabar, sūnau, laimingos tau kelionės. 

Abu atsisveikino, žmogelis ir išėjo. Atkako į vieną sodžių, klausia, 
ar Čia esą tiesių kelių. Žmonės parodė tokį kelią, ir jam teko eiti per 
gūdžią girią. Beeinant ir naktis užklupo, tik niekur nematyti nei tro- 
bos, nei žiburio. Staiga žiū — langelis šviečia. Priėjo arčiau, girdi — 
žmogus dejuoja. O kad šautuvas buvo užtaisytas, tai jis ir pykštelėjo 
į orą. Stovi, klausosi — dejuojant daugiau nebegirdėti. Gerai įsižiū- 
rėjo, Mato — įeina dvylika žmonių ir kalbasi, girdi, ne prastas ten šau- 
tuvas buvęs, kad juos išgelbėjęs nuo mirties. 

Vargšas priėjo prie jų, kiekvienam ranką padavė. 

— Bene tu, brolau, šovei? 

— Aš, 

— Jeigu taip, tai sėsk drauge, — sako žmonės. 

Jie turėjo trylika arklių, apkrautų nešuliais su visokiu lobiu. O kai- 
muose tie žmonės buvo vadinami prekijais. Vyresnysis prekijas ir sako: 

— Duosiu, vyrai, šitam žmogui arklį su prekėmis, ir tebūnie jis mūsų 
vyresniuoju. 

— Likti pas jus liksiu, o vyresniuoju tegul būna tas, kurs ir anks- 
čiau buvo. 

Rytą visi patraukė toliau, vakarop nusigavo į didelį sodžių. Dešinėje 
gatvės pusėje pamatė turtingus namus, sujojo į kiemą. Vyresnysis įėjo 
trobon, žiūri — ant lovos sėdi senas senelis su žilais plaukais ligi pe- 
čių, o greta — jauna pati. Prekijas pasisveikino: 

— Ar negalėtume pas jus pernakvoti? Turime brangių prekių, šiaip 
kur apsistoti negali, o jūs žmogus patikimas, iš sodybos matyti, tai ir 
prašome čia. 

— Ar daug jūsų? 

— Visi trylika. 

— Dvylika priimsiu, trylikto — ne. 

— Gerai, vienas jau kaip nors ras kur vietą. 

Keliauninkai prekes nukraustė, sukrovė į svirną, arklius garduose 
pastatė. Dvylika sugulė miegoti pas senelį, o varguolis nuėjo į kitą 
trobą, kur buvo priešais. Įėjo, mato — čia ir pati jauna, ir vyras jau- 
nas ir dar du maži vaikeliai. Pasisveikino, prašo nakvynės. 

— Jau kaip nors tilpsite,— atsako jam. 

Šeimininkai sėdo vakarienės ir svečią pakvietė. Po vakarienės šei- 
mininkė su vaikais liko troboje, o šeimininkas su svečiu nuėjo miegoti 
ant aukšto. Šeimininkas bemat užmigo, tik vargšo miegas vis neima. 
„Nagi,— galvoja,— eisiu pažiūrėsiu, kaip draugai įsitaisė.“ 

Naktis išpuolė tamsi. Vargšas priėjo prie to senelio trobos, žvilgte- 
lėjo pro langą: senelis miega lovoje, prekijai ant aslos, o jaunamartės 
niekur nematyti. Priėjo prie durų, ogi prieangyje toji su popu glė- 
biuojasi, tariasi, kaip čia seniu atsikračius. Sutarė šiandien pat senį 
užmušti, o kaltę suversti prekijams. 

Tuomet vargšas pritykino prie popo, atrėžė skiautę nuo sutanos ir 
vėl grįžo miegoti. 

O kai išaušo — jaunamartė rauda, sielvartauja: 

— Štai įsileidau trobon nelaimę! Pasmaugė prekijai mano vyrą! 

Visa nuėjo iki teismo. Prekijus sučiupo, atitempė prie kartuvių my- 
riop pasmerkti. Atėjo ir tasai vargšas: 

— Šviesiausieji teisėjai! Tuos žmones pažįstu kaip save patį, tai ma- 
no draugai. Nėra iš jų nė vieno kalto, senelio jie nežudė. 

— O kuo įrodysi? 

— Tegu atveda čia popą su jaunamarte. 

Atvedė popą su jaunamarte, vargšas ir sako: 

— Tegu nuvelka popui sutaną ir tegu ant stalo prieš teismą patiesia. 


Popui nuvilko sutaną. Popas tik akis sprogina ir nemano, kad kas 
jų suokalbį bežinąs. O vargšas paėmė skiautę, pridėjo prie sutanos: 
— Štai spręskite patys: ar čia tai skiautei vieta? 

Jis nupasakojo visa, kaip buvo, teismui akys ir atsivėrė. Prekijus 
paleido, o popą su jaunamarte suėmė. Kaip juos ten teisė, mums ne- 
rūpi, pažiūrėkime, kaip ten buvo su prekijais. 

Prekijai atėjo ten, kur nakvojo, susikrovė savo prekes, vyresnysis. 
ir sako: 

— Štai jau antrą kartą mus išgelbsti tasai žmogus, atsilyginkim jam, 
atiduokim arklius ir visą mantą. | 

Niekas nė pusės žodžio prieš nepasakė. Vargšui atidavė ir arklius, 
ir prekes, o patys iškeliavo kas sau į namus. Žmogelis arklius su pre- 
kėmis pardavė, pasiliko tik vieną gerą arklį su nešuliais ir nujojo į sa- 
vo miestą. 

Parjojo vėlai vakare, pasiprašė nakvynės pas vieną poną. 

— Nakvok,— sako ponas,— kaip tik yra vietos ir tau, ir tavo arkliui. 

Žmogus pastatė arklį į gardą, prekes sudėjo į podėlį. Pavakarieniavo 
drauge su ponu ir klausia, ar nakčiai varteliai neužrakinami, jis norįs 
po miestą pavaikštinėti. 

— Iki vidurnakčio nerakinam, eik, vaikščiok. 

Jis užsitaisė šautuvą ir išėjo. Vaikštinėja vaikštinėja, ir vis jį traukia 
prie savo senosios trobos. Priėjo, pažvelgė pro langą, mato — žmona 
vakarienę taiso, o prie stalo bernaitis sėdi, toks stotingas, ir kažką 
rašo. Jau buvo begriebiąs šautuvą, bet atsiminė trečią senelio patarimą 
ir gaiduko nepaspaudė. 

Grįžo nakvynės, guli, o širdis net svilte svyla iš piktumo. Visą naktį 
nemiegojo ir atsikėlė dar su tamsa. 

Anksti rytą atėjo pirkėjai prekių. Žiūri —ir jo pati čia. Jis nieko 
jai neparduoda, laukia, ko! visi išeis. Ir kai liko jie vieni, jis ir klausia: 

— Kas tu esi, mieloji, kaip gyveni, ar ištekėjusi, ar pati viena? 

O jo pati buvo kukli moteriškė, atsako jam: 

— Turėjau vyrą, bet kas jį žino, gal ir gyvo jau nebėra. Susituokėm 
abu varguoliai, sunkiai vertėmės, ir paliko jis mane, kai aš dar sūnų 
nešiojausi. O dabar jau ir sūnus užaugo, toks geras bernaitis, ir moks- 
lui turi galvą. 

— Na, pačiute,— sako tasai žmogus, — nieko tau neparduosiu, juk 
aš tavo vyras. Eik namo, ir aš drauge einu. 

— Liaukis juokavęs! Toks ponas kad mano vyras būtų? 

Vyras ją apkabino, stipriai išbučiavo, kiek tik begalėjo. 

— Dabar, žmon, turime iš ko gyventi. 

Ir pasaka baigta. 


Kaip piemuo pergudravo karalaitę 


K artą turėjo karalius neapsakomo gražumo ir nepaprastos išminties 
dukterį. Daug jaunikių prašė jos rankos, bet nė vienas negalėjo pri- 
lygti karalaitės protui. Ir tada karalius visose šalyse paskelbė išlei- 
siąs savo dukterį už to, kuris užduos jai tris mįsles, kurių ji nepajėg- 
sianti įminti. 

Apie nepaprastą karalaitę išgirdo Karpatų kalnų piemuo. 

— Koks gi ten stebuklas gyvena karaliaus rūmuose? O jeigu aš ją 
pergudrausiu ir gausiu per pačią?! 

Sulig tais žodžiais piemuo sėdo ant žirgo ir išjojo į rūmus. Bejoda- 
mas gerti užsigeidė. Prigludo prie šulinio, pasisėmė kepure vandens. 
Jam begeriant, arklys duoną maišely suėdė. 

„Viena mįslė yra!" — pamanė sau piemuo ir nujojo toliau. 

Tamsioje girioje jis išklydo iš kelio. Sustojo prie medžio pažiūrėti, 
iš kurios pusės samanos apžėlusios, kad kelią galėtų atsekti. Kelią 
atsekė ir pamanė: „Antra mįslė yra!“ 

Ir nujojo toliau. 

Mato piemuo medžiotoją, besitaikantį į zuikį. „Ir trečia mįslė yra!“ — 
nudžiugo bernaitis. 

Daug dienų, daug naktų praėjo, kol piemuo prijojo karaliaus rūmus. 

— Atjojau, maloningasis karaliau, tavo dukteriai pirštis! 

— Mano dukteriai? — nustebo karalius — Daugelis norėjo gauti ją 
per pačią, bet proto aniems nepakako! 

— O man pakaks! 

Karalaitė į piemenį net nepažvelgė. Sako: 

— Klausau tavo mįslių! 

— Pirma mįslė: duona suvalgė arklį. 

Visaip karalaitė spėliojo, įspėti negalėjo. 

— Nežinau! — sako. 

— Duona suvalgė arklį —tai šitaip yra: turėjau arklį, jį gavau už 
ilgus darbo metus. Kartą jisai suėdė duoną iš maišelio, o duona buvo 
užnuodyta. Štai ir nugaišo mano vargšas arklys. Vadinasi, duona jį 
suvalgė. 

Karalaitė išklausė jo pramanytą nutikimą ir pasakė, kad šitaip ga- 
lėję būti. 

— Antra mįslė: kurti ir akli, bet kelią parodo. 

Karalaitė galvoja galvoja ir vėl negali įspėti. 

— Tatai medžiai, karalaite — atsakė piemuo.— Miške iš medžių su- 
žinome, kur šiaurė, kur pietūs. 

Karalaitė vėl pritarė, kad mįslė teisinga. 

— Yra ir trečia mįslė: mėsa nubėgo, o geležis liko. 

Išmintingoji karalaitė kad ir kaip laužė galvą, bet ir trečios mįslės 
įspėti negalėjo. 

— Medžiotojas taikė į zuikį — sako bernaitis.— Zuikis pabėgo, o me- 
džiotojas su šautuvu liko. 

Karalius, nori nenori, atidavė dukterį už prastuolio jaunikaičio, kur- 
sai buvo gudresnis už karalaičius. 


Melagis ir melagių melagis 


B uvo kartą du draugai, kurie vien tik iš melo ir gyveno. Vieną 
dieną melagis užėjo pas poną į virtuvę, o melagių melagis už durų 
liko. Virėja pavaišino melagį balandėliais. Tas iš pradžių taip kirto, 
kad net ausys lapsėjo, o kai prisivalgė, ėmė kopūstus mesti iš lėkštės. 

— Argi čia kopūstai? — sako melagis.— Štai pas mus — tai bent! Kai 
žiemai raugia, tai vienos galvos užtenka dvidešimt penkioms statinėms. 

Tatai išgirdusi, virėja kuo greičiausiai nulėkė pas poną. Ponas pa- 
kvietė melagį: 

— Jeigu čia teisybė, kaip tu sakai, gausi dvidešimt PE auksinius. 
Jeigu neteisybė — dvidešimt penkias lazdas. 

Melagis atsako: 

— Jeigu netikite, paklauskite kokį žmogų iš mūsų sodžiaus. 

Ponas pasiuntė tarną žmogaus. Eina tarnas ir susitinka melagių me- 
lagį. 

— Ar auga pas jus tokie kopūstai, kad vienos galvos pakanka dvi- 
dešimt penkioms statinėms? 

— Tokių kopūstų negirdėjau — atsako melagių melagis.— Gal ir yra 
kur, nemačiau. O kad pas mus vieną kopūsto galvą dvidešimt jaučių 
vos iš vietos pajudina,— tai tikra teisybė. 

„Ko čia begalvoti?"— nutarė tarnas ir veda melagių melagį pas poną. 
Šis, išgirdęs apie tokią kopūsto galvą, tučtuoj davė melagiui dvidešimt 
penkis auksinius. 

Eina draugai toliau. 

Melagis užsuko pas kitą poną, pamatė kieme balandžius ir puolė 
daužyti. Atlėkė tarnas, šaukia: 

— Kam daužai balandžius? 

— Argi čia balandžiai! Pas mus tokios tik musės būna, o balandis 
atsitūpęs visą trobą užkloja, — sako melagis. 

Tarnas visa apsakė savo ponui. Ponas pakvietė melagį ir tarė: 

— Jeigu čia teisybė, duosiu tau trisdešimt penkis auksinius. Jeigu 
neteisybė — trisdešimt penkias lazdas. 

Ponas siunčia tarną sužinoti teisybės. Eina tarnas ir susitinka melagių 
melagį. 

— Ar matei tokį balandį, kurs L 22 užkloti visą trobą, jeigu nu- 
tūptų ant stogo? 

— Teisybę pasakius, tokio balandžio nemačiau,— sako melagių me- 
lagis.— Bet esu matęs tokį balandžio kiaušinį, kad dvylika žmonių 
negalėjo pakelti. 

Tarnas su tokia žinia grįžo pas poną. Šis viską išklausė ir davė me- 
lagiui trisdešimt penkis auksinius. 

Melagis ir melagių melagis eina toliau. Išėjo į platų lauką, o tame 
lauke žmogus grikius bepjaunąs. Melagis priėjo ir puolė grikius trypti, 
lazda kulti. Žmogus supyko: | 

— Ką darai? Kam tu grikius daužai? 

— Argi čia grikiai? Pas mus tai bent grikiai: iš vieno pėdo dvylika 
maišų prikulia!l — sako melagis pjovėjui. 

Pjovėjas nubėgo pas poną, pasakoja, ką girdėjęs. Ponas įsakė pa- 
kviesti melagį. Sako jam: 

— Jeigu teisybė, ką tu šneki, gausi penkiasdešimt auksinių. Jeigu 
neteisybė — tiek pat lazdų. 

Ponas siunčia tarną sužinoti, ar tiesa, ką pasakojęs melagis. Tarnas 
eina ir susitinka melagių melagį. Klausia: 

— Ar tu, žmogau, girdėjai, kad iš vieno grikių pėdo prikultų kas 
dvylika maišų grūdų? 

— Teisybę pasakius, tokių grikių nesu matęs. Bet mačiau tokius 
grikių stiebus, kuriais vaikai laipioja kaip medžiais. 

Tarnas nupasakojo ponui ką girdėjęs. Ponas pakvietė melagį ir davė 
jam penkiasdešimt auksinių. 

Melagis ir melagių melagis eina toliau. Užsuka melagis pas popą. 
Popas klausia: 

— Kas nauja girdėti? 

— Nieko labai negirdėti. Tiesa, mūsų sodžiuje stato tokią cerkvę, 
kad gaidys, atsistojęs ant kryžiaus, gali žvaigždes nuo dangaus lesti. 

Popas nustebo, sako melagiui: 

— Jeigu čia teisybė — duosiu tau šimtą auksinių. Jeigu neteisybė — 
gausi šimtą lazdų. 

Popas paliko melagį troboje, o pats pasiuntė tarną sužinoti teisybės. 
Tarnas susitinka melagių melagį ir klausia, ar teisybė, kad tokiame ir 
tokiame sodžiuje pastatę cerkvę, nuo kurios bokšto gaidys gali žvaigž- 
des nuo dangaus lesti. 

— Nežinau, teisybė tat ar ne — gaidžio ant cerkvės nesu matęs. Bet 
šit kur teisybė — kai stogius dengė mūsų cerkvę ir iš jo rankų iškrito 
plaktukas, tai kol tas plaktukas atlėkė ligi žemės, kotas sutrūnijo. 

Apie tokį stebuklą tarnas papasakojo popui. Popas pasikvietė me- 
lagių melagį, norėdamas visa išgirsti savo ausimis. 

Ir popas, nori nenori, turėjo melagiui sumokėti šimtą auksinių. 


Paslėptas lobis 


T urėjo vienas žmogus tris sūnus: du išmintingus, trečią — kvailutį. 

Tėvas numirė ir jiems paliko dvi karves ir telyčaitę. 

— Tėvas mirė, eime turto dalytis — sako vyresnysis brolis. 

— Ką čia dalysies— tarė vidurinysis— Tau viena karvė, man kita, 
o telyčaitė kvailučiui. 

Išginė kvailutis savo telyčaitę į mišką. Pririšo prie drevėtos eglės, 
O pats namo parėjo. 

— Kurgi tu savo telyčią dėjai? 

— Miške palikau, tegu pasigano. 

— O jei kas nusives ar vilkai sudraskys? 

— Kur dings — prie eglės pririšau. 

— Sakyk tu jam! Teisybė, matyt: kvailys ir Kijeve proto nenusi- 
pirks! — pasišaipė išmintingieji broliai. 

Kvailutis vėl nuėjo miškan, o telyčaitės tik virvė belikusi. Kad suriks 
kvailutis per visą mišką: 

— Kam tu, egle, mano telyčaitę prarijai? 

Papūtė vėjas, senoji eglė sugirgždėjo, ir kvailys pamanė, kad ta su 
juo kalba. 

— Brangiai tu man, kūma, užmokėsi už telyčaitę! Iš pašaknų tave 
iškirsiu! 

Ir puolė eglę kirsti. Pykšt kirviu, o iš kamieno raudonieji pabiro. 


312 


— Aha, jau moki! — nudžiugo kvailutis, liovėsi kirtęs ir nulėkė pas 
brolius. 

— Broliai! Kinkykite jaučius, imkite maišus kur didesnius, važiuosi- 
me girion. Eglė man už telyčaitę moka! 

— Visai galvos netekai. Kad medis tau už telyčią mokėtų? 

— Sakau, moka, ir dar auksiniais. Ten tų raudonųjų tiek, kad trise 
nepanešim. 

Išmintingieji broliai susižvalgė. Ką žinai, gal kvailučiui tikrai laimė 
nusišypsojo. 

Nuvažiavo miškan. Prieina prie eglės, žiūri —iš drevės jau nemažai 
aukso pribirę. 

Broliai grįžta vakare namo, auksą vežimu veža ir vis dairinėjasi, kad 
nesektų jų kas, kad neapgrobtų. 

Kvailys sėdi vežime, išmintingieji broliai eina iš paskos. Broliai sako 
kvailučiui: 

— Tu čia sėdėk, mes tau raguolių atnešime. 

Kvailutis ir nežiūrėjo, kur tuodu nuėjo. Guli aukštielninkas ir Žžvaigž- 
des skaičiuoja. Broliai grįžo, eina paskui vežimą ir mėto kvailučiui 
raguolius. Kvailutis stebisi: 

— Iš kur čia dabar man raguoliai byra? 

— Nagi per dangų šliaužia raguolinis debesis, iš ten ir byra. 

— Ko gi anksčiau tokio debesies nebuvo? 

— Iš kur žinai, buvo ar nebuvo? Tu gi kaip gyvas niekur nesi bu- 
vęs, tik ant krosnies drybsoti bežinai. O raguoliai iš dangaus kasmet 
krinta, žmonės su galva juos renka, paskui parduoda. 

Parvažiavo jie namo, išmintingieji broliai ir sako: 

— Reikia auksą suseikėti, kitaip nelygiai padalysime. 

Ėmė galvoti, kur čia saiką gavus. 

Kvailučiui du kartu sakyti nereikėjo: nulėkė pas popą. 

— Kam gi jums saikas, ir dar nakčia? — nustebo popas. 

— Pinigus seikėsim! 

Kvailutis parnešė saiką, broliai jam liepia: 

— Eik tu pasergėk, kad niekas nepamatytų. Jeigu kas ateis — su- 
švilpk, kad spėtume paslėpti. 

Tuo metu popas sako popienei: 

— Nagi eisiu pažiūrėsiu, bene teisybę kvailutis sakė. Gal ir man už 
saiką šis tas teks. 

Popas nuėjo ir patamsy susidūrė su kvailučiu. Jau buvo beprasižio- 
jąs, o kvailutis kad tvos jam basliu — popas net kūliais persivertė. 

Broliai suseikėjo pinigus, užkasė į žemę, šaukia kvailutį. 

— Ar nieko nematei? 

— Vieną mačiau, taip jam švilptelėjau, kad net kojas pakratė. 

Nuėjo, žiūri — popas. 

— Ką mums dabar daryti?! Tu popą partrenkeil 

Išmintingieji broliai išsigando ir popą užkasė po mėšlo krūva. 

Kitą dieną žmonės suėjo mišių klausyti, o popo nėra. Kurgi, mano, 
dabar mūsų popas dingo? 

O kvailutis giriasi: 

— Aš popui taip švilptelėjau, kad jis net kojas pakratė! O broliai 
jį po mėšlu pakasė. 

Dabar popienė pakėlė triukšmą, pranešė žandarams. 

Kitą dieną suėjo teisėjas, žandarai, sodžiaus seniūnas. Atėjo pas bro- 
lius ir klausia išmintinguosius: 

— Ar jūs popą užmušėt? 

— Ne,— sako kvailutis,— jie nemušė, aš jam basliu švilptelėjau, jis 
ir palindo po mėšlo krūva. 

— Neklausykite jo, ponai valdininkai, jis visai kvailutis — išmin- 
tingieji puolė gelbėti brolį. 

— Tai jūs dar sakysite, kad ir debesies su raguoliais nebuvo! — su- 
pyko kvailutis. 

— Debesis su raguoliais mums visai nerūpi, mums popą surasti rei- 
kia,— sako žandarai. 

Broliams liepė iškratyti mėšlą. Kepštelėjo juodu šakėmis, o iš mėšlo 
ragai bekyšą. Mat jie, išgirdę popienę triukšmą pakėlus, po mėšlu vie- 
toj popo užkasė aviną. 

— Kas čia per stebuklas? — klausia teisėjas.— Negi jūsų popas su 
ragais buvo? 

— Ne, mūsų popas buvo be ragų. 

Teisėjas brolius išteisino. 


Apie senį ir senę 


K adų kadės šitaip yra buvę ir jau seniai užmiršta. Gyveno sau 
senis ir senė, bet jau tokie buvo skurdžiai, kad lenk dieve. Nei gy- 
vulėlio, nei vištelės neturėjo. Ir vaikų nebuvo. Niekas pas juos neuž- 
eidavo, niekas į duris nepasibelsdavo. 

Apmaudu seniui. Ir jis nebeiškentęs sako senei: 

— Kodėl niekas pas mus į svečius neužeina? 

Senė sako: 

— O kas gi užeis, jeigu pasivaišinti nėra kuo. Ir mūsų nekviečia, 
kai mes nieko nekviečiame. 

Taigi nelinksmai gyveno senis ir senė, vienut vieni su savo grau- 
džiomis mintimis. Ir senis sumanė keliauti į pasaulį pinigų užsidirbti, 
paršelį nusipirkti. 

Senė nustebo: 

— Kam mums tas paršelis? 

— Kaip kam?! Paršelį paauginsime, paskersime, svečių pasikviesi- 
me. Va tada ir mus kiti ims kviesti. 

Senė liko viena. Neilgai ir belaukė — senis grįžo su paršeliu. Ėmė 
juodu paršelį penėti. Senis kone kasdien vis graibinėja: ar auga, ai 
lašiniai stori. 

Ir senė nekantrauja. Sako seniui: 

— Mūsų paršelis taip nusipenėjo, kad jau ant užpakalinių kojų ne- 
bepakyla. Eime, seni, paskersim. 

Senis nuėjo pažiūrėti. Vėl graibinėja paršelį, sprandą virve matuoja. 

— Ne, senute, dar anksti skersti — sprandas dar plonokas. 

O senė nebetveria — kuo greičiau svečių pasikvietus, kad ir ją pas- 
kui kas kviestų. Nuėjo pas kaimynę, pasiskolino lašinių gabalą, ištepė 
paršelio nugarą ir sako seniui: 

— Eik pažiūrėk, mūsų penimio taukai per sprandą verčiasi. 

Senis perbraukė ranka per paršelio nugarą ir akimis netiki: ranka 
nuo riebalų ėmė blizgėti. Tą dieną paršelį ir paskerdė. Senė puolė triūsti 
prie krosnies. Tr ko tik ji nepriruošė! Ir dešrų, ir nugarinės, ir šal- 
tienos, ir kraujienės, ir dar — mėsos keptos, mėsos virtos, ir pyragėlių 
prikepė su kopūstais, su bulvėmis. Kai viskas buvo paruošta, eina ji 
svečių kviesti. 

Išeidama senė sako: 

— Į kaimą žmonių kviesti aš eisiu viena, o tu eik miškan, atnešk 
erškėčių spyglių. 

— O kam jų? — klausia senis. 

— Ak tu, neišmanėli! Kaip tau ne gėda! Dar klausi! Svečiai juk mėsą 
valgys, tarp dantų prilįs. Kaip tik bus žmonėms erškėčių spygliai 
dantims parakinėti. 

Senis paklausė senės, nuspūdino miškan. 

O senė susitiko čigoną ir sako jam: 

— Tu, žmogau, pas mus neik — mes svečių turėsime. Ir ko tik aš 
nepriruošiau! Yra ir dešrų, ir nugarinės, ir šaltienos, ir kraujienės, ir 
paskrudusių pyragėlių su kopūstais, su bulvėmis, ir mėsos virtos... 
Raktą nuo trobos pakišome po palėpe, bet tu jo neliesk, trobos nera- 
kink. 

Čigonas nusivaipė ir eina savais keliais. Priėjo prie senio trobos, 
pažiūrėjo — raktas palėpėje padėtas. Atsirakino duris, įėjo trobon, o 
ant stalo visko pilna. „Palauksiu, kol svečiai ateis. Gal ir mane pavai- 
šins?ė'— pamanė čigonas ir sėdo prie stalo. 

Ilgai jam teko laukti, išalko žmogus. „Gal man pačiam pasivaiši- 
nus? — galvoja jis ir seilę ryja.— Suvalgysiu kol kas šit aną dešros 
ritinėlį.“ Ir nepajuto, kaip pati ranka išsitiesė prie dešros. Paskui para- 
gavo ir pyragėlių, ir keptos mėsos, ir šaltienos. 

Čigonas puikiai pavakarieniavo! Ant stalo beliko tiktai kaulų krū- 
va. Nusibraukė jis rankove lūpas, vėl užrakino duris, raktą padėjo ten, 
iš kur paėmė, ir išdrožė. 

Grįžta senis su sene. Senis neša erškėčių glėbį, o paskui senę svečių 
pulkas atvirsta. „Doras žmogus tasai čigonas! Žinojo, kur raktas, bet 
nėjo trobon“,— pamanė senė, rakindama duris. 

Svečiai peržengė slenkstį ir net aiktelėjo. Ant stalo krūva kaulų, o 
po juos aibė musių šliaužioja. 

— Mušk bjaurybes! — rėkia senė seniui.— Visą paršelį surijo. 

Griebė senutė rankšluostį, puolė muses daužyti. Daužo ir verkia, dau- 
žo ir verkia. Kas galėjo pamanyti, kad musės bus viską surijusios ir 
svečiams nieko nepalikusios? 

Svečiai pakraipė galvas ir išėjo. O senis su sene toliau muses plie- 
kia. Visas išdaužė, tik viena po trobą šlaistosi. Skraidė skraidė ir nu- 
tūpė senei ant kaktos. Senė supyko: 

— Seni, seni! Greičiau pliek tu ją! Godišė nelaboji — visą dešrą su- 
rijo ir dar ant kaktos tūpia! 

Griebė senis baslį, tvojo senei į kaktą. Musę užmušė, bet ir senė 
iš kojų išvirto. Ilgai liejo senis ją vandeniu, kol toji atsipeikėjo. 

Nuo tada, kai visa šita nutiko, senukai gyvena darniai, nebesiginči- 
ja, galvos nebesuka, kodėl pas juos svečių neužeina. Ir patys nebelau- 
kia, kad kas juodu kviestųsi. 

Kaip bėdžius velnią apgavo 


(Gyveno kartą bėdžius žmogelis ir turėjo krūvą vaikų. Kol vaikai 
buvo maži, menka tebuvo su jais bėda, o kai paaugo, ėmė daug val- 
gyti — vienas vargas beliko. Niekaip negalėjo žmogus visiems duonos 
uždirbti. O čia ir drapanų dar reikia. 

Išėjo bėdžius į pasaulį ieškoti tokio darbo, kad galėtų vaikus išmai- 
tinti. Bastėsi bastėsi, nieko negavo. Nėra tokio darbo, ir gana. 

„Ak,— galvoja bėdžius,— kad nors velnias samdytų ir tai eičiau.“ 

Tik spėjo taip pagalvoti, ir susitinka aukštą ūsuotą vyrą. Bet tai buvo 
ne vyras, o velnias. 

— Kur eini, žmogau? — klausia. 

— Ieškau darbo, kad šeimą galėčiau išmaitinti. 

— Aš tau duosiu darbo! — sako velnias.— Tik iš pradžių reikia ugni 
užkurti, valgyt išvirti. Eik į mišką, išrauk ąžuolą, tik didesnį kur. 

Bėdžius suprato, su kuo kalbąs, bet kur dingsi: nuo velnio nė pa- 
saulio gale nepasislėpsi. Nuėjo miškan, išsirinko medį ir rauna. Kur 
ten! Net šakos nekrusteli. 

Bėdžius paėmė virvę ir ėmė medžius raišioti. Ateina velnias. 

— Ką tu čia darai? — klausia. 

— Nagi noriu visą mišką atnešti. Juk netampysiu tau po vieną me- 
delį! 

Velnias išsigando, pats išrovė medį, užsivetė ant pečių ir nuėjo. Iš 
paskos nukiūtino ir bėdžius. 

Išvirė valgyti, pavalgė velnias ir sako bėdžiui: 

— Dabar eime kautis. Tu išsilaužk lazdą, ir aš išsilaušiu. 

Bėdžius išsilaužė iš krūmų vėzdą, velnias išsirovė medį, mosuoja, 
tartum įsismaginti norėdamas. 

— Aš nenoriu kautis lauke. Kausiuosi troboje — sako varguolis. 

Ką gi velniui besakyti? Turėjo sutikti. Puolė jis tą medį trobon 
tempti ir įstrigo prieangyje. Dabar bėdžius ir atskubėjo su savo vėzdu. 
Velnias cypia, inkščia, pasigailėti meldžia. Bėdžius pagailėjo, nustojo 
pliekęs. 

Kitą dieną velnias siunčia bėdžių vandens. Davė jam tokį kibirą, 
kad ir tuščią vos begali pakelti. Bėdžius galvojo galvojo, ką čia pada- 
rius, o paskui ėmė aplink šulinį kasti. Velnias nesulaukė, atėjo prie 
šulinio. Žiūri — bėdžius žemę bekasąs. 

— Ką tu čia darai? — nustebo velnias. 


— Argi nematai? Atkasu šulinį Kam čia man lakstyti kiekvieną 
kartą su tuo kibirėliu, geriau jau visą šulinį nunešiu. 

Velnias išsigando, griebė kibirą ir pats vandens pritempė. 

Bėdžius atsigulė vakare ir girdi — velniai suėję tariasi. Vyresnysis 
pasakoja, esą, žmogus parsisamdęs pas jį tarnauti ir dabar juo niekaip 
negalėsiąs atsikratyti. 

Velniai ilgai suko galvas, ką su tuo bėdžium padarius, ir nutarė 
vidurnaktį, kai tas užmigsiąs, nudobti. 

Kai velniai sugulė, varguolis atsikėlė, vietoj savęs padėjo stuobrį ir 
pasislėpė. Atėjo vidurnaktis — velniai sukilo, pasiėmė po vėzdą ir šoko 
pliekti stuobrį. Pliekė pliekė, paskui, nutarę, kad žmogui jau galas, metė 
vėzdus ir užmigo. Bėdžius stuobrį išmetė ir vėl atsigulė kur gulėjęs. 

Rytą žmogelis atsikelia, o velniai — nei gyvi, nei mire iš baimės. 
Žiūri: ant žmogaus kūno nei įdrėskimo, nei mėlynės nematyti. 

— Ką tu sapnavai? — klausia velniai. 

— Sapnavau, lyg mane kas būtų glostę. 

Sunerimo velniai, klausia žmogų, bene namo jau norėtų. 

— Noriu,-— sako bėdžius. 

— Ką tau duoti už tarnystę? 

— Maišą pinigų. Tokį maišą, kurį tik mano šeimininkas galėtų pa- 
nešti. : 

Velniai pripylė maišą aukso, užsirito vyresnysis velnias jį ant pečių 
ir pasileido kiek tik kojos neša. Bėdžius vos bepaspėja iš paskos. 

Velnias sustojo prie bėdžiaus trobos ir girdi vaikus rėkiant. 

— Kas ten tavo troboj? — klausia. 

— Mano vaikai nori nuo tavęs kailį nerti. 

Velnias išsigando, metė maišą ir pasileido lėkti, 

Bėdžius su vaikais įvilko maišą trobon. Ir po šiai dienai gyvena iš tų 
pinigų. 


"— 


Apie du brolius 


S enų senovėje gyveno du broliai, jaunesnysis buvo didelis varge- 
ta, O vyresnysis — turtingas. Vargeta turėjo dvylika vaikų, turtinga- 
sis — nė vieno. 

Kad galėtų vaikus išmaitinti, vargšas eidavo pas turtingąjį bernauti. 
O vyresnysis brolis mokėdavo jam tiek, kad užtekdavo tik vienai dienai. 

Kartą vargeta pritrūko ugnies krosniai užkurti ir išėjo iš namų ieš- 
koti. Eina eina, mato — laužas, aplink — dvylika nepažįstamų vyrų 
šildosi. 

— Labą vakarą, brolyčiai! — sako vargeta. 

— Sveikas gyvas! Kur trauki nakčiai? — klausia tie. 

— Ugnies ieškau, nėr kuo krosnį užkurti. 

— O vaikų ar daug turi? 

— Ko ko, o vaikų užtenka! Dvylika, visi alkani, visi šąla... 

Atsistojo pats vyresnysis iš tų, kur aplink laužą sėdėjo, ir sako žmo- 
geliui: 

— Laikyk rankovę. 

Tas, ilgai negalvojęs, pakišo rankovę, ir žmonės pripylė jam pilną 
žarijų. 

— Eik namo ir išpilk žarijas vidur trobos, — pasakė jam. 

Vargeta padėkojo, atsisveikino ir eina namo. O kai žarijas išpylė 
vidur trobos, tos pavirto auksu. 

Jaunesnysis brolis nebėjo daugiau pas vyresnįjį uždarbiauti, paka- 
ko jam dabar ir degtukams, ir druskai, ir žibalui. Pasistatė sau naują 
trobą, nusipirko karvę, arklį. 

Turtingasis stebisi, kaip čia jo brolis taip staiga prakuto. Ateina ir 
ima klausinėti, kaip, kas. O tasai viską ir išpasakojo. 

Turtingasis brolis vos sulaukė vakaro. Tik sutemo, apsirengė ir iš- 
ėjo ieškoti ugnies. | 

Iš tiesų kryžkelėje jis pamatė žmones, besišildančius aplink didelį 
laužą. Turtuolis ėmė juos prašyti: 

— Brolyčiai, pasigailėkite manęs. Nėra kuo ugnį užkurti ir degtukų 
nėra už ką nusipirkti. 

— O vaikų ar turi? 

— Turiu — sumelavo turtuolis, kad labiau sugraudintų. 

— Taip... — burbtelėjo pats vyresnysis ir tarė: — Duokš rankovę! 

Turtuolis kaipmat atkišo abi rankoves ir dar prašė, kad daugiau 
žarijų pripiltų. 

— Eik namo ir išpilk žarijas vidur trobos. 

Turtuoliui nereikėjo antrą kartą sakyti. Parlėkė jis namo, išpylė ža- 
rijas vidur trobos, ir tuo metu plykstelėjo ugnis. Turtuolio brolio su- 
degė visas ūkis, ir jis pats tapo vargšas. 


Baudžiava 


K ai buvo baudžiava, vargšai žmonės dirbdavo ponams, o ponai iš 
jų tyčiodavosi. Ir sumanė karaliaus sūnus pažiūrėti, kaip žmoneliai gy- 
vena, kaip dirba, kodėl jie tokie nusiminę. 

Nuėjo jis pas vieną poną ir sako: 

-—- Imk mane už darbininką. 

Ponas paskyrė jį dešimtininku prižiūrėti dirbančius. 

Kartą žmonėms beplušant, dešimtininkas žvilgtelėjo į laikrodį — dvy- 
lika, ir sako: 

— Žmoneliai, sėskite pavalgyti, ko dievas davė. 

— Pamatys ponas, kad be jo leidimo priešpiečiaujame, muš mus. 

— Nebijokite, sėskite, šiandien aš jums įsakinėju! 

Trečią valandą atėjo ponas ir įsakė priešpiečių sėsti. Žmonės ir sako: 

— Mes jau priešpiečiavome. 

Ponas šoko prie dešimtininko, pagriebė, ėmė pliekti jį ir žmones. 
Mušė mušė, kol pats pavargo, prakaitu apsipylė. 

— Kad šito man daugiau nebūtų! Kol aš neateisiu ir neduosiu įsa- 
kymo, tegu niekas nedrįsta sėsti prie valgio! 

Kitą dieną dešimtininkas vėl nuėjo su žmonėmis į darbą ir vėl dvy- 
liktą valandą davė įsakymą priešpiečiauti. 

Bet daugelis nevalgė, bijojo pono. O dešimtininkas vėl sako: 

— Nebijokite, sėskite ir valgykite. 

Ir vėl atėjo ponas, vėl sumušė dešimtininką ir žmones. 

Tada dešimtininkas eina pas poną ir sako: 

— Atsiskaitykime. Nenoriu čia dirbti, tu iš žmonių tyčiojiesi. 

Susiruošė jis ir išėjo. Turguje nusipirko tris arklius: vieną aklą, ant- 
rą liesą, o trečią nušertą. Pasikinkė šį trejetą ir patraukė namo, pas 
karalių. Kieme arklius iškinkė. 

Sulysėlis tuojau nudūlino prie tvoros ieškoti žolės — buvo alkanas. 
Aklasis stovi vidur kiemo, galva kinkuoja — nieko nemato. O nupenė- 
tasis ėmė laigyti — sotus. 

Karaliaus sūnus nuėjo į rūmus pas tėvą. 

— Na, sūnau, ar matei, kaip gyvena mūsų žmonės? 

— Mačiau. Visus žmones aš atvariau į kiemą, kad ir jūs pamaty- 
tute. 

Karalius išėjo, žiūri — kieme trys arkliai: vienas liesas, antras ak- 
las, o trečias nupenėtas. 

— Kas gi čia per žmonės? 

— Pats, tėve, turi žinoti, kas čia per žmonės, tam tu ir karalius. 

— Nagi tas liesas kuinas, matyt, ir yra žmonės? 

— Teisybė,— patvirtino sūnus.— O nupenėtasis arklys? 

Karalius mąsto mąsto: 

— Matyt, čia bus ponija: žiūrėk, kaip šokinėja. .. 

— O tas aklasis arklys? Pasuk galvą, tėve, pasuk! 

Bet karalius kad ir kaip spėliojo — atspėti negalėjo. 

— Tėve, čiagi tu pats! Atidavei žmones ponams, o ponai iš jų ty- 
čiojasi. Labai blogai, tėve. 

Ir pasaka baigta. 


Pono kuodas 


"Ž mogau, bijok dievo, gelbėk! — skęsdamas rėkė piktas ponas. 

Pamatė jį žmogus nuo kranto, pagalvojo ir sako: 

— Kaipgi aš tave, pone, gelbėsiu, kad reikia už plaukų traukti, o 
tu juk mūsų ponas? 

— Tempk kaip nori, kad tik nuo mirties išsigelbėčiau. 

Žmogus galvoja galvoja, dabar subėgo daugiau, ir sako: 

— Ar galima poną už kuodo griebti? Kas per ponas jisai bus, jeigu 
ims jį prasčiokai tampyti? 

— Ek,— ištarė vienas, — šitaip nedera, pono kuodas ne tam; tik pras- 
čioko tinka, kad jį ponai tampytų kaip nori ir kur nori! 

Šitaip žmonės galvojo, spėliojo ir ant kranto kalbas kalbėjo, ką da- 
ryti. O ponas vis rėkė: 

— Dėl dievo, gelbėkite! — rėkė rėkė ir nuskendo. 

Dovbušas padeda skurdžiui 


E jo Dovbušas su savo vyrukais į kaimą. Kelyje susitiko valstie- 
tį. Dovbušas paklausė: 

— Ar kaimas jūsų turtingas? 

— Mūsų visas valsčius — vieni vargetos. 

— O koks kaimas skurdžiausias? 

— Na va tiesiai, kur aš einu. 

— O tu ar pasiturintis? 

— Jau matyt, kokiom drapanom apsirengęs, o ant kojų — vyžos. 

— Ar girdėjai tu ką apie Dovbušą? Žmonės pasakoja, kad jis neiti- 
kėtinus dalykus darąs. 

— Girdėjau aš apie jį, duok dieve jam sveikatos! Geras žmogus! 
Tasai Dovbušas — lyg tikras brolis, jeigu iš turtingo paima, tai vargšui 
atiduoda. 

— Ar turi kokių galvijų? 

— Ak, viena telyčaitė, metų dar nėra, nemelžiama. Reikia laukti 
visus metus, kol pieno bus. 

— O vaikų ar turi? 

— Turiu, ketvertą. 

— Tai, sakai, daugiau galvijų neturi, viena telyčaitė. 

— Dar dvi vištelės. 

— O ką tavo pati veikia? 

— Eina pas turtinguosius dirbti, juk iš viso mes teturime pusę margo 
žemės, neužtenka pragyventi. 

— A a! — tarė Dovbušas.— O kiek turguje kaštuoja melžiama karvė? 

— Septyniasdešimt—aštuoniasdešimt dukatų, kaip suderėti kada pa- 
vyksta. O senos — po keturiasdešimt—penkiasdešimt dukatų. 

— O ar tu norėtum turėti melžiamą karvę? 

— Dievuli mano, ar norėčiau?! Bet iš kurgi ją paimsi? 

Tada Dovbušas pašaukė savo vyruką, kuris saugojo iždą, ir pasakė: 

— Duok jam pinigų penkioms karvėms. 

Vargšas kilstelėjo ranką ir nežino, ką ir besakyti. 

— O dieve!l.. Aš toks nelaimingas, kaipgi jums ir atsilyginsiu už 
visa? 

O Dovbušo vyrukas, turėjęs su savimi iždą, ištraukė penkis šimtus 
dukatų ir padavė valstiečiui. 

Klausia vargeta, kam jis turi būti dėkingas — ar tam, iš kurio gavo 
pinigų, ar tam, su kuriuo šnekasi. Dovbušas atsakė: 

— Niekam! Tu jau padėkojai, aš girdėjau. 

— Kada? 

— Tu pasakei, kad Dovbušas kaip tikras brolis. 

— Tai gal tu Dovbušas? 

— Tau nereikia žinoti. Užtenka, kad myli Dovbušą. Pasakyk, kur 
gyveni, kuo vardu, ir aš tave aplankysiu. 

— Grinis Antonivas. O kaimas — tas, kur priešais. 

— Ateisiu pas tave, kai nusipirksi karvę. Kada turgus? 

— Trečiadienį, gerasis žmogau. 

— Gerai, po trečiadienio ateisiu pas tave su vyrukais. Lik sveikas! 

Ir pasuko jie kaiman, o tas vargeta nuėjo savais keliais. 

Kaime jie paklausė, kur gyvena Grinis, vaikai parodė. 

Troboje rado tik moterį su vaikais. 

— O kur vyras, moteriške? 

— O kam jums vyras? Apie trobą neseniai sukinėjosi ir išėjo, ne- 
žinau kur. 

— Sakyk teisybę, nieko nebijok, mes ne jo atėjome, tik klausiame... 
Kiek jūsų vaikų? 

— Na va trejetas troboje, o vyresnysis išginė telyčaitę į ganyklą. 

(Dovbušas jau ir taip matė, kad tas vargeta teisybę sakė.) 

— O kiek žemės turite? 

— Patys pažiūrėkite. Daržas prie trobos, pusė margo bus. 

— Na, tai sakyk teisybę, kur išėjo vyras? 

— Dievaži, pone, nežinau. Jeigu nenuėjo kaimynystėn, tai gal miškan. 

— Gal ką girdėjai apie Dovbušą? 

— Girdėjau, girdėjau šį tą, man vyras pasakojo. Ak, būtų gerai, 
jeigu tas Dovbušas ateitų pas mus į trobą! Turguj man moterys pasa- 
kojo, kad jis davęs joms visa ko. O aš vis laukiu, jau ne kartą ir dievą 
meldžiau, kad nors pamatyčiau, kaip atrodo tas Dovbušas. Mano vyras 
ne kartą yra sakęs: „Palauk, tas Dovbušas apsilankys kada mūsų so- 
džiuje, ir išklosim jam, kad vargšai mes esam žmonės.“ Jau kartą jis 
man liepė, kad maldas užpirkčiau už Dovbušą. 

Tada Dovbušas pasakė: 

— Girdėjau, kad Dovbušas žada į jūsų kaimą ateiti kitą savaitę po 
trečiadienio. 

— O viešpatie! Kad iš jūsų lūpų į dievo ausį! Aš jau nemiegočiau 
visą naktelę belaukdama, girdėjau, kad jis naktimis vaikštąs. Ak, pone, 
tas kaimas laimingas, kur Dovbušas atsilanko. .. 

— Po trečiadienio tikrai jį pamatysite, gal net į jūsų trobą užsuks... 
O valgyti turite ką su vaikais? 

— Yra kiek mažųjų bulvių, o duonos visai neturime, 

Tada Dovbušas liepė vienam savo vaikinui, kuris nešiojo iždą, duoti 
moteriškei šimtinę. 

O paskui išėjo jie iš trobos. 

Apie sukilėlį ir Dragovo poną 


V iename kaime ištiko žmones bėda. Gyveno Dragove dvarininkas, 
pravarde Vokietis. Ir ką gi jisai sumanė? Kad suptų iš eilės jį visi 
valstiečiai. Paskelbė, kad supti privalo dieną ir vakare. 

O Dragovo viensėdyje gyveno ūkininkas Varpelis ir turėjo tarną 
Štefaną. Kai atėjo eilė Varpeliui supti poną, jis ėmė tartis su savo 
tarnu. Štefanas tarė: 

— Jūs eikite prie avių, 0 aš eisiu supti. 

Išsigalando jis kirvį, pasikišo po skvernu ir buvo beeinąs. Varpelis 
persigando. | 

— Kam gi tu kirvį imi? 

Štefanas neatsakė ir išėjo. 

Supa jis poną nuo šešių iki dvyliktos. Supa palengvėle, 0 ponas urz- 
gia. Pradeda supti greičiau, o tas rėkia, kad lėčiau. Rėkia vokiškai, o 
Štefanas nesupranta. 

Pažvelgė Štefanas į valandas — jau pusiaunaktis. Ir galvoja: „Tegu 
tave perkūnas, pone, daugiau aš tavęs nebesupsiu.“ Ir taip krestelėjo, 
kad Vokietis iššvilpė iš sūpuoklių ir dribtelėjo ant žemės. Štefanas nu- 
kirto jam galvą ir išėjo į slėnį prie avių. 

O Varpelis išsigando ir klausia: 

— Kodėl nesupi pono? 


— Jau aš jį užsupau... Eik į kaimą, išgirsi, ką žmonės kalba. Nebi- 
jok, nieko tau nenutiks. 

O kaime žmonės svarsto. Vieni sako — gerai padarė, kad užmušė 
bjaurybę, kiti mano, kad negerai. 

Pasiklausė Varpelis šitų šnekų, eina į slėnį. 

— Na, ką žmonės kalba? — klausia Štefanas. 

— Vieni sako, kad gerai padarei, kiti — kad blogai, į kalėjimą tave 
įkiš. 

— Nebėdal! 

Kitą dieną Štefanas nuginė avis į kalnus. Atsibudo šeimininkas rytą, 
avių niekur nėra. | 

— Oi, pačiute! Prasti reikalai: nei tarno, nei avių. 

Ir visą žiemą nematė Štefano. O kai pavasaris atėjo, žiūri Varpelis — 
laukuose dūmelis rūksta. 

— Pačiute, virk valgyti, mūsų lauke rūksta kas. 

Išvirė pati, ir šeimininkas išėjo į slėnį. Žiūri — jo avys besiganą, ir 
Štefanas prie jų. | 

— Kurgi tu buvai, Štefanai? 

— Nori žinoti? Suskaičiuok avis, ar visos? 

Šeimininkas suskaičiavo. 

— Visos! 

— Ir gražios? 

— Gražios. 

— Tai labai nori žinoti, kur aš buvau? 

— Labai, 

— Na, eimel! 

Ir nuvedė jį miškan. Mato šeimininkas — Štefanas miške iškirtęs tokią 
aikštę, kad tris šieno kūgius gali ten pripjauti. 

Grįžo jie vėl į namus, šeimininkas ir klausia, kiek jis turįs sumokėti 
Štefanui už avis, išlaikytas žiemą. 

O Štefanas sako: 

— Ar žinai, kas pas tave tarnavo? 

— Ne, nežinau. 

— Pas tave tarnavo sukilėlis. Dėkui, kad leidai man žiemą praleisti, 
o dabar skirsimės. 

Ir išsiskyrė. Štefanas išėjo į kalnus. 

Du kūmai 


S veikas, kūmai! 
— Sveikas. 
— Kaip gyveni? 
— Iš malūno va iškritau. 
— Kaip blogai. 
— Ne taip jau blogai. 
— O kas? 
— Kapeiką radau. 
— Kaip gerai! 
— Ne taip jau gerei. 
— O kas? 
— Sudilusi. 
— Kaip blogai. 
— Ne taip jau blogai. 
— O kas? 
— Maišelį riešutų pirkau. 
— Kaip gerai. 
— Nelabai. 
— O kas? 
— Kirmėliuoti. 
— Kaip blogai. 
— Ne taip jau blogai. 
— O kas? 

— Paršas suėdė, 

— Kaip gerai. N 
— Ne taip jau gerai. 
— O kodėl? 

— Paršą vilkas suėdė. 

Neregėta: Nepirdėla Aitos i ia a ar in as a 248 
Kaip kareivis karalių apgavo ........ A a a k e a k i + - 2251 
Velnio smuikas ......... V T aa SALA S AA a L 253 
ŽŪikio“TaUkai: Gausus Ši šui de i rr k i a 255 
Žali alMial Sa is au a sa i ai S a ia a SS 257 
Kaip ponas vokiškai kalbėjo „„..........aLkkak aaa dada kada aa kaka ao 260 
CKATMOolė 5 An k ide iii aa a a ra a o r a „„ 262 
Melų pasaka ............ SRL T ina aa I ia e Di 266 
Burtininkė Lanai iskesišaasestksn i a Ii eis ps AA i k 268 
Bėda“ Gi utysss Didsi kia ais a aa a Luka uKK nės 270 
Stebuklingoji laZda sin k iskr a i aa i a i 272 
ILEVIS> Ateina ad aaa aa as a ia a aa aaa is ai ed aa 274 
Visų /BIOSYDIŲ: DIOSYDĖ L ik k škuna irdiara S  ai a  a 278 
Kalvis: Ir VeLNiAS Lidinis Kasis a ins a aa i i i i a A A 283 
Cudii VerDėja ss i kesinasi r aa 286 
Ponas; Ar netur tėlio duktė: isnyks a sis I Ža aka Kn 288 
Kaip Vilkai. Doną  SUAFaSkė visiski is ss ni a ar i r a i a 291 
Žinonių TeISyDĖ" Asus i aria S Tai ii STU Is a a Sis 293 
Kaip vienas žmogus išmainė jaučius į pinigine * .........LLL aks kak. 294 
Apie“ Karalių ir: j6 -duktėiį.* i kius a AS S k ss 299 
Du: "Broliai *> vistik ks 5 Lis k ka LL a is a a AS L 301 
Trys patarimai * ...... ee saudo S NSS AS ai a sa 303 
Kaip piemuo pergudravo karalaitę* „LL... LLLL LL L aka aka iso 307 


Melagis ir melagių melagis * „„„„„....LLLLLkLaaaaaaa aaa aa aa aa aa aa aaas 309 
"Paslėptas lobis * .......... e sai i E Pi S a a 312 
Apie seh AE 606 - L i r i i a i r K K S k 315 
Kaip bėdžius velnią apgavo* „ka Lakaaakaaaaa aaa auka aaa aaa anais 318 
Apieždų: DTOLIUS“ senukų si Pi a ios k k a L a a ns a K a 321 
Baudžiava* ........) L o asas is i a a a a 323 
Pono: Kuodas Airės is sans K aa Sesė a a a S Ba ai 325 
Dovbūšas padeda skurdŽiūi „4 seks saskes as i si i a o a 320 
Apie sukilėlį ir Dragovo pulką „L... aekakhaaaaaanaaeas aa nan aos 329 
Du ' „kūmai. ieiusiaksissino TS 331 


* (C) Vertimas į lietuvių kalbą, leidykla „Vaga“, 1978. 

